Author: Институт перевода Библии
Date: 2023-10-13T17:40:57.585034+00:00

Библи: 2 Азфыстытӕ

Библи: 2 Азфыстытӕ

1. Разныхас

1. 2 Азфыстытӕ

1. Глоссарий

2. Картӕтӕ

БИБЛИ

СЫГЪДӔГ ФЫСТЫ ЧИНГУЫТӔ

РАГОН ФӔДЗӔХСТ ӔМӔ НОГ ФӔДЗӔХСТ

УӔРӔСЕЙЫ БИБЛИЙЫ ӔХСӔНАД

БИБЛИЙЫ ТӔЛМАЦЫ ИНСТИТУТ

2022

УДК 22.05

ББК 86.37

Б 592

Религиозное издание

БИБЛИЯ
книги Священного Писания

Ветхий Завет и Новый Завет

Б 592

Библи: Сыгъдӕг Фысты чингуытӕ: Рагон Фӕдзӕхст ӕмӕ Ног Фӕдзӕхст. —

Мӕскуы: Уӕрӕсейы Библийы Ӕхсӕнад, Библийы тӕлмацы институт, 2022. — 1152 ф.

Библия: книги Священного Писания: Ветхий Завет и Новый Завет [на осетинском языке]. —

Москва: Российское Библейское Общество, Институт перевода Библии, 2022. — 1152 с.

В настоящем издании Библии опубликованы канонические книги Священного Писания: Ветхий Завет и Новый Завет. Современный осетинский перевод осуществлен с опорой на древнееврейские и греческие тексты. В книгу также входит Глоссарий со списком ключевых терминов и некоторых собственных имен. Помимо этого, в каждой книге содержатся ссылки на термины, разночтения и т.д., с указанием на главы и стихи.

ISBN 978-5-85524-636-0

© Российское Библейское Общество, перевод, комментарии, словарь, 2022

© Институт перевода Библии, перевод, комментарии, словарь, 2022

© Объединенные Библейские общества, карты, 2022

© Оформление. Российское Библейское Общество, 2022

Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru

Институт перевода Библии

Институт перевода Библии, 101000 Москва, Главпочтамт, а/я 360
ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

Разныхас

РАЗНЫХАС

Цы у Библи?

Бердзенаг ӕвзагӕй ӕрбайсгӕ дзырд «Библи» нысан кӕны «чингуытӕ». Библи у, чырыстон традицийы Сыгъдӕг Фыстыл кӕй нымайынц, уыцы чингуыты ӕмбырдгонд.

Библи арӕзт у дыууӕ хайӕ, сӕ иу хуыйны Рагон Фӕдзӕхст, иннӕ та — Ног Фӕдзӕхст.

Рагон Фӕдзӕхсты 39 чиныджы фыст ӕрцыдысты нӕ д. а. 2 миназоны кӕронӕй нӕ дуджы 1 миназоны кӕронмӕ рагдзуттаг ӕмӕ арамейаг ӕвзӕгтыл. Уыдон сӕйрагдӕр дзурынц Хуыцау ӕмӕ израилаг адӕмы ахастдзинӕдтыл. Рагон Фӕдзӕхст ӕвдисы Израилы истори, израилаг ӕхсӕнады дины ӕгъдӕуттӕ, фӕтк ӕмӕ уагӕвӕрдтӕ, ис дзы зӕрдӕмӕхъаргӕ ӕмдзӕвгӕтӕ ӕмӕ кады зарджытӕ Хуыцауӕн, куывдтытӕ ӕмӕ рагуацтӕ фидӕны тыххӕй, стӕй бирӕ ӕндӕр ахӕмтӕ.

Фыццаг фондз чиныджы хуыйнынц Моисейы Фондзчиныгон, кӕнӕ та Моисейы Ӕгъдау — дзуттӕгты рагисторийы уыцы адӕймаг, куыд Хуыцау ӕмӕ Йӕ адӕмы астӕу ӕхсӕны лӕг, стыр ӕмӕ вазыгджын хӕс кӕй сӕххӕст кодта, уымӕ гӕсгӕ. Фондзчиныгоны фӕстӕ цӕуынц израилӕгты цардыл дзурӕг чингуытӕ, Дунедарӕг сын басӕттын ӕмӕ сӕхи бакӕнын кӕмӕй загъта, уыцы зӕххыл, стӕй сӕ фӕтӕгтӕ ӕмӕ паддзӕхты уӕлахизтӕ ӕмӕ састы хабӕрттӕ. Уыдоны фӕстӕ лӕууынц, Хуыцауӕн нын кад кӕнын чи амоны, куырыхон зондыл нӕ чи ахуыр кӕны, уыцы поэтикон чингуытӕ. Рагон Фӕдзӕхст фӕвӕййы Дунедарӕджы Дзырд адӕмӕн хъусынгӕнӕг ӕмӕ сӕм Дунедарӕгыл иузӕрдион уӕвынмӕ сидӕг пехуымпарты чингуытӕй.

Ног Фӕдзӕхсты 27 чиныджы фыст ӕрцыдысты рагон бердзенаг ӕвзагыл, Чырыстийы райгуырды фӕстӕ, нӕ дуджы 1-аг ӕнусы. Ног Фӕдзӕхсты бындур сты Дунейы Ирвӕзынгӕнӕг Йесо Чырыстийы цард, ахуырад, амард ӕмӕ райгасыл дзурӕг цыппар Фарны Уацы, Евангелийы Цыппарчиныгон. Уый фӕстӕ лӕууы Апостолты хъуыддӕгты чиныг, уым дзырдӕуы Йесойы уӕларвмӕссыды фӕстӕ чырыстон дзыллӕйы фыццаг азтыл, стӕй ма, Йӕ ахуыргӕнинӕгтӕ Фарны Уац Ромы империйы куыд хӕлиу кодтой, уый тыххӕй. Уыцы чиныджы фӕстӕ цӕуынц, чырыстон къордтӕ ӕмӕ бӕлвырд адӕймӕгтӕм, сӕ уырнындзинад сын фӕфидар кӕныны ӕмӕ сӕ Хуыцауӕн фӕндон фӕндагыл саразыны охыл Чырыстийы ахуыргӕнинӕгтӕ цы фыстӕджытӕ арвыстой, уыдон. Ног Фӕдзӕхст фӕвӕййы Иоанны ӕргомады чиныгӕй. Уым фӕсномыг ныхасы руаджы ӕргомгонд цӕуы Хуыцауы уӕлахиз, ныртӕккӕ Йӕ ныхмӕ цы тыхтӕ лӕууынц, уыдоныл.

Библийы тӕлмац ирон ӕвзагмӕ

Библи фыст куы ӕрцыди, уӕдӕй нырмӕ йӕ тӕлмац кӕнынц ӕндӕр ӕвзӕгтӕм. Дунейы ӕвзӕгты нымӕц ӕдӕппӕтӕй у авд минмӕ ӕввахс, ӕмӕ уыдонӕй Библи ӕнӕхъӕнӕй ныридӕгӕн цы ӕвзӕгтыл ис, уыдоны нымӕц та хӕццӕ кӕны авдсӕдӕмӕ. Уымӕй уӕлдай ма йӕ хицӕн хӕйттӕ дӕр тӕлмацгонд ӕрцыдысты ӕртӕ минмӕ ӕввахс ӕндӕр ӕвзӕгтӕм.

Сыгъдӕг Фыст ирон ӕвзагмӕ ратӕлмац кӕнын дӕр, нырмӕ чи никуыма ӕрцыд, ахӕм хъуыддаг нӕу. 1798 азы рухсмӕ рацыди, традицимӕ гӕсгӕ фыццаг ирон чиныг кӕй хонӕм, уыцы катехизис, ӕмӕ уыцы ран мыхуыргонд ӕрцыдысты дӕс фӕдзӕхсты, 50-ӕм псалом ӕмӕ куывдтытӕ.

Фарны Уацӕн — Евангелийы Цыппарчиныгонӕн — йӕ тӕлмац фыццаджыдӕр баст у ивгъуыды зынгӕ ирон поэт, дины семинарийы ахуыргӕнӕг, ӕхсӕнадон архайӕг ӕмӕ рухстауӕг Ӕгъуызаты (Гӕбӕраты) Иуанейы номимӕ. Иуане йӕ тӕлмац рахуыдта «Сыгъдӕг Евангели» (1823).

Ацы ран зӕгъын ӕмбӕлы, нӕ фыдӕлтӕ ӕнусты дӕргъы кӕй пайда кодтой бердзенаг графикӕйы бындурыл арӕзт фыссынадӕй. Уымӕн ӕвдисӕн — йӕ фӕзынд 941 азимӕ кӕмӕн бӕттынц, Зеленчукы цыртыл канд уыцы фыст нӕ, фӕлӕ фӕстаг рӕстӕджы ссаргӕ ног наукон ӕрмӕджытӕ дӕр. Ахуыргӕндтӕ куыд сбӕлвырд кодтой, афтӕмӕй астӕуккаг ӕнусты Аланийы аргъуаны уазлӕггад дӕр цыди мадӕлон ӕвзагыл, фӕлӕ 1238 азы тӕтӕр-монгол Алани куы басастой, уӕд нӕ фыдӕлтӕн бамынӕг ис сӕ аргъуаны рухс дӕр, фесӕфти сӕ фыссынад дӕр. Цыбыр дзырдӕй, ирон фыссынадӕн дӕр, нӕ фыдӕлтӕ ӕмӕ сӕ арӕзт ӕрттивгӕ паддзахадау, йӕ хъысмӕт бӕллиццаг нӕ рауад. Уымӕ гӕсгӕ, Ӕгъуызаты Иуане дины чингуытӕ ирон ӕвзагмӕ тӕлмац кӕнынмӕ куы бавнӕлдта, уӕд ӕй ног дамгъуаты сӕр бахъуыд, ӕмӕ йӕ сарӕзта гуырдзиаг графикӕйы бындурыл. Уыцы дамгъуатӕй Ирыстоны райдайӕн дины скъолаты пайда кодтой, цалынмӕ академик Андреас Шегрен XIX ӕнусы 40-ӕм азты уырыссаг дамгъуаты бындурыл ног ирон алфавит нӕ сарӕзта, уӕдмӕ. Шегрены алфавиты фӕзынд ирон культурӕйы рӕзтӕн стыр ахъаз фӕци. Дины ӕмӕ ӕхсӕнадон кусджытӕ, ӕвзаг иртасджытӕ разӕнгардӕй бавнӕлдтой Библи тӕлмац кӕнынмӕ.

1848 Бетъырбухы мыхуыры рацыди «Стыды чиныг, кӕнӕ Псалтир», Тифлисы та — Евангелийы Цыппарчиныгон, дины семинары кусӕг Мжедлов Григорийы тӕлмацӕй. Мжедловы тӕлмац ма уый фӕстӕ азты дӕр (1861, 1864), дины чингуытӕ уадзӕн комитеты уӕнгтӕ йыл бакуыстой, афтӕмӕй, ногӕй джиппы рацыди.

1862 азы Тифлисы мыхуырӕй рацыдысты Апостолты фыстӕджытӕ. Мадӕлон ӕвзагмӕ сӕ раивта Цорӕты Васили (Елдзарыхъо). Сыгъдӕг Фыстӕй егъау скъуыддзӕгтӕ ратӕлмац кодтой архимандрит Йосиф (Чепиговский), сауджын Колыты Аксо ӕмӕ дины бирӕ ӕндӕр кусджытӕ.

Ссӕдзӕм ӕнусы райдианы, 1902 азы, Дзӕуджыхъӕуы мыхуырӕй рацыди Евангелийы Цыппарчиныгоны ног, срастгонд рауагъд.

Кӕд ӕмӕ 1917 азы цауты фӕстӕ Библи тӕлмац кӕныныл Ирыстоны дӕргъвӕтин рӕстӕг ничиуал архайдта, уӕддӕр Хуыцауы Дзырд ирон чиныджы фыстӕй фӕсарӕнтӕй хӕццӕ кодта нӕ адӕммӕ: 1923 азы Берлины репринтӕй рацыди Евангелийы Цыппарчиныгон, 1927 азы та — Пехуымпар Даниилы чиныг, Байаты Гаппойы тӕлмацӕй. Гаппо ма ноджыдӕр ратӕлмац кодта Апостолты хъуыддӕгтӕ, Апостолты фыстӕджытӕ ӕмӕ Ӕргомады чиныг, фӕлӕ сӕ джиппы рауадзын, хъыгагӕн, йӕ къухы нал бафтыд, къухфыстӕй йын баззадысты.

1973 азы Библи тӕлмацгӕнӕг институт репринтӕй рауагъта, ӕнусы ӕрдӕджы размӕ цы тӕлмац рацыди, уый — Евангелийы Цыппарчиныгон, 1981 азы — «Йесойы цард», 1993 азы та рухс фенын кодта, Евангелийы зӕронд тӕлмац ӕмӕ Байаты Гаппойы тӕлмацты бындурыл арӕзт Ног Фӕдзӕхсты ӕххӕст рауагъдӕн.

1993 азы ирон евангелион чырыстӕттӕ ӕмӕ Библи тӕлмацгӕнӕг институт ирон ӕвзагыл рауагътой Ног Фӕдзӕхст ӕмӕ Псалтир. Уыцы аз ма Библи тӕлмацгӕнӕг институт джиппы рауагъта Сывӕллӕтты Библи дӕр, 1996 азы та джиппы рацыди Маркы евангели, Уанеты Сурены тӕлмацӕй.

Уый фӕстӕ азты дӕр ирон чырыстон адӕмы зӕрдӕтӕ срухс сты Библийы ног тӕлмацтӕй: Библи тӕлмацгӕнӕг институт 2004 азы мыхуырӕй рауагъта Ног Фӕдзӕхст, 2006 азы — «Райдиан» ӕмӕ «Рацыд», 2014 азы та — Псаломтӕ. Ӕхсызгонӕй сӕмбӕлдысты чиныгкӕсджытӕ, Уӕрӕсейы Библийы ӕхсӕнад 2011 азы цы фӕлварӕн рауагъд — Райдианы чиныджы ног тӕлмац — ныммыхуыр кодта, ууыл дӕр.

Зынаргъ чиныгкӕсӕг! Ныртӕккӕ дӕ къухы цы чиныг ис, уый у Библийы ӕххӕст (каноны чингуыты) ӕмбырдгонд. Ирон ӕвзагмӕ йӕ раивта ӕмӕ йыл зӕрдиагӕй бакуыста тӕлмацгӕнджыты сӕрмагонд сфӕлдыстадон къорд. Уыцы къорды архайдтой Уӕрӕсейы Библийы ӕхсӕнад ӕмӕ Библи тӕлмацгӕнӕг институты кусджытӕ — ирон фысджытӕ ӕмӕ ӕвзагиртасджытӕ, уӕрӕсейаг ӕмӕ фӕсарӕйнаг ахуыргӕндтӕ, динахуырад ӕмӕ тӕлмацахуырады дӕснытӕ. Мыхуыры размӕ тӕлмацмӕ бирӕ хӕттыты лӕмбынӕг каст ӕрцыди. Тӕлмацгӕнджыты къорд йӕ сӕйраг хӕсыл нымадта дзуттаг, арамейаг ӕмӕ бердзенаг оригиналты мидис иронау ӕнӕ рӕдыдӕй равдисын. Ранӕй-рӕтты Библийы текст ӕнцон бамбарӕн нӕу, уымӕн ӕмӕ иуӕй-иу рагон дзырдты мидис, рӕстӕг куыд цыди, афтӕ ивта. Нырыккон культурӕйы сын, кӕддӕр куыд уыди, бынтон уыцы нысаниуӕг нал ис, ӕмӕ уый аххосӕй хъуыдыйады мидис ӕндӕр ӕвзагыл хатгай ӕнцон равдисӕн нӕ вӕййы. Уымӕ гӕсгӕ тӕлмацгӕнджытӕ сӕ куысты мидӕг пайда кодтой бирӕ алыхуызон ӕххуысгӕнӕн чингуытӕ ӕмӕ рагзаманты Хӕстӕг Скӕсӕны истори ӕмӕ культурӕйыл дзурӕг ӕрмӕджытӕй. Рӕгъмӕ рахӕссыны размӕ сӕ тӕлмац абарстой Библийы бирӕ ӕндӕр, рагон ӕмӕ нырыккон тӕлмацтимӕ. Цыбыр дзырдӕй, цыфӕндыйӕ дӕр архайдтой мидис ӕххӕстӕй равдисынмӕ, ӕмӕ ма уыимӕ, цӕмӕй сӕ тӕлмац нырыккон рӕсугъд ӕмӕ аив литературон ирон ӕвзагыл уа, уымӕ дӕр гӕнӕн ӕмӕ амалӕй тырныдтой. Тӕлмацыл кусын бахъуыди дӕс ӕмӕ ссӕдз азӕй фылдӕр.

Текст сӕртӕ ӕмӕ стихтыл дихгонд у уырыссаг Библийы Синодалон тӕлмацы хуызӕн, фӕлӕ хатгай дыууӕ кӕнӕ ӕртӕ стихы дӕр баиу вӕййынц, уымӕн ӕмӕ афтӕмӕй ирон ӕвзагыл ирддӕрӕй разыны мидис кӕнӕ цауты фӕд-фӕдыл равӕрд (зӕгъӕм, Райд 23:17-18).

Библийы нӕмттӕй бирӕтӕ ирон культурӕйы ӕрбынӕттон сты, ӕмӕ ацы Чиныджы дӕр ӕмбӕлынц, ирон ӕвзаджы куыд ныффидар сты, афтӕмӕй, иннӕтӕ та лӕвӕрд цӕуынц сӕ дзуттаг кӕнӕ бердзенаг хуызы, фӕлӕ, ирон ӕвзаджы домӕнтӕм гӕсгӕ, чысыл фӕивгӕйӕ. Афтӕ — адӕмты, бӕстӕты, сахарты, дӕтты ӕмӕ ӕндӕр ахӕм нӕмттӕ дӕр.

Уӕлӕмхасӕн ӕрмӕг

Чиныджы ис ӕххуысгӕнӕг ӕрмӕджытӕ. Дызӕрдыггаг нӕу, чиныгкӕсӕгӕн уыдон ахъаз кӕй уыдзысты ацы рагон ӕмӕ вазыгджын Чиныг хуыздӕр бамбарынӕн.

Библийы алы хицӕн чиныджы размӕ дӕр ис разныхас. Уый ӕргом кӕны чиныджы сӕйраг темӕтӕ, цыбырӕй дзуры йӕ ныффыссӕджы тыххӕй ӕмӕ, цы рӕстӕджы фыст ӕрцыди, уый фӕдыл.

Чиныджы текст йӕхимидӕг дихгонд у скъуыддзӕгтыл. Алы скъуыддзагӕн дӕр ис, йӕ сӕйраг мидис кӕнӕ темӕ йын чи ӕргом кӕны, ахӕм сӕргонд. Сӕ мидис ӕндӕр чингуыты (зӕгъӕм, Евангелийы кӕнӕ Паддзахӕдты ӕмӕ Азфыстыты) цы скъуыддзӕгтӕн фӕлхатгонд цӕуы, уыдоны сӕргӕндты бынмӕ, къӕлӕтты мидӕг, лӕвӕрд ис уыцы чингуытӕм бацамындтытӕ.

Чиныджы сыфтӕн сӕ фӕзауты дӕр ис, цӕмӕйдӕр ацы бынаты хуызӕн чи у, Библийы ӕндӕр ахӕм бынӕттӕм бацамындтытӕ: уым дӕр дзырдӕуы ацы темӕйыл, пайдагонд цӕуы уыцы иу дзырдбастӕй ӕмӕ а. д.

Йесо Чырысти ӕмӕ Ног Фӕдзӕхст ныффысджытӕ арӕх цитатӕтӕ хастой Рагон Фӕдзӕхстӕй. Ахӕм бынӕттӕ ацы тӕлмацы бӕрӕггонд цӕуынц курсивӕй, Рагон Фӕдзӕхстмӕ бацамынд та ис чиныджы сыфы фӕзауы. Зӕгъӕм, Матфейы Евангелийы (1:23) ӕмбӕлы цитатӕ пехуымпар Исайайы чиныгӕй (7:14). Фӕлӕ чиныгкӕсӕг хъуамӕ йӕ зӕрдыл дара иу хъуыддаг: Ног Фӕдзӕхст чи ныффыста, уыдон цитатӕтӕ арӕхдӕр хастой дзуттаг ӕвзагыл фыст Рагон Фӕдзӕхстӕн йӕхицӕй нӕ, фӕлӕ йӕ бердзенаг тӕлмацӕй — Септуагинтӕйӕ. Уымӕ гӕсгӕ Ног Фӕдзӕхсты иуӕй-иу цитатӕты мидис хицӕн кӕны, Рагон Фӕдзӕхст ирон ӕвзагмӕ цы дзуттаг текстӕй тӕлмацгонд ӕрцыди, уымӕй. Дыкъӕдзыгтӕй бӕрӕггонд сты ӕрмӕстдӕр комкоммӕ цитатӕтӕ.

Тексты мидӕг дӕлӕрдыгӕй ис хицӕн стихты мидис ӕмбарынгӕнӕг дӕлфыстытӕ. Уыдонӕй иутӕ ӕргом кӕнынц зынӕмбарӕн нӕмттӕ ӕмӕ дзырдты мидис кӕнӕ та ӕвдисынц Библийы заманы культурон хицӕндзинӕдтӕ, иннӕтӕ дзурынц, ацы стихӕн ма ӕндӕрхуызы куыд бамбарӕн ис, уый тыххӕй.

Чиныджы кӕрон ис ахсджиаг дзырдтӕ ӕмӕ дзырдбӕстыты сӕрмагонд дзырдуат ӕмӕ Библийы заманы Хӕстӕг Скӕсӕн ӕвдисӕг нывӕцтӕ.

Библи у, зӕххы цъарыл цы чингуытӕ ис, уыдонӕн сӕ диссагдӕртӕй иу. Уый нӕ ахуыр кӕны ӕндӕрхуызон цӕрын, ӕргом нын кӕны, царды мидӕг ахсджиагдӕр цы у ӕмӕ Хуыцауы цӕсты бынтондӕр цы нӕ ахады, уый. Библийы фӕлгонцтӕ ӕмӕ мотивтӕ барджынӕй ӕрцардысты дунеон культурӕйы. Литературӕ, нывкӕнынад ӕмӕ музыкӕйы бирӕ ис Библийы бындурыл арӕзт зӕрдӕмӕхъаргӕ уацмыстӕ. Чингуыты Чиныг у, алы фыссӕг дӕр кӕмӕ бӕллы, дунеон литературӕйы уыцы ӕрттиваг бӕрзӕнд. Фӕлӕ ма уымӕй уӕлдай уый у Хуыцауы ахастдзинӕдты ӕрфыст адӕмимӕ, Хуыцауӕн Йӕхи ӕмӕ Йӕ фӕндоны раргом. Библи ӕвдисӕн лӕууы адӕймаг суӕвӕг Хуыцауы Дзырды цард ӕмӕ ахуырадӕн. Сыгъдӕг Фысты мидис ӕххӕстӕй раргом вӕййы, йӕ зӕрдӕмӕ йӕ литературон цыртдзӕвӕны хуызы чи райсы ӕмӕ йын йӕ литературон арӕхстдзинадыл чи дис кӕны, уыдонӕн нӕ, фӕлӕ йӕ, Сфӕлдисӕг Йӕ адӕмӕн цы зӕгъынмӕ хъавы, уый базоныны тыххӕй йӕ чи кӕсы, уыдонӕн. Мах зӕрдӕбынӕй кувӕм, цӕмӕй ацы тӕлмац ӕххӕстӕй фӕхӕццӕ кӕна ирон адӕммӕ Хуыцауы ныхас, Фарны Уац, цӕмӕй йӕ сӕ зӕрдӕмӕ айсой ӕмӕ сын ӕххуысгӕнӕг уа ӕнӕзӕрдӕхудт ӕмӕ сабыр царды мидӕг.

Уӕрӕсейы Библийы ӕхсӕнад ӕмӕ Библийы тӕлмацы институт стыр арфӕ кӕнынц ацы уаз Чиныджы тӕлмацгӕнджытӕ ӕмӕ редактортӕн, стӕй йын иннӕ адӕмӕй дӕр рухсмӕ рауадзынмӕ цӕстуарзонӕй алы ӕххуыс чи бакодта, ӕппӕт уыдонӕн.

2 Азфыстытӕ

2 Азфыстытӕ

1. Разныхас

1. 1

2. 2

3. 3

4. 4

5. 5

6. 6

7. 7

8. 8

9. 9

10. 10

11. 11

12. 12

13. 13

14. 14

15. 15

16. 16

17. 17

18. 18

19. 19

20. 20

21. 21

22. 22

23. 23

24. 24

25. 25

26. 26

27. 27

28. 28

29. 29

30. 30

31. 31

32. 32

33. 33

34. 34

35. 35

36. 36

Разныхас

Дыккаг чиныг

Азфыстытӕ

Азфыстыты дыккаг чиныджы дарддӕр ӕвдыст цӕуы Израилы адӕмы истори Чырыстийы райгуырды агъоммӕ X ӕнусӕй VI ӕнусы онг. 1—9 сӕрты дзырдӕуы Соломоны паддзахиуӕджы заман ӕмӕ Хуыцауы Кувӕндоны арӕзтады тыххӕй, 1—36 сӕрты та — Израил дыууӕ паддзахадыл куыд адих ис, Иудейы хуссайраг паддзахадӕн Соломоны байзӕддӕгтӕ разамынд куыд лӕвӕрдтой, уыдӕттыл. Паддзахӕдты чиныгӕй хъауджыдӕр, ацы чиныджы Израилы цӕгатаг паддзахады кой ис ӕрмӕстдӕр хуссайраг паддзахады хъуыддӕгтимӕ баст бынӕтты.

Фыццаг чиныджы куыд у, афтӕ ам дӕр автор уӕлдай ӕргом здахы, Хуыцауы Кувӕндон Йерусалимы цас ахсджиаг у, стӕй сауджынтӕ ӕмӕ левиттӕ паддзахадон хъуыддӕгты куыд архайынц, уыцы фӕрстытӕм. Паддзахӕдты чингуытау ацы чиныджы дӕр зынгӕ бынат ахсынц пехуымпартӕ.

Азфыстыты чингуытӕ фӕвӕййынц, паддзах Кир дзуттӕгты Йерусалиммӕ раздахыны тыххӕй цы бардзырд рахаста, уымӕй. Ацы бардзырд Израилы адӕмы вавилойнаг уацары размӕйы истори бӕтты сӕ дарддӕры, сӕхи зӕххыл, фӕлӕ персайнаг паддзӕхты дӕлбар куы цардысты, уыцы историимӕ. Уый фыст ӕрцыди Езра ӕмӕ Неемиайы чингуыты.

1

Соломон Хуыцауӕй куры куырыхон зонд

1^1•Давиды фырт Соломон ӕрфидар ис йӕ паддзахады. Дунедарӕг ыл аудыдта, бирӕ хъомыс ын радта+.

2Соломон ӕгас Израилмӕ фӕсидти: миныхицӕуттӕ ӕмӕ сӕдӕйыхицӕуттӕм, тӕрхонгӕнджытӕ ӕмӕ Израилы хӕдзарвӕндӕгты хистӕртӕм. 3Ӕмӕ ӕппӕт ӕмбырдимӕ ацыди Гивонмӕ, кувӕн къуыбырмӕ. Уым уыди Хуыцауы Уаз Цӕрӕн, Дунедарӕджы цагъар Моисей ӕдзӕрӕг быдыры кӕй саразын кодта, уый+. 4Хуыцауы Фидыды Чырын йӕ заманы Давид Кирйат-Иаримӕй ӕрбахаста, Йерусалимы йын цы бынат скодта, уырдӕм+. 5Фӕлӕ ӕрхуы нывондхӕссӕн, Урийы фырт, Хуры фырты фырт Бецалел кӕй сарӕзта, уый, лӕууыди Дунедарӕджы Цатыры раз. Соломон ӕмӕ, цы адӕм ӕрӕмбырд ис, уыдон иууылдӕр Дунедарӕгӕн бакуывтой+. 6Соломон, Фембӕлды Цатыры раз цы ӕрхуы нывондхӕссӕн лӕууыд, уымӕ ссыди ӕмӕ уым, Дунедарӕджы раз, ӕрхаста мин иууылсудзинаг нывонды.

7Уыцы ӕхсӕв Хуыцау Соломонмӕ раргом ис ӕмӕ йын загъта: «Дӕ зӕрдӕ цыдӕриддӕр зӕгъы, уый Мӕ ракур».

8Соломон загъта: «Ды Де стыр хорзӕхты аккаг скодтай мӕ фыд Давиды ӕмӕ йын йӕ паддзахы бадӕны йӕ фӕстӕ мӕн ӕрбадын кодтай+. 9Гъемӕ уӕдӕ, о Дунедарӕг Хуыцау, мӕ фыд Давидӕн зӕрдӕ цӕмӕй бавӕрдтай, уый сӕххӕст уӕд. Зӕххы рыгау банымайӕн дӕр кӕмӕн нӕй, уыцы адӕмы сӕргъы мӕ сӕвӕрдтай паддзахӕй,+
10ӕмӕ Дӕ курын, куырыхон зонд ӕмӕ мын зонындзинӕдтӕ ратт, цӕмӕй ацы адӕмӕн разамынд дӕттынмӕ сарӕхсон. Науӕд кӕй бон суыдзӕн Дӕ бирӕ адӕмӕн хицауиуӕг кӕнын?»

11Хуыцау Соломонӕн загъта: «Дӕ зӕрдӕйы фӕндон ахӕм кӕй уыди, дӕхицӕн Мӕ хъӕздыгдзинад, алы хӕзнатӕ, дӕ фыдгулты мӕлӕт ӕмӕ бирӕ цӕрӕнбон кӕй нӕ ракуырдтай, ӕрмӕстдӕр Мӕ куырыхон зонд ӕмӕ зонындзинӕдтӕ кӕй куырдтай, цӕмӕй, паддзахӕй дӕ кӕмӕн сӕвӕрдтон, Мӕ уыцы адӕмӕн уаг ӕвӕрын фӕразай, 12уый тыххӕй дын куырыхон зонд ӕмӕ зонындзинӕдтӕ лӕвӕрд уыдзысты. Мулк, хӕзнатӕ ӕмӕ кад та дын ахӕмтӕ ратдзынӕн, ӕмӕ дӕ размӕ дӕр, стӕй дӕ фӕстӕ дӕр иу паддзахмӕ дӕр уый бӕрц никуы уыди»+.

13Соломон Гивоны куывддонӕй, Фембӕлды Цатыры цурӕй, Йерусалиммӕ ӕрыздӕхт ӕмӕ Израилӕн паддзахиуӕг кӕнын райдыдта. 14•Уыдис ӕм бирӕ хӕцӕн уӕрдӕттӕ ӕмӕ бӕхтӕ. Иу мин цыппар сӕдӕ йӕм уыди хӕцӕн уӕрдӕттӕ, дыууадӕс мины та — бӕхтӕ. Дардта сӕ, хӕцӕн уӕрдӕтты ӕфтауцуатӕн кӕй сарӕзта, уыцы сахарты, сӕ иу хай та сын ныууагъта Йерусалимы+. 15Йӕ заманы ӕвзист ӕмӕ сыгъзӕрин Йерусалимы сарӕх сты хуымӕтӕг дуртау, кедртӕ та — хохрӕбын цы сикомортӕ зайы, уыдонау.

16Соломонӕн бӕхтӕ ластой Мысырӕй, стӕй Кувӕйӕ дӕр. Уым сӕ асламдӕрӕй ӕлхӕдтой паддзахы сӕудӕджертӕ+. 17Тохуӕрдӕттӕ дӕр ластой Мысырӕй. Иу уӕрдонӕн йӕ аргъ уыди ӕвзисты ӕхсӕзсӕдӕ шекелы, иу бӕхӕн та — сӕдӕ фӕндзай шекелы. Соломоны сӕудӕджертӕ-иу дзы уый фӕстӕ хеттаг ӕмӕ сириаг паддзӕхтӕн дӕр ауӕй кодтой.

2

Соломон аразы Кувӕндон

2^1•Соломон сфӕнд кодта Дунедарӕджы номыл Кувӕндон саразын, йӕхицӕн та — паддзахы галуан. 2Ӕвдай мин лӕджы снысан кодта уӕргътӕ хӕссынӕн, ӕстай мины та — дуркъахӕнты дуртӕ фадынӕн. Сӕ сӕргъы сын сӕвӕрдта ӕртӕ мин ӕхсӕзсӕдӕ цӕстдарӕджы.

3Соломон Тиры паддзах Хираммӕ минӕвӕрттӕ арвыста ахӕм курдиатимӕ: «Мӕ фыд Давид йӕхицӕн галуан куы арӕзта, уӕд ын хорз баххуыс кодтай, ӕрбарвыстай йын кедр бӕлӕсты хъӕдӕрмӕг+. 4Ныр ӕз та Дунедарӕджы, Мӕ Хуыцауы, кадӕн аразын Кувӕндон, цӕмӕй Йӕ разы буд судзон ӕмӕ Дунедарӕджы раз ӕдзухдӕр афойнадыл ӕвӕрон кувӕггаг дзултӕ; цӕмӕй Йын сабӕттӕ, мӕйногтӕ ӕмӕ иннӕ бӕрӕгбӕтты рӕстӕг райсомӕй дӕр ӕмӕ изӕрӕй дӕр хӕссон иууылсудзинаг нывӕндтӕ, Израилы адӕмӕн мыггагмӕ куыд бафӕдзӕхстӕуыд, афтӕ. 5Цы Кувӕндон аразын, уый стыр уыдзӕн, уымӕн ӕмӕ нӕ Хуыцау дӕр стыр у — ӕппӕт хуыцӕуттӕй стырдӕр+. 6Кӕй бон суыдзӕн Уымӕн Кувӕндон саразын, уӕларв ӕмӕ Йыл уӕлдунетӕ дӕр куы не ’ххӕссынц, уӕд? Стӕй ӕз дӕр чи дӕн, цӕмӕй Уымӕн Кувӕндон саразон? Кӕд Ын ӕрмӕст Йӕ разы хӕрздӕфгӕнӕнтӕ судзынӕн исты саразон+. 7Уӕдӕ мын ӕрбарвит, сыгъзӕрин, ӕвзист, ӕрхуы ӕмӕ ӕфсӕйнагимӕ кусынмӕ чи арӕхсы, сӕнт сырх, сырх-сырхид ӕмӕ ӕрвхуыз хъуымӕцтӕ уафын, стӕй нывӕфтауӕджы куыст чи зоны, ахӕм ӕрмдӕсныйы. Иудей ӕмӕ мын Йерусалимы цы ӕрмдӕснытӕ ис, уыдонимӕ мын кусӕд. Уыцы ӕрмдӕсныты кӕддӕр мӕ фыд Давид равзӕрста+. 8Ливанӕй мын ӕрбарвит кедртӕ, кипаристӕ ӕмӕ зынаргъ хъӕдӕрмӕг алмуг. Дӕ кусджытӕ ливайнаг бӕлӕстӕ калынмӕ хорз арӕхсынц, уый зонын, ӕмӕ сӕм мӕ кусджытӕ дӕр фӕкӕсдзысты, 9цӕмӕй мын бирӕ хъӕдӕрмӕг ӕрцӕттӕ кӕной. Уымӕн ӕмӕ, ӕз цы Кувӕндон аразын, уый хъуамӕ уа стыр ӕмӕ ӕвӕджиауы рӕсугъд. 10Дӕ хъӕддзаутӕн дын ӕз ратдзынӕн ссӕдз мин коры мӕнӕу, иу уый бӕрц та — хъӕбӕрхор, стӕй ссӕдз мин баты сӕн ӕмӕ иу уый бӕрц та — оливӕйы сой».

11Тиры паддзах Хирам Соломонмӕ ӕрбарвыста фыстӕг: «Дунедарӕг Йӕ адӕмы кӕй уарзы, уый тыххӕй дӕ равзӕрста уыдонӕн паддзахӕй+. 12Арфӕгонд у Дунедарӕг, Израилы Хуыцау, арв ӕмӕ зӕхх Чи сфӕлдыста, паддзах Давидӕн ахӕм куырыхон фырты Чи радта, арфуынӕг зондӕй хайджын чи у, Дунедарӕгӕн Кувӕндон, йӕхицӕн та паддзахы галуан саразын чи сфӕнд кодта!» 13Хирам дарддӕр фыста: «Ӕз ӕрвитын куырыхон ӕмӕ бирӕзонаг адӕймаджы, Хурам-Авиайы+. 14Йӕ мад рацыди Даны мыггагӕй, йӕ фыд та у Тиры сахайраг. Хурам-Авиа арӕхсы сыгъзӕрин, ӕвзист, ӕрхуы, ӕфсӕйнаг, дур ӕмӕ хъӕдӕрмӕгимӕ кусынмӕ, сӕнт сырх, сырх-сырхид ӕмӕ ӕрвхуыз тӕбынӕй, стӕй лыстӕг гӕнӕй уафынмӕ. Нывӕфтауынмӕ дӕр, стӕй йын цыдӕриддӕр бабар кӕной, уыцы куыстытӕй алцӕмӕ дӕр арӕхсы. Де ’рмдӕснытӕ ӕмӕ мӕ хицауы, паддзах Давиды, ӕрмдӕснытимӕ кусдзӕни. 15Мӕнӕу, хъӕбӕрхор, сой ӕмӕ сӕны кой скодтай, ӕмӕ-иу уыдон та дӕхи кусджытӕн рарвит. 16Мах дын Ливаны бӕлӕстӕй хъӕдӕрмӕгӕн акалдзыстӕм, цас дӕ бахъӕуа, уыйас ӕмӕ дын сӕ тъиуибӕстытӕй денджызыл Яффомӕ бахӕццӕ кӕндзыстӕм. Ды та-иу сӕ уырдыгӕй Йерусалиммӕ алас»+.

17Соломон банымайын кодта, Израилы зӕххыл чи царди, уыцы ӕрцӕуӕггӕгты, уымӕй размӕ Давид куыд бакодта, афтӕ. Соломоны сфыстмӕ гӕсгӕ сӕ нымӕц уыди сӕдӕ фӕндзай ӕртӕ мин ӕхсӕз сӕдӕ+. 18Уыдонӕй Соломон ӕвдай мин лӕджы бафтыдта ӕргъӕмттӕ хӕссыныл, ӕстай мины — къӕдзӕхты дуртӕ фадыныл, ӕртӕ мин ӕхсӕзсӕдӕ лӕджы та сын сӕвӕрдта цӕстдарджытӕй, цӕмӕй сӕ куыстмӕ разӕнгард кӕной.

3

Соломон аразы Дунедарӕджы Кувӕндон

3^1•Соломон Дунедарӕджы Кувӕндон аразын райдыдта Йерусалимы, Мориайы хохыл, кӕддӕр Дунедарӕг йӕ фыд Давидмӕ кӕм раргом ис, уым, йевусаг Орнаны мусуатыл. Орнан йевусӕгтӕй уыди+. 2Аразын та йӕ райдыдта йӕ паддзахиуӕджы цыппӕрӕм аз, дыккаг мӕйӕн йӕ дыккаг бон.

3Соломон Хуыцауы Кувӕндонӕн скодта ахӕм бындур: йӕ дӕргъ — ӕртиссӕдз ӕлмӕрины, йӕ уӕрх — ссӕдз ӕлмӕрины. 4Кувӕндоны тыргъӕн йӕ уӕрх уыди ссӕдз ӕлмӕрины, агъуыстӕн йӕхи уӕрхмӕ гӕсгӕ, йӕ бӕрзӕнд та — ӕртиссӕдз ӕлмӕрины. Йӕ мидӕггаг къултӕ йын Соломон састӕрдта сыгъдӕг сыгъзӕринӕй. 5Кувӕндоны сӕйраг агъуысты къултӕ мидӕгӕй састӕрдта кипарисы фӕйнӕджытӕй, уыдон та — сыгъдӕг сыгъзӕринӕй ӕмӕ сӕ сфӕлыста пальмӕтӕ ӕмӕ рӕхысты нывӕфтыдтӕй. 6Ноджы ма йӕ саив кодта зынаргъ дуртӕ ӕмӕ Парваимӕй ласт сыгъзӕринӕй. 7Кувӕндоны агъуыст, хъайванӕй, асинӕй, къулӕй, дуарӕй, састӕрдта сыгъзӕринӕй. Къултыл скӕнын кодта херувимты нывӕфтыдтӕ. 8Уый фӕстӕ сарӕзта Рухсмонуат. Йӕ уӕрх уыди ссӕдз ӕлмӕрины, Кувӕндоны уӕрхмӕ гӕсгӕ, йӕ дӕргъ дӕр — ссӕдз ӕлмӕрины. Йӕ састӕрынӕн бахардз кодта сыгъдӕг сыгъзӕрины ӕхсӕзсӕдӕ таланты. 9Сыгъзӕрин зӕгӕлтӕн сӕ уӕз уыди фӕндзай шекелы. Уӕллаг уӕттӕ дӕр иууылдӕр састӕрдта сыгъзӕринӕй. 10Рухсмонуаты мидӕг хъӕдӕрмӕгӕй сарӕзта дыууӕ базыртыгъд херувимы ӕмӕ сӕ састӕрдта сыгъзӕринӕй+. 11Сӕ базырты дӕргъ иумӕйагӕй — ссӕдз ӕлмӕрины. Сӕ иуӕн йӕ иу базыры дӕргъ уыди фондз ӕлмӕрины ӕмӕ ӕндзӕвыд агъуысты иу къулыл, йӕ иннӕ базыр дӕр — фондз ӕлмӕрины ӕмӕ ӕндзӕвыд иннӕ херувимы базырыл. 12Дыккаг херувимӕн дӕр йӕ иу базыры дӕргъ уыди фондз ӕлмӕрины ӕмӕ ӕндзӕвыд Кувӕндоны къулыл, йӕ иннӕ базыр дӕр — фондз ӕлмӕрины ӕмӕ ӕндзӕвыд иннӕ херувимы базырыл. 13Афтӕмӕй, дыууӕ базыртыгъд херувимӕн иу къулӕй иннӕйы онг сӕ иумӕйаг дӕргъ уыди ссӕдз ӕлмӕрины. Лӕууыдысты сӕ къӕхтыл, ӕмӕ се ’ргом арӕзт уыди Кувӕндоны сӕйраг агъуысты ’рдӕм. 14Рухсмонуатӕн Соломон бауафын кодта мидӕмбӕрзӕн, ӕрвхуыз, сӕнт сырх ӕмӕ сырх-сырхид ӕндӕхтӕй, стӕй лыстӕг гӕнӕй. Сфӕлыстой йӕ херувимты нывӕфтыдтӕй+. 15Кувӕндоны раззаг фарс Соломон сарӕзта дыууӕ цӕджындзы, сӕ алкӕцыйы бӕрзӕнд дӕр — дӕс ӕмӕ ссӕдз ӕлмӕрины. Сӕ цъуппытыл ӕрсадзынӕн та — фӕйнӕ ӕфтуаны, алкӕмӕн дӕр дзы йӕ бӕрзӕнд — фондз ӕлмӕрины+. 16Ноджы сарӕзта, Кувӕндоны агъуысты цы рӕхыстӕ уыди, уыдоны халдихтӕ ӕмӕ сӕ ӕфтуантыл бафидар кодта. Скодта ма гранат фӕткъуыйы нывӕфтыдтӕ ӕмӕ сӕ ныффидар кодта рӕхыстыл. 17Цӕджындзтӕ сӕвӕрдта Кувӕндоны раз: сӕ иу — рахизӕрдыгӕй, иннӕ та — галиуӕрдыгӕй. Ӕмӕ рахиз цӕджындзӕн Соломон радта ном Йахин, галиуӕн та — Боаз.

4

4^1•Соломон сарӕзта ӕрхуы нывондхӕссӕн: йӕ дӕргъ уыди ссӕдз ӕлмӕрины, йӕ уӕрх дӕр — ссӕдз ӕлмӕрины, йӕ бӕрзӕнд та — дӕс ӕлмӕрины+. 2Джиппы рауагъта тымбыл ӕрхуы денджыз, йӕ фӕтӕн — дӕс ӕлмӕрины, йӕ бӕрзӕнд — фондз ӕлмӕрины, йӕ зиллакк та — дӕс ӕмӕ ссӕдз ӕлмӕрины+. 3Йӕ зиллаккыл бынӕй уыди галты нывтӕ, дыууӕ рӕнхъӕй ӕртыхстысты денджызыл. Сӕ уӕрх уыди дӕс ӕлмӕрины, денджызимӕ уыдысты иу джиппы уагъд. 4Денджыз лӕууыди дыууадӕс галыл: ӕртӕ дзы касти цӕгатӕрдӕм, ӕртӕ — ныгуылӕнӕрдӕм, ӕртӕ — хуссарӕрдӕм, ӕртӕ та — скӕсӕнӕрдӕм. Сӕ чъылдымтӕ уыдысты мидӕджырдӕм, денджызы бынмӕ, здӕхт. 5Денджызӕн йӕ бӕзн уыди армытъӕпӕны йас, йӕ был та уыди нуазӕны былты хуызӕн, раст, хъоппӕг дидинӕг куы райхӕлы, уый ӕнгӕс. Дон дзы цыди ӕртӕ мин баты бӕрц.

6Ноджы ма Соломон скодта дӕс ӕрхуы тъӕпӕнӕджы ӕмӕ дзы фондз ӕрӕвӕрдта Кувӕндонӕн йӕ рахизфарс, фондз та — йӕ галиуфарс. Уыдоны мидӕг хъуамӕ ӕхсадтаиккой иууылсудзинӕгты уӕнгтӕ. Ӕрхуы денджыз та сауджынтӕн конд уыд, сӕхи ӕхсынӕн+.

7Ноджы ма скодта дӕс цырагъдарӕны, фӕткмӕ гӕсгӕ, ӕмӕ сӕ Кувӕндоны агъуысты ӕрӕвӕрдта, фондз — рахизӕрдыгӕй, фондз та — галиуӕрдыгӕй+. 8Ноджы ма сарӕзта дӕс фынджы ӕмӕ сӕ Кувӕндоны агъуысты сӕвӕрдта, фондз — рахизӕрдыгӕй, фондз та — галиуӕрдыгӕй. Сарӕзта сӕдӕ сыгъзӕрин кӕхцы, туг пырх кӕнынӕн. 9Ноджы ма скодта сауджынты кӕрт, стӕй стыр кӕрт ӕмӕ кулдуӕрттӕ кӕртмӕ цӕуынӕн. Кулдуӕртты цӕджындзтӕ састӕрдта ӕрхуыйӕ. 10Соломон ӕрхуы денджыз сӕвӕрдта рахизӕрдыгӕй, Кувӕндонӕн йӕ хуссар-скӕсӕйнаг фисыны цур.

11Ноджы ма Хурам скодта къӕртатӕ, фыййӕгтӕ, тугпырхгӕнӕн кӕхцытӕ. Ӕмӕ уыйадыл Хурам фӕци, Соломонӕн Хуыцауы Кувӕндоны цы куыстытӕ кодта, уыдон. Уый сарӕзта: 12дыууӕ цӕджындзы; дыууӕ кӕхцӕнгӕс ӕфтуаны цӕджындзты цъуппытӕн; дыууӕ рӕхысы кӕхцӕнгӕс ӕфтуантӕн; 13цыппарсӕдӕ гранат фӕткъуыйы згъӕрнывтӕ кӕхцӕнгӕс ӕфтуанты рӕхыстыл, алы ӕфтуаныл дӕр — дыргъты дыууӕ рӕнхъы; 14дӕс суанцъыйы быцӕутыл; суанцъытыл ӕвӕрд дӕс аджы; 15иу ӕрхуы денджыз, йӕ быны — дыууадӕс галы; 16къӕртатӕ, фыййӕгтӕ, фыдистӕ. Хурам-Авиа паддзах Соломонӕн Дунедарӕджы Кувӕндоны тыххӕй цыдӕриддӕр скодта, уыдон иууылдӕр уыдысты лӕгъзгонд ӕмӕ ӕрттиваг ӕрхуыйӕ конд. 17Паддзах сӕ джиппы рауадзын кодта Иорданы дӕлвӕзы, Суккот ӕмӕ Цередайы ’хсӕн, ӕлыгбын мӕры. 18Соломон ӕрхуыйӕ цы дзауматӕ скӕнын бафӕдзӕхста, уыдон уый бӕрц уыдысты, ӕмӕ сыл ӕрхуы цас ацыди, уымӕн банымайӕн дӕр нӕ уыди.

19-22Ноджы ма Соломон саразын кодта Дунедарӕджы Кувӕндоны иннӕ дзауматӕ дӕр: сыгъзӕрин нывондхӕссӕн; кувӕггаг дзулты фынг; цырагъдарӕнтӕ — сыгъдӕг сыгъзӕринӕй конд, сӕ цырӕгътимӕ, Рухсмонуатмӕ бацӕуӕны раз судзынӕн; дидинсыф фӕлындӕнтӕ, цырӕгътӕ, ӕртыскӕнтӕ, иууылдӕр — сыгъдӕг сыгъзӕринӕй конд; хӕсгӕрдтӕ, кӕхцытӕ, цолпытӕ, будсудзӕнтӕ, иууылдӕр — сыгъдӕг сыгъзӕринӕй конд; Кувӕндоны дуӕрттӕ: Рухсмонуаты дуар ӕмӕ Кувӕндоны сӕйраг агъуысты дуар, уыдон дӕр уыдысты сыгъзӕринӕй конд.

5

5^1Соломон Дунедарӕджы Кувӕндон саразыны ӕппӕт куыстытӕ конд куы фӕци, уӕд райста, йӕ фыд Давид Дунедарӕгӕн цы сыгъзӕрин ӕмӕ ӕвзист снывонд кодта, уыдон, стӕй иннӕ дзауматӕ ӕмӕ сӕ Хуыцауы Кувӕндоны хӕзнадӕтты бафснайдта.

2•Паддзах Соломон басидт Израилы хистӕртӕм, Израилы хӕдзарвӕндӕгтӕ ӕмӕ мыггӕгты хистӕртӕм се ’ппӕтмӕ дӕр. Фӕсидти сӕм Йерусалиммӕ, цӕмӕй Дунедарӕджы Фидыды Чырын Давиды сахарӕй, Сионы хохӕй, хаст ӕрцӕуа+. 3Ӕмӕ ӕппӕт израилӕгтӕ ӕвдӕм мӕйы ӕрӕмбырд сты паддзахмӕ, Халагъудты бӕрӕгбонмӕ.
4Израилы хистӕртӕ куы ’рбацыдысты, уӕд левиттӕ Фидыды Чырын систой 5ӕмӕ йӕ ахастой. Сауджын левиттӕ ма ноджы рахастой Фембӕлды Цатыр ӕмӕ йӕ уаз дзауматӕ иууылдӕр. 6Паддзах Соломон ӕмӕ ӕгас Израилы дзыллӕ та, паддзах кӕмӕ фӕсидти, уыдон, Фидыды Чырыны раз стурвос ӕмӕ лыстӕг фосӕй уый бӕрц нывӕндтӕ хастой, ӕмӕ сын нымӕц дӕр нал уыди.

7Уый фӕстӕ сауджынтӕ Фидыды Чырын бахастой, цы бынат ын снысан кодтой, уырдӕм — Кувӕндоны Рухсмонуатмӕ, ӕмӕ йӕ ӕрӕвӕрдтой херувимты базырты бын. 8Херувимтӕ сӕ базыртӕ Фидыды Чырыны сӕрмӕ айтыгътой ӕмӕ йӕ ӕрӕмбӕрзтой йӕ хӕссӕн хъилтимӕ+. 9-10Уыцы хъилтӕ ахӕм даргъ уыдысты, ӕмӕ сын, Рухсмонуаты раз ӕрлӕугӕйӕ, сӕ кӕрӕттӕ фенӕн уыди, фӕлӕ хӕдзары ӕдде нӕ зындысты. Абоны онг дӕр сӕ бынат уыцы ран ис.

Фидыды Чырынӕн йӕ мидӕг дыууӕ къӕйдурӕй уӕлдай ницы уыди. Кӕддӕр Израилы адӕм Мысырӕй куы рацыдысты ӕмӕ Дунедарӕг семӕ фидыд куы сарӕзта, уӕд сӕ Моисей Хоревы хохыл Чырыны нывӕрдта+.

11Сауджынтӕ Кувӕндонӕй рацыдысты. Уыцы бонмӕ се ’гас дӕр, чи дзы цы къордӕй уыд ӕмӕ дзы кӕмӕ цы хӕс хауди, уыдӕттӕ нӕ хынцгӕйӕ, сӕхи ссыгъдӕг кодтой+.

12Ам уыдысты Кувӕндоны зарӕггӕнджытӕ, левиттӕ, иууылдӕр: Асаф, Йедутун ӕмӕ Хеман сӕ фырттӕ ӕмӕ се ’рвадӕлтимӕ — лыстӕг гӕнӕй уафт дарӕсты. Се ’мдзӕгъдгӕнӕн тӕбӕгътӕ, сӕ дыууадӕстӕнонтӕ ӕмӕ сӕ хъисфӕндыртимӕ лӕууыдысты нывондхӕссӕны скӕсӕйнаг фарс. Ӕхсӕзыссӕдз сауджыны семӕ лӕууыдысты ӕмӕ хӕтӕлтӕй цагътой+. 13Хӕтӕлтӕй чи цагъта, уыдонӕн, стӕй зарӕггӕнджытӕн сӕ цагъд ӕмӕ сӕ зарӕджы зӕлд баиу сты, ӕмӕ афтӕмӕй кад кодтой Дунедарӕгӕн, стыдтой Йӕ: «Дунедарӕг хӕрзаудӕнгӕнаг у, Йӕ хорзӕх нӕ сӕфы мыггагмӕ!» Ӕмӕ ӕврагъ Дунедарӕджы хӕдзар ӕрӕмбӕрзта+. 14Сауджынтӕн сӕ бон нал уыди сӕ уаз лӕггад дарддӕр хӕссын, уымӕн ӕмӕ Хуыцауы хӕдзар байдзаг ис Дунедарӕджы кадӕй+.

6

Соломоны куывд

6^1Соломон загъта: «Дунедарӕджы тары цӕрын бафӕндыд+. 2Ныр Дын Ӕз сарӕзтон бӕрзонд хӕдзар, цӕмӕй дзы цӕрай мыггагмӕ».

3•Израилы адӕм се ’ппӕт дӕр лӕууыдысты йӕ разы, Паддзах сӕм разылд ӕмӕ сын арфӕ ракодта+. 4Стӕй загъта: «Арфӕгонд у Дунедарӕг, Израилы Хуыцау! Абон Йе стыр хъомысы фӕрцы сӕххӕст кодта, кӕддӕр мӕ фыд Давидӕн зӕрдӕ цӕмӕй бавӕрдта, уый. Загъта йын: 5„Мӕ адӕмы Мысырӕй куы ракодтон, уӕдӕй абонмӕ Израилы хӕдзарвӕндӕгтӕй иуы сахар дӕр нӕ равзӕрстон, цӕмӕй дзы Мӕ номыл Кувӕндон саразон, стӕй мӕ адӕмӕн хицауӕй дӕр никӕй сӕвзӕрстон. 6Фӕлӕ ныр Ӕз равзӕрстон Йерусалим, цӕмӕй дзы цӕра Мӕ ном, ӕмӕ сӕвзӕрстон Давиды, цӕмӕй ӕрлӕууа Мӕ адӕмы, Израилы сӕргъы“+.

7Мӕ фыд Давиды фӕндыди Дунедарӕджы, Израилы Хуыцауы, номыл Кувӕндон саразын,+
8фӕлӕ йын Дунедарӕг загъта: „Мӕ номыл Кувӕндон саразинаг кӕй дӕ, уый Мын ӕхсызгон у, 9фӕлӕ ды нӕ уыдзынӕ йӕ аразӕг. Мӕ номыл Мын Кувӕндон сараздзӕни дӕ фырт, дӕ туг ӕмӕ де стӕг“+. 10Ӕмӕ ныр Дунедарӕг сӕххӕст кодта Йӕ дзырд. Куыд загъта, афтӕ ӕз ӕрбадтӕн мӕ фыды бынаты, Израилы паддзахы къӕлӕтджыны, ӕмӕ Дунедарӕгӕн, Израилы Хуыцауӕн, Йӕ номыл Кувӕндон сарӕзтон+. 11Ӕмӕ ӕз уым Фидыды Чырын сӕвӕрдтон, йӕ мидӕг ис, Дунедарӕг Израилы адӕмимӕ цы фидыд сарӕзта, уый».

12•Соломон ӕрлӕууыди Дунедарӕджы нывондхӕссӕны раз, Израилы дзыллӕйӕн сӕ разӕй, ӕмӕ йӕ къухтӕ хӕрдмӕ систа+. 13Соломон ӕрхуы уӕзӕг сарӕзта, дӕргъмӕ дӕр ӕмӕ уӕрхмӕ дӕр фӕйнӕ фондз ӕлмӕрины, йӕ бӕрзӕнд та — ӕртӕ ӕлмӕрины, ӕмӕ йӕ кӕрты астӕу сӕвӕрдта. Ныр ӕм схызт, Израилы ӕппӕт дзыллӕйы раз ӕрзоныг кодта, йӕ къухтӕ уӕларвмӕ сивӕзта 14ӕмӕ загъта:

— О Дунедарӕг, Израилы Хуыцау! Ды дӕ, уӕларвы дӕр ӕмӕ зӕххыл дӕр ӕмбал Кӕмӕн нӕй, уыцы Хуыцау! Дӕ цагъартимӕ хъахъхъӕныс Дӕ фидыд ӕмӕ ӕдзухдӕр иузӕрдион дӕ, зӕрдиагӕй Ды чи лӕггад кӕны, уыдоныл+. 15Ацы бон Ды Де стыр хъомысы фӕрцы сӕххӕст кодтай, Дӕ лӕггадгӕнӕгӕн, мӕ фыд Давидӕн, зӕрдӕ цӕмӕй бавӕрдтай ӕмӕ йын Дӕхи дзыхӕй цы загътай, уый. 16Уӕдӕ ныр, Дунедарӕг, Израилы Хуыцау, дӕ цагъар Давидӕн ма ноджы цы дзырд дардтай, уый дӕр сӕххӕст кӕн! Ды йын загътай: «Дӕ фырттӕ раст фӕндагыл куы цӕуой ӕмӕ дӕуау Ме ’гъдаумӕ гӕсгӕ куы цӕрой, уӕд дӕ байзӕддӕгтӕ кӕддӕриддӕр Мӕ разы Израилы паддзахы къӕлӕтджыны баддзысты»+. 17О Дунедарӕг, Израилы Хуыцау! Кӕддӕр дӕ лӕггадгӕнӕг Давидӕн цы ныхас загътай, уый сӕххӕст уӕд!+

18Фӕлӕ Хуыцау адӕмимӕ куыд хъуамӕ цӕра зӕххыл? Уӕларв ӕмӕ уӕлдунетӕ Дыл куы не ’ххӕссынц, уӕд Ды, ӕз Дын цы Кувӕндон сарӕзтон, уым куыд хъуамӕ бацӕуай+?

19О Дунедарӕг, мӕ Хуыцау! Фехъус Дӕ цагъарӕн йӕ куывд ӕмӕ йӕ лӕгъстӕ! Фехъус ын йӕ дзыназын, йӕ куывд! 20Ӕхсӕвӕй-бонӕй Дӕ цӕст ма ис ацы Кувӕндонӕй, ацы бынатӕй, Мӕ ном дзы цӕрдзӕни, зӕгъгӕ, кӕмӕй загътай, уымӕй! Дӕ цагъар-иу, ацы бынатмӕ йе ’ргом саразгӕйӕ, куы кува, уӕд-иу ӕй фехъус+. 21Дӕ цагъарӕн, стӕй Дӕ адӕм Израилӕн-иу фехъус сӕ алы куывд дӕр. Уыдон-иу ацы бынатмӕ се ’ргом куы саразой ӕмӕ куы кувой, уӕд-иу сӕ фехъус Дӕ цӕрӕнбынатӕй, уӕлӕрвтӕй, ӕмӕ-иу сын ныббар сӕ азым.

22Исчи искӕй азымджын куы кӕна, мӕ ныхмӕ тӕригъӕды бацыди, зӕгъгӕ, ӕмӕ дзы ард бахӕрын куы дома, ӕмӕ уый Дӕ Кувӕндоны нывондхӕссӕны раз ард куы бахӕра,+
23уӕд-иу ын уӕларвӕй йӕ ардбахӕрд фехъус ӕмӕ-иу аххосджынӕн йӕ хъуыддӕгтӕм гӕсгӕ стӕрхон кӕн, ӕназымы та-иу сраст кӕн, йӕ рӕстдзинад-иу ын сбӕлвырд кӕн.

24Дӕ адӕм Израил Дӕ разы тӕригъӕды куы бацӕуой ӕмӕ уый тыххӕй фыдгулы амӕттаг куы бауой, фӕлӕ уый фӕстӕ куы ’рфӕсмон кӕной, Дӕ номӕн куы скад кӕной, ацы Кувӕндоны Дӕм куы кувой ӕмӕ Дын лӕгъстӕ куы кӕной,+
25уӕд-иу сӕ уӕларвӕй фехъус, ныббар-иу Дӕ адӕм Израилы тӕригъӕд ӕмӕ-иу сӕ фӕстӕмӕ раздах, кӕддӕр сын сӕ фыдӕлтӕн кӕй радтай, уыцы зӕхмӕ!

26Дӕ разы тӕригъӕды куы бацӕуой ӕмӕ сын уый тыххӕй арв доны ’ртах куынӕуал ратта, ӕмӕ Дын уый фӕстӕ Дӕ къухы цӕф куы бамбарой, сӕ тӕригъӕдыл куы ’рфӕсмон кӕной ӕмӕ, ацы Кувӕндонмӕ се ’ргом саразгӕйӕ, Дӕ номӕн куы скад кӕной ӕмӕ Дӕм куы кувой,+
27уӕд-иу Ды уӕларвӕй уыцы куывд фехъус ӕмӕ-иу Дӕ лӕггадгӕнджытӕн, Дӕ адӕм Израилӕн, сӕ тӕригъӕд ныббар. Раст фӕндагыл-иу сӕ сараз ӕмӕ-иу, Дӕ адӕмӕн исбонӕн кӕй радтай, уыцы зӕххыл къӕвдайы ’ртах ӕруадз+.

28Бӕстыл стонг заман куы скӕна, рын куы фӕзына, хус дымгӕ, зайӕгойты низ, мӕтыхтӕ ӕмӕ къуыдыргалм тыллӕг куы бабын кӕной, фыдгултӕ сахарыл куы ’рхъула кӕной — цыфӕнды фыдбылыз куы ’рцӕуа ӕмӕ цыфӕнды низ куы фӕзына,+
29Израилы адӕмӕй Дӕм исчи цӕйфӕнды тыххӕй куы кува ӕмӕ Дын лӕгъстӕ куы кӕна, зӕрдӕхъыгӕй ӕмӕ удхарӕй мӕлгӕйӕ, ацы Кувӕндонмӕ йӕ къухтӕ куы иваза, 30уӕд-иу ӕй фехъус уӕларвӕй, Дӕ цӕрӕнбынатӕй, ӕмӕ-иу ын ныббар, алкӕмӕн дӕр-иу йӕ хъуыддӕгтӕм гӕсгӕ стӕрхон кӕн, йӕ зӕрдӕйы кӕмӕн цы ис, уымӕ гӕсгӕ, уымӕн ӕмӕ, адӕймагӕн йӕ зӕрдӕйы цы ис, уый ӕрмӕстдӕр Ды зоныс+. 31Уадз ӕмӕ Дӕ тӕрсой ӕмӕ цӕрӕнбонты Дӕ фӕндӕгтыл цӕуой, цалынмӕ, кӕддӕр нӕ фыдӕлтӕн цы зӕхх радтай, ууыл цӕрой, уӕдмӕ. 32Дӕ адӕмӕй, Израилӕй, чи нӕу, ахӕм исчи, ӕддагон, дард бӕстӕй Дӕ цытджын ном ӕмӕ Де стыр хъомысы сӕраппонд куы ’рбацӕуа ӕмӕ, ацы Кувӕндонмӕ йе ’ргом саразгӕйӕ, куы скува,+
33уӕд-иу ӕй фехъус уӕларвӕй, Дӕ цӕрӕнбынатӕй, ӕмӕ-иу ын сӕххӕст кӕн йӕ курдиат. Афтӕмӕй Дын ӕппӕт адӕмтӕ дӕр базондзысты Дӕ ном ӕмӕ Дын аргъуыц кӕндзысты Дӕ адӕм Израилау. Уадз ӕмӕ зоной, ӕз цы Кувӕндон сарӕзтон, уый кӕй хӕссы Дӕ ном.

34Дӕ адӕм Дӕ амынд фӕндагыл знаджы ныхмӕ хӕстмӕ куы рацӕуой ӕмӕ Дӕм, цы сахар равзӕрстай ӕмӕ Дын ӕз цы Кувӕндон сарӕзтон, уыдонмӕ се ’ргом саразгӕйӕ, куы скувой, 35уӕд-иу сын уӕларвӕй фехъус сӕ куывд, сӕ лӕгъстӕ ӕмӕ-иу сын ахъаз бакӕн!

36Дӕ адӕм Дӕ разы тӕригъӕды куы бацӕуой, уымӕн ӕмӕ, тӕригъӕд чи нӕ ракӕны, ахӕм адӕймаг нӕй, ӕмӕ сӕм Ды куы смӕсты уай, фыдгулты амӕттаг сӕ куы бакӕнай ӕмӕ сӕ уыдон уацары куы акӕной дард кӕнӕ ӕввахс бӕстӕмӕ,+
37ӕмӕ, уацары цы зӕххыл уой, уым зӕрдиагӕй куы ’рфӕсмон кӕной, се ’ргом Дӕм куы раздахой ӕмӕ Дын лӕгъстӕ куы кӕной, тӕригъӕды бацыдыстӕм, фыдракӕнд сарӕзтам ӕмӕ азымджын стӕм, зӕгъгӕ,+
38уацары сӕ кӕдӕм акодтой, уыцы зӕххыл Дӕм се ’ргом зӕрдиагӕй куы раздахой ӕмӕ Дӕм куы кувой, кӕддӕр сын сӕ фыдӕлтӕн цы зӕхх раттай, цы сахар равзӕрстай ӕмӕ ӕз Дӕ номыл цы Кувӕндон сарӕзтон, уыдонмӕ се ’ргом куы саразой,+
39уӕд-иу сын уӕларвӕй, Дӕ цӕрӕнбынатӕй, фехъус сӕ куывд, сӕ лӕгъстӕ ӕмӕ-иу сын ахъаз бакӕн! Ныббар-иу Дӕ адӕмӕн, Дӕ разы тӕригъӕды чи бацыди, уыдонӕн! 40О мӕ Хуыцау! Ацы бынаты Дӕм чидӕриддӕр скува, уыдонмӕ-иу ӕркӕс ӕмӕ-иу сӕ фехъус!+

41О Дунедарӕг Хуыцау, уӕдӕ ӕрцу Дӕ цӕрӕнмӕ — Ды ӕмӕ Дӕ хъомысджын Фидыды Чырын! Дӕ сауджынтӕ, о Дунедарӕг Хуыцау, ирвӕзындзинадӕй сӕхи дарӕсау сфӕлындӕд, Дӕ иузӕрдион адӕм цин кӕнӕнт Дӕ хорзӕхтыл!+

42О Дунедарӕг Хуыцау! Кӕй байсӕрстай, уымӕй Де ’ргом ма аздах! Дӕ лӕггадгӕнӕг Давидӕн, иузӕрдыг ыл уӕвгӕйӕ, зӕрдӕ цы хӕрзтӕй бавӕрдтай, уыдонӕй йӕ ӕнӕхай ма фӕкӕн!+

7

Кувӕндон срухс кӕныны бӕрӕгбон

7^1•Соломон куывд куы фӕци, уӕд арвӕй арт ӕрцыди ӕмӕ аныхъуырдта иууылсудзинаг дӕр ӕмӕ иннӕ нывӕндтӕ дӕр. Кувӕндон байдзаг ис Дунедарӕджы кадӕй+. 2Сауджынтӕн сӕ бон нӕ уыди Кувӕндонмӕ бацӕуын, уымӕн ӕмӕ Дунедарӕджы кадӕй дзаг уыди.

3Израилӕгтӕ, арвӕй арт ӕрцыд, Кувӕндон та Дунедарӕджы кадӕй байдзаг ис, уый куы федтой, уӕд дурын астӕрдыл ныддӕлгом сты. Дунедарӕгмӕ бакуывтой ӕмӕ Йӕ стыдтой: «Дунедарӕг хӕрзаудӕнгӕнаг у, Йӕ хорзӕх мыггагмӕ нӕ сӕфы!»+

4Паддзах ӕмӕ ӕппӕт адӕм Дунедарӕджы раз ӕрхастой нывӕндтӕ. 5Паддзах Соломон стурвосӕй нывондӕн ӕрхаста дыууӕ ӕмӕ ссӕдз мин сӕры, лыстӕг фосӕй та — ӕхсӕзыссӕдз мин сӕры. Афтӕмӕй паддзах ӕмӕ адӕм иууылдӕр Хуыцауы хӕдзар срухс скодтой.

6Сауджынтӕ ӕххӕст кодтой сӕ хӕстӕ, левиттӕ дӕр сӕ бынӕтты ӕрлӕууыдысты, кӕддӕр Давид Дунедарӕджы стауынӕн кӕй саразын кодта, уыцы зӕлуадзӕнтимӕ. Уыдон дӕр ӕй Давидау стыдтой: «Йӕ хорзӕх нӕ сӕфы мыггагмӕ!» Сауджынтӕ сӕ разы хӕтӕлтӕй цагътой, Израилы адӕм та уырдыг лӕууыдысты уыцы ран. 7Соломон срухс скодта кӕрты астӕуккаг хай — Дунедарӕджы Кувӕндоны раз — ӕмӕ уым нывондӕн ӕрхаста иууылсудзинӕгтӕ ӕмӕ фидыды нывӕндты фиу, уымӕн ӕмӕ, Соломон кӕй сарӕзта, уыцы ӕрхуы нывондхӕссӕн утӕппӕт иууылсудзинӕгтӕ, хойраджы хуынтӕ ӕмӕ фидыды нывӕндты фиуӕн ӕгӕр гыццыл уыди+. 8Уыцы заман Соломон авд боны дӕргъы бӕрӕгбон скодта. Ӕгас Израил, ӕнӕнымӕц адӕм ӕрӕмбырд ис, Лево-Хаматӕй Мысыры тӕрфы онг чи царди, уыдон се ’ппӕт дӕр+. 9Ӕстӕм бон бӕрӕгбонӕн скодтой кӕрон. Нывондхӕссӕн срухс кӕныныл ӕдӕппӕтӕй ацыди авд боны, уый фӕстӕ та авд боны — бӕрӕгбоныл. 10Ӕвдӕм мӕйы дыууын ӕртыккӕгӕм бон паддзах Соломон адӕмы сӕ хӕдзӕрттӕм ауагъта. Уыдон цин кодтой, сӕ зӕрдӕтӕ фыр цинӕй радысты, Дунедарӕг Давидӕн, Соломонӕн ӕмӕ Йӕ адӕм Израилӕн уый бӕрц хӕрзтӕ кӕй ракодта, уый тыххӕй.

11•Афтӕмӕй Соломон арӕзт фӕци Дунедарӕджы Кувӕндон ӕмӕ йӕ паддзахы галуан, йӕ зӕрды цыдӕриддӕр саразын уыди, уыдон иууылдӕр йӕ къухы бафтыдысты.

12Ӕхсӕвы Дунедарӕг раргом ис Соломонмӕ ӕмӕ йын загъта: «Ӕз дын дӕ куывд фехъуыстон. Ӕз ацы бынат равзӕрстон, цӕмӕй ам нывӕндтӕ хӕссой+. 13Арвы дуӕрттӕ куы сӕхгӕнон ӕмӕ зӕхмӕ доны ’ртах куынӕуал ӕруадзон, тыллӕг мӕтыхтӕн куы бахӕрын кӕнон, кӕнӕ Мӕ адӕмы рыны амӕттаг куы бакӕнон,+
14ӕмӕ Мӕ адӕм, Мӕ ном чи хӕссы, уыдон, сӕрныллӕгӕй куы кувой, куы Мӕ агурой ӕмӕ сӕ фыдвӕндӕгтӕ куы ныууадзой, уӕд сӕ Ӕз фехъусдзынӕн уӕларвӕй, сӕ тӕригъӕд сын ныббардзынӕн ӕмӕ сын сӕ зӕхх сӕнӕниз кӕндзынӕн+. 15Ацы бынатӕй Мӕм чидӕриддӕр скува, уымӕ Ӕз ӕркӕсдзынӕн, йӕ куывдмӕ йын байхъусдзынӕн лӕмбынӕг+. 16Ӕз ацы Кувӕндон Мӕхицӕн равзӕрстон ӕмӕ йӕ срухс кодтон. Мыггагмӕ дзы цӕрдзӕни Мӕ ном, Мӕ цӕстытӕ ӕмӕ Мӕ зӕрдӕ ӕдзухдӕр уыдзысты уым+. 17Ды та Мын дӕ фыд Давидау куы лӕггад кӕнай, цы дын бафӕдзӕхстон, уыдон иууылдӕр куы ӕххӕст кӕнай, Мӕ уагӕвӕрдтӕ ӕмӕ Мӕ амындтытӕм гӕсгӕ куы цӕрай, 18уӕд дын дӕ паддзахы бадӕн сфидар кӕндзынӕн, кӕддӕр дӕ фыд Давидимӕ цы фидыд сарӕзтон, уымӕ гӕсгӕ. Ӕз ын загътон: „Дӕ байзӕддӕгтӕ кӕддӕриддӕр Израилы паддзахиуӕг кӕндзысты“+. 19Фӕлӕ уын цы уагӕвӕрдтӕ ӕмӕ цы фӕдзӕхстытӕ радтон, уыдоныл уӕ къух куы ауигъат, куынӕуал сӕ ӕххӕст кӕнат, ӕндӕр хуыцӕуттӕн лӕггад кӕнын ӕмӕ кувын куы райдайат, 20уӕд Ӕз Израилы адӕмы сӕ бындзарӕй срӕдувдзынӕн Мӕ зӕххӕй, кӕй сын радтон, уымӕй. Стӕй Мӕ номыл цы Кувӕндон срухс кодтон, ууыл дӕр Мӕхи атигъ кӕндзынӕн, ӕппӕт адӕмтӕ йыл худдзысты ӕмӕ йыл цъыфкалӕн кӕндзысты+. 21Ацы бӕрзонд Кувӕндонӕн-иу йӕ цурты чи фӕцӕйцӕуа, уый-иу стыр дисы бафтдзӕн ӕмӕ фӕрсдзӕн: „Ацы зӕхх ӕмӕ ацы Кувӕндонӕн Дунедарӕг афтӕ цӕй тыххӕй бакодта?“+
22Ӕмӕ-иу ын дзуапп ратдзысты: „Мысырӕй сӕ чи ракодта, уыцы Дунедарӕджы, сӕ фыдӕлты Хуыцауы, кӕй ныууагътой, ӕндӕр хуыцӕутты фӕдыл кӕй ацыдысты, лӕггад кӕнын ӕмӕ сын кувын кӕй райдыдтой, уый тыххӕй сын Дунедарӕг ацы бӕллӕхтӕ бавзарын кодта“».

8

Паддзах Соломоны дарддӕры хъуыддӕгтӕ

8^1•Соломон Дунедарӕджы Кувӕндон ӕмӕ паддзахы галуан саразыныл бахардз кодта ссӕдз азы+. 2Уый фӕстӕ ногӕй рацарӕзта, Хирам ын цы сахартӕ радта, уыдон ӕмӕ дзы израилӕгты ӕрцӕрын кодта.

3Соломон бабырста Хамат-Цовайы сахармӕ ӕмӕ йӕ бацахста. 4Ноджы ма рацарӕзта Тадморы сахар, ӕдзӕрӕг быдыры чи ис, уый, стӕй, Хаматы зӕххыл ӕфтауцуатӕн цы сахартӕ сарӕзта, уыдон. 5Рацарӕзта уӕллаг Бет-Хорон ӕмӕ дӕллаг Бет-Хорон, бырутӕй ӕхгӕд фидӕрттӕ сӕ скодта, сӕ кулдуӕрттыл — ӕвдузӕнтӕ ӕвӕрд+. 6Рацарӕзта Баалаты сахар, стӕй йӕ иннӕ сахартӕ иууылдӕр: иуты дардта йӕ хӕлц, иннӕты — йӕ тохуӕрдӕттӕ, аннӕты — бӕхтӕ. Ноджы ма Соломон Йерусалимы, Ливаны ӕмӕ йӕ паддзахады алы рӕтты сарӕзта ӕндӕр бӕстыхӕйттӕ дӕр, йӕ зӕрды цыдӕриддӕр уыди, уыдон.

7-8Израилы зӕххыл раздӕр цы ӕндӕр адӕмтӕ царди — аморӕгтӕ, хеттӕгтӕ, периззӕгтӕ, хиввӕгтӕ ӕмӕ йевусӕгтӕ, — сӕ мыггаг израилӕгтӕн бынтон сыскъуынын кӕмӕн нӕ бантыст, уыдонӕн сӕ фӕстагӕтты Соломон бафтыдта тыхбегарайы куыстытыл, ӕмӕ сӕ ныронг дӕр кӕнынц. 9Израилӕгтӕй та Соломон йӕ куыстытӕ кӕнын нӕ домдта; уыдон уыдысты йӕ хӕстонтӕ, йӕ хъахъхъӕнджыты хицӕуттӕ, йӕ тохуӕрдӕттӕ ӕмӕ йӕ бӕхӕфсады фӕтӕгтӕ+. 10Соломонӕн йӕ кусӕг адӕмы сӕргъы лӕууыди дыууӕсӕдӕ фӕндзай цӕстдарӕджы.

11Фараоны чызджы Соломон ракодта Давиды сахарӕй ӕмӕ йӕ ӕрцӕрын кодта, сӕрмагондӕй йын кӕй сарӕзта, уыцы галуаны. Загъта: «Сылгоймагӕн Израилы паддзах Давиды галуаны цӕрын не ’мбӕлы, уымӕн ӕмӕ ацы бынат уаз у: йӕ заманы ам лӕууыди Дунедарӕджы Фидыды Чырын»+.

12Соломон Кувӕндоны тыргъы раз цы нывондхӕссӕн сарӕзта, ууыл Дунедарӕгӕн иууылсудзинаг нывӕндтӕ хӕссын райдыдта+. 13Кӕддӕр Моисей куыд бафӕдзӕхста, афтӕ уыцы нывондхӕссӕныл хаста иууылсудзинаг нывӕндтӕ — сабӕттӕ, мӕйноджы бӕрӕгбӕттӕ ӕмӕ афӕдзы ӕртӕ стыр бӕрӕгбоны рӕстӕг: Донгонд дзулты бӕрӕгбоны, Къуыриты бӕрӕгбоны ӕмӕ Халагъудты бӕрӕгбоны.+
14Йӕ фыд Давиды фӕдзӕхстмӕ гӕсгӕ скодта сауджынты куысты рад, стӕй левитты куысты рад, сӕ хӕстӕм гӕсгӕ, цӕмӕй стауой Дунедарӕджы, ӕххуыс кӕной сауджынтӕн, алы боны фӕткмӕ гӕсгӕ. Ноджы ма алы кулдуары раз дӕр скодта хъахъхъӕнджыты рад, йӕ фыд Давид, Хуыцауы ӕвзӕрст лӕг, куыд бафӕдзӕхста, афтӕ+. 15Сауджынтӕ ӕмӕ левитты, стӕй хӕзнадоны тыххӕй Давид цыдӕриддӕр бафӕдзӕхста, уыдонӕй иу мисхалы бӕрц дӕр иуварс ничи ахызт.

16Афтӕ Соломон фӕци йӕ куыст, Дунедарӕджы Кувӕндонӕн бындур сӕвӕрдта ӕмӕ йӕ кӕронмӕ сарӕзта. Уыйадыл Дунедарӕджы хӕдзар арӕзт ӕрцыд.

17Уӕд Соломон ацыди Ецион-Гевермӕ ӕмӕ, денджызы былгӕрон чи ис, уыцы Елоты сахармӕ, Едомы зӕхмӕ+. 18Хирам ын уырдӕм арвыста наутӕ, стӕй фӕлтӕрдджын наудзогты. Уыдон паддзах Соломоны адӕмимӕ наутыл аленк кодтой Офирмӕ, ӕрбаластой цыппарсӕдӕ фӕндзай таланты сыгъзӕрин ӕмӕ йӕ Соломонмӕ фӕхӕццӕ кодтой+.

9

9^1•Соломон ахӕм номдзыд сси, ӕмӕ йӕ кой суанг Савайы ус-паддзахмӕ дӕр байхъуыст. Уый йӕм, уыци-уыцитӕй йӕ бафӕлварынмӕ, йӕ бирӕ фӕсдзӕуинтимӕ ӕрбацыди Йерусалиммӕ. Теуатыл ын ӕрбаласта бирӕ лӕвӕрттӕ: хӕрздӕфгӕнӕнтӕ, ӕнӕнымӕц сыгъзӕрин ӕмӕ зынаргъ дуртӕ.

Соломонмӕ куы бацыд, уӕд йемӕ, цӕуыл ӕй фӕндыд, уыдӕттыл фӕныхас кодта+. 2Соломон ын йӕ алы фарстӕн дӕр дзуапп радта, йӕ фӕрстытӕй йын иу дӕр зынӕмбарӕн нӕ уыд ӕмӕ ӕнӕ дзуаппӕй нӕ баззад.

3Савайы ус-паддзах йӕхи цӕстӕй федта Соломоны куырыхон зонд, стӕй, цы галуан сарӕзта, уый; 4йӕ дзаджджын фынгтӕ; йӕ барджынтӕ цы агъуыстыты бадынц; йӕ лӕггадгӕнджытӕ ӕмӕ йӕ дзагдарты сӕ аив дарӕсты. Ноджы ма федта, Соломон Дунедарӕджы Кувӕндоны цы иууылсудзинаг нывӕндтӕ хӕссы, уый дӕр, ӕмӕ йын фыр дисӕй улӕфт дӕр нал фаг кодта. 5Паддзахӕн загъта:

— Мӕ зӕххыл дын дӕ хъуыддӕгтӕ ӕмӕ дӕ куырыхон зонды тыххӕй цы фехъуыстон, уыдон ӕцӕг разындысты. 6Уыцы ныхӕстӕ мӕ нӕ уырныдтой, цалынмӕ ӕрбацыдтӕн ӕмӕ сӕ мӕхи цӕстӕй федтон, уӕдмӕ. Дӕ куырыхон зонд, цы фехъуыстон, уымӕй дзӕвгар фылдӕр у. Ӕппӕт уыдӕттӕн мын се ’мбисы бӕрц дӕр нӕ радзырдтой. 7Тӕхудиаг сты дӕ адӕм! Тӕхудиаг сты дӕ лӕггадгӕнджытӕ, ӕдзух дӕ разы чи лӕууы, дӕ уӕлзондмӕ дын чи хъусы! 8Арфӕгонд уӕд Дунедарӕг, дӕ Хуыцау, хӕрзаудӕн дын Чи кӕны ӕмӕ дӕ Йӕ паддзахы къӕлӕтджыны Чи сбадын кодта, цӕмӕй Дунедарӕджы, дӕ Хуыцауы раз, паддзахиуӕг кӕнай! Дунедарӕг Израилы адӕмы кӕй уарзы, Йӕ зӕрды сӕ мыггагмӕ ӕрфидар кӕнын кӕй ис, уый тыххӕй дӕ сӕвӕрдта паддзахӕй, цӕмӕй сын рӕстаг тӕрхон кӕнай+.

9Ӕмӕ Савайы ус-паддзах Соломонӕн балӕвар кодта ӕхсӕзыссӕдз таланты сыгъзӕрин, ӕнӕнымӕц хӕрздӕфгӕнӕнтӕ ӕмӕ хӕзнадуртӕ. Савайы ус-паддзах паддзах Соломонӕн цы диссаджы хӕрздӕфгӕнӕнтӕ ӕрбаласта, ахӕмтӕ уӕды онг никуыма ничи федта.

10Хирам ӕмӕ Соломоны кусджытӕ дӕр Офирӕй ӕрбаластой канд сыгъзӕрин нӕ, фӕлӕ ма зынаргъ хъӕдӕрмӕг алмуг ӕмӕ хӕзнадуртӕ дӕр+. 11Уыцы хъӕдӕрмӕгӕй Соломон Дунедарӕджы Кувӕндон ӕмӕ йӕ Галуанӕн скодта асинтӕ. Ноджы ма дзы Кувӕндоны фӕндырдзӕгъдджытӕн сарӕзта хъисфӕндыртӕ ӕмӕ дыууадӕстӕнонтӕ. Ахӕм диссӕгтӕ раздӕр никуыма ничи федта Иудейы.

12Паддзах Соломон йӕхӕдӕг дӕр Савайы ус-паддзахы йӕ лӕвӕрттӕй сбуц кодта, ноджы ма йын радта, йӕ зӕрдӕ цыдӕриддӕр загъта ӕмӕ дзы йӕхи дзыхӕй цы ракуырдта, уыдон дӕр. Ӕмӕ Савайы ус-паддзах йӕ фӕсдзӕуинтимӕ сӕхимӕ аздӕхти.

13•Соломонмӕ ӕрвылаз цы сыгъзӕрин ӕфтыд, уымӕн йӕ уӕз уыди ӕхсӕзсӕдӕ ӕхсай ӕхсӕз таланты. 14Уымӕй уӕлдай ма йӕм сыгъзӕрин ластой йӕ базаргӕнджытӕ ӕмӕ йӕ сӕудӕджертӕ, стӕй йӕ бӕстыхицӕуттӕ ӕмӕ суанг Аравийы ӕппӕт паддзӕхтӕ дӕр.

15Соломон рацӕгъдын кодта дыууӕсӕдӕ стыр сыгъзӕрин уарты, алкӕмӕн дӕр дзы йӕ сыгъзӕрины уӕз уыди ӕхсӕзсӕдӕ шекелы. 16Ноджы ма — ӕртӕсӕдӕ гыццыл уарты, алкӕмӕн дӕр дзы йӕ сыгъзӕрины уӕз — ӕртӕсӕдӕ шекелы. Паддзах уыцы уартытӕ бафснайдта Ливайнаг хъӕдӕй фӕлыст агъуысты+.

17Соломон пылыстӕгӕй скодта паддзахы егъау къӕлӕтджын ӕмӕ йӕ састӕрдта сыгъдӕг сыгъзӕринӕй. 18Паддзахы къӕлӕтджынмӕ цыди ӕхсӕз къахӕвӕрӕны, алкӕмӕн дӕр дзы йӕ фӕйнӕфарс уыди фӕйнӕ цонгӕнцайӕны, уыдоны раз та — фӕйнӕ домбайы фӕлгонцы. Бынӕй йыл фидаргонд уыди сыгъзӕрин къахӕвӕрӕн. 19Ӕхсӕз къахӕвӕрӕны фӕйнӕфарс лӕууыдысты дыууадӕс домбайы фӕлгонцы. Ахӕм диссаджы къӕлӕтджын иу паддзахады дӕр нӕ уыди.

20Соломонӕн йӕ нуазӕнтӕ иууылдӕр уыдысты сыгъзӕринӕй конд, ливайнаг хъӕдӕй фӕлыст агъуысты дзауматӕ дӕр иууылдӕр — сыгъдӕг сыгъзӕринӕй конд. Ӕвзист дзаумайӕ йӕм ницы уыди, уымӕн ӕмӕ Соломоны заман ӕвзистӕн ницы аргъ уыд. 21Паддзахмӕ уыди, Хирамы адӕмимӕ Таршишмӕ чи цыди, ахӕм наутӕ, ӕмӕ йын уыдон Хирамы наудзогтимӕ ӕртӕ афӕдзы иу хатт ластой сыгъзӕрин, ӕвзист ӕмӕ пылыстӕг, стӕй маймулитӕ ӕмӕ мӕлхъытӕ+.

22Дунейы паддзӕхты ’хсӕн Соломоны куырыхон зонд ӕмӕ хъӕздыгдзинадӕн ӕмбал нӕ уыди+. 23Зӕххыл цы паддзӕхтӕ уыд, уыдон иууылдӕр бӕллыдысты Соломоны фенынмӕ, Хуыцау ын цы куырыхон зонд балӕвар кодта, уымӕ байхъусынмӕ+. 24Афӕдзӕй-афӕдзмӕ-иу ын уыдонӕй алчидӕр ӕрбаласта лӕвӕрттӕ: ӕвзист ӕмӕ сыгъзӕрин дзауматӕ, дарӕстӕ, хӕцӕнгӕрзтӕ, хӕрздӕфгӕнӕнтӕ, бӕхтӕ ӕмӕ хӕргӕфсытӕ. 25Соломонмӕ уыди цыппар мин бӕхдоны — бӕхтӕ ӕмӕ хӕцӕн уӕрдӕттӕн, дыууадӕс мины та йӕм уыди бӕхтӕ. Дардта сӕ, хӕцӕн уӕрдӕттӕн цы сахартӕ сарӕзта, уыдоны, сӕ иу хай та сын ныууагъта йӕхимӕ, Йерусалимы+.

26Евфраты донӕй филистимӕгты зӕхх ӕмӕ Мысыры арӕны онг цы паддзӕхтӕ уыди, уыдон се ’ппӕт дӕр уыдысты Соломоны дӕлбар+.

27Соломоны заманы ӕвзист Йерусалимы сарӕх ис хуымӕтӕг дурау, кедр та, хохрӕбын цы сикомортӕ зайынц, уыдонау. 28Соломонӕн бӕхтӕ ластой Мысыр ӕмӕ зӕххы цъары ӕндӕр бӕстӕтӕй+.

Паддзах Соломоны мӕлӕт

29•Паддзах Соломонӕн йӕ иннӕ хабӕрттыл райдианӕй кӕронмӕ дзырдӕуы пехуымпар Натаны азфыстыты, силомаг Ахийайы рагуацты чиныджы ӕмӕ, зонынджын Йеддойӕн Наваты фырт Йоровамы тыххӕй Хуыцау цы цӕстылуайӕнтӕ раргом кодта, уыдоны. 30Соломон ӕппӕт Израилӕн Йерусалимы паддзахиуӕг фӕкодта дыууиссӕдз азы. 31Соломон куы амарди, уӕд ӕй бавӕрдтой йӕ фыд Давиды сахары. Йӕ фӕстӕ паддзах сси йӕ фырт Роховам.

10

Паддзах Роховам нӕ байхъуыста зонды уынаффӕмӕ

10^1•Роховам ацыди Шехеммӕ, уымӕн ӕмӕ уым ӕрӕмбырд сты ӕппӕт израилӕгтӕ, цӕмӕй йӕ паддзахӕй сӕвӕрой+. 2-3Уыцы хабар Наваты фырт Йоровам, кӕддӕр паддзах Соломонӕй Мысырмӕ чи алыгъд, уый куы фехъуыста, уӕд Мысырӕй ӕрбаздӕхти, арвыстой йӕм. Йоровам ӕмӕ ӕппӕт израилӕгтӕ ӕрбацыдысты ӕмӕ Роховамӕн загътой:+
4«Кӕддӕр нӕ дӕ фыд йӕ уӕззау ӕфсондзы бын ныцъцъист кодта, фӕлӕ нын ныр ды не ’фсондз фӕрогдӕр кӕн, ӕмӕ дын мах лӕггад кӕндзыстӕм»+.

5Уый сын дзуапп радта: «Ӕртӕ боны фӕстӕ-иу мӕм ногӕй ӕрбацӕут».

Адӕм куы ацыдысты, 6уӕд паддзах Роховам, йӕ фыд Соломоны заман чи лӕггад кодта, уыцы хистӕрты бафарста: «Цы мын бауынаффӕ кӕндзыстут? Цы дзуапп раттон ацы адӕмӕн?»

7Уыдон ын загътой: «Ацы адӕммӕ хӕлар цӕстӕй куы ракӕсай, сӕ зӕрдӕ сын куы балхӕнай ӕмӕ семӕ фӕлмӕн ныхас куы кӕнай, уӕд дын цӕрӕнбонты лӕггад кӕндзысты».

8Фӕлӕ Роховам хистӕрты уынаффӕ ницӕмӕ ӕрдардта ӕмӕ бафарста йе ’мгӕртты, кӕимӕ сырӕзт ӕмӕ йын ныр лӕггад чи кодта, уыдоны: 9«Цы мын бауынаффӕ кӕндзыстут? Ацы адӕмӕн цы зӕгъон? Уыдон мӕ курынц, цӕмӕй сын, мӕ фыд сыл цы ’фсондз сӕвӕрдта, уый фӕрогдӕр кӕнон».

10Йе ’мгӕрттӕ йын дзуапп радтой: «Афтӕ дын чи зӕгъы, дӕ фыд ныл цы уӕззау ӕфсондз сӕвӕрдта, уый нын фӕрогдӕр кӕн, зӕгъгӕ, уыцы адӕмӕн ахӕм дзуапп ратт: „Мӕ кӕстӕр ӕнгуылдз мӕ фыды агъдӕй ставддӕр у. 11Ӕмӕ уын кӕд мӕ фыды ӕфсондз уӕззау уыди, уӕд уын ӕй ӕз та ноджы уӕззаудӕр скӕндзынӕн. Мӕ фыд уӕ ӕфхӕрдта хуымӕтӕг ехсытӕй, ӕз та — сындзджын ехсытӕй“».

12Ӕртыккаг бон Йоровам ӕмӕ ӕппӕт дзыллӕ ӕрбацыдысты паддзах Роховаммӕ, куыд сын загъта, афтӕ. 13Ӕмӕ сын паддзах радта карз дзуапп. Хистӕрты уынаффӕ ницӕмӕ ӕрдардта, фӕлӕ йе ’мгӕртты уынаффӕмӕ байхъуыста ӕмӕ адӕмӕн загъта: 14«Мӕ фыд уыл сӕвӕрдта уӕззау ӕфсондз, ӕз та уын ӕй ноджы фӕуӕззаудӕр кӕндзынӕн. Мӕ фыд уӕ хуымӕтӕг ехсытӕй ӕфхӕрдта, ӕз та — сындзджын ехсытӕй».

15Паддзах нӕ байхъуыста адӕммӕ, уымӕн ӕмӕ уый уыди Дунедарӕджы фӕндон. Хъуамӕ сӕххӕст уыдаид, Дунедарӕг силомаг пехуымпар Ахийайы дзыхӕй Наваты фырт Йоровамӕн цы ныхас загъта, уый+.

16Израилы адӕм, паддзах сын сӕ курдиат ницӕмӕ дары, уый куы федтой, уӕд ын загътой: «Чи нын у ныр Давид? Цыфӕнды фӕуӕд Йессейы фырт! Уӕ хӕдзӕрттыл ныххӕлиу ут, Израил! Дӕхӕдӕг кӕс дӕ мыггагмӕ, Давид!»

Уыйадыл Израилы адӕм сӕ хӕдзӕрттӕм аздӕхтысты+. 17Ӕрмӕстдӕр, Иудейы сахарты цы израилӕгтӕ царди, уыдонӕн баззади паддзахӕй Роховам.

18Паддзах Роховам йӕ хъалонисӕг ӕмӕ бегарайы кусджыты хицау Адорамы хъалон исынмӕ куы арвыста, уӕд ыл израилӕгтӕ дуртӕй ралӕууыдысты, ӕмӕ амарди. Паддзах Роховам йӕхӕдӕг та уайтӕккӕ уӕрдонмӕ багӕпп ласта ӕмӕ Йерусалиммӕ алыгъди+.

19Уӕдӕй абоны онг Израил фӕхицӕн ис Давиды хӕдзарвӕндагӕй.

11

11^1Роховам Йерусалиммӕ куы ’рбахӕццӕ ис, уӕд Иудӕ ӕмӕ Бениамины хӕдзарвӕндӕгтӕй ӕрӕмбырд кодта сӕдӕ ӕстай мин ӕвзаргӕ хӕстоны, цӕмӕй Израилы ныхмӕ схӕцой ӕмӕ Роховамӕн йӕ паддзахад фӕстӕмӕ йӕ къухы бакӕной.

2Дунедарӕг Хуыцауы ӕвзӕрст лӕг Шемайайӕн загъта:+
3«Соломоны фырт Роховамӕн, Иудейы паддзахӕн, стӕй, Иудӕ ӕмӕ Бениамины зӕххытыл чи цӕры, уыцы израилӕгтӕн се ’ппӕтӕн дӕр зӕгъ: 4„Дунедарӕг афтӕ зӕгъы: уе ’фсымӕрты ныхмӕ ма схӕцут! Алчидӕр уӕ йӕ хӕдзармӕ аздӕхӕд, уымӕн ӕмӕ алцыдӕр ӕрцыд Мӕ фӕндонӕй!“»

Адӕм Дунедарӕджы ныхасмӕ байхъуыстой ӕмӕ фӕстӕмӕ аздӕхтысты, Йоровамы ныхмӕ нал схӕцыдысты.

5Паддзах Роховам царди Йерусалимы. Иудейы сахарты алыварс сарӕзта бырутӕ+. 6Уый рацарӕзта Вифлеем, Етам, Текоа, 7Бет-Цур, Сохо, Адуллам, 8Гат, Мареша, Зиф, 9Адораим, Лахиш, Азека, 10Цора, Айалон ӕмӕ Хеврон. Ацы сахартӕ уыдысты Иудӕ ӕмӕ Бениамины зӕххытыл. 11Сахартӕ бырутӕй куы сӕхгӕдта, уӕд сын хицӕуттӕ сӕвӕрдта. Алы сахары дӕр сарӕзта ӕфтауцуӕттӕ: хойраг, сой ӕмӕ сӕнӕн. 12Алы сахар дӕр сифтонг кодта уартытӕ ӕмӕ ӕрцытӕй, хорз сӕ сфидар кодта. Афтӕмӕй Иудӕ ӕмӕ Бениамины зӕххытӕ баззадысты йӕ дӕлбар.

13Израилы зӕххыл сауджынтӕ ӕмӕ левиттӕй чидӕриддӕр уыди, уыдон алы рӕттӕй Роховаммӕ ӕрӕмбырд сты. 14Левиттӕ ныууагътой сӕ фосы хизӕнуӕттӕ, сӕ исбон ӕмӕ ӕрцыдысты Иудеймӕ, Йерусалиммӕ, уымӕн ӕмӕ сӕ Йоровам ӕмӕ йӕ фырттӕ Дунедарӕгӕн лӕггад кӕнын нал уагътой+. 15Роховам йӕхицӕн саужынтӕ равзӕрста, цӕмӕй кувӕн къуыбыртыл лӕггад кӕной, табу кӕной цӕутӕ ӕмӕ уӕнгуыты гуымирытӕн — йӕхӕдӕг кӕй саразын кодта, уыдонӕн+.

16Сауджынтӕ ӕмӕ левиттӕй уӕлдай Израилы хӕдзарвӕндӕгты ’хсӕн Дунедарӕгӕн, Израилы Хуыцауӕн, зӕрдиагӕй лӕггад кӕнын чи сфӕнд кодта, уыдон дӕр Йерусалиммӕ цыдысты ӕмӕ уым Дунедарӕгӕн, сӕ фыдӕлты Хуыцауӕн, хастой нывӕндтӕ. 17Уыдон стыр ахъаз фесты Иудейы паддзахад сфидар кӕнынӕн. Сӕ фӕрцы Соломоны фырт Роховам ӕртӕ азы паддзахиуӕг кодта, уымӕн ӕмӕ уыцы ӕртӕ азы дӕргъы адӕм цыдысты Давид ӕмӕ Соломоны фӕндагыл.

18Роховам ракуырдта Махалаты. Йӕ фыд — Давиды фырт Йеримот, йӕ мад та — Йессейы фырт Елиавы чызг Авихаил+. 19Ӕмӕ йын уый ныййардта фырттӕ: Йеуш, Шемариа ӕмӕ Загамы. 20Уый фӕстӕ Роховам ракуырдта Авессаломы чызг Маахайы, ӕмӕ йын уый ныййардта Авийа, Аттай, Зиза ӕмӕ Шеломиты. 21Роховамӕн ӕдӕппӕтӕй уыдис ӕстдӕс усы ӕмӕ ӕхсай номылусы, ӕмӕ йын уыдонӕй райгуырди дыууын аст фырты ӕмӕ ӕхсай чызджы. Фӕлӕ йӕ устытӕй Авессаломы чызг Маахайы бӕрц никӕй уарзта. 22Ӕмӕ Роховам Маахайы лӕппу Авийайы йӕ иннӕ фырттӕн скодта хицау, йӕ фӕстӕ йӕ паддзахы бынат уымӕн куыд баззайа, афтӕ+. 23Паддзах Роховам зондджын ми бакодта: йӕ фыртты се ’ппӕты дӕр арвыста Иудӕ ӕмӕ Бениамины зӕххыты алы рӕттӕм, бырутӕй ӕхгӕд сахартӕм. Алкӕмӕн дӕр дзы парахатӕй радта фӕсауӕрц ӕмӕ сын бирӕ устытӕ ӕрхаста.

12

Мысыры паддзах Шишак ӕрбабырста Иудеймӕ

12^1•Роховам хъомысджын паддзах куы сси ӕмӕ йӕ паддзахы бадӕны куы ’рфидар ис, уӕд Дунедарӕджы Ӕгъдауыл йӕ зӕрдӕ сивта, ӕмӕ йемӕ ӕппӕт Израил дӕр.

2Роховамӕн йӕ паддзахдзинады фӕндзӕм аз Мысыры паддзах Шишак ӕрбабырста Йерусалиммӕ, уымӕн ӕмӕ израилӕгтӕ Дунедарӕгыл иузӕрдион нал уыдысты+.

3Шишакы ӕфсады уыдис иу мин ӕмӕ дыууӕсӕдӕ хӕцӕн уӕрдоны ӕмӕ ӕртиссӕдз мин бӕхджыны, ноджы ма ӕнӕнымӕц адӕм Мысырӕй, Ливи, Сукки ӕмӕ Кушӕй. 4Уый бацахста Иудейы фидӕрттӕ ӕмӕ ӕрбахӕццӕ ис Йерусалиммӕ+.

5Уӕд пехуымпар Шемайа бацыди Роховаммӕ ӕмӕ Иудейы уӕздӕттӕм, Шишакы тӕссӕй Йерусалимы чи ӕрӕмбырд ис, уыдонмӕ, ӕмӕ сын загъта: «Афтӕ зӕгъы Дунедарӕг: „Сымах Мӕ ныууагътат, ӕмӕ уӕ Ӕз дӕр ныууадздзынӕн, Шишакы къухтӕм уӕ ратдзынӕн“»+.

6Уӕд Израилы уӕздӕттӕ ӕмӕ паддзах сӕрныллӕгӕй загътой: «Раст у Дунедарӕг!»+

7Дунедарӕг, фӕсмон сӕм ӕрцыди, уый куы федта, уӕд пехуымпар Шемайайӕн загъта: «Кӕд сӕ азымыл басастысты, уӕд сӕ нал ныццӕгъддзынӕн, рӕхджы сӕ фервӕзын кӕндзынӕн. Йерусалимыл Мӕ маст нӕ ныккалдзынӕн, Шишакы амӕттаг ӕй нӕ бакӕндзынӕн. 8Фӕлӕ йӕ дӕлбар уыдзысты, цӕмӕй зоной: Мӕнӕн ӕви ӕндӕр адӕмты паддзӕхтӕн лӕггад кӕнын хуыздӕр у».

9Мысыры паддзах Шишак Йерусалиммӕ ӕрбацыд ӕмӕ, Дунедарӕджы Кувӕндон ӕмӕ паддзахы галуаны хӕзнадӕтты цыдӕриддӕр уыди, уыдон рахаста. Соломон цы сыгъзӕрин уартытӕ скодта, уыдон дӕр райста+. 10Паддзах Роховам сын сӕ бӕсты сарӕзта ӕрхуы уартытӕ ӕмӕ сӕ, паддзахы галуанмӕ бацӕуӕны цы хъахъхъӕнджытӕ лӕууыд, уыдонмӕ радта. 11Ӕмӕ-иу паддзах Дунедарӕджы Кувӕндонмӕ куы фӕцӕйцыди, уӕд-иу йӕ хъахъхъӕнджытӕ уыцы уартытимӕ йемӕ рацыдысты, стӕй-иу сӕ фӕстӕмӕ хъахъхъӕнджыты уатмӕ бахастой.

12Роховам йӕ азымыл куы басаст, уӕд дзы Дунедарӕг аздӕхта Йӕ маст ӕмӕ йӕ нал бабын кодта. Стӕй Иудейы хорзӕй дӕр исты уыди+.

13•Роховам йӕ паддзахы бадӕны ӕрфидар ис ӕмӕ дарддӕр паддзахиуӕг кодта Йерусалимы. Паддзах куы сси, уӕд ыл цыдис иу ӕмӕ дыууиссӕдз азы. Дунедарӕг Израилы ӕппӕт хӕдзарвӕндӕгты ’хсӕн Йӕ номыл кӕй равзӕрста, уыцы сахар Йерусалимы Роховам паддзахиуӕг фӕкодта ӕвддӕс азы. Йӕ мад Наама уыдис аммонаг чызг. 14Паддзах Роховам ӕвзӕр митӕ кодта, уымӕн ӕмӕ Дунедарӕджы фӕндон ӕххӕст кӕныныл нӕ архайдта.

15Роховамы хъуыддӕгтӕ райдианӕй кӕронмӕ фыст ӕрцыдысты пехуымпар Шемайа ӕмӕ зонынджын Иддойы азфыстыты, йӕ хӕдзарвӕндаджы хабӕртты чиныджы. Цӕрӕнбонты Роховам хӕцыди Йоровамимӕ+. 16Куы амарди, уӕд ӕй бавӕрдтой йӕ фыдӕл Давиды сахары. Йӕ фӕстӕ паддзах сси йӕ фырт Авийа.

13

Паддзах Авийа

13^1•Йоровамӕн йӕ паддзахиуӕджы ӕстдӕсӕм аз Иудейы паддзах сси Авийа. 2Йерусалимы йӕ паддзахиуӕг ахаста ӕртӕ азы. Йӕ мады ном хуынди Михайа; уый уыди Уриелы чызг, Гевӕйы сахарӕй.

Авийа ӕмӕ Йоровамы ’хсӕн хӕст райдыдта. 3Авийайы ӕфсады уыди цыппарсӕдӕ мин лӕджы — ӕвзаргӕ хӕстонтӕ, ӕхсарджынтӕ, Йоровамы ӕфсады та — астсӕдӕ мины, ӕвзаргӕ хӕстонтӕ, сахъгуырдтӕ. 4Авийа ссыди Цемараимы хохы сӕрмӕ (уый ис Ефремы хӕхбӕсты), ӕмӕ уырдыгӕй ныхъхъӕр кодта:

— Йоровам ӕмӕ ӕгас Израил, ӕрбайхъусут-ма! 5Дунедарӕг, Израилы Хуыцау, мыггагмӕйы фидыдмӕ гӕсгӕ, Израилы паддзахад Давид ӕмӕ йӕ байзӕддӕгтӕн кӕй радта, уый нӕ зонут, ӕви+? 6Фӕлӕ Наваты фырт Йоровам, Давиды фырт Соломоны лӕггадгӕнӕг, йӕ хицауы ныхмӕ сыстади+. 7Йӕ алыварс ӕнаккаг ӕмӕ ницӕйаг адӕм ӕрӕмбырд сты, сӕ хъарутӕ баиу кодтой ӕмӕ сыстадысты Роховамы, Соломоны фырты, ныхмӕ. Роховам та уӕд нырма ӕрыгон ӕмӕ ӕнӕныфс уыди, ӕмӕ сын ныхкъуырд раттын йӕ бон нӕ баци. 8Ӕмӕ ныр сымах сфӕнд кодтат Дунедарӕджы паддзахады, Давиды байзӕддӕгтӕн лӕвӕрд чи у, уый ныхмӕ фӕлӕууын. Сымах ӕнӕнымӕц стут, ӕмӕ уӕм ис сыгъзӕрин уӕнгуытӕ, Йоровам уын хуыцӕуттӕ кӕмӕй сарӕзта, уыдон!+
9Сымах атардтат Дунедарӕджы сауджынты, Аароны байзӕддӕгты, стӕй левитты, ӕмӕ уӕхицӕн сӕвӕрдтат, иннӕ адӕмтӕм цы сауджынтӕ ис, ахӕмты. Сауджын суӕвыны охыл уӕм нывонд ӕрхӕссынмӕ иу уӕныг ӕмӕ авд фыримӕ чидӕриддӕр ӕрбацӕуы, уымӕй уайсахат мӕнг хуыцӕутты сауджын ацаразут+. 10Махӕн та нӕ Хуыцау у Дунедарӕг, нӕхи Йыл нӕ атигъ кодтам. Махмӕ Йын лӕггад кӕнынц сауджынтӕ, Аароны байзӕддӕгтӕ, ӕмӕ сын левиттӕ ӕххуыс кӕнынц. 11Ӕрвылрайсом ӕмӕ ӕрвылизӕр Ын хӕссынц иууылсудзинаг нывӕндтӕ ӕмӕ судзынц хӕрздӕфгӕнӕнтӕ; сыгъдӕг фынгыл рӕнхъытӕй равӕрынц кувӕггаг дзултӕ. Ӕрвылизӕр сыгъзӕрин цырагъдарӕнӕн йӕ цырӕгътӕ ссудзынц. Мах ӕххӕст кӕнӕм Дунедарӕджы, нӕ Хуыцауы, уагӕвӕрдтӕ, сымах та Йыл уӕхи атигъ кодтат. 12Махӕн нӕ раздзог Хуыцау у. Йӕ сауджынтӕ хӕтӕлтӕй ныууасыдысты — уӕ фыдбылызӕн тохы хъӕр хъуысы! Израилӕгтӕ, ма хӕцут Дунедарӕгимӕ, уӕ фыдӕлты Хуыцауимӕ! Ницы уын дзы рауайдзӕн!+

13Йоровам иудейӕгтӕн сӕ фӕсчъылдыммӕ йе ’фсады иу къорд барвыста, йӕхӕдӕг та сӕ ныхмӕ лӕууыд. 14Ӕмӕ иудейӕгтӕ, разӕй дӕр ӕмӕ фӕсте дӕр сӕ ныхмӕ кӕй ӕрбабырсынц, уый куы федтой, уӕд Дунедарӕгмӕ сдзынӕзтой. Сауджынтӕ хӕтӕлтӕй ныууасыдысты, 15иудейӕгтӕ та иууылдӕр иумӕ тохы хъӕр ныккодтой. Ӕмӕ, иудейӕгтӕ куы ныхъхъӕр кодтой, уӕд Дунедарӕг Авийа ӕмӕ иудейӕгтӕн сӕ цӕстыты раз Йоровам ӕмӕ ӕппӕт израилӕгты ныддӕрӕн кодта. 16Израилӕгтӕ лидзӕг фесты, фӕлӕ сӕ Хуыцау иудейӕгты къухтӕм радта. 17Авийа йе ’фсадимӕ израилӕгтӕй бирӕты фӕцагъта, Израилы адӕмӕй тохы быдыры фӕмард ис фондзсӕдӕ мин ӕвзаргӕ хӕстоны. 18Афтӕмӕй израилӕгтӕ саст ӕрцыдысты, иудейӕгтӕ сыл фӕуӕлахиз сты, уымӕн ӕмӕ сӕ зӕрдӕ дардтой Дунедарӕгыл, сӕ фыдӕлты Хуыцауыл.

19Авийа та дарддӕр сырдта Йоровамы. Бацахста йын йӕ сахартӕ: Вефил, Йешана ӕмӕ Ефрон сӕ алыварс хъӕутимӕ.

20Авийайы заман Йоровам раздӕрау хъомысджын нал сси. Ӕппынфӕстаг Дунедарӕджы фӕндӕй амарди+. 21Авийайӕн та йӕ хъомыс рӕзыди. Уый ракуырдта цыппӕрдӕс усы, ӕмӕ йын райгуырди дыууӕ ӕмӕ ссӕдз фырты, стӕй ӕхсӕрдӕс чызджы.

22Авийайӕн йӕ иннӕ хъуыддӕгты тыххӕй, стӕй йӕ ныхӕстӕ бакӕсӕн ис пехуымпар Иддойы фыст таурӕгъы+.

14

Паддзах Аса

14^1Авийа куы амарди, уӕд ӕй бавӕрдтой йӕ фыдӕл Давиды сахары. Йӕ фӕстӕ паддзах сси йӕ фырт Аса. Йӕ заманы бӕстӕ дӕс азы дӕргъы сулӕфыди хӕстӕй.

2•Аса, Дунедарӕджы цӕсты хорз ӕмӕ растыл нымад цы уыди, уыдӕттӕ кодта. 3Уый фехӕлдта ӕцӕгӕлон хуыцӕутты нывондхӕссӕнтӕ ӕмӕ сын сӕ кувӕн къуыбыртӕ ныппырх кодта, ныссаста сын сӕ табуйаг дуртӕ ӕмӕ акалдта Ашерӕйы цӕджындзтӕ+. 4Иудейӕгтӕн бардзырд радта, цӕмӕй кад кӕной Дунедарӕгӕн, сӕ фыдӕлты Хуыцауӕн, ӕххӕст Ын кӕной Йе ’гъдау ӕмӕ Йӕ фӕдзӕхстытӕ. 5Иудейы сахарты цы кувӕн къуыбыртӕ ӕмӕ хуры цыртсурӕттӕ уыди, уыдон фехалын кодта.

Асайы рӕстӕджы Иудейы паддзахады сабыр рӕстӕг скодта. 6Цалынмӕ бӕстӕ сабыр уыди, уӕдмӕ Иудейы фидаргонд сахартӕ сарӕзта. Уыцы азты йемӕ ничи хӕцыд, уымӕн ӕмӕ йын Дунедарӕг сабырдзинад балӕвар кодта+. 7Ӕмӕ иудейӕгтӕн загъта: «Саразӕм ацы сахартӕ ӕмӕ сын сӕ алыварс бырутӕ самайӕм, мӕсгуытӕ, кулдуӕрттӕ ӕмӕ ӕвдузӕнтимӕ. Ацы зӕхх нырма нӕхи у, уымӕн ӕмӕ мах ӕрцагуырдтам Дунедарӕджы, нӕ Хуыцауы, ӕмӕ нӕ Уый дӕр алырдыгӕй сӕдас кодта». Афтӕмӕй аразын райдыдтой ӕмӕ уыдысты ӕнтыстджын.

8Асайы ӕфсады Иудӕйы хӕдзарвӕндагӕй уыдис ӕртӕсӕдӕ мин хӕстоны, ӕрцытӕ ӕмӕ стыр уартытимӕ, Бениамины хӕдзарвӕндагӕй та — дыууӕсӕдӕ ӕстай мин хӕстоны, ӕрдынтӕ ӕмӕ гыццыл уартытимӕ. Иууылдӕр уыдысты хъӕбатыр хӕстонтӕ. 9Сӕ ныхмӕ хӕстмӕ рацыд эфиопаг Зерах, йе ’фсады уыди мин мины хӕстонтӕ ӕмӕ ӕртӕсӕдӕ тохуӕрдоны. Ӕрбахӕццӕ ис Марешайы сахармӕ+. 10Аса дӕр йӕ ныхмӕ рацыди хӕстмӕ ӕмӕ йе ’фсадимӕ ӕрлӕууыди Марешайы цур, Цефатайы дӕлвӕзы. 11Дунедарӕгмӕ, йӕ Хуыцаумӕ, скуывта: «О Дунедарӕг! Дӕу йеддӕмӕ чи баххуыс кӕндзӕн ӕдыхӕн, цӕмӕй хъомысджыны ныхмӕ фӕлӕууа! О Дунедарӕг, нӕ Хуыцау! Баххуыс нын кӕн уӕдӕ, уымӕн ӕмӕ нӕ зӕрдӕ Дӕуыл дарӕм, Дӕ номы сӕраппонд рацыдыстӕм ацы стыр ӕфсады ныхмӕ. О Дунедарӕг! Ды нӕ Хуыцау дӕ! Адӕймаджы Дӕ ныхмӕ фӕлӕууын ма бауадз!»

12Ӕмӕ Дунедарӕг Аса ӕмӕ иудейӕгтӕн уӕлахиз радта. Эфиопӕгты ныддӕрӕн кодтой, ӕмӕ уыдон лидзӕг фесты. 13Аса сӕ йӕ адӕмимӕ суанг Герары онг фӕсырдта. Цагъды фесты эфиопӕгтӕ, иунӕг дӕр сӕ нал аирвӕзт, уымӕн ӕмӕ Дунедарӕг ӕмӕ Йе ’фсад рацыдысты сӕ ныхмӕ.

Иудейӕгтӕ ратӕлӕт кодтой ӕнӕнымӕц ӕфтиаг. 14Герары алыварс цы сахартӕ уыди, уыдонӕн сӕ мулк хӕлӕттаг фӕкодтой ӕмӕ семӕ бирӕ ӕфтиӕгтӕ рахастой, уымӕн ӕмӕ сын Дунедарӕг сӕ цӕрджыты стыр тас бауагъта+. 15Суанг ма сын сӕ фыййӕутты цатыртӕ дӕр сафтид кодтой, лыстӕг фосы ӕнӕнымӕц дзугтӕ ӕмӕ теуатӕ ратӕлӕт кодтой. Уый фӕстӕ ӕрбаздӕхтысты Йерусалиммӕ.

15

15^1Хуыцауы Уд ӕртыхсти Одеды фырт Азариайыл,+
2ӕмӕ уый Асайы размӕ рацыд ӕмӕ йын загъта: «Аса, стӕй Иудӕ ӕмӕ Бениамины адӕм, ӕрбайхъусут-ма уе ’ппӕт дӕр! Дунедарӕг уыдзӕни уемӕ, цалынмӕ уӕхӕдӕг Йемӕ уат, уӕдмӕ. Куы Йӕ агурат, уӕд уӕм раргом уыдзӕн. Фӕлӕ Йӕ куы ныууадзат, уӕд уыл Уый дӕр Йӕхи атигъ кӕндзӕн+. 3Израилы адӕмӕн бирӕ рӕстӕджы дӕргъы нӕдӕр ӕцӕг Хуыцау уыди, нӕдӕр сауджын-зондамонӕг, нӕдӕр Ӕгъдау.
4Фӕлӕ уынгӕджы сахат Дунедарӕгмӕ, Израилы Хуыцаумӕ, се ’ргом куы раздӕхтой ӕмӕ Йӕ куы бацагуырдтой, уӕд сӕм Йӕхи раргом кодта. 5Уыцы заманты балцы цӕуын тӕссаг уыд, ӕппӕт бӕстӕты адӕмтӕ стыр тасы бацыдысты. 6Адӕмтӕ цагътой кӕрӕдзи, иу сахар иннӕйы ныхмӕ сыстади, сызнӕт сты, уымӕн ӕмӕ сыл Хуыцау алы фыдбылызтӕ ӕрцӕуын кодта+. 7Фӕлӕ сымах фидар лӕуут ӕмӕ уӕ ныфс ма асӕттӕд, уымӕн ӕмӕ уӕ хъуыддӕгты ныхмӕ хӕрзиуӕг райсдзыстут»+.

8Аса ацы рагуац куы фехъуыста Азариайӕ, пехуымпар Одеды фыртӕй, уӕд фӕныфсджын ис ӕмӕ, Иудӕ ӕмӕ Бениамины байзӕддӕгты зӕххытыл, стӕй, Ефремы хӕхбӕсты цы сахартӕ бацахста, уыдоны мидӕг цыдӕриддӕр ӕлгъагӕй уыди, уыдон аппарын кодта. Дунедарӕджы Кувӕндоны тыргъы раз цы нывондхӕссӕн уыди, уый дӕр ногӕй рацарӕзта.

9Уый фӕстӕ ӕрӕмбырд кодта Иудӕ ӕмӕ Бениамины адӕмы, стӕй ма, сӕ зӕххытӕм сын Ефрем, Менассиа ӕмӕ Симеоны адӕмӕй чи ӕрбалыгъди, уыдоны. Израилы адӕмӕй йӕм бирӕтӕ ӕрбалыгъдысты, уымӕн ӕмӕ федтой, Дунедарӕг, йӕ Хуыцау, йемӕ кӕй ис, уый+. 10Асайӕн йӕ паддзахиуӕджы фынддӕсӕм аз, ӕртыккаг мӕйы, иууылдӕр ӕрӕмбырд сты Йерусалимы.
11Уымӕй размӕ цы ӕфтиаг райстой, уымӕй семӕ ӕрбаластой авдсӕдӕ стуры ӕмӕ авд мин фысы ӕмӕ сӕ Дунедарӕгӕн нывондӕн ӕрхастой+. 12Афтӕмӕй Дунедарӕгимӕ, сӕ фыдӕлты Хуыцауимӕ, фидыд сарӕзтой ӕмӕ дзырд радтой, сӕ уд, сӕ зӕрдӕ кӕй хъардзысты кад Ын кӕныныл,+
13Дунедарӕгыл, Израилы Хуыцауыл, йӕхи чи атигъ кӕна, уый та-иу мӕлӕтмӕ кӕй ратдзысты, ӕрыгон уа ӕви зӕронд, нӕлгоймаг ӕви сылгоймаг, уый та уӕлдай нӕ уыдзӕн+. 14Ӕмӕ хъӕрӕй расомы кодтой Дунедарӕджы раз, цинхъӕр самадтой, хӕтӕлтӕй Йын цагътой ӕмӕ сыкъауадындзтӕй уасыдысты. 15Иудейӕгтӕ иууылдӕр цин кодтой сӕ ардбахӕрдыл, уымӕн ӕмӕ сомы ракодтой зӕрдиагӕй. Ӕппӕт зӕрдӕйӕ Дунедарӕджы ӕрцагуырдтой, ӕмӕ сӕм Уый раргом ис. Дунедарӕг сӕ алырдыгӕй сӕдас кодта+.

16Аса йӕ фыды мад Маахайӕн йӕ паддзахы кад айста, Ашерӕйы кадӕн цы ӕлгъаг цӕджындз саразын кодта, уый тыххӕй. Цӕджындз акъуырдта, ныззыгуым ӕй кодта ӕмӕ йӕ Кедроны дӕлвӕзы басыгъта+. 17Кӕд Израилы зӕххыл кувӕн къуыбыртӕ нӕ аивта, уӕддӕр цӕрӕнбонты тынг ӕнувыд уыди Дунедарӕгыл. 18Уый бахаста Дунедарӕджы хӕдзармӕ, йӕ фыд ӕмӕ йӕхӕдӕг Дунедарӕгӕн кӕй снывонд кодтой, уыцы лӕвӕрттӕ: ӕвзист, сыгъзӕрин ӕмӕ алы дзауматӕ.

19Асайӕн йӕ паддзахиуӕджы ӕртын фӕндзӕм азмӕ бӕстӕйы хӕст нӕ уыди.

16

16^1•Асайы паддзахиуӕджы ӕртын ӕхсӕзӕм аз Израилы паддзах Бааса Иудейы ныхмӕ хӕстмӕ рацыди. Рамайы сахарӕй фидар аразын райдыдта, цӕмӕй Иудейы паддзах Асайы зӕхмӕ бацӕуӕн дӕр мауал уа, уырдыгӕй та — ӕддӕмӕ рацӕуӕн. 2Уӕд Аса Дунедарӕджы Кувӕндон ӕмӕ йӕ галуаны хӕзнадӕттӕй райста ӕвзист ӕмӕ сыгъзӕрин ӕмӕ сӕ Сирийы паддзах Бен-Хададӕн Дамаскмӕ арвыста. Бафӕдзӕхста йын афтӕ зӕгъын:+
3«Мӕн фӕнды демӕ цӕдис скӕнын, нӕ фыдӕлты ’хсӕн куыд уыдис, афтӕ. Лӕварӕн дын ӕрвитын ӕвзист ӕмӕ сыгъзӕрин. Израилы паддзах Баасаимӕ дӕ цӕдис фехал, цӕмӕй мӕ арӕнтӕй йӕхи айса». 4Бен-Хадад сразы ис паддзах Асайы фӕндоныл, ӕмӕ Израилы сахарты ныхмӕ йе ’фсады хицӕутты арвыста. Уыдон бацахстой Ийон, Дан ӕмӕ Авел-Маим, стӕй, Неффалимы хӕдзарвӕндаджы ӕфтауцуӕттӕ цы сахарты уыдысты, уыдон. 5Бааса уыцы хабар куы фехъуыста, уӕд Рамайы фидар аразыны куыст ныууагъта. 6Паддзах Аса ӕрӕмбырд кодта ӕппӕт иудейӕгты ӕмӕ, дурӕй, хъӕдӕй, Бааса фидар аразынӕн цыдӕриддӕр ӕрмӕг ӕрцӕттӕ кодта, уыдон Рамайы сахарӕй рахӕссын кодта, Гевӕ ӕмӕ Мицпайы фидӕрттӕ дзы сарӕзта.

7Уыцы заман зонынджын Ханани иудейаг паддзах Асамӕ ӕрбацыд ӕмӕ йын бауайдзӕф кодта: «Ды ныфсджын уыдтӕ Сирийы паддзахӕй. Дунедарӕгыл, дӕ Хуыцауыл, дӕ зӕрдӕ нӕ дардтай, ӕмӕ уый тыххӕй Сирийы паддзахы ӕфсад аирвӕзти дӕ къухӕй+. 8Эфиопӕгтӕ ӕмӕ ливиӕгтӕ сӕ тохуӕрдӕттӕ ӕмӕ сӕ бӕхӕфсадимӕ адонӕй бирӕ фылдӕр нӕ уыдысты, ӕви? Фӕлӕ дын сӕ Дунедарӕг дӕ къухмӕ радта, уымӕн ӕмӕ дӕ зӕрдӕ дардтай Ууыл+.

9Дунедарӕджы цӕстытӕ ӕгас зӕххыл дӕр ӕххӕссынц, иузӕрдион Ыл чи у, уыдонӕн ӕххуыс кӕны. Фӕлӕ ды ацы хатт тынг ӕнӕрхъуыды ми бакодтай, ӕмӕ нырӕй фӕстӕмӕ дӕ зӕххыл ӕдзухдӕр уыдзӕни хӕст»+.

10Аса зонынджынмӕ смӕсты ис, фыр мӕстӕй ма йӕ ахӕстоны дӕр сбадын кодта. Уыцы заман адӕмӕй иуӕй-иуты дӕр ӕнӕхъуаджы карз бафхӕрдта+.

11Асайы хъуыддӕгтӕ иууылдӕр, райдианӕй кӕронмӕ, фыст ӕрцыдысты «Иудей ӕмӕ Израилы паддзӕхты чиныджы». 12Йӕ паддзахиуӕджы ӕртын фарӕстӕм аз йӕ къӕхтӕ риссын байдыдтой, ӕмӕ фӕстагмӕ низ йе ’ппӕт буарыл дӕр ахӕлиу. Ӕмӕ рынчынӕй дӕр ӕрцагуырдта Дунедарӕджы нӕ, фӕлӕ хосгӕнджыты.

13Аса амарди йӕ паддзахиуӕджы цыппор фыццӕгӕм аз ӕмӕ йӕ фыдӕлтимӕ баиу ис. 14Йӕхицӕн Давиды сахары цы зӕппадз ӕрцӕттӕ кодта, уым ӕй бавӕрдтой. Йӕ хуыссӕнуат ын алыхуызон хӕрздӕфгӕнӕнтӕй байдзаг кодтой. Йӕ ныгӕнӕн бон ын йӕ номыл басыгътой тынг бирӕ хӕрздӕфгӕнӕнтӕ.

17

Паддзах Иосафат

17^1Асайы амӕлӕты фӕстӕ паддзах сси йӕ фырт Иосафат ӕмӕ Израилы ныхмӕ йӕ тыхтӕ ӕрӕмбырд кодта. 2Иудейы фидаргонд сахартӕм йе ’фсӕдтӕ барвыста, стӕй ӕгас Иудейы зӕххыл ӕмӕ, йӕ фыд Аса Ефремы зӕххыл цы сахартӕ бацахста, уыдоны дӕр йе ’фсӕдтон къордтӕ равӕрдта+.

3Дунедарӕг аудыдта Иосафатыл, уымӕн ӕмӕ уый алцӕмӕй дӕр фӕзмыдта, йӕ фыдӕл Давид йӕ паддзахиуӕджы райдиан цы хъуыддӕгтӕ кодта, уыдон: Баалтӕн нӕ куывта, 4фӕлӕ ӕрцагуырдта йӕ фыдӕлты Хуыцауы ӕмӕ Йын ӕххӕст кодта Йӕ фӕдзӕхстытӕ. Израилӕгты хъуыддӕгтӕ нӕ фӕзмыдта+. 5Ӕмӕ йын Дунедарӕг йӕ паддзахдзинад ӕрфидар кодта. Иудейӕгтӕ йын иууылдӕр хастой лӕвӕрттӕ, ӕмӕ Иосафат сси тынг хъӕздыг ӕмӕ номдзыд паддзах. 6Ӕппӕт зӕрдӕйӕ архайдта Дунедарӕджы фӕндон ӕххӕст кӕныныл. Иудейы зӕххыл мӕнгхуыцӕуттӕн арӕзт кувӕн къуыбыртӕ фехӕлдта ӕмӕ акалдта Ашерӕйы цӕджындзтӕ.

7Йӕ паддзахиуӕджы ӕртыккӕгӕм аз Иосафат йӕ барджынтӕ Бен-Хаил, Овади, Захариа, Нетанел ӕмӕ Михайы арвыста Иудейы алы сахартӕм, адӕмы ахуыр кӕнынмӕ. 8Семӕ сын левиттӕй арвыста Шемайа, Нетаниа, Зевадиа, Асаел, Шемирамот, Йонатан, Адониа, Товийа ӕмӕ Тов-Адониайы, ноджы ма сауджынты, Елишама ӕмӕ Йорамы. 9Уыдон семӕ ахастой Дунедарӕджы Ӕгъдауы чиныг, ӕппӕт иудейаг сахартыл ӕрзылдысты ӕмӕ адӕмы ахуыр кодтой.

10Иудейы алыварс цы паддзахӕдтӕ уыди, уыдоныл Дунедарӕджы раз тас бахӕцыд, ӕмӕ сӕ ныфс нӕ хастой Иосафаты ныхмӕ схӕцынмӕ+. 11Филистимӕгтӕй чидӕртӕ Иосафатӕн хастой лӕвӕрттӕ, хъалоны охыл — ӕвзист. Араббӕгтӕ йын ӕрбатардтой лыстӕг фосы дзугтӕ: авд мин ӕмӕ авдсӕдӕ фыры, стӕй авд мин ӕмӕ авдсӕдӕ цӕуы.

12Иосафатӕн йӕ хъомыс фылдӕрӕй-фылдӕр кодта. Иудейы зӕххыл сарӕзта фидӕрттӕ, стӕй сахартӕ ӕфтауцуатӕн. 13Иудейы сахарты йын бирӕ мулк уыди, Йерусалимы та ӕрбынат кодтой йӕ хуыздӕр хӕстонтӕ. 14Мӕнӕ сӕ номхыгъд сӕ мыггӕгтӕм гӕсгӕ. Иудӕйы хӕдзарвӕндагӕй — миныхицӕуттӕ: ӕфсады хицау Адна ӕмӕ йемӕ ӕртӕсӕдӕ мин ӕхсарджын хӕстоны; 15уый дӕлбар — ӕфсады хицау Йоханан ӕмӕ йемӕ дыууӕсӕдӕ ӕстай мин лӕджы; 16уый дӕлбар — ӕфсады хицау Амасиа, Зихрийы фырт, Дунедарӕгӕн бархийӕ лӕггадгӕнӕг, йемӕ — дыууӕсӕдӕ мин ӕхсарджын хӕстоны.

17Миныхицӕуттӕ Бениамины хӕдзарвӕндагӕй: ӕхсарджын хӕстон Елйада ӕмӕ йемӕ дыууӕсӕдӕ мин лӕджы — ӕрдынтӕ ӕмӕ уартытӕй ифтонг; 18уый дӕлбар — ӕфсады хицау Йозавад ӕмӕ йемӕ сӕдӕ ӕстай мин гӕрзифтонг хӕстоны.

19Адон иууылдӕр лӕггад кодтой паддзахӕн, ӕгас Иудейы фидаргонд сахарты цы ’фсӕдтӕ ӕрӕвӕрдта, уыдонӕй уӕлдай.

18

18^1•Иосафат уыди бонджын ӕмӕ номдзыд паддзах. Ахавимӕ хӕстӕгдзинад бакодта+
2ӕмӕ йӕм цалдӕр азы фӕстӕ Самаримӕ уазӕгуаты ацыди. Ахав ӕй хорз федта йӕ адӕмимӕ, бирӕ фыстӕ ӕмӕ стуртӕ сын аргӕвста; Иосафаты ардауын райдыдта, цӕмӕй йемӕ Галаадаг Рамоты ныхмӕ схӕца+. 3Израилы паддзах Ахав бафарста Иудейы паддзах Иосафаты: «Ацӕудзынӕ мемӕ Галаадаг Рамоты ныхмӕ хӕцынмӕ?» Уый йын дзуапп радта: «Ды кӕдӕм цӕуай, ӕз дӕр — уырдӕм. Мӕ адӕм дӕ адӕмы фӕдыл ацӕудзысты, цӕуын демӕ хӕстмӕ»+.

4Иосафат ма Израилы паддзахӕн ноджы загъта: «Раздӕр уал Дунедарӕджы бафӕрс». 5Израилы паддзах фӕсидти цыппарсӕдӕ пехуымпармӕ ӕмӕ сӕ бафарста: «Галаадаг Рамоты ныхмӕ хӕцынмӕ ацӕуӕм ӕви нӕ?» Уыдон ын дзуапп радтой: «Ацу. Дунедарӕг дын ӕй дӕ къухмӕ ратдзӕн»+.

6Фӕлӕ Иосафат бафарста: «Дунедарӕджы пехуымпартӕй ма ам исчи ис, кӕй бафӕрсӕм, ахӕм?»+

7Израилы паддзах Иосафатӕн дзуапп радта: «Ис ма иу лӕг, Дунедарӕджы нын чи бафӕрсид, ахӕм, фӕлӕ дзы ме сӕфт уынын, уымӕн ӕмӕ мын хӕрзмӕ пехуымпариуӕг никуы фӕкӕны, ӕрмӕстдӕр мӕ фыдбылызмӕ. Уый Имлайы фырт Миха у».

Иосафат ын загъта: «Паддзахыл ахӕм ныхӕстӕ нӕ фидауынц».

8Уӕд Израилы паддзах йӕ галуаны кусджытӕй иумӕ фӕдзырдта ӕмӕ йын загъта: «Тагъддӕр мын Имлайы фырт Михайы ардӕм ӕрбакӕн!»

9Израилы паддзах ӕмӕ Иудейы паддзах Иосафат сӕ къӕлӕтджынты, сӕ паддзахы дарӕсты, бадтысты Самарийы кулдуары раз, мусы цур, ӕмӕ пехуымпартӕ иууылдӕр пехуымпариуӕг кодтой сӕ разы. 10Сӕ иу, Кенаанайы фырт Цедекиа, йӕ сӕрыл ӕрсагъта ӕфсӕн сыкъатӕ ӕмӕ загъта: «Дунедарӕг афтӕ зӕгъы: ацы сыкъатӕй сириӕгты цӕвдзынӕ, цалынмӕ бындзагъд фӕуой, уӕдмӕ»+.

11Иннӕ пехуымпартӕ дӕр се ’ппӕт дӕр фӕзмыдтой Цедекиайы, пехуымпариуӕг кодтой ӕмӕ дзырдтой: «Ацу Галаадаг Рамоты ныхмӕ хӕцынмӕ, фӕуӕлахиз уыдзынӕ! Дунедарӕг ӕй паддзахы къухтӕм ратдзӕн».

12Уыцы заман, паддзах кӕй арвыста, уый дӕр Михамӕ бахӕццӕ ӕмӕ йын загъта: «Пехуымпартӕ се ’ппӕт дӕр ӕмдзыхӕй хӕрзмӕ пехуымпариуӕг кӕнынц паддзахӕн. Хорз уаид, ды дӕр сӕ куы бафӕзмис ӕмӕ хорзӕй исты куы зӕгъис».

13Миха загъта: «Дунедарӕгӕй ард хӕрын, ӕрмӕстдӕр мын мӕ Хуыцау цы зӕгъа, уый дзурдзынӕн»+.

14Паддзахмӕ куы бацыди, уӕд ӕй уый бафарста: «Миха! Галаадаг Рамоты ныхмӕ хӕцынмӕ ацӕуӕм ӕви нӕ?» Уый йын дзуапп ын радта: «Ацӕут, ӕнтыстджын уыдзыстут, уӕ къухтӕм ӕрцӕудзысты лӕвӕрд». 15Паддзах ын загъта: «Цал хатты дӕм хъуамӕ хатон: Дунедарӕджы номы сӕраппонд мын рӕстдзинад йеддӕмӕ мацы дзур!» 16Миха йын дзуапп радта: «Ӕз федтон: Израилы ӕфсад ӕнӕфыййау фысты дзугау ныххӕлиу сты хӕхтыл. Ӕмӕ Дунедарӕг загъта: „Хицау сын нӕй, ӕмӕ ма цалынмӕ сӕрӕгас сты, уӕдмӕ сӕ хӕдзӕрттӕм аздӕхӕнт фарнимӕ“».+

17Израилы паддзах загъта Иосафатӕн: «Нӕ дын дзырдтон, хӕрзмӕ мын пехуымпариуӕг никуы фӕкӕны, ӕрмӕстдӕр мӕ фыдбылызмӕ, зӕгъгӕ?»

18Миха йӕ ныхас дарддӕр кодта: «Ӕрбайхъусут Дунедарӕджы ныхасмӕ! Ӕз федтон Дунедарӕджы, Йӕ паддзахы бадӕны бадгӕ. Йӕ уӕларвон ӕфсад иууылдӕр Йӕ рахизфарс ӕмӕ Йӕ галиуфарс лӕууыдысты+. 19Дунедарӕг сӕ бафарста: „Чи уӕ самидин кӕндзӕн Израилы паддзах Ахавы, цӕмӕй Галаадаг Рамотмӕ бабырса ӕмӕ уым йӕ мӕлӕт ссара?“ Ӕмӕ дзы иу кодта иу ныхас, иннӕ та ӕндӕр. 20Уӕд Дунедарӕджы раз иу мон ӕрлӕууыд ӕмӕ загъта: „Ӕз ӕй самидин кӕндзынӕн“. Дунедарӕг ӕй бафарста: „Куыд?“ 21Уый Йын дзуапп радта: „Ӕз йе ’ппӕт пехуымпарты дзыхы фӕливӕг мон фестдзынӕн“. Ӕмӕ йын уӕд Дунедарӕг загъта: „О, бантысдзӕн дын, самидин ӕй кӕндзынӕ. Ацу ӕмӕ афтӕ бакӕн“. 22Афтӕмӕй ныр пехуымпарты дзыхӕй уыцы фӕливӕг мон дзуры Дунедарӕджы фӕндонӕй, уымӕн ӕмӕ дӕуӕн фыдбылыз саразын у Дунедарӕджы фӕнд».

23Уӕд Кенаанайы фырт Цедекиа Михайы цурмӕ бацыди, йе ’хсӕрфарс ын ныдздзӕхст ласта ӕмӕ загъта: «Уый та куыд? Ома Дунедарӕджы Уд мӕныл Йӕхи атигъ кодта ӕмӕ дӕ дзыхӕй дзурын райдыдта?» 24Миха йын дзуапп радта: «Ахӕм бон ӕрцӕудзӕн, ӕмӕ ’ппӕты рӕбинагдӕр уаты къуымы ӕмбӕхсдзынӕ, цӕмӕй дӕ мачи ссара»+. 25Израилы паддзах бардзырд радта: «Райсут Михайы ӕмӕ йӕ акӕнут сахары хицау Амонмӕ, стӕй мӕ фырт Йоасмӕ. 26Зӕгъут-иу сын: „Афтӕ зӕгъы паддзах: ахӕстоны йӕ сбадын кӕнут, мамӕлайы къӕбӕр ӕмӕ йын дон йеддӕмӕ мацы дӕттут, цалынмӕ сӕрӕгасӕй фӕстӕмӕ не ’рбаздӕхон, уӕдмӕ“»+.

27Миха йын загъта: «Дзӕбӕхӕй куы ’рбаздӕхай, уӕд Дунедарӕг нӕ дзырдта мӕ дзыхӕй». Ӕмӕ ма йӕ ныхасмӕ бафтыдта: «Уый алчидӕр фехъусӕд!»+

28Израилы паддзах ӕмӕ Иудейы паддзах Иосафат иумӕ ацыдысты галаадаг сахар Рамоты ныхмӕ хӕцынмӕ. 29-30Фӕндагыл Израилы паддзах Иосафатӕн загъта: «Ӕз мӕ паддзахы дарӕс раивдзынӕн, ӕмӕ хӕцын райдайдзынӕн, ды та-иу дӕ паддзахы дарӕс уадз дӕ уӕлӕ». Афтӕмӕй Израилы паддзах раивта йӕ дарӕс ӕмӕ тохы бацыди.

Ныр Сирийы паддзах та йӕ тохуӕрдӕтты хицӕуттӕн бафӕдзӕхста: «Израилы паддзахӕн йе ’фсады хицӕуттӕй дӕр ӕмӕ хуымӕтӕг хӕстонтӕй дӕр макӕимӕ хӕцут, ӕрмӕстдӕр — йӕхи ныхмӕ!» 31Тохуӕрдӕтты хицӕуттӕ Иосафаты куы ауыдтой, уӕд ӕй Израилы паддзах фӕхуыдтой ӕмӕ йӕ алыварс ӕртыхстысты, цӕмӕй йемӕ схӕцой. Иосафат ныхъхъӕр кодта, ӕмӕ йӕ Дунедарӕг фервӕзын кодта, Хуыцау ын сӕ йӕ цурӕй иуварс аздӕхта. 32Тохуӕрдӕтты хицӕуттӕ йӕ ныууагътой, уымӕн ӕмӕ федтой, Израилы паддзах кӕй нӕу, уый.

33Сирийы ’фсадӕй иу хӕстон ӕнӕнхъӕлӕджы йӕ фат суагъта ӕмӕ йын Израилы паддзахыл суади, згъӕрхӕдонӕн йе згъӕрсыфты ’хсӕнты бахызти. Ӕмӕ паддзах йӕ бӕхтӕрӕгӕн загъта: «Алас мӕ ардыгӕй! Фӕцӕф дӕн»+.

34Хӕст уыцы бон йӕ тӕккӕ тӕмӕны бацыд. Ӕмӕ Израилы паддзах, сириӕгтӕ йӕ куыд уыной, афтӕ йӕ уӕрдоны уырдыг фӕлӕууыди изӕрмӕ. Хурныгуылды фӕстӕ амарди.

19

19^1Ныр иудейаг паддзах Иосафат та сӕрӕгасӕй раздӕхти Йерусалиммӕ, йӕ галуанмӕ. 2Зонынджын Йегу, Хананийы фырт, фӕндагыл йӕ размӕ рацыд ӕмӕ йын бауайдзӕф кодта: «Ау, дӕуӕн ӕмбӕлдис ӕнӕхуыцауӕн ӕххуыс кӕнын ӕмӕ, Дунедарӕг ӕнӕуынон кӕмӕн у, уыдонимӕ лымӕн кӕнын? Уый тыххӕй дӕ Дунедарӕджы азар баййафдзӕн+. 3Ӕниу, хорзӕй дӕр цыдӕртӕ сарӕзтай, уымӕн ӕмӕ Иудейы зӕххыл Ашерӕйы цӕджындзтӕ акалдтай, Дунедарӕджы агуырдтай зӕрдиагӕй»+.

4Иосафат царди Йерусалимы, фӕлӕ та иуахӕмы ӕрзылди бӕстӕйыл, Беер-Шевӕйӕ Ефремы хӕхбӕсты онг. Адӕмы се ’ппӕты дӕр Дунедарӕгмӕ, сӕ фыдӕлты Хуыцаумӕ, здӕхта. 5Иудейы алы фидаргонд сахары дӕр сӕвӕрдта тӕрхоны лӕгтӕ+. 6Бафӕдзӕхста сын: «Тӕрхон куы кӕнат, уӕд-иу, цы кусут, ууыл лӕмбынӕг ахъуыды кӕнут, уымӕн ӕмӕ сымах тӕрхон кӕнут адӕймаджы номӕй нӕ, фӕлӕ Дунедарӕджы номӕй. Тӕрхон куы хӕссат, уӕд Дунедарӕг кӕддӕриддӕр уыдзӕни уемӕ+. 7Дунедарӕгӕн аргъуыц кӕнут, хъавгӕйӕ архайут, уымӕн ӕмӕ Дунедарӕг, нӕ Хуыцау, раст тӕрхон никуы халы, никӕй хъулон кӕны ӕмӕ гӕртӕмттӕ нӕ исы»+.

8Иосафат Йерусалиммӕ куы ’рбаздӕхти, уӕд уым дӕр левиттӕ, сауджынтӕ ӕмӕ Израилы мыггӕгты хистӕртӕй баурӕдта тӕрхоны лӕгтӕ, цӕмӕй Дунедарӕджы номӕй адӕмӕн тӕрхон кӕной ӕмӕ-иу сын сӕ хъаст ӕвзарой+. 9Бафӕдзӕхста сын: «Дунедарӕгӕн лӕггад кӕнут, аргъуыцгӕнгӕйӕ, цӕсгомджынӕй ӕмӕ сыгъдӕгзӕрдӕйӕ.+
10Уе ’фсымӕртӕй, иннӕ сахарты чи цӕры, уыдонӕй уӕм исчи йӕ хъаст куы ’рбахӕсса, уӕд-иу сӕ рагацау бахизут тӕригъӕдӕй — сӕ хъаст тугныккалд кӕнӕ Ӕгъдауы фӕрстытимӕ баст уа, йӕ фӕдзӕхстытӕ, йӕ уагӕвӕрдтӕ ӕви йӕ амындтытимӕ, — цӕмӕй уын уӕхи дӕр ӕмӕ уе ’фсымӕрты дӕр Дунедарӕг Йӕ азары хай ма бакӕна. Афтӕ куы кӕнат, уӕд тӕригъӕды нӕ бацӕудзыстут+. 11Дунедарӕгимӕ цы хъуыддаг баст уа, уыдонӕй алкӕцыйы дӕр уӕ сӕргъы уыдзӕни хистӕр сауджын Амариа, паддзахы алы хъуыддаджы та — Измаелы фырт Зевадиа, Иудӕйы хӕдзарвӕндаджы хистӕр. Левиттӕ та уын ӕххуыс кӕндзысты. Ныфсхаст ут, ӕмӕ уын Дунедарӕг уӕ алы хорз хъуыддаджы дӕр ахъазгӕнӕг уӕд».

20

20^1Уымӕй цасдӕр рӕстӕджы фӕстӕ моавӕгтӕ ӕмӕ аммонӕгтӕ, меунӕгтӕй дӕр семӕ чидӕртӕ баиу ис, афтӕмӕй Иосафаты ныхмӕ хӕстмӕ рацыдысты. 2Иосафатмӕ фӕхабар чындӕуыд: «Денджызы фалейӕ, Сирийы ’рдыгӕй дӕм ӕрбабырсынц ӕнӕнымӕц ӕфсӕдтӕ. Ныридӕгӕн бахӕццӕ сты Хацецон-Тамармӕ» (ома Ен-Гедимӕ)+.

3Иосафат фӕтарсти ӕмӕ сфӕнд кодта Дунедарӕджы бафӕрсын. Ӕгас Иудейы адӕмӕн дӕр ком дарын бафӕдзӕхста+. 4Иудейӕгтӕ алы сахартӕй ӕрӕмбырд сты Дунедарӕгӕй ӕххуыс курынмӕ, Дунедарӕджы бафӕрсынмӕ. 5Иосафат Дунедарӕджы хӕдзары ног кӕрты Иудей ӕмӕ Йерусалимы цӕрджыты раз ӕрлӕууыд 6ӕмӕ скуывта: «О Дунедарӕг, нӕ фыдӕлты Хуыцау! Уӕлӕрвтӕн дӕр ӕмӕ алы паддзахадӕн дӕр сӕ Хуыцау Ды куы дӕ! Хъару ӕмӕ хъомыс Дӕумӕ куы сты! Дӕ ныхмӕ ӕрлӕууын куы никӕй бон у!+
7О нӕ Хуыцау, Дӕ адӕм Израилы цурӕй Ды ацы зӕххӕн йӕ раздӕры цӕрджыты дӕр куы фӕсырдтай ӕмӕ уыцы зӕхх Дӕ лымӕн Авраамы байзӕддӕгтӕн куы саккаг кодтай!+
8Ӕрцардысты дзы ӕмӕ дзы Дӕ номыл Кувӕндон сарӕзтой. Уыдон загътой: 9„Исты бӕллӕх ныл куы ’рцӕуа — хӕст, рын кӕнӕ стонг заман, — уӕд ӕрлӕудзыстӕм ацы Кувӕндоны раз, Дӕ разы, уымӕн ӕмӕ ацы Кувӕндоны Дӕ ном цӕры. Ӕмӕ Дӕм уынгӕг заманы куы скувӕм, уӕд нӕ Ды фехъусдзынӕ ӕмӕ нӕ фервӕзын кӕндзынӕ“+. 10Ӕмӕ ныр фӕзындысты аммонӕгтӕ, моавӕгтӕ ӕмӕ Сеиры хӕхбӕсты цӕрджытӕ, кӕддӕр израилӕгтӕ Мысыры зӕххӕй куы рацыдысты, уӕд сӕ Ды кӕй зӕххытӕм бацӕуын нӕ бауагътай, ӕмӕ сӕ иувӕрсты кӕмӕн ацыдысты, стӕй кӕй нӕ ныццагътой, уыдон+. 11Кӕс-ма, нӕ хорздзинад нын цӕмӕй фидынц, уымӕ. Фӕзындысты нӕм, цӕмӕй нӕ, Ды нын исбонӕн цы зӕхх радтай, уырдыгӕй фӕсурой. 12О нӕ Хуыцау! Дӕхӕдӕг сын тӕрхонгӕнӕг фӕу! Уымӕн ӕмӕ махмӕ хъару нӕй уыцы ӕнӕнымӕц ӕфсӕдты ныхмӕ ӕрлӕууынӕн. Ницыуал зонӕм нӕ сӕрӕн, Дӕумӕ у нӕ каст!»+

13Иудейӕгтӕ иууылдӕр лӕууыдысты Дунедарӕджы раз, ӕд сабитӕ, ӕд устытӕ ӕмӕ ӕд фырттӕ. 14Се ’хсӕн левиттӕй, Асафы хӕдзарвӕндагӕй, лӕууыдис иу лӕг, йӕ ном — Йахазиел. Йӕ фыдӕлтӕ кӕстӕрӕй хистӕрмӕ: Захариа, Бенайа, Йеиел, Маттаниа. Хуыцауы Уд Йахазиелыл ӕртыхсти,+
15ӕмӕ уый загъта: «Ӕрбайхъусут мӕм иууылдӕр, иудейӕгтӕ, Йерусалимы цӕрджытӕ ӕмӕ паддзах Иосафат! Дунедарӕг уын афтӕ зӕгъы: уыцы ӕнӕнымӕц ӕфсӕдтӕй ма тӕрсут ӕмӕ тасы ма бацӕут. Уымӕн ӕмӕ уый сымах нӕ, фӕлӕ Хуыцауы хӕст у. 16Райсом рацӕудзыстут сӕ ныхмӕ. Уыдон ныр Цицы ’фцӕгыл ссӕуынц, ӕмӕ сӕ дӕлвӕзы кӕрон, Йеруелы ӕдзӕрӕг быдыр кӕм райдайы, уым ссардзыстут. 17Фӕлӕ ацы хатт сымах нӕ хӕцдзыстут семӕ. Ӕнцад-иу лӕуут ӕмӕ кӕсут, Дунедарӕг уӕ куыд фервӕзын кӕндзӕн, уымӕ.

Иудейӕгтӕ ӕмӕ Йерусалимы цӕрджытӕ! Ма тӕрсут ӕмӕ тасы ма бацӕут. Райсом-иу сӕ ныхмӕ хӕцынмӕ рацӕут. Дунедарӕг уыдзӕни уемӕ»+.

18Иосафат ныддӕлгом ис Дунедарӕджы раз, иудейӕгтӕ ӕмӕ Йерусалимы цӕрджытӕ дӕр иууылдӕр зӕххыл ныддӕлгом сты ӕмӕ Йын бакуывтой. 19Уый фӕстӕ левиттӕ, Кехат ӕмӕ Корахы хӕдзарвӕндӕгтӕй, сыстадысты ӕмӕ бӕрзонд хъӕлӕсӕй стауын райдыдтой Дунедарӕджы, Израилы Хуыцауы+.

20Сӕумӕцъӕхӕй Текоайы ӕдзӕрӕг быдыры ’рдӕм сӕ фӕндаг адардтой. Куы рацӕйцыдысты, уӕд Иосафат сыстади ӕмӕ загъта: «Ӕрбайхъусут мӕм, Иудей ӕмӕ Йерусалимы цӕрджытӕ! Ӕууӕндут Дунедарӕгыл, уӕ Хуыцауыл, ӕмӕ нӕ фӕцуддзыстут! Ӕууӕндут Ын Йӕ пехуымпартыл ӕмӕ ӕнтыстджын уыдзыстут!»+

21Иосафат адӕмимӕ бауынаффӕ кодта ӕмӕ зарӕггӕнджытӕн бафӕдзӕхста, цӕмӕй ӕфсады разӕй цӕуой ӕмӕ Дунедарӕджы кадӕн зарой, стауой Йын Йӕ уаз стырад: «Кад кӕнут Дунедарӕгӕн, уымӕн ӕмӕ Йӕ хорзӕх мыггагмӕ нӕ сӕфы!»+
22Стауын ӕмӕ зарын куы райдыдтой, уӕд Дунедарӕг аммонӕгтӕ, моавӕгтӕ ӕмӕ Сеиры хӕхбӕсты цӕрджыты кӕрӕдзийы ныхмӕ скодта, ӕмӕ цагъды фесты. 23Аммонӕгтӕ ӕмӕ моавӕгтӕ Сеиры хӕхбӕсты цӕрджытӕм бабырстой ӕмӕ сӕ ныддӕрӕн кодтой, уый фӕстӕ та сӕ кӕрӕдзийы ныццагътой+.

24Иудейӕгтӕ уӕлкъуыбырмӕ куы схӕццӕ сты, ӕдзӕрӕг быдырыл афӕлгӕсӕн кӕцӕй уыдис, уырдӕм, уӕд дзы, сӕ фыдгулты мӕрдты йеддӕмӕ, ницыуал федтой. Иунӕг дӕр дзы нал аирвӕзт. 25Иосафат ӕмӕ сӕм йӕ адӕм ныццыдысты ӕфтиаг ӕрӕмбырд кӕнынмӕ, ӕмӕ сӕм бирӕ мулк разынди, уӕлӕдарӕсӕй, зынаргъ дзаумайӕ. Уый бӕрц ӕфтиаг сӕм ӕрӕмбырд ис, ӕмӕ йӕ сӕ бон ахӕссын дӕр нӕ уыд, ӕртӕ боны йӕ фӕхастой. 26Цыппӕрӕм бон иууылдӕр ӕрӕмбырд сты Арфӕйы дӕлвӕзы, уымӕн ӕмӕ уым Дунедарӕгӕн арфӕ ракодтой. Уымӕ гӕсгӕ уыцы дӕлвӕз ныронг дӕр хонынц «Арфӕйы дӕлвӕз». 27Уый фӕстӕ Иудей ӕмӕ Йерусалимы цӕрджытӕ, Иосафат сӕ сӕргъы, афтӕмӕй, цингӕнгӕйӕ, ӕрбаздӕхтысты Йерусалиммӕ, уымӕн ӕмӕ Дунедарӕджы фӕрцы се знӕгтыл фӕуӕлахиз сты. 28Дыууадӕстӕнонтӕ, хъисфӕндыртӕ ӕмӕ хӕтӕлтӕй цагътой, афтӕмӕй ӕрбаздӕхтысты Йерусалиммӕ ӕмӕ сӕ ных Дунедарӕджы Кувӕндоны ’рдӕм сарӕзтой.

29Бӕстӕйы алыварс цы паддзахӕдтӕ уыди, уыдоны цӕрджыты стыр тас бацыди, Дунедарӕг Израилы фыдгулты ныхмӕ Йӕхӕдӕг хӕцыд, уый куы фехъуыстой, уӕд+. 30Ӕмӕ Иосафаты паддзахады ралӕууыди сабыр заман, Дунедарӕг ӕй алырдыгӕй дӕр сӕдас кодта+.

31•Иосафат Иудейы паддзах куы сси, уӕд ыл цыди фынддӕс ӕмӕ ссӕдз азы, ӕмӕ Йерусалимы паддзахиуӕг фӕкодта фондз ӕмӕ ссӕдз азы. Йӕ мад уыди Шилхийы чызг Азувӕ. 32Иосафат цыди йӕ фыд Асайы фӕндагыл, иуӕрдӕм дзы никуы фӕзылди, Дунедарӕгӕн фӕндон хъуыддӕгтӕ кодта. 33Ӕрмӕст кувӕн къуыбыртӕ нӕ аивта, ӕмӕ адӕм сӕ фыдӕлты Хуыцауӕн бынтон зӕрдиагӕй кад нӕма кодтой.

34Иосафаты хъуыддӕгтӕ райдианӕй кӕронмӕ фыст сты Хананийы фырт Йегуйы азфыстыты ӕмӕ хаст ӕрцыдысты «Израилаг паддзӕхты азфыстыты чиныгмӕ»+.

35Иу заман Иосафат ӕмдзӕхдон сси Израилы паддзах Ахазиаимӕ, ӕнаккаг митӕ чи кодта, уыимӕ. 36Иумӕ наутӕ аразыныл баныхас кодтой, цӕмӕй сӕ Таршишмӕ ӕрвитой. Ӕмӕ Ецион-Геверы наутӕ сарӕзтой. 37Уый тыххӕй марешайаг Елиезер, Додавайы фырт, Иосафаты ныхмӕ рагуацы хуызы загъта: «Ахазиаимӕ ӕмдзӕхдон кӕй сдӕ, уый тыххӕй дын Дунедарӕг дӕ хъуыддаг фехалдзӕн». Ӕмӕ Иосафаты наутӕ Таршишмӕ нал ацыдысты — ныппырх сты.

21

Паддзах Иорам

21^1Иосафат амарди, ӕмӕ йӕ бавӕрдтой йӕ фыдӕлты фарсмӕ, Давиды сахары. Йӕ фӕстӕ паддзах сси йӕ фырт Иорам. 2Уымӕн уыдис ӕхсӕз ӕфсымӕры: Азариа, Йехиел, Захариа, Азари, Михаел ӕмӕ Шефати. Уыдон се ’ппӕт дӕр уыдысты Иудейы паддзах Иосафаты фырттӕ. 3Сӕ фыд сын бирӕ лӕвӕрттӕ ракодта: ӕвзистӕй зӕгъай, сыгъзӕринӕй, алы зынаргъ дзаумайӕ. Рауӕлдай сын кодта Иудейы фидаргонд сахартӕй дӕр, фӕлӕ йӕ паддзахы бадӕн радта Иорамӕн, уымӕн ӕмӕ уый уыди йӕ фыццаг зӕнӕг.

4•Иорам йӕ фыды бӕсты паддзах куы сси ӕмӕ йӕ бынаты куы ’рфидар ис, уӕд йе ’фсымӕрты се ’ппӕты дӕр амарын кодта, ноджы ма Израилы барджынтӕй кӕйдӕрты.

5Паддзах куы сси, уӕд Иорамыл цыди ӕртын дыууӕ азы, ӕмӕ Йерусалимы паддзахиуӕг фӕкодта аст азы. 6Йе ’наккаг митӕй фӕзмыдта Израилы паддзӕхты, Ахавы бинонты, уымӕн ӕмӕ йӕ бинойнаг уыдис Ахавы чызг. Дунедарӕгӕн ӕнӕуынон цы уыди, уыдӕттӕ кодта+. 7Фӕлӕ Дунедарӕджы Давиды мыггаг фесафын нӕ фӕндыд, кӕддӕр Давидимӕ кӕй сарӕзта, уыцы фидыды сӕраппонд. Уый Давидӕн зӕрдӕ бавӕрдта, йӕ байзӕддӕгтӕн сӕ зынг мыггагмӕ кӕй нӕ ахуысдзӕн, уымӕй+.

8Иорамы заман Едомы цӕрджытӕ Иудейы ныхмӕ сыстадысты ӕмӕ сӕхӕдӕг сӕхицӕн паддзах равзӕрстой+. 9Иуахӕмы Иорам йе ’ппӕт ӕфсады хицӕуттӕ ӕмӕ йӕ тохуӕрдӕттимӕ сӕ ныхмӕ хӕцынмӕ рацыд. Едомӕгтӕ сыл ӕрхъула кодтой, фӕлӕ адон ӕхсӕвы семӕ схӕцыдысты ӕмӕ сӕ ныддӕрӕн кодтой. 10Ӕмӕ уӕдӕй нырмӕ Едомы цӕрджытӕ Иудейы дӕлбар нал сты.

Уыцы заман Ливнӕйы сахар дӕр Иорамы хицаудзинады ныхмӕ сыстади, уымӕн ӕмӕ Иорам ферох кодта Дунедарӕджы, йӕ фыдӕлты Хуыцауы.
11Суанг ма Иудейы хӕхтыл кувӕн къуыбыртӕ дӕр сарӕзта, Иудей ӕмӕ Йерусалимы цӕрджыты ӕнӕуаг митыл бафтыдта, раст фӕндагӕй сӕ аздӕхта. 12Уыцы заман ӕм пехуымпар Илийа ӕрбарвыста ахӕм фыстӕг: «Афтӕ зӕгъы Дунедарӕг, дӕ фыдӕл Давиды Хуыцау: ды нӕ бафӕзмыдтай дӕ хъуыддӕгтӕй дӕ фыд Иосафаты, стӕй дӕ фыды фыд Асайы, Иудейы паддзахы+. 13Уый нӕ, фӕлӕ ацыдтӕ израилаг паддзӕхты фӕндӕгтыл, Иудей ӕмӕ Йерусалимы цӕрджыты ӕнӕуаг митыл бафтыдтай, Ахавы хӕдзарвӕндаджы бафӕзмыдтай. Ды амардтай дӕ хӕрз ӕфсымӕрты, дӕуӕй хуыздӕр чи уыди, уыдоны+. 14Уый тыххӕй дын Дунедарӕг дӕ адӕм, дӕ фырттӕ ӕмӕ дӕ устыты, стӕй де ’ппӕт исбон дӕр Йӕ азары хай бакӕндзӕн. 15Дӕхиуыл та дын сау низ бафтаудзӕн, ӕмӕ дын уыцы низ дӕ хуылф хӕрдзӕни, цалынмӕ дӕ хуылфыдзаумӕттӕ ӕддӕмӕ ракӕлой, уӕдмӕ».

16Дунедарӕг Иорамы ныхмӕ сыстын кодта филистимӕгтӕ ӕмӕ араббӕгты, эфиопӕгтӕм хӕстӕг чи царди, уыдоны+. 17Уыдон Иудеймӕ ӕрбабырстой ӕмӕ йӕ бацахстой, паддзахы галуан ныххӕлӕттаг кодтой. Йӕ фырттӕ ӕмӕ йын йӕ устыты акодтой уацары. Йӕ фырттӕй йын, йӕ кӕстӕр фырт Ахазиайӕ фӕстӕмӕ, уым никӕйуал ныууагътой.

18Уый фӕстӕ Дунедарӕг Иорамӕн йӕ хуылфыдзаумӕттыл, хос кӕмӕн нӕ уыд, ахӕм низ бафтыдта. 19Бонӕй-бонмӕ фыддӕр кодта, ӕмӕ йыл афтӕмӕй дыууӕ азы куы рацыд, уӕд иуахӕмы йӕ хуылфыдзаумӕттӕ ӕддӕмӕ ракалдысты, ӕмӕ бирӕ хъизӕмӕртты фӕстӕ йӕ уд систа. Адӕм-иу ын йӕ фыдӕлты кадӕн сӕ амӕлӕты фӕстӕ хӕрздӕфгӕнӕнтӕ басыгътой, фӕлӕ уый ахӕм кады аккаг не скодтой+.

20Иорам паддзах куы сси, уӕд ыл цыди ӕртын дыууӕ азы ӕмӕ Йерусалимы паддзахиуӕг фӕкодта аст азы. Куы амарди, уӕд ыл ничи фӕхъыг кодта. Бавӕрдтой йӕ Давиды сахары, ӕрмӕст, паддзӕхтӕ кӕм ныгӕд уыдысты, уыцы зӕппӕдзты нӕ.

22

Паддзах Ахазиа

22^1•Йерусалимы цӕрджытӕ йын йӕ бӕсты паддзахӕй сӕвӕрдтой йӕ кӕстӕр фырт Ахазиайы, уымӕн ӕмӕ йӕ хистӕр фырттӕ ӕгас нал уыдысты. Араббӕгтимӕ цы ӕфсӕддон къорд ӕрбацыд, уый иудейӕгты хӕстон асадӕнмӕ бабырста ӕмӕ сӕ ныццагъта. Афтӕмӕй Иудейӕн паддзах сси Иорамы фырт Ахазиа. 2Йерусалимы паддзах куы сси, уӕд ыл цыди дыууӕ ӕмӕ дыууиссӕдз азы, ӕмӕ йӕ паддзахиуӕг ахаста иу аз. Йӕ мад Атали уыд Амрийы фырты чызг+.

3Ахазиа дӕр Ахавы мыггаджы фӕндагыл цыди, уымӕн ӕмӕ йын уынаффӕгӕнӕг уыдис йӕ мад, ӕнӕхуыцау митыл ӕй ардыдта. 4Ахавы байзӕддӕгты фӕзмгӕйӕ, Дунедарӕгӕн ӕнӕуынон цы уыди, уыдӕттӕ кодта, уымӕн ӕмӕ йын йӕ фыды амӕлӕты фӕстӕ уынаффӕгӕнджытӕ уыдон уыдысты ӕмӕ йӕ сӕфтмӕ ӕркодтой+. 5Сӕ уынаффӕмӕ байхъусгӕйӕ, Израилы паддзах Йорамимӕ, Ахавы фыртимӕ, бабырста Галаадаг Рамотмӕ ӕмӕ Сирийы паддзах Хазаелы ныхмӕ схӕцыди. Сириӕгтӕ йӕ фӕцӕф кодтой,+
6ӕмӕ ӕрбаздӕхти Изреелмӕ, Сирийы паддзах Хазаелы ныхмӕ хӕцгӕйӕ, Рамоты сахары цы цӕфтӕ райста, уыдонӕй йӕхи сдзӕбӕх кӕнынмӕ. Ахавы фырт Йораммӕ йӕ рынчыны заман Изреелмӕ бӕрӕггӕнӕг ӕрбацыд Иудейы паддзах Ахазиа, Иорамы фырт. 7Ӕмӕ уый Ахазиайӕн уыди йӕ адзалы бон, уымӕн ӕмӕ афтӕ сфӕнд кодта Хуыцау.

Ахазиа Йораммӕ куы ’рбацыди, уӕд иумӕ Нимшийы фырт Йегуйы ныхмӕ хӕцынмӕ рацыдысты, уый та Дунедарӕг байсӕрста паддзахӕй, цӕмӕй Ахавы бинонты ныццӕгъда. 8Ахавы бинонтӕн цы тӕрхон рахастӕуыд, уый ӕххӕстгӕнгӕйӕ, Йегу ссардта Иудейы ӕфсады хицӕутты, стӕй Ахазиайӕн йе ’фсымӕрты лӕппуты, лӕггад ын чи кодта, уыдоны, ӕмӕ сӕ амардта+. 9Уый фӕстӕ Ахазиайы агурын райдыдта ӕмӕ, Самарийы ӕмбӕхстӕй куы бадти, уӕд ахст ӕрцыди. Йегумӕ йӕ ӕрбакодтой ӕмӕ йӕ амардтой. Бавӕрыны аккаг ӕй скодтой, уымӕн ӕмӕ загътой: «Цыфӕнды куы уа, уӕддӕр Дунедарӕгӕн зӕрдиагӕй кад чи кодта, уыцы Иосафаты фырты фырт у». Ӕмӕ Ахазиайы хӕдзары, паддзахиуӕг кӕнын йӕ бон кӕмӕн суыдаид, ахӕмӕй ничиуал баззад+. 10•Уымӕн ӕмӕ йын йӕ мад Атали йӕ амӕлӕты хабар куы базыдта, уӕд бавдӕлд ӕмӕ Иудӕйы хӕдзарвӕндаджы паддзӕхты мыггаг бынтондӕр сыскъуыйын кодта+. 11Фӕлӕ паддзахы чызг Йошевӕ Ахазиайы чысыл лӕппу Иоасы, марынвӕнд кӕмӕн скодтой, паддзахы уыцы фыртты ’хсӕнӕй радавта, йӕ дыджызӕйы дӕр ын ракодта ӕмӕ сӕ уаты бамбӕхста. Афтӕмӕй Йошевӕ (паддзах Иорамы чызг, сауджын Йеходайы бинойнаг, Ахазиайы хо), Иоасы Аталийӕ бамбӕхста, ӕмӕ йӕ уый нӕ амардта. 12Дунедарӕджы Кувӕндоны Иоас семӕ ӕмбӕхстӕй фӕци ӕхсӕз азы. Бӕстӕйы та уыцы заман паддзахиуӕг кодта Атали.

23

Паддзах Иоас

23^1Ӕвдӕм аз куы ралӕууыд, уӕд сауджын Йехода фӕныфсджын ис ӕмӕ сӕдӕйыхицӕуттимӕ бадзырд сарӕзта: Йерохамы фырт Азариа, Йохананы фырт Измаел, Оведы фырт Азариа, Адайайы фырт Маасеа ӕмӕ Зихрийы фырт Елишафатимӕ. 2Уыдон Иудейыл ӕрзылдысты ӕмӕ ӕппӕт иудейаг сахартӕй левиттӕ ӕмӕ Израилы мыггӕгты хистӕртӕм фӕсидтысты. Ӕмӕ уыдон Йерусалиммӕ куы ’рбацыдысты, 3уӕд ӕмбырды адӕм Хуыцауы Кувӕндоны иууылдӕр паддзахы раз фидыды ард бахордтой. Йехода сын загъта: «Паддзахиуӕг хъуамӕ кӕна паддзахы фырт, Дунедарӕг Давиды байзӕддӕгтӕн зӕрдӕ куыд бавӕрдта, афтӕ+. 4Гъемӕ уӕдӕ афтӕ бакӕнут: ацы сабаты сауджынтӕ ӕмӕ левиттӕн сӕ иу ӕртыццаг хай хъалагъур хӕсдзысты Кувӕндоны къӕсӕры цур,+
5иннӕ ӕртыццаг хай — паддзахы галуаны цур ӕмӕ ма иу ӕртыццаг хай — Скӕсӕйнаг кулдуары цур, иннӕ адӕм та иууылдӕр — Кувӕндоны кӕртыты. 6Дунедарӕджы Кувӕндонмӕ уӕ мачи бацӕуӕд, сауджынтӕ ӕмӕ, лӕггад сын чи кӕны, уыцы левиттӕй уӕлдай. Уыдонӕн ӕмбӕлы, уымӕн ӕмӕ сӕхи ссыгъдӕг кодтой. Иннӕ адӕм иууылдӕр ӕххӕст кӕнӕнт Дунедарӕджы фӕдзӕхст ӕмӕ лӕууӕнт ӕдде. 7Левиттӕ-иу ӕд хӕцӕнгӕрзтӕ паддзахы алыварс ӕрлӕууӕнт. Кувӕндонмӕ чидӕриддӕр бацӕуа, уый амарын хъӕуы. Паддзах кӕдӕмфӕнды куы фӕцӕйцӕуа — йӕ разы-иу лӕуут».

8Левиттӕ ӕмӕ ӕппӕт иудейӕгтӕ, сауджын Йехода цыдӕриддӕр бафӕдзӕхста, уыдон иууылдӕр сӕххӕст кодтой. Алчидӕр дзы фӕдзырдта йӕ адӕммӕ: сабаты хъалагъур хӕссыны фӕдыл чи ӕрбацыд, стӕй, йӕ хъалагъуры рад кӕмӕн ахицӕн, уыдоны дӕр Йехода нӕ бауагъта ацӕуын. 9Сӕдӕйыхицӕуттыл байуӕрста, паддзах Давидӕн Хуыцауы хӕдзары цы хотыхтӕ ӕфснайд уыди, уыдон: ӕрцытӕ, стыр ӕмӕ гыццыл уартытӕ. 10Адӕмы се ’ппӕты дӕр Кувӕндоны раз, йӕ цӕгатварсӕй хуссарварсы онг, стӕй нывондхӕссӕн ӕмӕ Кувӕндоны алыварс гӕрзифтонгӕй ӕрлӕууын кодта, цӕмӕй паддзахы алырдыгӕй хъахъхъӕной. 11Уый фӕстӕ паддзахы фырты ӕддӕмӕ ракодтой, кады худ ыл ӕркодтой ӕмӕ йын радтой паддзахиуӕджы нысӕнттӕ. Йехода ӕмӕ йӕ фырттӕ йӕ паддзахӕй байсӕрстой. Адӕм се ’ппӕт дӕр цинхъӕр систой: «Ӕгас цӕуӕд паддзах!»+

12Атали адӕмы уынӕр куы фехъуыста, стӕй паддзахӕн хъӕрӕй куыд кад кӕнынц, уый, уӕд сӕ размӕ Дунедарӕджы Кувӕндоны ’рдӕм фӕраст ис. 13Цӕуы ӕмӕ уыны: тӕккӕ бацӕуӕны, бӕрзонд ран, ног паддзах йӕ бынаты лӕууы. Йӕ разы — ӕфсады хицӕуттӕ ӕмӕ хӕтӕлтӕй цӕгъдджытӕ. Бӕстӕйы адӕм иууылдӕр цин кӕнынц ӕмӕ цӕгъдынц сӕ хӕтӕлтӕй, зарӕггӕнджытӕ та сӕ зӕлуадзӕнтимӕ кады зарджытӕ зарынц. Уӕд Атали йӕ уӕлӕдарӕс фӕйнӕрдӕм арӕдывта ӕмӕ ныцъцъӕхахст кодта: «Сусӕгвӕнд! Сусӕгвӕнд!»+

14Йехода сӕдӕйыхицӕуттӕн бардзырд радта: «Кувӕндонӕй йӕ ӕддӕмӕ акӕнут, йӕ фӕдыл чидӕриддӕр рацӕуа, уыдоны-иу амарут». Загъта ма сын: «Дунедарӕджы Кувӕндоны йӕ ма амарут».

15Ӕрцахстой йӕ ӕмӕ йӕ акодтой паддзахы галуаны бацӕуӕны размӕ, Бӕхты кулдуары цурмӕ, ӕмӕ йӕ уым амардтой+.

16Йехода йӕхӕдӕг дӕр фидыды ард бахордта, стӕй фидыды ард адӕм ӕмӕ паддзахӕн дӕр бахӕрын кодта — Дунедарӕджы адӕм кӕй уыдзысты. 17Уӕд адӕм иууылдӕр Баалы кувӕндонмӕ ацыдысты ӕмӕ йӕ фехӕлдтой. Ныппырх ын кодтой йӕ нывондхӕссӕнтӕ, ныззыгуым ын кодтой йӕ гуымирытӕ; нывондхӕссӕнты цур амардтой Баалы сауджын Маттаны+.

18Уый фӕстӕ Йехода Дунедарӕджы Кувӕндоны куыстытӕ бабар кодта сауджынтӕ ӕмӕ левиттӕн, кӕддӕр сын паддзах Давид цы уаг ӕрӕвӕрдта, уымӕ гӕсгӕ, — уый сын бахӕс кодта цины зарджытимӕ иууылсудзинаг нывӕндтӕ хӕссын, Моисейы Ӕгъдауы чиныджы куыд фыст ис, афтӕ+. 19Кувӕндоны кулдуӕртты раз сӕвӕрдта хъахъхъӕнджытӕ, цӕмӕй, истӕй тыххӕй сыгъдӕг чи нӕ разына, уый мидӕмӕ ма бацӕуа+. 20Сӕдӕйыхицӕуттӕ, уӕздӕттӕ ӕмӕ адӕмы иннӕ хицӕуттимӕ паддзахы Дунедарӕджы Кувӕндонӕй ӕддӕмӕ ракодта ӕмӕ йӕ Уӕллаг Кулдуарыл паддзахы галуанмӕ бахуыдтой. Уым ӕй паддзахы бадӕны сбадын кодтой.

21Бӕстӕйы адӕм иууылдӕр цин кодтой. Аталийы куы амардтой, уый фӕстӕ сахары ралӕууыди сабыр заман.

24

24^1•Иоас Иудейы паддзах куы сси, уӕд ыл цыди авд азы ӕмӕ Йерусалимы паддзахиуӕг фӕкодта дыууиссӕдз азы. Йӕ мад Цивйа уыди Беер-Шевӕйы сахарӕй. 2Цалынмӕ сауджын Йехода ӕгас уыди, уӕдмӕ Иоас ӕдзухдӕр кодта, Дунедарӕгӕн фӕндон цы уыди, уыдӕттӕ. 3Йехода йын ракуырдта дыууӕ усы, ӕмӕ йын уыдонӕй рацыди фырттӕ ӕмӕ чызджытӕ.

4Иуахӕмы паддзах Иоасмӕ ’рцыди Дунедарӕджы Кувӕндон рацаразыны фӕнд. 5Сауджынтӕ ӕмӕ левиттӕм фӕдзырдта ӕмӕ сын бафӕдзӕхста: «Ӕвӕстиатӕй Иудейы сахартыл ӕрзилут ӕмӕ ӕппӕт израилӕгтӕй ӕхца ӕрӕмбырд кӕнут. Уӕ Хуыцауы Кувӕндон афӕдзӕй-афӕдзмӕ цалцӕггонд куыд цӕуа, ууыл бацархайут». Фӕлӕ левиттӕ нӕ тагъд кодтой. 6Уӕд сын паддзах фӕдзырдта сӕ сӕргълӕууӕг Йеходамӕ ӕмӕ йын загъта: «Цӕуылнӕ домыс левиттӕй, цӕмӕй Иудей ӕмӕ Йерусалимы цӕрджытӕй хъалон исой ӕмӕ Фидыды Цатыры хъуагдзинӕдтӕ баххӕст кӕной, сӕ заманы Дунедарӕджы цагъар Моисей ӕмӕ Израилы дзыллӕ цы уаг ӕрӕвӕрдтой, уымӕ гӕсгӕ+? 7Ӕнӕхуыцау Атали ӕмӕ йӕ фырттӕ Хуыцауы хӕдзар куы сафтид кодтой ӕмӕ йын суанг йӕ уаз мигӕнӕнтӕй дӕр, Баалтӕн лӕггад кӕнгӕйӕ, куы спайда кодтой!»

8Паддзахы фӕдзӕхстмӕ гӕсгӕ арӕзт ӕрцыди асыкк, ӕмӕ йӕ Дунедарӕджы Кувӕндонмӕ бацӕуӕны раз ӕддӕрдыгӕй сӕвӕрдтой. 9Ӕгас Иудей ӕмӕ Йерусалимӕн фехъусын кодтой, цӕмӕй Дунедарӕгӕн, кӕддӕр ӕдзӕрӕг быдыры Хуыцауы цагъар Моисей Израилы адӕмӕн кӕй снысан кодта, уыцы хъалон хӕссой. 10Уӕздӕттӕ ӕмӕ ӕгас адӕм, цингӕнгӕйӕ, хастой сӕ мысайнӕгтӕ, ӕмӕ-иу цалынмӕ байдзаг ис, уӕдмӕ сӕ асыччы ӕппӕрстой+. 11Левиттӕ-иу асыкк паддзахы барджынтӕм куы ’рбахастой ӕмӕ-иу дзы уыдон бирӕ ӕхца куы федтой, уӕд-иу паддзахы нымӕрдар ӕмӕ алчеры цӕстдарӕг ӕрбацыдысты, ӕхца-иу асыккӕй ӕркалдтой ӕмӕ-иу ӕй фӕстӕмӕ йӕ бынатмӕ ахастой. Бонӕй-бонмӕ афтӕ кодтой ӕмӕ сӕм тынг бирӕ ӕхца ӕрӕмбырд ис. 12Уый фӕстӕ-иу паддзах ӕмӕ Йехода уыцы ӕхца, Дунедарӕджы хӕдзары куыст кӕй бӕрны уыди, уыцы лӕгтӕм радтой, ӕмӕ-иу дзы уыдон баххуырстой дуркӕрдджытӕ ӕмӕ хъӕддӕсныты, куырдтӕ ӕмӕ ӕрхуыгуырдты, цӕмӕй Дунедарӕджы Кувӕндон сцалцӕг кӕной. 13Кусджытӕ сӕ куыстмӕ бавнӕлдтой, ӕмӕ Хуыцауы хӕдзар биноныг цалцӕггонд ӕмӕ фидаргонд ӕрцыди. 14Куыст кӕронмӕ куы ахӕццӕ, уӕд паддзах ӕмӕ Йеходамӕ бахастой, ӕхцайӕ ма цы баззади, уый. Уыцы фӕрӕзтӕй Дунедарӕджы Кувӕндонӕн арӕзт ӕрцыдысты алы дзауматӕ: мигӕнӕнтӕ уаз лӕггадӕн ӕмӕ иууылсудзинӕгтӕ хӕссынӕн, ноджы ма цолпытӕ ӕмӕ алы ӕндӕр мигӕнӕнтӕ сыгъзӕрин ӕмӕ ӕвзистӕй. Цалынмӕ Йехода ӕгас уыди, уӕдмӕ Дунедарӕджы Кувӕндоны иудадзыг иууылсудзинаг нывӕндтӕ хастой.

15Йехода базӕронд ис, амарди цардӕфсӕстӕй, сӕдӕ ӕртыназдзыдӕй. 16Бавӕрдтой йӕ Давиды сахары, паддзӕхты зӕппадзы, уымӕн ӕмӕ рӕстаг хъуыддӕгтӕ арӕзта Израилы, лӕггад кодта Хуыцау ӕмӕ Йӕ Кувӕндонӕн.

17•Йеходайы амӕлӕты фӕстӕ Иудейы уӕздӕттӕ ’рбацыдысты сӕ паддзахмӕ ӕмӕ йын сӕ сӕртӕй ныллӕг ӕркуывтой. Уӕдӕй фӕстӕмӕ сын паддзах сӕ уынаффӕтӕм хъусын байдыдта. 18Уыдон та Дунедарӕджы, сӕ фыдӕлты Хуыцауы, Кувӕндоныл сыстырзӕрдӕ сты ӕмӕ лӕггад кӕнын райдыдтой Ашерӕйы цӕджындзтӕ ӕмӕ гуымирытӕн. Уый тыххӕй Иудей ӕмӕ Йерусалимы цӕрджыты Дунедарӕджы азар баййӕфта+. 19Уый сӕм Йӕ пехуымпарты ӕрвыста, цӕмӕй сӕ фӕстӕмӕ Дунедарӕгмӕ раздахой, ӕмӕ-иу пехуымпартӕ сӕ ныхмӕ дзырдтой, фӕлӕ сӕм уыдон нӕ хъуыстой+. 20Уӕд Хуыцауы Уд ӕртыхсти Захариайыл, сауджын Йеходайы фыртыл, ӕмӕ уый дзыллӕйы раз ӕрлӕууыд ӕмӕ загъта: «Афтӕ зӕгъы Хуыцау: цӕуылнӕ ӕххӕст кӕнут Дунедарӕджы фӕдзӕхстытӕ? Уӕ хъуыддӕгты ӕнтыстджын нӕ уыдзыстут. Кӕд Ыл сымах уӕхи атигъ кодтат, уӕд уыл Уый дӕр атигъ кӕндзӕн Йӕхи»+.

21Уӕд йӕ ныхмӕ сусӕгвӕнд сарӕзтой ӕмӕ йӕ паддзах Иоасы бардзырдӕй Дунедарӕджы хӕдзары кӕрты дуртӕй амардтой+. 22Паддзах Иоас ферох кодта, Йехода йын цы хӕрзты бацыди, уый, ӕмӕ йын йӕ фырты амарын кодта. Уый ма мӕлгӕ-мӕлын сфӕрӕзта: «Дунедарӕг алцыдӕр уыны ӕмӕ мын мӕ туг райсдзӕн»+.

23Уыцы азы кӕрон Арамы ’фсад рацыди йӕ ныхмӕ хӕцынмӕ. Арамейӕгтӕ Иудей ӕмӕ Йерусалиммӕ бабырстой, адӕмы сӕргълӕуджыты се ’ппӕты дӕр ныццагътой, се ’фтиаг та иууылдӕр сӕ паддзахӕн Дамаскмӕ арвыстой. 24Арамы ӕфсад стыр нӕ уыди, фӕлӕ сын Дунедарӕг бирӕ тыхджындӕр ӕфсад сӕ къухмӕ радта, уымӕн ӕмӕ уыдон сӕхи атигъ кодтой Дунедарӕгыл, сӕ фыдӕлты Хуыцауыл. Афтӕмӕй арамейӕгтӕ стӕрхон кодтой Иоасӕн+. 25Уӕззау цӕфӕй йӕ куы ныууагътой, уӕд паддзахы ныхмӕ йӕ дӕлдӕртӕ сусӕгвӕнд сарӕзтой, сауджын Йеходайы фырты кӕй амарын кодта, уый тыххӕй. Ӕмӕ йӕ амардтой йӕ сынтӕджы. Йӕ мард ын бавӕрдтой Давиды сахары, ӕрмӕст паддзӕхты зӕппадзы нӕ. 26Сусӕгвӕнд чи скодта, уыдон уыдысты аммонаг чызг Шиматы фырт Завад ӕмӕ моаваг чызг Шимриты фырт Йозавад.

27Иоасы фыртты хабӕрттӕ, йӕ ныхмӕ цы бирӕ рагуацтӕ загъд ӕрцыди, уыдон, ӕмӕ Хуыцауы хӕдзар рацаразыны хабӕрттӕ фыст сты «Паддзӕхты чиныджы таурӕгъты». Йӕ фӕстӕ паддзах сси йӕ фырт Амациа.

25

Паддзах Амациа

25^1•Амациа паддзах сси фондз ӕмӕ ссӕдзаздзыдӕй ӕмӕ Йерусалимы паддзахиуӕг фӕкодта фараст ӕмӕ ссӕдз азы. Йӕ мады ном — Йехоадан, уый уыди йерусалимаг чызг. 2Амациа Дунедарӕгӕн фӕндон хъуыддӕгтӕ кодта, фӕлӕ Йыл бынтон иузӕрдион нӕ уыди. 3Йӕ паддзахдзинад куы ’рфидар ис, уӕд амардта йӕ лӕггадгӕнджыты, йӕ фыды марджыты+. 4Сӕ цоты сын нӕ амардта, уымӕн ӕмӕ Моисейы Ӕгъдауы чиныджы Дунедарӕг фӕдзӕхсы: «Цоты азымы тыххӕй фыдӕлтӕн марӕн нӕй, цотӕн та — фыдӕлты азымы тыххӕй. Алкӕй дӕр марын хъӕуы йӕхи фыдракӕнды аххосӕй»+.

5Амациа ӕрӕмбырд кодта Иудейы цӕрджыты, Иудӕ ӕмӕ Бениамины хӕдзарвӕндӕгты се ’ппӕты дӕр. Мыггаггай сӕ скодта ӕфсад ӕмӕ сын сӕ сӕргъы миныхицӕуттӕ ӕмӕ сӕдӕйыхицӕутты сӕвӕрдта. Ссӕдз азы ӕмӕ уымӕй уӕлӕмӕ кӕуыл цыди, уыдоны банымадта, ӕмӕ йӕм разындис ӕртӕсӕдӕ мин ӕвзаргӕ хӕстоны — хӕстмӕ цӕуынхъом чи уыди, стӕй арц ӕмӕ уартӕй хӕцынмӕ чи арӕхстис, ахӕмтӕ+. 6Ноджы ма Израилы дӕр ӕвзисты сӕдӕ талантӕй баххуырста сӕдӕ мин хӕстоны. 7Фӕлӕ йӕм Хуыцауы ӕвзӕрст лӕг ӕрбацыд ӕмӕ йын загъта: «Паддзах! Израилы ӕфсад демӕ хӕстмӕ ма ацӕуӕд, уымӕн ӕмӕ Дунедарӕг израилӕгтӕн, Ефремы байзӕддӕгтӕн, ӕххуыс нӕ кӕндзӕн. 8Кӕд дӕ фӕнды, уӕд ацу ӕмӕ де ’хсар равдис! Науӕд дӕ Хуыцау де знӕгты раз афӕлдахдзӕн, уымӕн ӕмӕ Хуыцауы бон у баххуыс кӕнын дӕр ӕмӕ афӕлдахын дӕр».

9Амациа йын дзуапп радта: «Ӕмӕ израилаг ӕфсадӕн цы сӕдӕ таланты радтон, уыдонӕн та цы кӕнон?» Хуыцауы ӕвзӕрст лӕг ын загъта: «Дунедарӕджы бон дын у уымӕй бирӕ фылдӕр раттын».

10Уӕд Амациа, Ефремы мыггагӕй йӕм цы хӕстонтӕ ӕрбацыд, уыдоны фӕхицӕн кодта ӕмӕ сӕ ауагъта сӕ хӕдзӕрттӕм. Уыдон Иудеймӕ тынг смӕсты сты ӕмӕ, фыр мӕстӕй судзгӕйӕ, аздӕхтысты сӕ бӕстӕм.

11Амациа фӕныфсджын ис, йе ’фсад Цӕхджын дӕлвӕзы ’рдӕм акодта ӕмӕ уым Сеиры хӕстонтӕй дӕс мин лӕджы амардта+. 12Дӕс мины та дзы иудейӕгтӕ удӕгасӕй райстой уацары. Айнӕджы сӕрмӕ сӕ скодтой ӕмӕ сӕ уырдыгӕй раппӕрстой, иууылдӕр дзыхъмард фесты+.

13Ныр Амациа цы хӕстонты ауагъта, уыдон та, Иудейы бӕстӕйы Самарийӕ Бет-Хороны онг цы сахартӕ уыди, уыдоныл апырх сты, ӕртӕ мин лӕджы ныццагътой ӕмӕ бирӕ фӕллой рассывтой.

14Амациа едомӕгты куы ныддӕрӕн кодта, уӕд йемӕ ӕрбахаста Сеиры хуыцаугӕндты, йӕхицӕн сӕ хуыцӕуттӕ скодта, кувын ӕмӕ сын буд судзын райдыдта+. 15Дунедарӕг ӕм смӕсты ис, Йӕ пехуымпары йӕм арвыста, ӕмӕ йын уый загъта: «Цӕмӕн кувыс уыцы адӕмы хуыцӕуттӕм, уыдонӕн сӕ бон куы не сси сӕ адӕмы дӕ къухӕй фервӕзын кӕнын?» 16Амациа йын йӕ ныхас ӕрдӕгыл аскъуыдта ӕмӕ загъта: «Паддзахӕн дӕ уынаффӕгӕнӕгӕй чи сӕвӕрдта? Ныхъхъус у, цалынмӕ дӕ нӕ амардтой, уӕдмӕ!» Пехуымпар иу цасдӕр ницыуал сдзырдта, стӕй загъта: «Ӕз ӕй зонын: Хуыцау дӕ фесафын сфӕнд кодта, кӕд ды ахӕм хъуыддӕгтӕ кӕныс ӕмӕ дӕ мӕ уынаффӕмӕ байхъусын нӕ фӕнды, уӕд».

17Амациа йӕ дӕлдӕртимӕ бауынаффӕ кодта ӕмӕ Йегуйы фырты фыртмӕ, Йоахазы фырт Йоашмӕ, Израилы паддзахмӕ, арвыста минӕвӕрттӕ, цӕмӕй йын зӕгъой: «Мӕ размӕ рацу ӕмӕ нӕ хъарутӕ лӕгӕй-лӕгмӕ бавзарӕм!» 18Израилы паддзах Йоаш дзуапп радта Иудейы паддзах Амациайӕн: «Иу хатт ливайнаг какон сындз ливайнаг кедрӕн афтӕ зӕгъы: „Дӕ чызджы мын мӕ лӕппуйӕн ратт“. Фӕлӕ йӕ рӕзты ливайнаг хъӕддаг сырд фӕцӕйцыд ӕмӕ йӕ бассӕста йӕ къӕхты бын+. 19Ды едомӕгты ныддӕрӕн кодтай ӕмӕ дӕ сӕр бӕрзӕндты хӕссын райдыдтай. Фӕлтау ӕнцад дӕ хӕдзары куы бадис! Дӕхӕдӕг дӕхи фыдбылызы цӕмӕн ӕппарыс? Дӕхӕдӕг дӕр бабын уыдзынӕ, ӕмӕ ма демӕ — ӕгас Иудей дӕр».

20Амациа йӕм нӕ байхъуыста, уымӕн ӕмӕ сӕ Хуыцау Йоашы амӕттаг бакӕнын сфӕнд кодта, Едомы гуымирытӕм кувын кӕй райдыдтой, уый тыххӕй.

21Израилы паддзах Йоаш рацыди хӕстмӕ ӕмӕ иудейаг паддзах Амациаимӕ лӕгӕй-лӕгмӕ сӕмбӕлдысты Бет-Шемешы сахары цур, Иудейы зӕххыл+. 22Израилӕгтӕ ныддӕрӕн кодтой иудейӕгты, ӕмӕ иууылдӕр сӕ цатыртӕм фӕлыгъдысты.

23Израилы паддзах Йоаш Бет-Шемешы сахары цур уацары райста Иудейы паддзах Амациайы, Иоасы фырты, Иоахазы фырты фырты. Йерусалиммӕ йӕ ӕрбакодта ӕмӕ Ефремы кулдуарӕй Фисыны кулдуары онг сахары сис фехӕлдта — цыппарсӕдӕ ӕлмӕрины дӕргъӕн+. 24Дунедарӕджы Кувӕндоны, Овед-Едом цы хӕзнадон хъахъхъӕдта, уым сыгъзӕринӕй, ӕвзистӕй ӕмӕ алы мигӕнӕнӕй цыдӕриддӕр ссардта, уыдон иууылдӕр рассывта, ноджы ма, паддзахы галуаны цы хӕзнатӕ уыди, уыдон дӕр, стӕй иу къорд лӕджы амынӕты райста ӕмӕ Самаримӕ аздӕхти+.

25Иудейаг паддзах Иоасы фырт Амациа ма Израилы паддзах Йоашы, Йоахазы фырты, амӕлӕты фӕстӕ фӕцарди фынддӕс азы. 26Амациайы хъуыддӕгтӕ иууылдӕр, райдианӕй кӕронмӕ, фыст ӕрцыдысты «Иудей ӕмӕ Израилы паддзӕхты чиныджы».

27Амациа йӕхи Дунедарӕгыл куы атигъ кодта, уӕд ын уый фӕстӕ Йерусалимы йӕ ныхмӕ сусӕгвӕнд сарӕзтой, ӕмӕ Лахишмӕ алыгъди. Фӕлӕ йын йӕ фӕдыл Лахишмӕ адӕмы арвыстой, ӕмӕ йӕ уыдон уым амардтой+. 28Йӕ мард ын бӕхтыл фӕстӕмӕ Йерусалиммӕ ӕрбаластой ӕмӕ йӕ Иудӕйы сахары йӕ фыдӕлты фарсмӕ бавӕрдтой.

26

Паддзах Озиа

26^1•Амациайы бӕсты ӕгас Иудейы адӕм паддзахӕй расидтысты йе ’хсӕрдӕсаздзыд фырт Озиайы. 2Йӕ фыды амӕлӕты фӕстӕ Озиа фӕстӕмӕ байста Елоты сахар ӕмӕ йӕ ногӕй бакодта Иудейы дӕлбар+.

3Озиа паддзах куы сси, уӕд ыл цыди ӕхсӕрдӕс азы ӕмӕ Йерусалимы паддзахиуӕг фӕкодта дыууадӕс ӕмӕ дыууиссӕдз азы. Йӕ мад уыди йерусалимаг чызг, йӕ ном — Йехоли. 4Озиа, Дунедарӕджы раз раст цы уыди, уыдӕттӕ кодта, йӕ фыд Амациа куыддӕриддӕр уыдис, афтӕ+. 5Цалынмӕ Захариа ӕгас уыд ӕмӕ йӕ Хуыцауы тасыл ахуыр кодта, уӕдмӕ агуырдта Хуыцауы, ӕмӕ йын йӕ алы хъуыддаг дӕр ӕнтысти+.

6Иуахӕмы Озиа филистимӕгтимӕ схӕцыди, Гат, Йавне ӕмӕ Ашдоды сахартӕн сӕ систӕ ныззыгуым кодта. Ашдоды алфамбылай ӕмӕ филистимӕгты зӕххы иннӕ рӕтты сахартӕ сарӕзта. 7Филистимӕгтимӕ, стӕй Гур-Баалы цӕрӕг араббӕгтӕ ӕмӕ меунӕгтимӕ куы хӕцыди, уӕд ын Хуыцау ӕххуыс кодта+. 8Аммонӕгтӕ Озиайӕн фыстой хъалон, ӕмӕ йӕ номы кой айхъуысти суанг Мысыры арӕнтӕм, уымӕн ӕмӕ тынг хъомысджын сси+.

9Озиа Йерусалимы мӕсгуытӕ сарӕзта: Фисыны кулдуары раз, Дӕлвӕзы кулдуары раз ӕмӕ Къуымы фисыны раз, бафидӕрттӕ сӕ кодта+. 10Мӕсгуытӕ сарӕзта ӕдзӕрӕг быдыры дӕр, ноджы скъахта бирӕ донуӕттӕ, уымӕн ӕмӕ йӕм уӕлвӕзты дӕр ӕмӕ дӕлвӕзты дӕр бирӕ фос уыди. Хӕхбӕсты ӕмӕ йӕм дӕлвӕзы уыди зӕхкусджытӕ ӕмӕ сӕндонгӕстӕ, уымӕн ӕмӕ зӕххы куыст уарзта.

11Озиамӕ уыди хӕстхъом ӕфсад дӕр, дихгонд уыди хицӕн къордтыл. Номхыгъдтӕ сын скодтой писыр Йеиел ӕмӕ цӕстдарӕг Маасеа. Сӕ дыууӕйӕн та разамынд лӕвӕрдта Хананиа, паддзахы сӕйраг барджынтӕй иу. 12Ӕхсарджын ӕфсады сӕргъы лӕууыдысты дыууӕ мин ӕхсӕзсӕдӕ лӕджы. 13Ӕфсадӕн йӕхи мидӕг та уыди ӕртӕсӕдӕ авд мин фондзсӕдӕ хӕстоны, уыдон тохмӕ ӕмӕ паддзахы знӕгты ныхмӕ хӕстмӕ рацӕуынмӕ уыдысты цӕттӕ. 14Озиа йе ’ппӕт ӕфсадӕн дӕр ӕрцӕттӕ кодта уартытӕ, ӕрцытӕ, такатӕ, згъӕрхӕдӕттӕ, ӕрдынтӕ ӕмӕ дуртӕ дурӕхсӕнтӕн. 15Йерусалимы скӕнын кодта диссаджы дӕсны арӕзт ӕхсӕнгӕрзтӕ дӕр, мӕсгуытӕй ӕмӕ сахары систы тигътӕй фӕттӕ ӕмӕ стыр дуртӕ ӕхсынӕн. Йӕ кой дардыл айхъуысти, уымӕн ӕмӕ бирӕ ӕххуыс райста, цалынмӕ йӕ хъомыс нӕ сырӕзти, уӕдмӕ.

16Фӕлӕ куы схъомысджын ис, уӕд йе ’намондӕн йӕ сӕр ӕгӕр бӕрзӕндты хӕссын байдыдта ӕмӕ Дунедарӕджы, йӕ Хуыцауы ныхмӕ, сарӕзта фыдракӕнд. Дунедарӕджы Кувӕндонмӕ бацыди, цӕмӕй будсудзӕн нывондхӕссӕныл хӕрздӕфгӕнӕнтӕ ссудза. 17Йӕ фӕдыл мидӕмӕ бацыд алчер Азариа, йемӕ ма — Дунедарӕджы сауджынтӕй цыппарыссӕдз лӕджы, ӕхсарджын адӕм. 18Озиайӕн йӕ размӕ ӕрлӕууыдысты ӕмӕ загътой:

— Озиа, дӕуӕн не ’мбӕлы Дунедарӕгӕн буд судзын! Уый сауджынты, Аароны байзӕддӕгты, куыст у — уыдон уыцы куыстӕн сӕрмагондӕй сыгъдӕггонд ӕрцыдысты. Кувӕндонӕй ӕддӕмӕ рацу, уымӕн ӕмӕ фыдракӕнд сарӕзтай, ӕмӕ дын уый Дунедарӕджы раз кады хос нӕ уыдзӕн+.

19Озиайы къухы уыди будсудзӕн, ӕмӕ ныридӕгӕн буд ссудзынмӕ уыди цӕттӕ. Йӕ маст рафыхти сауджынтӕм, ӕмӕ, куыддӕр рамӕсты ис, афтӕ сауджынты цӕстыты раз, Дунедарӕджы Кувӕндоны, будсудзӕн нывондхӕссӕны цур, йӕ тӕрныхыл фӕзынди хъотыр.
20Алчер Азариа ӕмӕ йӕм иннӕ сауджынтӕ куы бакастысты, уӕд ын йӕ ныхыл хъотыр федтой ӕмӕ йӕ рӕвдз уырдыгӕй ӕддӕмӕ ракодтой. Йӕхӕдӕг дӕр тагъд кодта рацӕуыныл, уымӕн ӕмӕ йӕ Дунедарӕг ӕрцавта+.

21Озиа йӕ амӕлӕты бонмӕ йӕ хъотырӕй не сдзӕбӕх ис. Царди хибарӕй, хицӕн хӕдзары, ӕмӕ йын Кувӕндонмӕ цӕуыны бар нал уыди. Йӕ фырт Йотам паддзахы галуанӕн уыди уагдар, бӕстӕйы адӕмӕн та хицауиуӕг кодта+.

22Озиайы хъуыддӕгтӕ иууылдӕр, райдианӕй кӕронмӕ, ныффыста пехуымпар Исайа, Амоцы фырт+. 23Озиа куы амарди, уӕд ӕй йӕ хъотыры тыххӕй бавӕрдтой паддзӕхты зӕппӕдзты нӕ, фӕлӕ, уыдоны фарсмӕ паддзӕхтӕн цы зӕххы хай уыди, уым, йӕ фыдӕлты зӕппадзы. Йӕ фӕстӕ паддзах сси йӕ фырт Йотам.

27

Паддзах Йотам

27^1•Йотам паддзах куы сси, уӕд ыл цыди фондз ӕмӕ ссӕдз азы, ӕмӕ Йерусалимы паддзахиуӕг фӕкодта ӕхсӕрдӕс азы. Йӕ мад Йеруша уыди Цадокы чызг.

2Йотам Дунедарӕгӕн фӕндон хъуыддӕгтӕ кодта, йӕ фыд Озиа куыддӕриддӕр уыдис, афтӕ. Ӕрмӕст уыйау Кувӕндонмӕ нӕ бацыд. Адӕм та раздӕрау ӕнӕуаг митӕ кодтой+.

3Йотам сарӕзта Дунедарӕджы Кувӕндоны Уӕллаг кулдуар. Офелы къуыбырыл, сахары сисы раз, бирӕ куыстытӕ бакодта+. 4Иудейы хӕхбӕсты дӕр сахартӕ сарӕзта, хъӕдты та — фидӕрттӕ ӕмӕ мӕсгуытӕ.

5Йотам аммонӕгты паддзахы ныхмӕ схӕцыд ӕмӕ йыл фӕуӕлахиз. Уыцы аз ын аммонӕгтӕ бафыстой хъалон: ӕвзисты сӕдӕ таланты, дӕс мин коры мӕнӕу, стӕй иу уый бӕрц та — хъӕбӕрхор. Ахӕм хъалон ын бафыстой дыккаг ӕмӕ ӕртыккаг аз дӕр. 6Йотам ахӕм хъомысджын уымӕн сси, ӕмӕ йӕ фӕндӕгтӕ Дунедарӕджы, йӕ Хуыцауы раз, уыдысты раст.

7Йотамы иннӕ хъуыддӕгтӕ, йе ’ппӕт хӕстон хабӕрттӕ ӕмӕ йӕ царды уаджы ӕгъдау фыст ӕрцыдысты «Израил ӕмӕ Иудейы паддзӕхты чиныджы». 8Паддзах сси фондз ӕмӕ ссӕдзаздзыдӕй ӕмӕ Йерусалимы паддзахиуӕг фӕкодта ӕхсӕрдӕс азы. 9Йотам куы амарди, уӕд ӕй бавӕрдтой йӕ фыдӕлты зӕппадзы, Давиды сахары. Йӕ фӕстӕ паддзах сси йӕ фырт Ахаз.

28

Паддзах Ахаз

28^1•Ахаз паддзах сси ссӕдзаздзыдӕй ӕмӕ Йерусалимы паддзахиуӕг фӕкодта ӕхсӕрдӕс азы. Йӕ фыдӕл Давиды нӕ бафӕзмыдта, Дунедарӕгӕн фӕндон хъуыддӕгтӕ нӕ кодта. 2Уый цыди Израилы паддзӕхты фӕндӕгтыл, суанг ма Баалы гуымирыты дӕр джиппы рауадзын кодта. 3Хинномы фырты дӕлвӕзы хаста нывӕндтӕ ӕмӕ йӕхи фыртты арты басыгъта, Дунедарӕг израилӕгты разӕй кӕй фӕсырдта, уыцы адӕмты ӕлгъаг митӕ фӕзмгӕйӕ+. 4Кувӕн къуыбыртӕ ӕмӕ бӕрзӕндтыл, стӕй алы къабузджын бӕласы бын хаста нывӕндтӕ ӕмӕ сыгъта хӕрздӕфгӕнӕнтӕ.+
5Ӕмӕ йӕ Дунедарӕг, йӕ Хуыцау, сириӕгты паддзахы къухтӕм радта. Уыдон ӕй ныддӕрӕн кодтой, йӕ адӕмӕй йын бирӕты уацары райстой ӕмӕ сӕ акодтой Дамаскмӕ. Уый фӕстӕ Дунедарӕг Ахазы радта Израилы паддзахы къухмӕ, ӕмӕ йын уый уӕззау цӕфтӕ ныккодта+. 6Ремалийы фырт Феках иу бонмӕ иудейӕгтӕй ныццагъта сӕдӕ дыууын мин ӕхсарджын хӕстоны, уымӕн ӕмӕ Иудейы адӕм сӕхи атигъ кодтой Дунедарӕгыл, сӕ фыдӕлты Хуыцауыл. 7Ефремы хӕдзарвӕндагӕй иу богал, Зихри, зӕгъгӕ, амардта паддзахы фырт Маасеайы, стӕй паддзахы галуаны уагдар Азрикамы ӕмӕ паддзахы хӕдивӕг Елканайы. 8Израилӕгтӕ уацары се ’фсымӕртӕй уацары райстой сылгоймӕгтӕ ӕмӕ сывӕллӕтты — ӕдӕппӕтӕй дыууӕсӕдӕ мины. Бирӕ мулк сӕ рассывтой ӕмӕ се ’фтиаг Самаримӕ арвыстой. 9Уым царди Дунедарӕджы пехуымпар Одед. Израилы ӕфсад Самаримӕ куы фӕцӕйцыди, уӕд Одед сӕ размӕ рацыд ӕмӕ сын загъта: «Дунедарӕг, уӕ фыдӕлты Хуыцау, иудейӕгтӕм смӕсты ис ӕмӕ уын сӕ уӕ къухтӕм радта. Фӕлӕ сӕ сымах ахӕм ӕнауӕрдонӕй фӕцагътат, ӕмӕ уӕ маст уӕларвмӕ дӕр схӕццӕ ис+. 10Ныр та ма ноджы Иудей ӕмӕ Йерусалимы нӕлгоймӕгтӕ ӕмӕ сылгоймӕгтӕй уӕхицӕн цагъартӕ скӕнынмӕ хъавут! Фӕлӕ, ау, уӕхӕдӕг Дунедарӕджы, уӕ Хуыцауы раз, аххосджын ницӕмӕй стут? 11Ӕрбайхъусут мӕм уӕдӕ! Уӕ уацайраг ӕрвадӕлты се ’ппӕты дӕр суӕгъд кӕнут, уымӕн ӕмӕ уӕм Дунедарӕджы маст ссыгъд».

12Уӕд, хӕсты быдырӕй чи раздӕхти, уыдоны размӕ Ефремы хӕдзарвӕндаджы раздзӕуджытӕй иу къорд лӕджы рацыди: Йохананы фырт Азариа, Мешиллемоты фырт Варахи, Шаллумы фырт Езекиа ӕмӕ Хадлайы фырт Амаса. Уыдон дӕр сӕ азымджын кодтой, 13загътой сын: «Уацайрӕгты ардӕм ма ’рбакӕнут — Дунедарӕджы раз фӕтӕригъӕдджын уыдзыстӕм. Нӕ тӕригъӕдтӕ ӕмӕ ма нын нӕ фыдракӕндтыл ноджыдӕр бафтауынмӕ хъавут? Ӕнӕуи дӕр стыр у нӕ азым, ӕмӕ Йӕ маст ссыгъд Израилмӕ».

14Уӕд хӕстонтӕ сӕ уацайрӕгты ӕмӕ се ’фтиаг ныууагътой раздзӕуджытӕ ӕмӕ ’ппӕт ӕмбырды раз. 15Номхыгъдӕй нысангонд чи ’рцыди, уыдон уацайрӕгты ракодтой, се ’фтиагӕй бӕгънӕджытыл уӕлӕдарӕс ӕмӕ къахыдарӕс скодтой, хӕрд ӕмӕ сын нозт радтой, сӕ хъӕдгӕмттӕ сын сойӕ байсӕрстой; ӕдзухъомты хӕрджытыл сбадын кодтой ӕмӕ се ’ппӕты дӕр арвыстой Пальмӕты сахармӕ, Йерихонмӕ, се ’фсымӕртӕм. Сӕхӕдӕг фӕстӕмӕ Самаримӕ ӕрбаздӕхтысты+.

16Уыцы заман паддзах Ахаз йӕ минӕвӕртты ӕххуысагур арвыста Ассирийы паддзӕхтӕм. 17Уымӕн ӕмӕ едомӕгтӕ ногӕй ӕрбабырстой Иудеймӕ, ныддӕрӕн сӕ кодтой ӕмӕ дзы уацары дӕр райстой+. 18Филистимӕгтӕ бабырстой Иудейы дӕлвӕзты бӕстӕ Шефеламӕ ӕмӕ йӕ хуссайраг хай Негевмӕ, бацахстой сахартӕ Бет-Шемеш, Айалон ӕмӕ Гедерот, Сохо, Тимна ӕмӕ Гимзо сӕ алыварс хъӕутимӕ, ӕмӕ дзы сӕхӕдӕг ӕрцардысты+. 19Афтӕ фегад кодта Дунедарӕг Иудейы адӕмы, Израилы паддзах Ахаз се ’нӕуаг митыл кӕй бафтыдта ӕмӕ Дунедарӕгыл иузӕрдион кӕй нал уыди, уый тыххӕй.

20Ассирийы паддзах Тиглат-Пилесер ӕрбацыд Ахазмӕ, фӕлӕ йыл, йӕ фарс рахӕцыны бӕсты, ӕрхъула кодта+. 21Ахаз райста Дунедарӕджы Кувӕндон ӕмӕ паддзахы галуаны хӕзнатӕй, стӕй ӕлдӕртты исбонӕй, ӕмӕ сӕ арвыста Ассирийы паддзахӕн, фӕлӕ йын уыдӕттӕ ницы ахъаз фесты. 22Уыцы тыхст заманы паддзах Ахаз фылдӕрӕй-фылдӕр гадзрахатӕй цыди Дунедарӕгыл. 23Уый хаста нывӕндтӕ Дамаскы хуыцӕуттӕн, афтӕ ӕнхъӕлдта, ӕмӕ йӕ уыдон басастой. Уый дзырдта: «Сирийы паддзӕхтӕн сӕ хуыцӕуттӕ ӕххуыс кӕнынц. Цӕй ӕмӕ сын ӕз дӕр нывӕндтӕ хӕссон, кӕд мӕнӕн дӕр баххуыс кӕниккой». Фӕлӕ йын уыдон йӕхи дӕр ӕмӕ ӕгас Израилы адӕмы дӕр ӕрмӕстдӕр сӕфтмӕ ӕркодтой. 24Ахаз ӕрӕмбырд кодта Хуыцауы Кувӕндоны дзауматӕ ӕмӕ сӕ ныппырх кӕнын кодта, стӕй йын йӕ дуӕрттӕ сӕхгӕдта ӕмӕ Йерусалимы алы рӕтты саразын кодта нывондхӕссӕнтӕ.
25Иудейы алы сахары дӕр Ахаз сарӕзта кувӕн къуыбыртӕ, цӕмӕй сыл ӕцӕгӕлон хуыцӕуттӕн нывӕндтӕ хӕссой, ӕмӕ уыдӕттӕй мӕсты кодта Дунедарӕджы, йӕ фыдӕлты Хуыцауы.

26Йӕ паддзахдзинады иннӕ хабӕрттӕ, стӕй йӕ хъуыддӕгтӕ иууылдӕр, райдианӕй кӕронмӕ, фыст ӕрцыдысты «Иудей ӕмӕ Израилы паддзӕхты чиныджы». 27Куы амарди, уӕд ӕй бавӕрдтой Йерусалимы, ӕцӕг ӕй Израилы паддзӕхты зӕппӕдзтӕм нӕ бахастой. Йӕ фӕстӕ паддзах сси йӕ фырт Езекиа.

29

Паддзах Езекиа

29^1•Езекиа паддзах куы сси, уӕд ыл цыди фынддӕс ӕмӕ ссӕдз азы ӕмӕ Йерусалимы паддзахиуӕг фӕкодта фараст ӕмӕ ссӕдз азы. Йӕ мад уыди Захариайы чызг Авийа. 2Езекиа Дунедарӕгӕн фӕндон хъуыддӕгтӕ кодта, йӕ фыдӕл Давид куыддӕриддӕр уыдис, афтӕ.

3Йӕ паддзахиуӕджы фыццаг азӕн йӕ фыццаг мӕй Езекиа байгом кодта Дунедарӕджы Кувӕндоны кулдуар, бацалцӕг ӕй кодта. 4Уый фӕстӕ фӕсидти сауджынтӕ ӕмӕ левиттӕм, скӕсӕнӕрдыгӕй цы кӕрт уыди, уырдӕм сӕ ӕрӕмбырд кодта. 5Загъта сын: «Ӕрбайхъусут мӕм, левиттӕ! Ссыгъдӕг кӕнут уӕхи дӕр ӕмӕ Дунедарӕджы, уӕ фыдӕлты Хуыцауы, Кувӕндон дӕр. Цыдӕриддӕр дзы ӕнӕсыгъдӕгӕй ис, уыдон иууылдӕр раппарут. 6Нӕ фыдӕлтӕ галиу хъуыддӕгтыл бафтыдысты, Дунедарӕгӕн, нӕ Хуыцауӕн, ӕнӕуынон цы у, уыдӕттӕ кодтой, ныууагътой Йӕ, сӕхи Йын атигъ кодтой Йӕ Цӕрӕныл, сӕ чъылдым Ӕм раздӕхтой. 7Ноджы ма сӕхгӕдтой Кувӕндоны тыргъы дуӕрттӕ, ахуыссын кодтой цырӕгътӕ. Израилы Хуыцауы Кувӕндоны буд нӕ сыгътой ӕмӕ иууылсудзинаг нывӕндтӕ нӕ хастой+. 8Ӕмӕ Дунедарӕг смӕсты ис Иудей ӕмӕ Йерусалиммӕ, ныффидиссаг сӕ кодта, хӕлӕттаг ӕмӕ хынджылӕггаг сӕ скодта, уӕхӕдӕг ӕй куыд уынут, афтӕ. 9Ӕмӕ нӕ фыдӕлтӕ карды амӕттаг баисты, нӕ фырттӕ, нӕ чызджытӕ ӕмӕ нӕ устыты та нын акодтой уацары. 10Ныр ӕз сфӕнд кодтон бафидауын Дунедарӕгимӕ, Израилы Хуыцауимӕ, кӕд нӕ Йӕ масты цӕхӕртӕ иуварс аздахид+.

11Мӕ хъӕбултӕ, ӕнӕмӕт ма ут! Дунедарӕг уӕ равзӕрста, цӕмӕй Йӕ разы лӕууат, лӕггад Ын кӕнат ӕмӕ Йын хӕрздӕфгӕнӕнтӕ судзат, уый тыххӕй!»+

12-14Уӕд левиттӕ сӕ куысты уӕлхъус ӕрлӕууыдысты:

1. Кехаты байзӕддӕгтӕй: Амасайы фырт Махат ӕмӕ Азариайы фырт Иоел;

2. Мерарийы байзӕддӕгтӕй: Авдийы фырт Киш ӕмӕ Йехаллелелы фырт Азариа;

3. Гершоны байзӕддӕгтӕй: Зиммайы фырт Йоах ӕмӕ Йоахы фырт Еден;

4. Елицафаны байзӕддӕгтӕй: Шимри ӕмӕ Йеиел;
5. Асафы байзӕддӕгтӕй: Захариа ӕмӕ Маттаниа;
6. Хеманы байзӕддӕгтӕй; Йехиел ӕмӕ Шими;

7. Йедутуны байзӕддӕгтӕй: Шемайа ӕмӕ Уззиел+++.

15Уыдон се ’рвад-ӕфсымӕрты ӕрӕмбырд кодтой ӕмӕ, паддзах куыд бафӕдзӕхста, афтӕ, Дунедарӕджы ныхасмӕ гӕсгӕ, фыццаджыдӕр ссыгъдӕг кодтой сӕхи, уый фӕстӕ та райдыдтой Кувӕндон сыгъдӕг кӕнын. 16Сауджынтӕ Кувӕндонмӕ бацыдысты ӕмӕ дзы ӕнӕсыгъдӕгӕй цыдӕриддӕр ссардтой, уыдон кӕртмӕ рахастой. Уырдыгӕй та сӕ левиттӕ ахастой Кедроны тӕрфмӕ+.

17Дунедарӕджы Кувӕндон сыгъдӕг кӕнын райдыдтой фыццаг мӕйы фыццаг бон ӕмӕ йын уыцы мӕйы ӕстӕм бонмӕ рахӕццӕ сты йӕ тыргъмӕ. Кувӕндон ссыгъдӕг кӕныны куыст ма ноджыдӕр аст боны ахаста, ӕмӕ сын афтӕмӕй фыццаг мӕйы ӕхсӕрдӕсӕм бон сыгъдӕггонд фӕци. 18Уӕд паддзах Езекиамӕ ацыдысты ӕмӕ йын загътой: «Дунедарӕджы Кувӕндон иууылдӕр ссыгъдӕг кодтам: иууылсудзинӕгты нывондхӕссӕн йе ’ппӕт мигӕнӕнтимӕ, кувӕггаг дзулты фынг йе ’ппӕт мигӕнӕнӕнтимӕ. 19Паддзах Ахаз йӕ паддзахиуӕджы заман, фыдракӕндтӕ аразгӕйӕ, цы дзауматӕ раппӕрста, уыдон дӕр ӕрцӕттӕ ӕмӕ ссыгъдӕг кодтам. Ныр лӕууынц Дунедарӕджы нывондхӕссӕны раз»+.

20Дыккаг райсом сӕумӕцъӕхӕй Езекиа сахары хицӕуттӕм фӕдзырдта ӕмӕ Дунедарӕджы Кувӕндонмӕ ацыди. 21Паддзахы бинонтӕ, стӕй Кувӕндон ӕмӕ ӕгас Иудейы тыххӕй тӕригъӕды нывӕндтӕ ӕрхӕссынмӕ ӕрбакодтой авд галы, авд фыры, авд уӕрыччы ӕмӕ авд цӕуы. Ӕмӕ паддзах сауджынтӕн, Аароны байзӕддӕгтӕн, бафӕдзӕхста, цӕмӕй Дунедарӕджы нывондхӕссӕныл иууылсудзинаг нывӕндтӕ ӕрхӕссой.

22Сауджынтӕ галтӕ аргӕвстой, сӕ тугӕй сын райстой ӕмӕ дзы бапырх кодтой нывондхӕссӕныл. Уый фӕстӕ аргӕвстой фырытӕ ӕмӕ уыдоны тугӕй дӕр бапырх кодтой нывондхӕссӕныл. Аргӕвстой уӕрыччытӕ ӕмӕ уыдоны тугӕй дӕр бапырх кодтой нывондхӕссӕныл+. 23Тӕригъӕды нывӕндтӕ ӕрхӕссынӕн цы цӕутӕ ӕрцӕттӕ кодтой, уыдон паддзах ӕмӕ ӕмбырды размӕ ӕрбакодтой ӕмӕ сыл уыдон сӕ къухтӕ ӕрӕвӕрдтой+. 24Сауджынтӕ сӕ аргӕвстой ӕмӕ сын сӕ тугӕй нывондхӕссӕныл бапырх кодтой, цӕмӕй барст ӕрцӕуа ӕгас Израилы тӕригъӕд. Уымӕн ӕмӕ паддзах ӕгас Израилы тыххӕй бафӕдзӕхста иууылсудзинӕгтӕ ӕмӕ тӕригъӕды нывӕндтӕ ӕрхӕссын.

25Езекиа левиттӕн бардзырд радта, цӕмӕй ӕмдзӕгъдгӕнӕн тӕбӕгътӕ, дыууадӕстӕнонтӕ ӕмӕ хъисфӕндыртимӕ Дунедарӕджы Кувӕндоны ӕрлӕууой. Уыцы фӕтк сӕ заманы ӕрфидар кодтой паддзах Давид, йӕ зонынджын Гад ӕмӕ йӕ пехуымпар Натан, уымӕн ӕмӕ Дунедарӕг йӕ пехуымпартӕн афтӕ бафӕдзӕхста+. 26Левиттӕ, кӕддӕр Давид кӕй саразын кодта, ахӕм зӕлуадзӕнтимӕ лӕууыдысты, сауджынтӕ та — сӕ хӕтӕлтимӕ+. 27Езекиа иууылсудзинӕгтӕ нывондхӕссӕныл ӕрӕвӕрын кодта, ӕмӕ сыл арт куы бандзӕрстой, уӕд зарӕггӕнджытӕ Дунедарӕджы кадӕн ныззарыдысты, хӕтӕлтӕй ӕмӕ, Израилы паддзах Давид кӕй саразын кодта, ахӕм зӕлуадзӕнтӕй цагътой, афтӕмӕй. 28Цалынмӕ иууылсудзинӕгтӕ сыгъдысты, уӕдмӕ ӕмбырды адӕм иууылдӕр куывтой, зарӕг ӕмӕ хӕтӕлты цагъд хъуыстысты. 29Нывӕндтӕ куы басыгъдысты, уӕд паддзах ӕмӕ, йемӕ чи уыди, уыдон иууылдӕр ӕрзоныг кодтой ӕмӕ ныддӕлгом сты зӕххыл. 30Паддзах Езекиа ӕмӕ йӕ барджынтӕ левиттӕн загътой, цӕмӕй Дунедарӕджы стауой Давид ӕмӕ зонынджын Асафы ныхӕстӕй. Ӕмӕ уыдон дӕр хъӕлдзӕгӕй ныззарыдысты Дунедарӕджы кадӕн, бакуывтой Йын ӕмӕ зӕххыл ныддӕлгом сты.

31Езекиа ноджы загъта: «Ныр сымах уӕхи Дунедарӕгӕн снывонд кодтат. Гъемӕ уӕдӕ Дунедарӕджы Кувӕндонмӕ нывӕндтӕ ӕмӕ арфӕйы хуынтӕ хӕссут». Ӕмӕ адӕм иууылдӕр нывӕндтӕ ӕмӕ арфӕйы хуынтӕ хӕссын райдыдтой, кӕй фӕндыди, уыдон та ма иууылсудзинӕгтӕ дӕр ӕрхастой.

32Иууылсудзинаг нывӕндтӕ нымадӕй уыдысты: дӕс ӕмӕ ӕртиссӕдз галы, сӕдӕ фыры ӕмӕ дыууӕсӕдӕ уӕрыччы. Уыдон иууылдӕр Дунедарӕгӕн иууылсудзинаг нывондӕн ӕрхастой. 33Иннӕ уаз нывӕндтӕ та ӕдӕппӕтӕй: ӕхсӕзсӕдӕ сӕры — стуртӕ, ӕртӕ мин сӕры та — лыстӕг фос.

34Сауджынты нымӕц ӕгӕр гыццыл уыди, цӕмӕй иууылсудзинаг нывӕндты цӕрмттӕ иууылдӕр бастигъой, ӕмӕ сын левиттӕ ӕххуыс кодтой, цалынмӕ куыст кӕронмӕ нӕ фӕци ӕмӕ иннӕ сауджынтӕ дӕр сӕхи не ссыгъдӕг кодтой, уӕдмӕ. Уымӕн ӕмӕ левиттӕ, сауджынтӕй уӕлдай, фылдӕр бацархайдтой сӕхи ссыгъдӕг кӕныныл.

35Иууылсудзинаг нывӕндтӕ, фидыды нывӕндты фиу ӕмӕ сӕн тынг бирӕ уыдысты. Афтӕмӕй ногӕй Дунедарӕджы Кувӕндоны уаз куыст йӕ гаччы сбадти.

36Езекиа ӕмӕ ӕгас дзыллӕ цин кодтой, Хуыцау сӕ кӕй фӕфидар кодта, ууыл, уымӕн ӕмӕ ӕппӕт уыдӕттӕ конд ӕрцыдысты тынг цыбыр рӕстӕгмӕ.

30

30^1Езекиа фӕсидти ӕгас Израил ӕмӕ Иудейы цӕрджытӕм. Ефрем ӕмӕ Менассиайы мыггӕгтӕм дӕр фыстӕджытӕ арвыста, фӕхуыдта сӕ Йерусалиммӕ, Дунедарӕджы Кувӕндонмӕ — Дунедарӕджы, Израилы Хуыцауы, Куадзӕнмӕ. 2Паддзах, йӕ барджынтӕ ӕмӕ Йерусалимы дзыллӕйы ӕппӕт минӕвӕрттӕ бауынаффӕ кодтой Куадзӕны бӕрӕгбон дыккаг мӕйы саразын+. 3Йӕ афоныл ын нӕ уыди скӕнӕн, уымӕн ӕмӕ уӕд нырма, цас ӕмбӕлди, уый бӕрц сауджынтӕ нӕма ссыгъдӕг кодтой сӕхи, стӕй адӕм дӕр се ’ппӕт нӕма ӕрӕмбырд сты Йерусалиммӕ+. 4Афтӕ бакӕнын паддзахмӕ дӕр ӕмӕ ’ппӕт ӕмбырдмӕ дӕр раст фӕкасти. 5Ӕмӕ сфӕнд кодтой фехъусын кӕнын ӕгас Израилӕн, Беер-Шевӕйӕ Даны онг, цӕмӕй иууылдӕр ӕрбацӕуой Йерусалиммӕ, Дунедарӕджы, Израилы Хуыцауы, Куадзӕнмӕ. Уымӕн ӕмӕ, Ӕгъдауы чиныджы куыд фыст ис, афтӕ йӕ рагӕй нал сбӕрӕг кодтой+.

6Паддзах ӕмӕ йӕ барджынты номӕй фидиуджытӕ ӕгас Израил ӕмӕ Иудейыл фыстӕджытимӕ ӕрзылдысты ӕмӕ паддзахы бардзырд хъусын кодтой: «Израилы адӕм! Уе ’ргом раздахут Дунедарӕгмӕ, Авраам, Исаак ӕмӕ Израилы Хуыцаумӕ, ӕмӕ уӕд Уый дӕр Йе ’ргом раздахдзӕни сымахмӕ, Ассирийы паддзӕхтӕй ма уӕ чи аирвӕзти, уыдонмӕ+. 7Уӕ фыдӕлтӕ ӕмӕ уе ’фсымӕртӕ Дунедарӕгыл, уӕ фыдӕлты Хуыцауыл, иузӕрдион кӕй нал уыдысты, уый тыххӕй сӕ Уый гӕныстонмӕ ӕркодта. Уымӕн уӕхӕдӕг стут ӕвдисӕн+. 8Ӕмӕ уӕ фыдӕлтау хиваст ма ут, Дунедарӕджы коммӕ кӕсут. Ӕрбацӕут Ын Йӕ Кувӕндонмӕ, мыггагмӕ кӕй ссыгъдӕг кодта, уырдӕм. Лӕггад кӕнут уӕ Дунедарӕг Хуыцауӕн, ӕмӕ уӕ иуварс аздаха Йӕ судзгӕ маст+. 9Уе ’ргом Дунедарӕгмӕ куы раздахат, уӕд уын уӕ хӕстӕджытӕ ӕмӕ уӕ цоты уацары чи райста, уыдон сӕ нал ӕфхӕрдзысты, ӕмӕ фӕстӕмӕ ацы бӕстӕм ӕрбаздӕхдзысты, уымӕн ӕмӕ Дунедарӕг, уӕ Хуыцау, бараг ӕмӕ тӕригъӕдгӕнаг у. Уе ’ргом ӕм куы раздахат, уӕд уыл Уый дӕр Йӕхи нал атигъ кӕндзӕн»+.

10Фидиуджытӕ цыдысты иу сахарӕй иннӕмӕ, Ефрем ӕмӕ Менассиайы зӕххытыл ӕрзылдысты, суанг Зевулоны арӕнтӕм дӕр бахӕццӕ сты, фӕлӕ сыл адӕм худӕгӕй сӕхи хастой, хынджылӕг сӕ кодтой. 11Фӕлӕ уӕддӕр Асир, Менассиа ӕмӕ Зевулоны хӕдзарвӕндӕгтӕй чидӕртӕ ӕрныллӕг кодтой сӕхи ӕмӕ ӕрбацыдысты Йерусалиммӕ. 12Дунедарӕг Иудейы цӕрджытыл Йӕ арм дардта, иу зондахаст сын радта, ӕмӕ сӕххӕст кодтой, паддзах ӕмӕ сын йӕ барджынтӕ Дунедарӕджы фӕдзӕхстмӕ гӕсгӕ цы бардзырд радтой, уый.

13Дыккаг мӕй Йерусалимы Донгонд дзулты бӕрӕгбонмӕ ӕрӕмбырд ис тынг бирӕ адӕм. 14Йерусалимы ӕцӕгӕлон хуыцӕуттӕн цы нывондхӕссӕнтӕ уыди, уыдон иууылдӕр, стӕй будсудзӕн нывондхӕссӕнтӕ ныппырх кодтой ӕмӕ сӕ Кедроны тӕрфмӕ ныппӕрстой+. 15Уый фӕстӕ, дыккаг мӕйы цыппӕрдӕсӕм бон, аргӕвстой Куадзӕны уӕрыччы. Сауджынтӕ ӕмӕ левиттӕ сӕхиуыл ӕрхудтысты, ссыгъдӕг кодтой сӕхи ӕмӕ Дунедарӕджы Кувӕндонмӕ иууылсудзинаг нывӕндтӕ ’рбахастой. 16Алчидӕр дзы йӕ бынаты ӕрлӕууыди, Хуыцауы ӕвзӕрст лӕг Моисейӕ сын цы Ӕгъдау баззад, уымӕ гӕсгӕ. Сауджынтӕ левитты къухӕй истой нывондӕгты туг ӕмӕ йӕ пырх кодтой нывондхӕссӕныл+. 17Бӕрӕгбонмӕ ’рцӕуӕг адӕмӕй сыгъдӕггонд чи нӕма уыд, уыдон тынг бирӕ уыдысты, ӕмӕ левиттӕн бабар кодтой, ӕнӕсыгъдӕг чи уыд ӕмӕ уымӕ гӕсгӕ йӕ бон Дунедарӕгӕн уӕрыкк снывонд кӕнын кӕмӕн нӕ уыди, уыдонӕй алкӕй тыххӕй дӕр аргӕвдын Куадзӕны уӕрыччытӕ. 18Адӕмӕй бирӕтӕ, фылдӕр та Ефрем, Менассиа, Иссахар ӕмӕ Зевулоны хӕдзарвӕндӕгтӕй, сӕхи не ссыгъдӕг кодтой, фӕлӕ уӕддӕр хордтой Куадзӕны фынгӕй, кӕд Ӕгъдаумӕ гӕсгӕ афтӕ не ’мбӕлдис, уӕддӕр+. 19Езекиа уыдоны тыххӕй скуывта: «Хӕрзаудӕнгӕнаг Дунедарӕг ныххатыр кӕнӕд, Дунедарӕгмӕ, йӕ фыдӕлты Хуыцаумӕ, ӕппӕт зӕрдӕйӕ чи тырны, фӕлӕ Кувӕндоны ӕгъдаумӕ гӕсгӕ йӕхи ссыгъдӕг кӕнын кӕмӕн нӕ бантысти, уыдонӕн!» 20Дунедарӕг фехъуыста Езекиайы куывд ӕмӕ ныббарста адӕмӕн.

21Къуырийы дӕргъы Израилы адӕм, Йерусалимы чи ӕрӕмбырд ис, уыдон, тынг хъӕлдзӕгӕй ӕрвыстой Донгонд дзулты бӕрӕгбон. Левиттӕ ӕмӕ сауджынтӕ Дунедарӕгӕн алы бон дӕр кады зарджытӕ кодтой, Дунедарӕджы стауынӕн цы зӕлуадзӕнтӕ сарӕзтӕуыд, уыдонӕй цӕгъдгӕйӕ+. 22Езекиа левиттӕн се ’ппӕтӕн дӕр арфӕтӕ ракодта, Дунедарӕгӕн, куыд ӕмбӕлы, афтӕ кӕй лӕггад кодтой, уый тыххӕй. Уыдон къуырийы дӕргъы кусӕртты дзидзайӕ хордтой, фидыды нывӕндтӕ хастой ӕмӕ кад кодтой Дунедарӕгӕн, сӕ фыдӕлты Хуыцауӕн. 23Адӕмы ма бафӕндыди бӕрӕгбоныл иу къуыри бафтауын, ӕмӕ та уыцы къуыри дӕр хъӕлдзӕгӕй арвыстой. 24Уымӕн ӕмӕ ма сын Иудейы паддзах Езекиа мин галы раттын кодта, авд мины та — лыстӕг фос. Барджынтӕ дӕр сын мин галы рахицӕн кодтой, дӕс мины та — лыстӕг фос. Сауджынтӕй дӕр ма бирӕтӕ сӕхи ссыгъдӕг кодтой.

25Чи ӕрӕмбырд ис, уыцы адӕм иууылдӕр цин кодтой: иудейӕгтӕ, сауджынтӕ, левиттӕ ӕмӕ израилӕгтӕ, стӕй Израил ӕмӕ Иудейы ӕрцӕуӕггагӕй чи царди, уыдон. 26Израилы паддзах Давиды фырты, Соломоны, заманӕй Йерусалимы ахӕм хъӕлдзӕг бӕрӕгбон никуыуал уыди+. 27Сауджынтӕ ӕмӕ левиттӕ адӕмӕн арфӕтӕ кодтой, ӕмӕ сын Хуыцау сӕ куывд айста, уымӕн ӕмӕ сӕ куывд ссыди уӕларвмӕ, Йӕ уаз цӕрӕнмӕ+.

31

31^1Бӕрӕгбон куы фӕци, уӕд, израилӕгтӕй Йерусалимы чи ӕрӕмбырд ис, уыдон Иудейы сахартыл ӕрзылдысты, табуйаг дуртӕ ӕмӕ Ашерӕйы цӕджындзтӕ ныззыгуым кодтой. Ӕгас Иудейы зӕххыл, стӕй Бениамин, Ефрем ӕмӕ Менассиайы зӕххыты фехӕлдтой кувӕн къуыбыртӕ ӕмӕ нывондхӕссӕнтӕ. Уый фӕстӕ дзы алчидӕр ӕрбаздӕхти йӕхи зӕххы хаймӕ, йӕ сахармӕ+.

2Езекиа скодта сауджынтӕ ӕмӕ левитты уаз куысты рад, кӕмӕ дзы цы хӕс хауди, уымӕ гӕсгӕ, цӕмӕй иууылсудзинӕгтӕ ӕмӕ фидыды нывӕндтӕ хӕссой, уаз куыст кӕной, арфӕ ӕмӕ кады зарджытӕй Дунедарӕджы стауой асадӕны кулдуары раз+. 3Паддзах йӕ исбонӕй рахицӕн кодта райсомы ӕмӕ изӕры иууылсудзинӕгтӕн, стӕй сабӕттӕ, мӕйногтӕ ӕмӕ иннӕ бӕрӕгбӕтты иууылсудзинӕгтӕн дӕр, Дунедарӕджы Ӕгъдауы куыд фыст ис, афтӕ+. 4Йерусалимы цӕрджытӕн бафӕдзӕхста, цӕмӕй сауджынтӕ ӕмӕ левиттӕн сӕ хай дӕттой, ӕмӕ уыдонӕн сӕ бон уа Дунедарӕджы Ӕгъдау ӕххӕст кӕнынӕн сӕхи снывонд кӕнын+.

5Адӕмӕн уыцы бардзырд куы фехъусын кодтой, уӕд израилӕгтӕ сӕ тыллӕджы сӕртӕй бирӕ хуынтӕ ӕрбахастой: хор, сӕн, оливӕйы сой, мыд, хуымты алы бӕркад — алцӕмӕн дӕр йӕ дӕсӕймаг хай+. 6Иудейы сахарты израилӕгтӕ ӕмӕ иудейӕгтӕй чи царди, уыдон дӕр сӕ дӕсӕймаг хӕйттӕ сӕмбӕлын кодтой стурвос ӕмӕ лыстӕг фосӕй, стӕй Дунедарӕгӕн, сӕ Хуыцауӕн, кӕй снывонд кодтой, ӕппӕт уыцы уаз дзауматӕй, ӕмӕ бирӕ кӕритӕ самадтой+. 7Хуынтӕ хӕссын ӕртыккаг мӕйы райдыдтой ӕмӕ сӕ суанг ӕвдӕм мӕймӕ фӕхастой. 8Езекиа ӕмӕ йӕ барджынтӕ куы ’рбацыдысты ӕмӕ уыцы кӕритӕ куы федтой, уӕд арфӕ ракодтой Дунедарӕгӕн ӕмӕ Йӕ адӕм Израилӕн. 9Езекиа сауджынтӕ ӕмӕ левитты бафарста, утӕппӕт кӕритӕ кӕцӕй сты, зӕгъгӕ, 10ӕмӕ йын алчер Азариа, Цадокы байзӕддаг, дзуапп радта: «Дунедарӕджы Кувӕндонмӕ хуынтӕ хӕссын куы райдыдтой, уӕдӕй нырмӕ хӕрдхъуаг никуы уыдыстӕм, стӕй дзы тынг бирӕ баззади, уымӕн ӕмӕ Дунедарӕг Йӕ адӕмӕн арфӕ ракодта. Уый бӕрц бӕркад нӕм уымӕн ӕрӕмбырд ис»+.

11Уӕд Езекиа бафӕдзӕхста, цӕмӕй Дунедарӕджы Кувӕндоны къӕбицтӕ ӕрцӕттӕ кӕной, ӕмӕ йын сӕххӕст кодтой йӕ бардзырд+. 12-13Хуынтӕ иууылдӕр, алы исбоны дӕсӕймаг хӕйттӕ ӕмӕ, цы снывонд чындӕуыд, уыдӕттӕ уырдӕм хаст ӕрцыдысты. Сӕйраг уагдар сын уыди левит Конани, йӕ хӕдивӕг та — йе ’фсымӕр Шими. Уыдоны дӕлбар паддзах Езекиа ӕмӕ Дунедарӕджы Кувӕндоны уагдар Азариа цӕстдарджытӕй сӕвӕрдтой Йехиел, Азазиа, Нахат, Асаел, Иеримот, Йозавад, Елиел, Исмахиа, Махат ӕмӕ Бенайайы. 14Имнайы фырт Коре, левит, уыди скӕсӕйнаг кулдуары дуаргӕс. Уый дзуапп лӕвӕрдта, Хуыцауӕн бархийӕ цы хуынтӕ хастой, уыдонӕн, стӕй уӕрста Дунедарӕгӕн хаст нывӕндтӕ ӕмӕ, цы лӕвӕрттӕ снывонд чындӕуыд, уыдон. 15Сауджынты сахарты йӕ дӕлбар уыдысты Еден, Миниамин, Йешуа, Шемайа, Амариа ӕмӕ Шеханиа. Уыдон сӕ цӕст дардтой уымӕ, цӕмӕй се ’фсымӕртӕн, хистӕрӕй, кӕстӕрӕй, сӕ къордтӕм гӕсгӕ, сӕ хӕйттӕ раст лӕвӕрд цӕуой+. 16Уымӕй уӕлдай, сӕ хӕйттӕ уӕрстой, сауджынты хӕдзарвӕндӕгты номхыгъдты фыст чи ӕрцыд, ӕртӕ азы ӕмӕ уымӕй уӕлӕмӕ кӕуыл цыди, уыдонӕн се ’ппӕтӕн — Дунедарӕджы Кувӕндонмӕ се ’рвылбоны уаз куысты рады чи цыди, сӕ къордтӕм ӕмӕ сӕ хӕстӕм гӕсгӕ, уыдонӕй алкӕмӕн дӕр. 17Сӕ мыггӕгтӕм гӕсгӕ номхыгъдтӕм хаст ӕрцыдысты сауджынтӕ, стӕй левиттӕ — сӕ къордтӕ ӕмӕ сӕ куысты хӕстӕм гӕсгӕ, ссӕдзаздзыдтӕй уӕлӕмӕ+. 18Сауджынтӕ ӕмӕ левиттӕ цӕрӕнбонтӕм сӕхи уаз лӕггадӕн кӕй ныббастой, уый тыххӕй се ’мрӕнхъ номхыгъдтӕм бахаудтой сӕ чысыл сабитӕ дӕр; сӕ устытӕ, сӕ фырттӕ ӕмӕ сӕ чызджытӕ. 19Аароны байзӕддӕгтӕй, сауджынтӕй, сӕ сахарты алыварс сын цы зӕххы хӕйттӕ уыд, уымыты чи цард, уыдоны тыххӕй алы сахары дӕр номхыгъдӕй снысан кодтой бӕрнон лӕгты, цӕмӕй хӕйттӕ уарой сауджынты бинонты нӕлгоймӕгтӕн ӕмӕ, левитты хӕдзарвӕндӕгты номхыгъдты фыст чи уыди, уыдонӕн.

20Ӕппӕт адӕттӕ сарӕзта Езекиа ӕгас Иудейы. Уый кодта хорз, раст ӕмӕ Дунедарӕгӕн фӕндон хъуыддӕгтӕ+. 21Цыдӕриддӕр-иу сфӕнд кодта — Хуыцауы Кувӕндонӕн балӕггад кӕнын, Ӕгъдау ӕмӕ йӕ фӕдзӕхстытӕ сӕххӕст кӕнын — алы хъуыддаджы дӕр агуырдта Хуыцауы ӕмӕ архайдта зӕрдиагӕй, ӕмӕ уымӕ гӕсгӕ уыди ӕнтыстджын.

32

Ассириӕгтӕ ӕрбабырстой Иудеймӕ

32^1•Езекиа, Дунедарӕгыл иузӕрдион уӕвгӕйӕ, цы хъуыддӕгтӕ сарӕзта, уыдоны фӕстӕ Ассирийы паддзах Санхериб бабырста Иудеймӕ ӕмӕ бырутӕй ӕхгӕд сахартыл ӕрхъула кодта, цӕмӕй сӕ бацахса. 2Езекиа куы фехъуыста, Санхериб кӕй ӕрбабырста ӕмӕ Йерусалимы ныхмӕ схӕцынмӕ кӕй хъавы, уый, 3уӕд йӕ дӕлдӕртӕ ӕмӕ йе ’фсады хицӕуттимӕ бауынаффӕ кодта, цӕмӕй, сахары ӕдде цы донгуырӕнтӕ уыди, уыдон сыджыты бын фӕкӕной, ӕмӕ йын уыдон баххуыс кодтой. 4Дзӕвгар адӕм ӕрӕмбырд ис ӕмӕ донгуырӕнтӕ иууылдӕр сыджыты бын фӕкодтой, стӕй, бӕстӕйы цы къададон калди, уый дӕр. Уыдон дзырдтой: «Ассирийы паддзӕхтӕ ардӕм ӕрбацӕудзысты, ӕмӕ сын дон парахатӕй цӕмӕн хъуамӕ ныууадзӕм?»

5Езекиа фӕныфсджын ис ӕмӕ ногӕй рацарӕзта сахары хӕлд быру, уый уӕлӕ та сарӕзта мӕсгуытӕ, ноджы ма быруйы ӕдде саразын кодта ӕндӕр быру дӕр. Давиды сахары бафидӕрттӕ кодта Милло, бирӕ хӕцӕнгӕрзтӕ ӕмӕ уартытӕ ӕрцӕттӕ кодта+. 6Адӕмы сӕргъы сӕвӕрдта ӕфсады хицӕутты, ӕрӕмбырд сӕ кодта фӕзы, сахары кулдуары раз, ӕмӕ сын ныфсытӕ ӕвӕрдта: 7«Фидар лӕуут ӕмӕ ӕхсарджын ут! Ма тӕрсут ассириаг паддзахӕй, йе стыр ӕфсадӕй! Уымӕн ӕмӕ, махӕн цы тых ӕххуыс кӕны, уый уыдоны хъомысӕй тыхджындӕр у+. 8Ассирийы паддзахӕн йӕ хъомыс у адӕймаджы хъомыс, махӕн та немӕ ис Дунедарӕг, нӕ Хуыцау. Уый нын ӕххуысгӕнӕг уыдзӕн ӕмӕ нӕ сӕрвӕлтау тох кӕндзӕни».

Иудейаг паддзах Езекиайы ныхас адӕмы зӕрдӕты стыр ныфс бауагъта+. 9Уымӕй иу цасдӕр рӕстӕджы фӕстӕ Ассирийы паддзах Санхериб йӕ минӕвӕртты барвыста Йерусалиммӕ, иудейаг паддзах Езекиамӕ, стӕй, Йерусалимы чи уыди, уыцы адӕммӕ се ’ппӕтмӕ дӕр (йӕхӕдӕг йе ’фсадимӕ уыцы рӕстӕг ӕрхъула кодта Лахишы сахарыл), цӕмӕй сын фехъусын кӕной: 10«Афтӕ зӕгъы Ассирийы паддзах Санхериб: Йерусалимы фидары бадгӕйӕ, уӕ зӕрдӕ цӕуыл дарут? 11Ау, Езекиа уӕ сайгӕ нӕ кӕны, сыдӕй ӕмӕ уӕ дойныйӕ амарынмӕ нӕ хъавы, афтӕ уын кӕй дзуры, уымӕй: „Дунедарӕг, нӕ Хуыцау, мах ассириаг паддзахы къухӕй фервӕзын кӕндзӕн“? 12Уыцы Езекиа Йын, мыййаг, Йӕ кувӕн къуыбыртӕ ӕмӕ Йӕ нывондхӕссӕнтӕ нӕ фехӕлдта? Иудей ӕмӕ Йерусалимы адӕмӕн афтӕ нӕ загъта, ӕрмӕстдӕр иу нывондхӕссӕныл судзут буд ӕмӕ уый раз кад кӕнут Хуыцауӕн, зӕгъгӕ+? 13Ау, ӕмӕ йӕ уӕхӕдӕг нӕ зонут, ӕз ӕмӕ мӕ фыдӕлтӕ алы бӕстӕты адӕмтӕн цытӕ бакодтам, уый? Ӕмӕ дзы сӕ хуыцӕуттӕй кӕцыйӕн бантыст сӕ зӕххытӕ мӕ къухӕй фервӕзын кӕнын+? 14Уӕдӕ сымах дӕр уӕ Хуыцау куыд фервӕзын кӕндзӕн мӕ къухӕй? 15Езекиа уӕ ма асайӕд, уӕ фӕндаг уын ма ныссуйтӕ кӕнӕд, ма йыл ӕууӕндут! Иу адӕммӕ дӕр ӕмӕ иу паддзахады дӕр ахӕм хуыцау никуы уыди, йӕ адӕмы мӕнӕй кӕнӕ мӕ фыдӕлты къухӕй чи фервӕзын кӕна! Уӕдӕ сымах дӕр уӕ Хуыцау мӕ къухӕй нӕ фервӕзын кӕндзӕн!»+

16Санхерибы минӕвӕрттӕ ма ноджы бирӕ цыдӕртӕ фӕдзырдтой Дунедарӕг Хуыцау ӕмӕ йӕ лӕггадгӕнӕг Езекиайы ныхмӕ. 17Санхериб фыстӕджытӕ дӕр ныффыста ӕмӕ уыдоны цъыф калдта Дунедарӕгыл, Израилы Хуыцауыл, афтӕ дзырдта йӕ ныхмӕ: «Ацы зӕххы адӕмты хуыцӕуттӕй никӕмӕн бантыст йӕ адӕмы мӕ азарӕй бахизын, ӕмӕ Езекиайы Хуыцау дӕр Йӕ адӕмы мӕ къухӕй нӕ фервӕзын кӕндзӕн».

18Уыцы ныхӕстӕ Санхерибы минӕвӕрттӕ Йерусалимы ныхъхъӕр кодтой иудейаг ӕвзагыл, цӕмӕй сӕ, сисы сӕрыл цы адӕм ӕрӕмбырд, уыдон иууылдӕр хъусой, кӕд фӕтӕрсиккой ӕмӕ сахар нӕ къухтӕм лӕвӕрд ӕрцӕуид, зӕгъгӕ. 19Уыдон Йерусалимы Хуыцауы барстой иннӕ адӕмты хуыцӕуттыл, адӕймаджы къухӕй конд хуыцаугӕндтыл. 20Фӕлӕ паддзах Езекиа ӕмӕ пехуымпар Исайа, Амоцы фырт, ӕххуысагур сдзынӕзтой уӕларвмӕ, 21ӕмӕ Дунедарӕг зӕды рарвыста. Уыцы зӕд Ассирийы паддзахӕн йӕ сахъ хӕстонтӕ, йе ’фсады хицӕуттӕ ӕмӕ йӕ фӕтӕгты се ’ппӕты дӕр ныццагъта. Ӕмӕ паддзах худинаджы гаккимӕ аздӕхти йӕ бӕстӕм. Иуахӕмы йӕ хуыцауы кувӕндонмӕ куы бацыд, уӕд ӕй уым йӕ фырттӕ кардӕй амардтой+.

22Афтӕ Дунедарӕг фервӕзын кодта Езекиа ӕмӕ Йерусалимы цӕрджыты Ассирийы паддзах Санхерибы къухӕй. Сӕ иннӕ знӕгтӕй дӕр сӕ алырдыгӕй сӕдас кодта. 23Ӕмӕ бирӕтӕ Йерусалиммӕ Дунедарӕгӕн хастой хуынтӕ, иудейаг паддзах Езекиайӕн та — зынаргъ лӕвӕрттӕ. Уӕдӕй фӕстӕмӕ адӕмты ’хсӕн тынг скадджын ис.

24Уыцы бонты Езекиа мӕлӕтдзаг рынчын фӕци ӕмӕ Дунедарӕгмӕ скуывта. Уый йын йӕ куывдӕн дзуапп радта ӕмӕ йын ӕвдисӕйнаг равдыста+. 25Фӕлӕ Езекиа уыцы хорзӕхӕн аккаг аргъ не скодта, уымӕн ӕмӕ йӕхиуыл ӕгӕр фервӕссыд. Ӕмӕ йын уый тыххӕй йӕхи дӕр, стӕй Иудей ӕмӕ Йерусалимы дӕр Дунедарӕджы азар баййӕфта+. 26Уӕд Езекиа ӕрфӕсмон кодта, йӕхиуыл кӕй фервӕссыди, ууыл, Йерусалимы цӕрджытӕ дӕр афтӕ, ӕмӕ сӕ, цалынмӕ Езекиа ӕгас уыди, уӕдмӕ Дунедарӕг Йӕ азары хай нал бакодта+.

27Езекиа тынг хъӕздыг ӕмӕ кадджын паддзах уыди. Уый сарӕзта хӕзнадӕттӕ йе ’взист ӕмӕ йӕ сызгъӕринӕн, хӕзнадуртӕ, хӕрздӕфгӕнӕнтӕ, уартытӕ ӕмӕ алы зынаргъ дзаумайӕн. 28Ноджы сарӕзта къӕбицтӕ хор, сӕн ӕмӕ оливӕйы сойӕн. Алы мыггаг фосӕн скъӕттӕ скодта, йӕ лыстӕг фосы дзугтӕн — фосдӕттӕ. 29Сарӕзта сахартӕ, самал кодта бирӕ лыстӕг фосы дзугтӕ ӕмӕ стурвосы рӕгъӕуттӕ. Утӕппӕт фӕллӕйттӕ йын уыдысты Хуыцауы лӕвар.

30Езекиа Гихоны донгуырӕны ратӕдзӕн сӕхгӕдта ӕмӕ йын йӕ дон зӕххы бынты Давиды сахары ныгуылӕйнаг фарсмӕ ’рбауагъта. Йӕ алы хъуыддаджы дӕр Езекиа уыди ӕнтыстджын+.

31Езекиайы зӕххыл цы диссаджы хабар ӕрцыд, уый бӕлвырддӕр базоныны тыххӕй йӕм Вавилоны ӕлдӕрттӕ минӕвӕрттӕ барвыстой. Ӕмӕ йӕ уӕд Дунедарӕг ныууагъта, цӕмӕй йӕ бафӕлвара ӕмӕ йын йӕ зӕрдӕйы ахаст раргом кӕна.

32Езекиайы хицаудзинады иннӕ хабӕрттӕ ӕмӕ йӕ хорз хъуыддӕгтӕ фыст ӕрцыдысты пехуымпар Исайайы, Амоцы фырты, цӕстылуайӕны, стӕй Иудей ӕмӕ «Израилы паддзӕхты чиныджы». 33Куы амарди, уӕд ӕй бавӕрдтой йӕ фыдӕлты зӕппадзы, Давиды байзӕддӕгты уӕлмӕрды цур, уӕлӕуӕз ран. Йӕ мард ын скадджын кодтой ӕппӕт иудейӕгтӕ ӕмӕ Йерусалимы цӕрджытӕ. Йӕ фӕстӕ паддзах сси йӕ фырт Менассиа.

33

Паддзах Менассиа

33^1•Менассиа паддзах куы сси, уӕд ыл цыди дыууадӕс азы ӕмӕ Йерусалимы паддзахиуӕг фӕкодта фынддӕс ӕмӕ дыууиссӕдз азы. 2Менассиа Дунедарӕгӕн ӕнӕуынон хъуыддӕгтӕ кодта. Дунедарӕг израилӕгты разӕй цы адӕмты фӕсырдта, уыдоны ӕлгъаг митӕ фӕзмыдта. 3Ногӕй сарӕзта, кӕддӕр йӕ фыд Езекиа кӕй ныппырх кодта, уыцы кувӕн къуыбыртӕ, Баалтӕн скодта нывондхӕссӕнтӕ, Ашерӕйӕн — цӕджындзтӕ; табу ӕмӕ лӕггад кодта ӕппӕт уӕларвон стъалытӕн+. 4Суанг Дунедарӕджы Кувӕндоны дӕр, Дунедарӕг афтӕ кӕмӕй загъта, Йерусалимы Мӕ ном мыггагмӕ цӕрдзӕн, зӕгъгӕ, Менассиа нывондхӕссӕнтӕ сарӕзта+. 5Кувӕндонӕн йӕ дыууӕ кӕрты мидӕг ӕппӕт уӕларвон ӕфсадӕн нывондхӕссӕнтӕ скодта+. 6Хинномы фырты дӕлвӕзы арты нывондӕн ӕрхаста йӕ фыртты, дӕсны фарста, хинтӕ ӕмӕ кӕлӕнтӕ кодта, мӕрдтӕмсидджытӕ ӕмӕ кӕлӕнгӕнджыты уынаффӕтӕм хъуыста. Дунедарӕджы раз бирӕ фыдракӕндтӕ сарӕзта ӕмӕ йӕ бирӕ галиу митӕй мӕсты кодта Дунедарӕджы+. 7Хъӕдӕй кӕй саразын кодта, уыцы гуымирыйы та сӕвӕрдта Дунедарӕджы Кувӕндоны, Дунедарӕг Давид ӕмӕ Соломонӕн афтӕ кӕмӕй загъта: «Ацы Кувӕндоны, Йерусалимы — Израилы ӕппӕт хӕдзарвӕндӕгты исбонӕй Мӕхицӕн кӕй равзӕрстон, уыцы сахары — Мӕ ном цӕрдзӕни мыггагмӕ. 8Ӕз израилӕгты, сӕ фыдӕлтӕн сын цы зӕхх радтон, уымӕй никуыуал фӕхауӕццаг кӕндзынӕн, кӕд, цыдӕриддӕр сын бафӕдзӕхстон, уыдӕттӕ, Моисейы уылты сын кӕй радтон, уыцы Ӕгъдау, уагӕвӕрдтӕ ӕмӕ амындтытӕ иууылдӕр ӕххӕст кӕной, уӕд»+.

9Фӕлӕ Менассиа Иудей ӕмӕ Йерусалимы цӕрджытӕн сӕ сӕрызонд афтӕ сзыгъуыммӕ кодта, ӕмӕ израилӕгтӕн бынат суӕгъд кӕныны тыххӕй Дунедарӕг цы адӕмты ныццагъта, уыдонӕй фӕфыддӕр сты. 10Дунедарӕг Менассиа ӕмӕ йӕ адӕмы рагацау бахизыныл архайдта, фӕлӕ Йӕм нӕ хъуыстой. 11Ӕмӕ сыл уӕд Ассирийы паддзахы ’фсады хицӕутты бафтыдта, ӕмӕ уыдон Менассиайыл хъадамантӕ скодтой, рӕхыстӕй йӕ сбастой ӕмӕ йӕ афтӕмӕй Вавилонмӕ акодтой+.

12Менассиа уынгӕг ранмӕ куы бахауд, уӕд Дунедарӕгӕн, йӕ Хуыцауӕн, лӕгъстӕ кӕнын байдыдта, йӕ фыдӕлты Хуыцауы раз тынг ӕрфӕсмон кодта. 13Скуывта Йӕм, ӕмӕ йӕм Хуыцау Йӕ хъус ӕрдардта, айста йын йӕ куывд. Фӕстӕмӕ йӕ ’рбаздӕхта Йерусалиммӕ, йӕ паддзахы бадӕнмӕ. Ӕмӕ афтӕмӕй Менассиа базыдта, Дунедарӕг ӕцӕгӕйдӕр Хуыцау кӕй у, уый+.

14Уый фӕстӕ Менассиа ногӕй рацаразын кодта Давиды сахары ӕддаг быру, уыимӕ йӕ ноджы бӕрзонддӕр систа. Быру цыди Гихоны тӕрфы ныгуылӕйнаг фӕрсты ӕмӕ ахӕццӕ ис Кӕфты кулдуармӕ, стӕй дарддӕр Офелы алыварс ӕрзылди.

Иудейы фидаргонд сахарты Менассиа ӕфсӕддон хицӕутты сӕвӕрдта+. 15Дунедарӕджы Кувӕндонӕй ӕцӕгӕлон хуыцӕуттӕ ӕмӕ гуымирыйы раппарын кодта. Кувӕндон цы хохыл лӕууыд, ууыл, стӕй Йерусалимы кӕй саразын кодта, уыцы нывондхӕссӕнтӕ дӕр фехӕлдта, иууылдӕр сӕ сахары ӕддемӕ ахӕссын кодта. 16Ногӕй сарӕзта Дунедарӕджы нывондхӕссӕн, фидыды ӕмӕ арфӕйы нывӕндтӕ йыл ӕрхаста. Иудейӕгтӕн бафӕдзӕхста, цӕмӕй лӕггад кӕной Дунедарӕгӕн, Израилы Хуыцауӕн. 17Фӕлӕ ма уӕддӕр адӕм кувӕн къуыбыртыл нывӕндтӕ хастой, ӕцӕг Дунедарӕджы, сӕ Хуыцауы, номыл.

18Менассиайы иннӕ хабӕрттӕ, йӕ куывд Хуыцаумӕ ӕмӕ, Дунедарӕджы номӕй йӕм цы зонынджынтӕ сидти, уыдоны ныхӕстӕ фыст сты «Израилы паддзӕхты чиныджы». 19«Хозайы чиныджы» фыст ӕрцыдысты Менассиайы куывд, Хуыцау ӕм Йӕ хъус куыд ӕрдардта, уый, йе ’рфӕсмоны размӕ йӕ тӕригъӕдтӕ ӕмӕ йӕ фыдракӕндтӕ иууылдӕр, стӕй кувӕн къуыбыртӕ, Ашерӕйы цӕджындзтӕ ӕмӕ гуымирытӕ кӕмыты скодта, уыдӕттӕ.

20Менассиа куы амарди, уӕд ӕй бавӕрдтой йӕ галуаны кӕрты. Йӕ фӕстӕ паддзах сси йӕ фырт Амон. 21•Паддзах куы сси, уӕд ыл цыди дыууӕ ӕмӕ ссӕдз азы, ӕмӕ Йерусалимы йӕ паддзахиуӕг ахаста дыууӕ азы. 22Амон йӕ фыд Менассиайау Дунедарӕгӕн ӕнӕуынон хъуыддӕгтӕ кодта. Кӕддӕр йӕ фыд цы гуымирытӕ сарӕзта, уыдонӕн табу кодта ӕмӕ сын нывӕндтӕ хаста+. 23Йӕ фыд Менассиайы хуызӕн, Амон не ’рфӕсмон кодта Дунедарӕджы раз, фӕлӕ ма йӕ тӕригъӕдтӕ ноджы фӕфылдӕр сты+.

24Фӕстагмӕ паддзах Амоны ныхмӕ йӕ дӕлдӕртӕ сусӕгвӕнд скодтой ӕмӕ йӕ амардтой йӕ галуаны. 25Фӕлӕ бӕстӕйы цӕрджытӕ, Амоны ныхмӕ сусӕгвӕнды чи архайдта, уыдоны се ’ппӕты дӕр ныццагътой ӕмӕ йын йӕ бӕсты паддзахӕй расидтысты йӕ фырт Иосиайы.

34

Паддзах Иосиа

34^1•Иосиа паддзах куы сси, уӕд ыл цыди аст азы, ӕмӕ Йерусалимы йӕ паддзахиуӕг ахаста иуӕндӕс ӕмӕ ссӕдз азы. 2Иосиа Дунедарӕгӕн фӕндон хъуыддӕгтӕ кодта. Алцӕмӕй дӕр фӕзмыдта йӕ фыдӕл Давиды, уый фӕндагыл цыди ӕмӕ дзы йӕхи нӕдӕр рахизӕрдӕм, нӕдӕр галиуӕрдӕм здӕхта+.

3Йӕ паддзахиуӕджы ӕстӕм аз, нырма ӕрыгон уыдис, афтӕмӕй Иосиа йе ’ргом сарӕзта Дунедарӕджы, йӕ фыдӕл Давиды Хуыцауы ’рдӕм. Дыууадӕсӕм аз та Иудей ӕмӕ Йерусалим сыгъдӕг кӕнын райдыдта кувӕн къуыбыртӕ ӕмӕ Ашерӕйы цӕджындзтӕй, нывӕфтыд ӕмӕ джиппыуагъд гуымирытӕй.+
4Иосиа ныппырх кӕнын кодта Баалты нывондхӕссӕнтӕ, стӕй, цы будсудзӕнтӕ сыл уыди, уыдон дӕр. Уый акалдта Ашерӕйы цӕджындзтӕ, нывӕфтыд ӕмӕ джиппыуагъд гуымирытӕ. Иууылдӕр сӕ ныззыгуым кодта ӕмӕ сӕ, кӕддӕр сын нывӕндтӕ чи хаста, уыдоны ингӕнтыл ныххӕлиу кодта+. 5Мӕнгхуыцӕутты сауджынтӕн се стджытӕ сӕ нывондхӕссӕнтыл басудзын кодта ӕмӕ афтӕмӕй ссыгъдӕг кодта Иудей ӕмӕ Йерусалим+. 6Менассиа афтӕ бакодта Ефрем ӕмӕ Симеоны сахарты дӕр, суанг Неффалимы зӕххы онг, стӕй, сӕ алыварс гӕныстонмӕ цы зӕххытӕ ’рцыдысты, уыдоны дӕр. 7Ӕгас Израилы зӕххыл Ашерӕйы нывондхӕссӕнтӕ ӕмӕ цӕджындзтӕ фехалын кодта, гуымирыты рыг фестын кодта, будсудзӕн нывондхӕссӕнтӕ ныддӕрӕн кодта. Ӕмӕ уый фӕстӕ ’рбаздӕхти Йерусалиммӕ.

8Йӕ паддзахиуӕджы ӕстдӕсӕм аз, бӕстӕ ӕмӕ Хуыцауы хӕдзар ссыгъдӕг кӕныны фӕстӕ, Ацалиайы фырт Шафанӕн, стӕй сахары хицау Маасеа ӕмӕ Йоахазы фырт Йоахӕн, йӕ азфыссӕгӕн, бафӕдзӕхста йӕ Хуыцауы хӕдзар ногӕй рацаразын. 9Уыдон бацыдысты алчер Хилкиамӕ ӕмӕ йын радтой, адӕм Хуыцауы хӕдзармӕ цы ӕвзист ӕрбахастой, уый. Кувӕндоны къӕсӕрыл цы хъахъхъӕнӕг-левиттӕ лӕууыд, уыдон сӕ ӕрӕмбырд кодтой Менассиа ӕмӕ Ефремы байзӕддӕгтӕй, стӕй, израилӕгтӕй ма сӕрӕгасӕй чи баззади, уыдонӕй, ноджы ма Иудӕ ӕмӕ Бениамины ӕппӕт фӕдонтӕ ӕмӕ Йерусалимы цӕрджытӕй. 10Уый фӕстӕ ӕвзист радтой, Дунедарӕджы хӕдзары куыстытӕ кӕмӕн бабар кодтой, уыцы лӕгтӕм, цӕмӕй дзы уыдон Дунедарӕджы хӕдзар цалцӕггӕнджытӕн сӕ мызд фидой. 11Уыдон хъӕддӕснытӕ ӕмӕ аразджытӕн ӕхца лӕвӕрдтой, цӕмӕй дзы лӕгъзгонд дуртӕ ӕмӕ хъайвантӕн хъӕдӕрмӕг ӕлхӕной, иудейаг паддзӕхты аххосӕй заууатмӕ цы бӕстыхӕйттӕ ’рцыдысты, уыдон ногӕй рацаразынӕн. 12Уыцы кусджытӕ уыдысты ӕууӕнкджын адӕм. Сӕ сӕргъы Мерарийы байзӕддӕгтӕй лӕууыдысты левиттӕ Йахат ӕмӕ Овади, Кехаты байзӕддӕгтӕй — Захариа ӕмӕ Мешуллам. Левиттӕй алы зӕлуадзӕнтӕй цӕгъдынмӕ дӕсны чи уыди,+
13уыдон та сӕ цӕст дардтой уӕргътӕ хӕсджытӕм, стӕй, алы ӕндӕр куыст чи кодта, уыдонмӕ. Левиттӕй иуӕй-иутӕ уыдысты нымӕрдартӕ, цӕстдарджытӕ ӕмӕ дуаргӕстӕ.

14•Дунедарӕджы Кувӕндоны цы ’взист ӕрӕмбырд, уый райсынмӕ куы бацыдысты, уӕд сауджын Хилкиа ссардта, Дунедарӕг Йӕ адӕмӕн Моисейы уылты кӕй радта, уыцы Ӕгъдауы чиныг+. 15Хилкиа нымӕрдар Шафанӕн загъта: «Ӕз Дунедарӕджы Кувӕндоны ссардтон Ӕгъдауы чиныг». Ӕмӕ тухгӕ чиныг Шафанмӕ радта. 16Шафан чиныг паддзахмӕ бахаста ӕмӕ йын фехъусын кодта: «Дӕ лӕггадгӕнджытӕ дын дӕ фӕдзӕхстытӕ иууылдӕр ӕххӕст кӕнынц. 17Кувӕндоны цы ӕвзист разынди, уый цӕстдарджытӕ ӕмӕ кусджыты къухтӕм радтой». 18Ноджы ма Шафан йӕ ныхасмӕ бафтыдта: «Сауджын Хилкиа мӕм тухгӕ чиныг радта». Ӕмӕ йӕ Шафан паддзахы раз бакасти. 19Паддзах, Ӕгъдауы чиныджы ныхӕстӕ куы фехъуыста, уӕд йӕ дарӕс фӕйнӕрдӕм арӕдывта. 20Алчер Хилкиа, Шафаны фырт Ахикам, Михайы фырт Авдон, нымӕрдар Шафан ӕмӕ йӕ лӕггадгӕнӕг Асайайӕн бафӕдзӕхста:+
21«Цӕугӕут ӕмӕ Дунедарӕджы бафӕрсут мӕн тыххӕй, стӕй ма, Израил ӕмӕ Иудейы сӕрӕгасӕй чи баззади, уыдоны тыххӕй дӕр. Цы чиныг ссардӕуыд, уым цы фыст ис, уыдӕттӕн цы кӕнгӕ у? Уымӕн ӕмӕ нӕм Дунедарӕг тынг мӕсты у, нӕ фыдӕлтӕ Дунедарӕджы ныхӕстӕ кӕй ницӕмӕ дардтой ӕмӕ Ӕгъдауы чиныджы домӕнтӕ кӕй не ’ххӕст кодтой, ууыл»+.

22Хилкиа ӕмӕ паддзахы ’рвыст лӕгтӕ ацыдысты, Йерусалимы дыккаг зылды чи царди, уыцы сылгоймаг-пехуымпар Хулдамӕ. Йӕ мой Шаллум уыди Токхаты фырт, Хасрайы фырты фырт, йӕ бӕрны уыдысты Кувӕндоны уӕлӕдарӕстӕ. Ӕмӕ йын радзырдтой ӕппӕт дӕр+. 23-24Уый сын дзуапп радта:

«Афтӕ зӕгъы Дунедарӕг, Израилы Хуыцау. Чи уӕ рарвыста, уымӕн фехъусын кӕнут: „Дунедарӕг афтӕ зӕгъы: ацы бынат ӕмӕ йӕ цӕрджытыл Ӕз стыр бӕллӕх ӕруадздзынӕн, ацы чиныджы, Иудейы паддзахы раз кӕй бакастысты, уым цыдӕриддӕр ӕлгъыстытӕ фыст ис, уыдон сыл иууылдӕр ӕрцӕудзысты. 25Мӕн кӕй ныууагътой ӕмӕ ӕндӕр хуыцӕуттӕн буд кӕй сыгътой, сӕ хъуыддӕгтӕй Мӕ кӕй мӕсты кодтой, уый тыххӕй сыл Мӕ масты цӕхӕр ныккӕлдзӕн ӕмӕ нӕ ахуысдзӕн!“+

26Иудейы паддзахӕн, Дунедарӕджы бафӕрсынмӕ уӕ чи рарвыста, уымӕн та зӕгъут: „Афтӕ зӕгъы Дунедарӕг, Израилы Хуыцау: ды, ацы чиныджы цы фыст ис, уый фехъуыстай. 27Ӕмӕ ды, ацы сахар ӕмӕ йӕ цӕрджытӕн цы бакӕнынмӕ хъавын, уый куы фехъуыстай, уӕд Дунедарӕджы раз кӕй ӕрфӕсмон кодтай, дӕ дарӕс фӕйнӕрдӕм кӕй арӕдывтай ӕмӕ Мӕ разы дӕ цӕссыг кӕй калдтай, уый тыххӕй дӕ Ӕз дӕр фехъуыстон, — зӕгъы Дунедарӕг. —+
28Ӕмӕ ды дӕхи цӕстӕй нӕ фендзынӕ, Ӕз ацы сахар ӕмӕ йӕ цӕрджыты цы бӕллӕхы амӕттаг бакӕндзынӕн, уый. Дӕ царды кӕрон дӕ Ӕз фарнимӕ дӕ фыдӕлты размӕ бакӕндзынӕн“».

Паддзахыл уыцы дзуапп куы сӕмбӕлын кодтой,+
29•уӕд фӕсидти Иудей ӕмӕ Йерусалимы хистӕртӕм. 30Иудей ӕмӕ Йерусалимы ӕппӕт цӕрджытимӕ, сауджынтӕ ӕмӕ левиттимӕ, ӕппӕт дзыллӕимӕ, стырӕй, чысылӕй, паддзах ацыди Дунедарӕджы Кувӕндонмӕ. Уым сын райдианӕй кӕронмӕ хъӕрӕй бакасти, Кувӕндоны кӕй ссардтой, уыцы Фидыды чиныджы ныхӕстӕ+. 31Уый фӕстӕ паддзах йӕ бынаты ӕрлӕууыд ӕмӕ Дунедарӕджы раз сфидар кодта фидыд: Дунедарӕгыл иузӕрдион кӕй уыдзӕн, зӕрдиагӕй ӕмӕ удуӕлдайӕ Йын кӕй ӕххӕст кӕндзӕн Йӕ фӕдзӕхстытӕ, Йӕ уагӕвӕрдтӕ ӕмӕ Йӕ амындтытӕ, стӕй, Фидыды чиныджы цы ныхӕстӕ фыст ис, уыдон+.

32Уым Йерусалим ӕмӕ Бениамины зӕххӕй чи уыди, уыцы адӕмӕн паддзах бафӕдзӕхста, цӕмӕй уыдон дӕр ахӕм дзырд радтой. Ӕмӕ Йерусалимы цӕрджытӕ уӕдӕй фӕстӕмӕ ӕххӕст кӕнын райдыдтой Хуыцауы, сӕ фыдӕлты Хуыцауы, фӕдзӕхстытӕ. 33Иосиа аппарын кодта, израилӕгтӕн сӕ дӕлбар цы зӕххытӕ уыд, уымыты цыдӕриддӕр ӕлгъагӕй уыди, уыдӕттӕ ӕмӕ Израилы ӕппӕт адӕмӕн бафӕдзӕхста, цӕмӕй лӕггад кӕной Дунедарӕгӕн, сӕ Хуыцауӕн. Ӕмӕ, цалынмӕ Иосиа ӕгас уыди, уӕдмӕ бӕстӕйы адӕм иууылдӕр сӕхи никуыуал атигъ кодтой Дунедарӕгыл, сӕ фыдӕлты Хуыцауыл+.

35

35^1•Иосиа Йерусалимы Дунедарӕгӕн сарӕзта Куадзӕны бӕрӕгбон, ӕмӕ фыццаг мӕйы цыппӕрдӕсӕм бон ӕрхастой Куадзӕны нывонд+. 2Иосиа сауджынтӕн сбӕлвырд кодта сӕ хӕстӕ, сразӕнгард сӕ кодта Дунедарӕджы Кувӕндоны лӕггад кӕнынмӕ. 3Ӕмӕ загъта левиттӕн, Дунедарӕгӕн йӕхи чи снывонд кодта, уыдонӕн, ӕгас Израилы зондамонджытӕн: «Фидыды Чырын сӕвӕрут, паддзах Давиды фырт Соломон кӕй сарӕзта, уыцы Кувӕндоны. Нал уын ӕй хъӕуы уӕхсчытыл хӕссын. Нырӕй фӕстӕмӕ лӕггад кӕнут Дунедарӕгӕн, нӕ Хуыцауӕн, ӕмӕ Йӕ адӕм Израилӕн+. 4Мыггаггай скӕнут уӕ уаз куысты рад, Израилы паддзах Давид ӕмӕ йӕ фырт Соломон сӕ заманы цы барфыст радтой, уымӕ гӕсгӕ+. 5Левиттӕн сӕ алы къорд дӕр Кувӕндоны йе ’рвад-ӕфсымӕрты фарсмӕ ’рлӕууӕд. 6Уӕхи ссыгъдӕг кӕнут ӕмӕ уе ’рвадӕлтӕн Куадзӕны уӕрыкк аргӕвдут, Дунедарӕг Моисейы уылты куыд бафӕдзӕхста, афтӕ».

7Паддзах Иосиа, адӕмӕй уым чи уыди, уыдонӕн се ’ппӕтӕн дӕр Куадзӕны номыл йӕ исбонӕй рауӕлдай кодта дӕс ӕмӕ ссӕдз мин уӕрыччы ӕмӕ сӕныччы, стӕй ӕртӕ мин стуры+. 8Йӕ барджынтӕ дӕр адӕмӕн, стӕй сауджынтӕ ӕмӕ левиттӕн, бархийӕ лӕвӕрттӕ ракодтой сӕ фосӕй. Хуыцауы Кувӕндоны уагдартӕ, Хилкиа, Захариа ӕмӕ Йехиел, Куадзӕны нывондӕгтӕ сауджынты къухмӕ радтой: лыстӕг фосӕй — дыууӕ мин ӕмӕ ӕхсӕзсӕдӕ сӕры, стурвосӕй — ӕртӕсӕдӕ сӕры. 9Левитты хистӕртӕ дӕр, Конани ӕмӕ йе ’фсымӕртӕ Шемайа ӕмӕ Нетанел, ноджы ма Хашавиа, Йеиел ӕмӕ Йозавад, левиттӕн Куадзӕны нывӕндтӕ ’рхӕссынӕн балӕвар кодтой фондз мин сӕры лыстӕг фосӕй, фондзсӕдӕ сӕры та — стуртӕ.

10Сауджынты уаз куыстӕн ӕппӕт дӕр цӕттӕгонд куы ’рцыд, уӕд дзы алчидӕр йӕ бынаты ӕрлӕууыд, левиттӕ дӕр сӕ къордтӕм гӕсгӕ ӕрлӕууыдысты, паддзах куыд бафӕдзӕхста, афтӕ+.

11Левиттӕ Куадзӕны уӕрыччыты аргӕвстой ӕмӕ сын бастыгътой сӕ цӕрмттӕ, сауджынтӕ та левитты къухӕй райстой сӕ тугӕй ӕмӕ дзы бапырх кодтой нывондхӕссӕныл.
12Иууылсудзинагӕн цы хӕйттӕ нысангонд уыди, уыдон хицӕнгонд цыдысты, цӕмӕй адӕмы мыггӕгты алы къорды номӕй лӕвӕрд цӕуой сауджынтӕм ӕмӕ сӕ уыдон нывондхӕссӕныл судзой Дунедарӕджы кадӕн, Моисейы чиныджы куыд фыст ис, афтӕ. Стуртӕн дӕр бакодтой афтӕ. 13Левиттӕ, уагфыстмӕ гӕсгӕ, Куадзӕны уӕрыччыты фыд физонӕг кодтой, сӕ уаз хӕйттӕ та сын агтӕ ӕмӕ дурынты сфыхтой ӕмӕ сӕ адӕмыл рӕвдз айуӕрстой+. 14Уый фӕстӕ левиттӕ Куадзӕны минас сцӕттӕ кодтой сӕхицӕн ӕмӕ сауджынтӕн, уымӕн ӕмӕ сауджынтӕ, Аароны байзӕддӕгтӕ, ӕнафонмӕ фӕхастой иууылсудзинаг нывӕндтӕ ӕмӕ фӕсыгътой нывондӕгты фиу. Сӕхицӕн дӕр ӕмӕ сауджынтӕн дӕр, Аароны байзӕддӕгтӕн, алцыдӕр ӕрцӕттӕ кодтой левиттӕ.

15Зарӕггӕнджытӕ, Асафы байзӕддӕгтӕ, лӕууыдысты сӕ бынӕтты, сӕ заманы Давид, Асаф, Хеман ӕмӕ паддзахы зонынджын Йедутун куыд бауынаффӕ кодтой, афтӕ. Дуаргӕстӕ дӕр алы кулдуары раз лӕууыдысты, йӕ куыст ныууадзын дзы никӕй бахъуыди, уымӕн ӕмӕ сын се ’рвадӕлтӕ, левиттӕ, алцыдӕр ӕрцӕттӕ кодтой+.

16Уыцы бон Дунедарӕджы кадӕн уаз лӕггады ӕгъдау иууылдӕр сӕххӕст кодтой: Куадзӕны бӕрӕгбон арӕзт ӕрцыди. Паддзах Иосиайы бардзырдӕй Дунедарӕджы нывондхӕссӕныл хаст ӕрцыдысты иууылсудзинаг нывӕндтӕ.

17Израилы дзыллӕ Куадзӕны бӕрӕгбоны хӕдфӕстӕ авд боны дӕргъы бӕрӕг кодтой Донгонд дзулты бӕрӕгбон.+
18Пехуымпар Самуелы заманӕй фӕстӕмӕ Израилы ахӕм Куадзӕн никуыуал уыд. Израилы паддзӕхтӕй иу дӕр Куадзӕн Иосиайы хуызӕн никуы сбӕрӕг кодта: сауджынтӕ ӕмӕ левиттимӕ, Иудей ӕмӕ Израилы адӕмӕй уым чи уыдис, уыдонимӕ ӕмӕ Йерусалимы цӕрджытимӕ. 19Куадзӕны бӕрӕгбон арӕзт ӕрцыд Иосиайы паддзахиуӕджы ӕстдӕсӕм аз.

20•Иосиа Дунедарӕджы Кувӕндоны уаз куыстӕн уаг ӕмӕ ӕгъдау куы сӕвӕрдта, уый фӕстӕ Мысыры паддзах Нехо хӕстмӕ рацыди Каркемишы ныхмӕ, Евфраты ’рдӕм, ӕмӕ Иосиа йе ’фсадимӕ рацыди йӕ ныхмӕ+. 21Нехо йӕм йӕ минӕвӕртты барвыста, цӕмӕй йын зӕгъой: «Иудейы паддзах, цавӕр хъаугъа ис не ’хсӕн? Ӕз хӕстмӕ рацыдтӕн дӕ ныхмӕ нӕ, фӕлӕ, мемӕ чи хӕцы, уыдоны ныхмӕ хӕцынмӕ. Хуыцау мын бафӕдзӕхста, цӕмӕй фӕстиат ма фӕкӕнон. Уый мӕ фарс хӕцы. Уӕдӕ Йӕ ныхмӕ ма цу, науӕд дӕ бабын кӕндзӕн». 22Иосиа фӕстӕмӕ нӕ аздӕхт, фӕлӕ йӕхи тохмӕ ’рцӕттӕ кодта. Нехо йын Хуыцауы номӕй цы загъта, уымӕ нӕ байхъуыста, ӕмӕ Мегиддойы дӕлвӕзы йемӕ схӕцыди+.

23Нехойы ӕрдынджынтӕ сӕ фӕттӕ суагътой ӕмӕ Иосиайы фӕцӕф кодтой. Уӕд Иосиа йӕ лӕггадгӕнджытӕн загъта: «Аласут мӕ ардыгӕй, уӕззау цӕф дӕн»+. 24Уыдон ӕй уӕрдонӕй райстой, ӕндӕр уӕрдоны йӕ сӕвӕрдтой ӕмӕ йӕ аластой Йерусалиммӕ. Уым Иосиа амарди, ӕмӕ йӕ бавӕрдтой йӕ фыдӕлты зӕппадзы. Ӕгас Иудей ӕмӕ Йерусалимы цӕрджытӕ йыл фӕхъыг кодтой+. 25Йеремиа йыл скодта хъарӕг. Уӕдӕй нырмӕ йӕ хъарджыты фӕмысынц бирӕ зарӕггӕнджытӕ, нӕлгоймагӕй, сылгоймагӕй. Израилы уый сси фӕтк, уыцы зарджытӕ фыст ӕрцыдысты «Хъарджыты чиныджы».

26Иосиайӕн йӕ хицаудзинады иннӕ хабӕрттӕ, Дунедарӕджы Ӕгъдауыл ӕнувыд куыд уыди, уыцы хорз хъуыддӕгтӕ, 27райдианӕй кӕронмӕ, фыст ӕрцыдысты «Израил ӕмӕ Иудейы паддзӕхты чиныджы».

36

Паддзӕхтӕ Йоахаз, Иоаким ӕмӕ Йехониа

36^1•Иудейы дзыллӕ Йерусалимы сахары Иосиайы бӕсты паддзахӕй расидтысты йӕ фырт Иоахазы.

2Иоахаз паддзах куы сси, уӕд ыл цыди ӕртӕ ӕмӕ ссӕдз азы ӕмӕ Йерусалимы йӕ паддзахиуӕг ахаста ӕртӕ мӕйы. 3Мысыры паддзах ӕй Йерусалимы ӕнӕхай фӕкодта йӕ паддзахы бадӕнӕй, Иудейыл та сӕвӕрдта хъалон: сӕдӕ таланты ӕвзист ӕмӕ иу талант сыгъзӕрин. 4Мысыры паддзах Иудей ӕмӕ Йерусалимӕн Иосиайы бӕсты паддзахӕй расидти йӕ иннӕ фырт Елиакимы. Ӕцӕг ын радта ног ном: Иоаким. Иоахазы та фараон Нехо Мысырмӕ уацары акодта+.

5•Иоаким паддзах куы сси, уӕд ыл цыди фондз ӕмӕ ссӕдз азы, ӕмӕ Йерусалимы йӕ паддзахиуӕг ахаста иуӕндӕс азы. Дунедарӕгӕн, йӕ Хуыцауӕн, ӕнӕуынон цы уыди, уыдӕттӕ кодта. 6Ӕмӕ йӕм Вавилоны паддзах Навуходоносор ӕрбабырста, хъадамантӕ йыл скодта ӕмӕ йӕ Вавилонмӕ уацары акодта+. 7Дунедарӕджы Кувӕндоны мигӕнӕнтӕн дӕр сӕ иу хай аласта Вавилонмӕ ӕмӕ сӕ уым йӕхи кувӕндоны сӕвӕрдта+.

8Иоакимы иннӕ хабӕрттӕ, йе ’лгъаг хъуыддӕгтӕ, цы йыл ӕрцыди, уыдӕттӕ иууылдӕр фыст ӕрцыдысты «Израил ӕмӕ Иудейы паддзӕхты чиныджы». Йӕ фӕстӕ паддзах сси йе ’фсымӕр Йехониа.

9•Йехониа паддзах куы сси, уӕд ыл цыди аст азы, ӕмӕ Йерусалимы йӕ паддзахиуӕг ахаста ӕртӕ мӕйы. Дунедарӕгӕн ӕнӕуынон цы уыди, уыдӕттӕ кодта. 10Уалдзӕджы йӕм Навуходоносор арвыста, ӕмӕ йӕ Вавилонмӕ уацары акодтой, ноджы ма рахастой Дунедарӕджы Кувӕндоны зынаргъ дзауматӕ дӕр. Иудей ӕмӕ Йерусалимӕн та паддзахӕй сӕвӕрдта уымӕн йе ’фсымӕр Цедекиайы+.

Паддзах Цедекиа

11•Цедекиа паддзах куы сси, уӕд ыл цыди иу ӕмӕ ссӕдз азы, ӕмӕ Йерусалимы йӕ паддзахиуӕг ахаста иуӕндӕс азы. 12Дунедарӕгӕн, йӕ Хуыцауӕн, ӕнӕуынон цы уыди, уыдӕттӕ кодта. Дунедарӕг ын пехуымпар Йеремиайы уылты цы фӕдзӕхста, уыдон дӕр ницӕмӕ дардта+.

13Цедекиа сыстади паддзах Навуходоносоры ныхмӕ, кӕд ын уый Хуыцауы раз ард бахӕрын кодта, уӕддӕр. Ахӕм хивӕнд ӕмӕ хиваст разынди, ӕмӕ йӕ ӕппындӕр Дунедарӕгмӕ, Израилы Хуыцаумӕ, йе ’ргом раздахын нал фӕндыд+. 14Хистӕр сауджынтӕ ӕмӕ адӕмы хистӕрты тӕригъӕдтӕн дӕр кӕрон нал уыди. Муртаттӕгты ӕлгъаг митӕ фӕзмыдтой ӕмӕ фӕчъизи кодтой Дунедарӕджы Кувӕндон, Дунедарӕг Йерусалимы кӕй срухс скодта, уый+. 15•Дунедарӕг сӕм, сӕ фыдӕлты Хуыцау, ӕдзухдӕр ӕрвыста Йӕ минӕвӕртты, уымӕн ӕмӕ тӕригъӕд кодта Йӕ адӕмӕн, йӕ Цӕрӕнӕн+. 16Фӕлӕ Йын уыдон хынджылӕг кодтой Йӕ минӕвӕрттӕй, ӕлгъ кодтой Йӕ ныхӕстыл ӕмӕ Йын Йӕ пехуымпартыл худтысты, цалынмӕ сӕм Дунедарӕджы маст рафыхти, уӕдмӕ, ӕмӕ сын уӕд фервӕзыны хос нал уыди+. 17Халдейаг паддзахы сыл сардыдта, ӕмӕ сын уый се ’взонг лӕппуты Кувӕндоны мидӕг кардӕй ныццагъта. Никӕуыл бацауӕрста: лӕппуйӕ, чызгӕй, хистӕрӕй, урссӕр зӕрондӕй се ’ппӕты дӕр ын Хуыцау радта йӕ къухмӕ+. 18Хуыцауы Кувӕндоны ма цы дзауматӕ уыди, уыдон, стырӕй, къаннӕгӕй, стӕй Дунедарӕджы Кувӕндоны хӕзнатӕ, паддзах ӕмӕ йе ’лдӕртты хӕзнатӕ — иууылдӕр сӕ аласта Вавилонмӕ.

19Вавилойнӕгтӕ Хуыцауы хӕдзар басыгътой, Йерусалимы быру ныппырх кодтой. Сахары галуантӕ сыгъд ӕрцыдысты иууылдӕр, зынаргъ дзаумайӕ дзы цыдӕриддӕр уыди, уыдон ныззыгуым сты. 20Кардӕй чи аирвӕзт, уыдоны та Навуходоносор уацары атардта Вавилонмӕ, ӕмӕ йын уым цагъартӕ уыдысты йӕхицӕн дӕр ӕмӕ йӕ байзӕддӕгтӕн дӕр, цалынмӕ Персы паддзахад йӕ тыхы нӕ бацыди, уӕдмӕ. 21Афтӕ сӕххӕст ис, Дунедарӕг Йеремиайы уылты цы загъта, уый. Зӕхх дӕс ӕмӕ ӕртиссӕдз азы дӕргъы уыди гӕныстон, афтид, цалынмӕ, Израил цы сабаты азтӕ нӕ бӕрӕг кодта, уыдон нӕ баххӕст сты, уӕдмӕ+.

22•Персайнаг паддзах Кирӕн йӕ паддзахиуӕджы фыццӕгӕм аз сӕххӕст ис, Дунедарӕг пехуымпар Йеремиайы уылты цы фехъусын кодта, уый. Дунедарӕг персайнаг паддзахы сразӕнгард кодта, цӕмӕй йе ’ппӕт паддзахады дӕр фехъусын кӕна ӕмӕ ныффысса ахӕм бардзырд:+
23«Афтӕ зӕгъы Кир, Персы паддзах: дунейы ӕппӕт паддзахӕдтӕ мын иууылдӕр Дунедарӕг, уӕларвон Хуыцау, мӕ къухмӕ радта. Ӕмӕ мын бафӕдзӕхста, цӕмӕй Йын Йерусалимы, Иудейы зӕххыл, саразон Кувӕндон. Гъемӕ уӕ Йӕ адӕмӕй чи у, уыдон иууылдӕр уырдӕм ацӕуӕнт, ӕмӕ уын Дунедарӕг ахъазгӕнӕг фӕуӕд!»+

• 1:1 3 Пад 3:4-14
+ 1:1 1 Азф 29:25
+ 1:3 1 Азф 16:39, 1 Азф 21:29
+ 1:4 1 Азф 13:5-6, 2 Пад 6:17, 1 Азф 15:1
+ 1:5 Рац 31:2, Рац 27:1, Рац 38:1
+ 1:8 1 Азф 28:5

+ 1:9 3 Пад 8:26, 2 Азф 6:17, Райд 13:16, Райд 28:14

+ 1:12 3 Пад 4:29-31, 3 Пад 5:12, 3 Пад 10:23, Екк 1:16

• 1:14 3 Пад 10:26-29
+ 1:14 3 Пад 4:26, 3 Пад 9:19
+ 1:16 Фӕл 17:16
• 2:1 3 Пад 5
+ 2:3 1 Азф 14:1
+ 2:5 Пс 134:5
+ 2:6 3 Пад 8:27, 2 Азф 6:18, Ис 66:1
+ 2:7 1 Азф 22:15
+ 2:11 3 Пад 10:9
+ 2:13 3 Пад 7:13-14
+ 2:16 Нун 19:46
+ 2:17 1 Азф 22:2
• 3:1 3 Пад 6, 3 Пад 7:15-21
+ 3:1 Райд 22:2, 1 Азф 22:1
+ 3:10 Рац 25:18-20
+ 3:14 Рац 26:31
+ 3:15 4 Пад 25:16-17, Йер 52:21-23
• 4:1 3 Пад 7:23-51
+ 4:1 2 Азф 7:7, 2 Азф 8:12
+ 4:2 4 Пад 16:17
+ 4:6 Езек 40:38
+ 4:7 Рац 25:31-39
• 5:2 3 Пад 8:1-13
+ 5:2 2 Пад 6:12

+ 5:8 Рац 25:22, Рац 26:33-34, 2 Азф 3:10-13, Рац 25:13-15

+ 5:10 Рац 16:33-34, Ным 17:10, Рац 25:21, Рац 40:20, Фӕл 10:5

+ 5:11 1 Азф 24:1-9

+ 5:12 1 Азф 6:33, 1 Азф 6:39, 1 Азф 25:1, 1 Азф 15:16, Пс 150:3-5

+ 5:13 1 Азф 16:42, 1 Азф 16:34, Езр 3:11, Пс 105:1

+ 5:14 Рац 40:34-35
+ 6:1 Пс 17:12, Пс 96:2
• 6:3 3 Пад 8:14-21
+ 6:3 2 Пад 6:18
+ 6:6 2 Пад 7:6-8, 1 Азф 17:5-7
+ 6:7 2 Пад 7:2, 1 Азф 17:1, 1 Азф 22:7
+ 6:9 2 Пад 7:12-13
+ 6:10 1 Азф 28:5
• 6:12 3 Пад 8:22-53
+ 6:12 Езр 9:5
+ 6:14 Рац 15:11
+ 6:16 2 Пад 7:16, 3 Пад 2:4
+ 6:17 2 Азф 1:9
+ 6:18 2 Азф 2:6, Ис 66:1
+ 6:20 Фӕл 12:11
+ 6:22 Рац 22:11
+ 6:24 Лев 26:17
+ 6:26 Фӕл 11:17, 3 Пад 17:1
+ 6:27 1 Пад 12:23
+ 6:28 Лев 26:16, Фӕл 28:22, Ам 4:9, Агг 2:17

+ 6:30 1 Азф 28:9, Пс 43:20, Ӕмб 15:11, Хъуыд 1:24

+ 6:32 Пс 101:16

+ 6:36 Ӕмб 20:9, Екк 7:20, Йак 3:2, 1 Ин 1:8-10, Ром 3:23

+ 6:37 Лев 26:40, Неем 9:2, Дан 9:4-5
+ 6:38 Йер 29:12-14
+ 6:40 Неем 1:6, Неем 1:11, Пс 129:2
+ 6:41 Иов 29:14, Пс 131:8-9
+ 6:42 Пс 131:10
• 7:1 3 Пад 8:62-66

+ 7:1 Лев 9:24, Фӕт 6:21, 3 Пад 18:38, 1 Азф 21:26, Рац 40:34-35, 2 Азф 5:14

+ 7:3 Езр 3:11, Пс 105:1
+ 7:7 2 Азф 4:1
+ 7:8 Лев 23:34
• 7:11 3 Пад 9:1-9
+ 7:12 3 Пад 3:5
+ 7:13 2 Азф 6:26, 2 Азф 6:28
+ 7:14 2 Азф 12:7
+ 7:15 2 Азф 6:40
+ 7:16 Фӕл 11:12
+ 7:18 3 Пад 2:4
+ 7:20 Фӕл 4:26, Фӕл 28:37

+ 7:21 Лев 26:32, Фӕл 29:24, Йер 22:8, Йер 52:13

• 8:1 3 Пад 9:10-28
+ 8:1 3 Пад 6:38, 3 Пад 7:1
+ 8:5 Нун 16:3, Нун 16:5, Фӕл 3:5
+ 8:9 Лев 25:9, 3 Пад 5:13
+ 8:11 3 Пад 3:1, 3 Пад 7:8
+ 8:12 2 Азф 4:1, 2 Азф 7:7
+ 8:13 Фӕл 16:1-17
+ 8:14 1 Азф 24:6, 1 Азф 25:1, 1 Азф 9:22
+ 8:17 Фӕл 2:8, 4 Пад 14:22

+ 8:18 Райд 10:29, 1 Азф 29:4, Иов 22:24, Иов 28:16, Пс 44:10, Ис 13:12

• 9:1 3 Пад 10:1-13

+ 9:1 Пс 71:10, Пс 71:15, Ис 60:6, Йер 6:20, Езек 27:22, Езек 38:13, Иоел 3:8, 3 Пад 4:34, Мт 12:42, Лк 11:31

+ 9:8 2 Азф 2:11, 2 Пад 8:15
+ 9:10 3 Пад 9:27-28
• 9:13 3 Пад 10:14-29
+ 9:16 3 Пад 14:26, 3 Пад 7:2
+ 9:21 3 Пад 22:48
+ 9:22 3 Пад 3:12-13, 2 Азф 1:12
+ 9:23 3 Пад 4:34, 3 Пад 10:1, 2 Азф 9:1

+ 9:25 3 Пад 4:26, 2 Азф 1:14-17, 3 Пад 9:19, 3 Пад 4:26

+ 9:26 3 Пад 4:21
+ 9:28 Фӕл 17:16, 2 Азф 1:14-16
• 9:29 3 Пад 11:41-43
• 10:1 3 Пад 12:1-23
+ 10:1 Фӕт 9:6
+ 10:2 3 Пад 11:26, 3 Пад 11:40
+ 10:4 3 Пад 4:7, 3 Пад 4:22, 3 Пад 9:15
+ 10:15 3 Пад 11:31
+ 10:16 2 Пад 20:1
+ 10:18 3 Пад 4:6, 3 Пад 5:14
+ 11:2 2 Азф 12:5, 2 Азф 12:15
+ 11:5 2 Азф 8:5
+ 11:14 Ным 35:2-3

+ 11:15 3 Пад 12:31, 3 Пад 13:33, Лев 17:7, 3 Пад 12:28

+ 11:18 1 Пад 16:6, 1 Пад 17:13
+ 11:22 Фӕл 21:15-17
• 12:1 3 Пад 14:22-28
+ 12:2 3 Пад 11:40
+ 12:4 2 Азф 11:5-12
+ 12:5 3 Пад 12:22, 2 Азф 11:2
+ 12:6 Рац 9:27
+ 12:9 3 Пад 10:17
+ 12:12 2 Азф 19:3
• 12:13 3 Пад 14:29-31

+ 12:15 3 Пад 12:22, 2 Азф 11:2, 2 Азф 12:5, 2 Азф 9:29, 2 Азф 13:22

• 13:1 3 Пад 15:1-24
+ 13:5 2 Пад 7:12-13
+ 13:6 3 Пад 11:26
+ 13:8 3 Пад 12:28
+ 13:9 2 Азф 11:14, Йер 5:7, Йер 16:20
+ 13:12 Ным 10:9
+ 13:20 3 Пад 14:20
+ 13:22 2 Азф 9:29, 2 Азф 12:15
• 14:2 3 Пад 15:9-12
+ 14:3 Рац 23:24, Рац 34:13
+ 14:6 2 Азф 11:5, 2 Азф 15:15, 2 Азф 20:30
+ 14:9 Нун 15:44, 2 Азф 11:8

+ 14:14 Райд 10:19, Райд 20:1, Райд 26:1, 2 Азф 17:10, 2 Азф 20:29

+ 15:1 Ным 24:2, 2 Азф 20:14, 2 Азф 24:20
+ 15:2 1 Азф 28:9, Ис 55:6, Йер 29:13
+ 15:6 Мк 13:8
+ 15:7 Нун 1:6-7
+ 15:9 2 Азф 11:16
+ 15:11 2 Азф 14:15
+ 15:12 4 Пад 23:3, 2 Азф 29:10, 2 Азф 34:31
+ 15:13 Фӕл 13:6-9
+ 15:15 2 Азф 14:6, 2 Азф 20:30

+ 15:16 3 Пад 15:13-15, 4 Пад 23:4, 4 Пад 23:6, 4 Пад 23:12

• 16:1 3 Пад 15:17-22
+ 16:2 3 Пад 14:26, 4 Пад 12:18
+ 16:7 Ис 31:1, Йер 17:5
+ 16:8 2 Азф 12:3, 2 Азф 14:9

+ 16:9 Ӕмб 5:21, Йер 16:17, Йер 32:19, Зах 4:10, 3 Пад 15:32

+ 16:10 2 Азф 18:26
+ 17:2 2 Азф 11:5
+ 17:4 3 Пад 12:28
+ 17:10 2 Азф 14:14, 2 Азф 20:29
• 18:1 3 Пад 22:4-35
+ 18:1 2 Азф 21:6
+ 18:2 Фӕл 4:43, Нун 21:38-39
+ 18:3 4 Пад 3:7
+ 18:5 3 Пад 18:19
+ 18:6 4 Пад 3:11
+ 18:10 Фӕл 33:17, Зах 1:18-19
+ 18:13 Ным 22:18, Ным 24:13
+ 18:16 Ным 27:17, Езек 34:5
+ 18:18 Ис 6:1, Дан 7:9, Ӕрг 4:2
+ 18:24 3 Пад 20:30
+ 18:26 2 Азф 16:10
+ 18:27 Ным 16:29, Мих 1:2
+ 18:33 2 Азф 35:23
+ 19:2 3 Пад 16:1, 2 Азф 20:34
+ 19:3 2 Азф 12:12
+ 19:5 Фӕл 16:18
+ 19:6 Ром 13:4
+ 19:7 Фӕл 1:17
+ 19:8 Пс 121:5
+ 19:9 2 Пад 23:3
+ 19:10 Фӕл 17:8-9, Езек 3:17, Езек 33:7
+ 20:2 Райд 14:7
+ 20:3 Езр 8:21, Йер 36:9, Ионӕ 3:5
+ 20:6 1 Азф 29:12
+ 20:7 Ис 41:8, Йак 2:23

+ 20:9 3 Пад 8:33, 3 Пад 8:37, 2 Азф 6:28, 2 Азф 6:34

+ 20:10 Фӕл 2:5, Фӕл 2:9, Фӕл 2:19, Ным 20:21
+ 20:12 Пс 24:15, Пс 122:1-2, Пс 140:8
+ 20:14 2 Азф 15:1
+ 20:17 Фӕл 20:1-4
+ 20:19 Рац 6:16, 1 Азф 6:16-18, 1 Азф 9:19
+ 20:20 2 Пад 14:2

+ 20:21 1 Азф 16:34, 2 Азф 5:13, Езр 3:11, Пс 105:1

+ 20:23 Фӕт 7:22, 1 Пад 14:20, 2 Азф 20:22-23
+ 20:29 2 Азф 14:14, 2 Азф 17:10
+ 20:30 2 Азф 14:6, 2 Азф 15:15
• 20:31 3 Пад 22:41-50
+ 20:34 3 Пад 16:1, 2 Азф 19:2
• 21:4 4 Пад 8:16-24
+ 21:6 3 Пад 12:28-30, 2 Азф 18:1
+ 21:7 2 Пад 21:17, 3 Пад 11:36
+ 21:8 Райд 27:40, 3 Пад 22:47

+ 21:12 3 Пад 17:1, 2 Азф 14:2-5, 2 Азф 17:3-4

+ 21:13 3 Пад 12:28-30, 3 Пад 16:31-33
+ 21:16 2 Азф 17:11
+ 21:19 2 Азф 16:14
• 22:1 4 Пад 8:25
+ 22:2 4 Пад 11:1, 2 Азф 22:10
+ 22:4 3 Пад 16:31-33
+ 22:5 4 Пад 8:15, 3 Пад 22:3
+ 22:8 4 Пад 10:11-14
+ 22:9 2 Азф 17:4
• 22:10 4 Пад 11:1-20
+ 22:10 2 Азф 22:2, Фӕт 9:5
+ 23:3 2 Пад 7:12-13
+ 23:4 1 Азф 9:25
+ 23:11 Фӕл 17:18-19, 1 Пад 10:24
+ 23:13 4 Пад 23:3, 2 Азф 6:13
+ 23:15 Неем 3:28, Йер 31:40
+ 23:17 4 Пад 10:27
+ 23:18 Ным 28:2, 1 Азф 23:6, 1 Азф 24:6
+ 23:19 Лев 11
• 24:1 4 Пад 12:1-15
+ 24:6 Рац 30:11-16
+ 24:10 Мк 12:41, Лк 21:1
• 24:17 4 Пад 12:17-21
+ 24:18 Фӕл 16:21-22
+ 24:19 Йер 25:4
+ 24:20 Ным 24:2, 2 Азф 15:1
+ 24:21 Мт 23:35, Лк 11:51
+ 24:22 Райд 9:5
+ 24:24 Лев 26:8, Ис 30:17
• 25:1 4 Пад 14:1-22
+ 25:3 2 Азф 24:25-26
+ 25:4 Фӕл 24:16
+ 25:5 Ным 1:3
+ 25:11 2 Пад 8:13
+ 25:12 Пс 140:6
+ 25:14 2 Азф 28:23
+ 25:18 Фӕт 9:8-15
+ 25:21 Нун 15:10
+ 25:23 Неем 8:16, Йер 31:38, Зах 14:10
+ 25:24 3 Пад 7:51, 4 Пад 12:18, 1 Азф 26:15
+ 25:27 Нун 10:3
• 26:1 4 Пад 15:1-7
+ 26:2 Фӕл 2:8, 3 Пад 9:26
+ 26:4 2 Азф 25:2
+ 26:5 2 Азф 24:2
+ 26:7 1 Азф 4:41, 2 Азф 20:1
+ 26:8 2 Азф 17:11

+ 26:9 4 Пад 14:13, Неем 2:13, Неем 3:13, Неем 3:19-20

+ 26:18 Ным 3:10, Ным 16:40, Ным 18:7
+ 26:20 Ным 12:10
+ 26:21 Лев 13:46
+ 26:22 Ис 1:1, Ис 6:1
• 27:1 4 Пад 15:32-38
+ 27:2 2 Азф 26:4, 2 Азф 26:16
+ 27:3 2 Азф 33:14, Неем 3:26, Неем 11:21
• 28:1 4 Пад 16
+ 28:3 Лев 18:21, Фӕл 18:10
+ 28:4 Фӕл 12:2
+ 28:5 Ис 7:1
+ 28:9 Езр 9:6, Ӕрг 18:5

+ 28:15 4 Пад 6:22, Ӕмб 25:21, Ром 12:20, Фӕл 34:3, Фӕт 1:16

+ 28:17 Ам 1:11
+ 28:18 Ам 1:6
+ 28:20 4 Пад 15:29
• 29:1 4 Пад 18:1-3
+ 29:7 2 Азф 28:24
+ 29:10 4 Пад 23:3, 2 Азф 15:12, 2 Азф 34:31
+ 29:11 Лев 8:14
+ 29:12 Ным 3:17
+ 29:13 1 Азф 15:8, 1 Азф 6:39
+ 29:14 1 Азф 16:41-42
+ 29:16 2 Пад 15:23
+ 29:19 2 Азф 28:24
+ 29:22 Лев 8:15
+ 29:23 Лев 4:15

+ 29:25 2 Пад 12:1, 1 Азф 21:9, 2 Азф 8:14, 1 Азф 25:6

+ 29:26 1 Азф 23:5
+ 30:2 Ным 9:9-11
+ 30:3 2 Азф 29:34
+ 30:5 Фӕт 20:1
+ 30:6 Йер 4:1, Иоел 2:12
+ 30:7 Езек 20:18
+ 30:8 Рац 32:9, 4 Пад 17:14
+ 30:9 Рац 34:6
+ 30:14 2 Азф 28:24
+ 30:16 Фӕл 33:1
+ 30:18 Рац 12:43-49
+ 30:21 Рац 12:15, Рац 13:6
+ 30:26 2 Азф 7:8-10
+ 30:27 Ным 6:23-27, Фӕл 26:15
+ 31:1 Фӕл 16:21-22
+ 31:2 1 Азф 23:6, 1 Азф 24:6
+ 31:3 Ным 28
+ 31:4 Ным 18:8-24
+ 31:5 Неем 13:12
+ 31:6 Лев 27:30, Фӕл 14:22
+ 31:10 Мал 3:10
+ 31:11 Неем 10:39
+ 31:15 Нун 21:9-19

+ 31:17 Ным 4:3, Ным 8:24-25, 1 Азф 23:24, Езр 3:8

+ 31:20 4 Пад 18:3, 4 Пад 20:3
• 32:1 4 Пад 18:13, Ис 36:1
+ 32:5 2 Азф 25:23, 2 Пад 5:9
+ 32:7 Фӕл 31:6, 4 Пад 6:16
+ 32:8 2 Азф 15:2, 2 Азф 20:17
+ 32:12 4 Пад 18:4, 2 Азф 31:1
+ 32:13 Дан 3:15
+ 32:15 Ис 10:11
+ 32:21 2 Пад 24:16, 1 Азф 21:15
+ 32:24 4 Пад 20:11, Ис 38:8
+ 32:25 Пс 115:3, 2 Азф 26:16
+ 32:26 Йер 26:19
+ 32:30 4 Пад 20:20
• 33:1 4 Пад 21:1-9

+ 33:3 2 Азф 31:1, Фӕл 16:21, Фӕл 4:19, 4 Пад 17:16, 4 Пад 23:5

+ 33:4 Фӕл 12:11, 3 Пад 18:29, Йер 7:30, Йер 32:34

+ 33:5 3 Пад 6:36, 3 Пад 7:12
+ 33:6 Лев 18:21, Фӕл 18:10, Лев 19:31
+ 33:8 3 Пад 9:3, 2 Азф 7:12
+ 33:11 Фӕл 28:36
+ 33:13 Дан 4:33

+ 33:14 3 Пад 1:33, Неем 3:3, Неем 12:39, Соф 1:10

• 33:21 4 Пад 21:19-26
+ 33:22 4 Пад 21:2-7, 2 Азф 33:3-6
+ 33:23 2 Азф 33:12
• 34:1 4 Пад 22:1-7
+ 34:2 Фӕл 5:32

+ 34:3 Рац 23:24, Рац 34:13, Фӕл 7:5, 2 Азф 14:3

+ 34:4 Фӕл 16:21, 4 Пад 23:6
+ 34:5 Лев 26:30, 3 Пад 13:2, 4 Пад 23:20
+ 34:12 1 Азф 23:5
• 34:14 4 Пад 22:8-20
+ 34:14 Рац 24:7, Фӕл 31:24-26
+ 34:20 Йер 26:24, Йер 39:14, Йер 40:5
+ 34:21 Фӕл 29:27
+ 34:22 Соф 1:10
+ 34:25 Фӕл 31:29
+ 34:27 Ис 57:15
+ 34:28 Ис 57:1-2
• 34:29 4 Пад 23:1-3
+ 34:30 Фӕл 31:11

+ 34:31 4 Пад 11:14, 4 Пад 23:3, 2 Азф 15:12, 2 Азф 29:10

+ 34:33 2 Азф 28:3, 2 Азф 33:2
• 35:1 4 Пад 23:21-23
+ 35:1 Рац 12:3-11, Фӕл 16:2-8
+ 35:3 2 Азф 17:9
+ 35:4 1 Азф 23, 2 Азф 8:14
+ 35:7 2 Азф 31:3
+ 35:10 2 Азф 30:16, Езр 6:18
+ 35:13 Рац 12:8-9, Фӕл 16:7
+ 35:15 1 Азф 25:1, 1 Азф 26:1-19
+ 35:17 Рац 12:1-20
• 35:20 4 Пад 23:28-30
+ 35:20 Йер 46:2
+ 35:22 2 Азф 18:29
+ 35:23 2 Азф 18:33
+ 35:24 4 Пад 9:28, 4 Пад 22:20
• 36:1 4 Пад 23:30-35
+ 36:4 Йер 22:11-12
• 36:5 4 Пад 23:36
+ 36:6 Йер 25:1, Дан 1:1
+ 36:7 Дан 1:2, Дан 5:2
• 36:9 4 Пад 24:8-17
+ 36:10 Йер 24:1-2, Езек 17:12-13
• 36:11 4 Пад 24:18-20, Йер 52:1-2

+ 36:12 Йер 21:3-7, Йер 27:12-22, Йер 32:1-5, Йер 38:17-26

+ 36:13 Езек 17:15

+ 36:14 Лев 15:31, Йер 7:30, Езек 5:11

• 36:15 4 Пад 25:1-21, Йер 39:1-10, Йер 52:1-30

+ 36:15 Йер 7:13, Йер 25:3
+ 36:16 Йер 5:13, Зах 1:4
+ 36:17 Фӕл 28:49-50
+ 36:21 Лев 26:33-35, Йер 25:11
• 36:22 Езр 1:1-4

+ 36:22 Йер 29:10, Ис 44:28, Ис 45:1, Дан 6:28, Езр 5:13

+ 36:23 Ис 41:2, Ис 44:28

+ https://ibt.org.ru/ebook?id=OSS

Глоссарий

Глоссарий

1. А

2. Ӕ

3. Б

4. В

5. Г

6. Д

7. Е

8. З

9. И

10. Й

11. К

12. КЪ

13. Л

14. М

15. Н

16. О

17. П

18. Р

19. С

20. Т

21. У

22. Ф

23. Х

24. ХЪ

25. Ц

26. ЦЪ

27. Ч

28. Э

Аарон

Моисейы хистӕр ӕфсымӕр, Левийы хӕдзарвӕндагӕй. Хуыцау Моисейы къухӕй израилӕгтӕн Ӕгъдау куы радта, уӕд хистӕр сауджынӕй снысан кодта Аароны.

Сауджынтӕн сӕ хӕстӕ бӕрӕг кодта Хуыцау Йӕхӕдӕг. Хуыцауы тӕрхонмӕ гӕсгӕ, сауджын уӕвӕн уыдис ӕрмӕст Аароны байзӕддӕгтӕн.

Ног Фӕдзӕхсты комкоммӕ загъдӕуы, Аароны хистӕрсауджынад, Йесо Чырыстийы ног, «Мелхиседекы цытноммӕ гӕсгӕ», хистӕрсауджынадимӕ абаргӕйӕ, ӕнӕххӕст кӕй у. Рац 6:20; 29:29; Дзут 5:6; 7:11

Авраам, Аврам

Хуыцау кӕй равзӕрста ӕмӕ фидыд кӕимӕ сарӕзта, дзуттаг адӕмы уыцы фыццаг патриарх. Раздӕр хуындис Аврам, фӕлӕ йын фӕстӕдӕр Хуыцау радта ног ном — Авраам. Уыди цӕугӕцардгӕнӕг.

Хуыцауы дзырдӕй ныууагъта йӕ райгуырӕн бӕстӕ ӕмӕ ӕрцарди дард Ханааны — Хуыцау ын ныфс бавӕрдта ацы зӕхх йӕ байзӕддӕгтӕн раттынӕй. Авраам ӕмӕ йӕ бинойнаг Саррӕ бирӕ фыдӕвзарӕнтӕ баййӕфтой, бирӕ рӕстӕг фенхъӕлмӕ кастысты сӕ фырт Исаакы райгуырдмӕ.

Исаакӕй уӕлдай ма Авраамӕн уыдис ӕндӕр фырт дӕр — Измаел, райгуырдис ын Саррӕйы лӕггадгӕнӕг сылгоймаг Агарӕй. Уыди ма йын ӕндӕр цот дӕр.

Исаакы фырт Йаков сси Израилы дыууадӕс хӕдзарвӕндаджы фыдӕл.

Библийы Авраам у Хуыцауыл иузӕрдион, цыфӕндыйӕ дӕр Йе ’ппӕт бардзырдтӕ ӕххӕст кӕнынмӕ цӕттӕ чи уыди, ахӕм адӕймаг. Райд 11:27; 12:9; 15:1-21; 17:5; Ром 4:3; Дзут 11:8-19

Адӕймаджы Фырт

Дзуттаг дзырдбаст «бен-адам», арамейагау — «бар-энош», комкоммӕ тӕлмацгондӕй нысан кӕны «адӕймаджы фырт», ома «адӕймаг», «мӕлӕтӕн лӕвӕрд». Хуыцау раргом вӕййы пехуымпар Езекиелмӕ ӕмӕ йӕ хоны «адӕймаджы фырт». Пехуымпар Даниил Адӕймаджы Фырт хоны, Хуыцау ӕппӕт дзыллӕты йӕ дӕлбар Кӕмӕн бакӕндзӕн, уыцы ӕрцӕуинаг Паддзах Мессиайы. Евангелийы Йесо Чырысти Йӕхи арӕх фӕхоны Адӕймаджы Фырт ӕмӕ уымӕй, ӕвӕццӕгӕн, амоны Даниилы развӕлгъау дзырдмӕ. Рац 11:5; Пс 8:5; Езек 2:1; Дан 7:13-14; Мт 8:20; 19:28; Мк 2:10; Хъуыд 7:56

Алелуйа

Дзуапхъӕр, рагон дзуттаг дзырд («халелуйа»), нысан кӕны «стаут Хуыцауы». Арӕх ӕмбӕлдис рагон дзуттӕгты куывдтытӕ ӕмӕ гимнты. Пс 147:9; 148:1,14; 149:1,9; 150:1,6; Ӕрг 19:1-6

Аммен

Рагон дзуттаг дзырд «аммен» нысан кӕны «ӕцӕг» кӕнӕ «ӕцӕгдзинад», «афтӕ уӕд», «ӕнӕмӕнг». Арӕх дзы пайда кӕнынц куывды кӕронбӕттӕны. Дзырд «аммен»-ӕй райдайӕн кӕнӕ фӕуӕн ис уацамынд кӕнӕ куывд.

Искӕй ныхасӕн ацы дзырдӕй дзуапп дӕтгӕйӕ, адӕймаг ӕвдисы, йемӕ ӕххӕстӕй разы кӕй у, уый. Ным 5:22; Фӕл 27:15-26; Йер 11:15; Ром 1:25; Ӕрг 3:14

Анакы байзӕддӕгтӕ

Израилӕгты ӕрбацӕуыны размӕ Хевронмӕ хӕстӕг Ханааны цӕрӕг адӕмтӕй иу. Уӕйгуыты байзӕддаг, Анакы фӕдонтӕ, уыдысты ӕнахуыр тыхджын ӕмӕ бӕрзонд. Фӕл 9:2; Нун 11:21-22

Апостол

Рагон бердзенаг ӕвзаджы ацы дзырд нысан кӕны «ӕрвыст» («минӕвар», «уацхӕссӕг»). Евангелийы афтӕ хонынц, Йесо Чырысти кӕй равзӕрста ӕмӕ Фарны Уац амонынмӕ кӕй арвыста, уыцы адӕймаджы. Апостол уӕвын тынг бӕрнон ӕмӕ кадджын хъуыддаг уыдис: кӕд Чырысти уӕларвон Паддзах у, уӕд апостол та — Йӕ ӕххӕстбарджын минӕвар зӕххыл.

Фыццаджыдӕр афтӕ хонынц Чырыстийы ӕввахсдӕр дыууадӕс ахуыргӕнинаджы, Йӕ зӕххон царды Йемӕ чи цыди, уыдоны. Фӕстӕдӕр йӕхи апостол хонын райдыдта Павел дӕр — Чырысти Йӕ амӕлӕт ӕмӕ райгасы фӕстӕ лӕггад кӕнынмӕ кӕмӕ фӕсидтис, уый. Гӕнӕн ис, афтӕ хуыдтой Фарны Уацы иннӕ амонджыты дӕр, зӕгъӕм, Варнавӕйы. Мт 10:1-20; Хъуыд 14:14; Гал 1:11-19

Арамейаг ӕвзаг

Хӕстӕгдӕр у рагон дзуттаг ӕвзагмӕ (фӕстӕдӕр — ивритмӕ), къаддӕр хион у араббаг ӕвзагӕн.

Ч. Р. агъ. VI ӕнусы уыдис ӕппӕт Хӕстӕг Скӕсӕны дипломати ӕмӕ сӕудӕджерады сӕйраг ӕвзаг. Рагон Фӕдзӕхсты иуӕй-иу чингуыты хӕйттӕ — Езр 4:8—6:18; 7:12-26; Йер 10:11; Дан 2:4—7:28 — фыст сты арамейаг ӕвзагыл.

Йесо Чырыстийы зӕххон царды заман арамейаг ӕвзаг Палестинӕйы уыдис иудейӕгты дзургӕ ныхасы сӕйраг хуыз.

Аргъуан

Бердзенаг дзырд «экклесиа» нысан кӕны «ӕмбырд». Йесо Чырысти кӕй уырны, уыцы дзыллӕйы дӕр Ног Фӕдзӕхсты хонынц аргъуан. Аргъуантӕ ма хуыйнынц, иу ран чи цӕры ӕмӕ Хуыцаумӕ кувын, Сыгъдӕг Фыст ахуыр кӕнын ӕмӕ бастдзинад аразыны тыххӕй иумӕ чи ӕрӕмбырд вӕййы, уырнджыты уыцы къордтӕ дӕр. Мт 16:18; Хъуыд 8:1; 20:28; Ром 16:4; Кол 1:24

Аргъуыд

Дины сӕйрагдӕр ӕгъдӕуттӕй иу: донмӕ ныххызт нысан кодта адӕймаджы ссыгъдӕг кӕнын ӕмӕ йӕ Хуыцауы бар бакӕнын. Ног Фӕдзӕхсты ныхас цӕуы аргъуыды дыууӕ хуызыл: Аргъауӕг Иуане фыццаг аргъуыдта, йӕ тӕригъӕдтыл чи ӕрфӕсмон кодта ӕмӕ Хуыцауы фӕндон ӕххӕст кӕныныл чи ныллӕууыд, уыцы адӕймӕгтыл. Уый фӕстӕ Йесо Чырысти Йӕхӕдӕг Иорданы цӕугӕдоны аргъуыд райста Иуанейӕ, ӕмӕ Йыл Сыгъдӕг Уд уӕларвӕй Йӕхи ӕруагъта. Уыцы рӕстӕг райдыдта Йесойы лӕггад Мессиайы хуызы. Йесо Чырыстийы амӕлӕт ӕмӕ райгасы фӕстӕ аргъуыды мидис фӕарфдӕр ис: адӕймаг йӕ къух сисы йӕ раздӕры тӕригъӕдджын цардыл, ома тӕригъӕдӕн амӕлы, фӕлӕ райгас вӕййы Чырыстиимӕ иумӕ ног цард кӕнынӕн. Ног Фӕдзӕхсты «Йесойы аргъуыд» нысан кӕны Йесойы хъизӕмӕрттӕй фӕхайджын уӕвын, «Удӕй аргъуыд» та — адӕймагыл Сыгъдӕг Уд Йӕхи кӕй ӕруагъта ӕмӕ адӕймаг Удӕй кӕй схайджын ис, уый. Мк 1:5,7-12; Хъуыд 10:47; Кол 2:12

Аси

Ромаг провинци, ныртӕккӕйы Чысыл Азийы (Турчы) хай. Йӕ сӕйраг сахар уыдис Эфес (афтӕ у нырыккон транслитерацийы). Азийӕн, куыд дунейы хайӕн, йӕ ном равзӕрдис ацы провинцийы номӕй, фӕлӕ дыууӕ номы кӕрӕдзиимӕ хӕццӕ кӕнын нӕ хъӕуы. Хъуыд 19:26; Ӕрг 1:4

Ассири

Рагон тыхджын импери ныры Иракы зӕххыл, йӕ сӕйраг сахар — Ниневи. Ч. Р. агъ. 722 азы ассириӕгтӕ басастой Цӕгатаг Израилаг паддзахад ӕмӕ израилӕгтӕй бирӕты уацары райстой. Уый фӕстӕ Ассирийы империйы иннӕ хӕйтты цӕрджыты ӕвӕндонӕй ӕрцӕрын кодтой Израилы зӕххыл. Уыдон-иу, Израилы зӕххыл ма цӕргӕйӕ чи баззадис, уыцы израилӕгтимӕ бинонтӕ скодтой. Ассириӕгтӕ бабырстой Иудеймӕ (Хуссайраг паддзахадмӕ) дӕр, фӕлӕ сын ӕй басӕттын нӕ бантыст. Фӕстӕдӕр Ниневийы сахары баййӕфта Хуыцауы азар, ӕмӕ йӕ бынтон ныппырх чындӕуыд знӕгты къухӕй. 4 Пад 18:9; 19:36; Наум 1:3

Ӕвдисӕйнаг

Исты ныффидар кӕныны, уырнынад тыхджындӕр кӕныны, фидӕн раргом кӕныны тыххӕй Хуыцау цы архайд кӕнӕ диссаг саразы, уый. Райд 9:12; Рац 3:12; Фӕт 6:17; Мт 12:39-40

Ӕгъдау

Рагдзуттаг «Торӕ», ома «Ӕгъдау», у, Хуыцау Йӕ адӕмӕй цавӕр цард ӕмӕ кадмӕ ӕнхъӕлмӕ кӕсы, уый тыххӕй ахуырад. Хуыцау Моисейӕн радта Ӕгъдау, цӕмӕй йӕ уый Израилы адӕммӕ фӕхӕццӕ кӕна. Ацы ахуырад ӕмӕ йӕ ралӕвар кӕныны истори Рагон Фӕдзӕхсты ӕвдыст сты, сӕйрагдӕр, Ӕгъдау дӕр ма кӕй фӕхонынц, уыцы Фондзчиныгоны (Библийы фыццаг фондз чиныджы). Ӕгъдау лӕвӕрдта израилӕгтӕн бӕстон уынаффӕтӕ сӕ дин ӕмӕ ӕхсӕнадон царды тыххӕй, бӕрӕг сын кодта сӕ хидарыны нормӕтӕ. Ног Фӕдзӕхсты апостол Павел дзуры, зӕгъгӕ, адӕмӕн сӕ бон нӕу Ӕгъдауы ӕппӕт домӕнтӕ сӕххӕст кӕнын, стӕй Ӕгъдауӕн йӕхимӕ дӕр нӕй, адӕмы сӕ тӕригъӕдты тыххӕй ӕфхӕрдӕй чи фервӕзын кӕна, ахӕм хъомыс. Уымӕ гӕсгӕ Ног Фӕдзӕхсты Ӕгъдауы ныхмӕ ӕвӕрд у фарн. Райд 26:5; Рац 24:12; Пс 1:2; 18:8; Мт 5:17; Гал 4:21; Ром 2:12-13,25; 3:20

Ӕгъдаузонӕг

Хуыцау Израилӕн цы Ӕгъдау радта, уый хорз чи зоны, ахӕм адӕймаг. Ӕгъдаузонӕгӕн йӕ куыст уыдис Ӕгъдау рафыссын, иртасын, пайда дзы кӕнын ӕмӕ йӕ адӕмӕн амонын ӕмӕ ӕмбарын кӕнын. Ахӕм адӕймӕгтӕн дзуттӕгты дзыллӕйы ӕхсӕн уыдис стыр кад ӕмӕ бархъомыс. Фӕлӕ фӕдзӕхстытӕ ӕххӕст кӕныны тыххӕй цы уагӕвӕрдты ӕмбырдгонд сарӕзтой, уый хуымӕтӕг иудейӕгтыл сӕвӕрдта тынг уӕззау уаргъ. Уый тыххӕй Йесо Чырысти азымы дардта ӕгъдаузонджыты (уыдонмӕ хаудысты, ӕвӕццӕгӕн, чиныгзонджытӕ дӕр). Мт 22:35; 23:23; Лк 10:25

Ӕлгъыст (ӕлгъыстаг), анафемӕ

Хуыцауы номыл сафинаг цы у, уый: Хуыцауӕн нывонды хуызы-иу хъуамӕ бындзагъд ӕмӕ пырхгонд ӕрцыдаиккой хӕстон тӕлӕтыл нымад адӕм, цӕрӕгойтӕ ӕмӕ дзауматӕ. Уымӕй уӕлдай ма Ног Фӕдзӕхсты апостол Павел ӕлгъыст хоны, Евангели раст чи не ’мбарын кӕны ӕмӕ Йесо Чырыстийы йӕ зӕрдӕмӕ чи нӕ исы, уыдоныл Хуыцауӕй хъоды бакӕнын. Нун 6:17-20; 1 Кор 16:22; Гал 1:8-9

Ӕнӕсунӕт

Библийы ацы дзырдӕй хонынц муртаттаг адӕмы, лӕппуйы ӕмӕ нӕлгоймаджы кӕройнаг буар лыг кӕныны ӕгъдау кӕмӕ нӕ уыдис, уыдоны, зӕгъӕм, филистимӕгты. Ацы дзырд ма ӕмбӕлы ахӕм дзырдбӕстыты: «ӕнӕсунӕт зӕрдӕтӕ», «ӕнӕсунӕт хъустӕ» ӕмӕ ӕнд., — афтӕ хонынц, Бардарӕджы фӕдыл чи нӕ цӕуы, уыдоны. Лев 26:41; Фӕт 14:3; Езек 44:7; Хъуыд 7:51; Ром 3:30; Гал 2:7

Ӕргомад

Хуыцау адӕмӕн йӕ фӕнд раргом кӕны алы хуызты: уӕларвӕй ӕрыхъуысгӕ хъӕлӕсы, зӕдты, пехуымпарты, цӕстылуайӕнты, Сыгъдӕг Фысты фӕрцы. Хуыцауы фӕндон ӕвдисӕг мадзӕлттӕ иууылдӕр иумӕ хуыйнынц ӕргомад. Рац 25:21; Пс 18:8; 118:130; Ис 56:1; Дан 10:1; Мт 2:12; Ром 14:24-26; Ӕрг 1:1

Ӕрдызт

Ӕрдызт нӕлгоймаг. Рагзаманты бирӕ адӕмтӕм паддзахы усдон хъахъхъӕдтой ӕрдызт лӕгтӕ (уӕвгӕ, дзуттӕгтӕм ахӕм ӕгъдау нӕ уыдис). Уыдон-иу арӕх сбарджын сты паддзахы галуаны ӕмӕ-иу бацахстой бӕрзонд бынӕттӕ, уымӕ гӕсгӕ дзырд «ӕрдызт» сси ӕмбарынад «паддзахы дӕлдӕр»-ы синоним. 4 Пад 25:19; Ест 2:3; Хъуыд 8:27-39

Ӕрхуы денджыз

Афтӕ хуындис, Кувӕндоны кӕрты донӕй йедзагӕй цы стыр бӕрцуат лӕууыдис, уый. Сауджынтӕ дзы пайда кодтой сӕ къухтӕ ӕмӕ сӕ къӕхтӕ ӕрӕхсынӕн. 3 Пад 7:23-26; 2 Азф 4:2-5,10

Баал

Арвнӕрынгӕнӕг хуыцау — Палестинӕйы цӕрӕг хананейӕгтӕ израилӕгты ӕрцыды размӕ рагзаманты кӕмӕ куывтой, уыцы хуыцӕуттӕй иу.

Ацы дзырды фыццаг нысаниуӕг у «хицау, ӕлдар». Бӕстӕйы цы бынӕттон цӕрджытӕ баззадис, уыдоны фӕзмгӕйӕ-иу израилӕгтӕ дӕр Баалӕн арӕх кад кодтой. Уый нымад уыдис Хуыцауы раз адӕмӕн се стырдӕр фыдракӕндтӕй иуыл. Фӕт 2:13; 10:6; 1 Пад 7:3-4; 12:10; Ром 11:4

Барвӕндӕй лӕвар, барвӕндӕй хаст хуын, мысайнӕгтӕ

Адӕймаг барвӕндӕй Кувӕндонмӕ кӕй хаста, уыцы хор, оливӕйы сой, сӕн кӕнӕ ӕхца — мысайнӕгтӕ. Рац 35:29; 36:3; Езр 3:5; 8:28; Пс 118:108

Бардарӕг

Бирӕ тӕлмацты ацы дзырд ӕвдисы, Хуыцау Моисей ӕмӕ израилӕгтӕн Йӕхи цы номӕй раргом кодта, уый — «Яхве». Ацы дзуттаг дзырд куыд дзургӕ у, уый бӕрӕг нӕу. Хатгай-иу дзырд «бардарӕг» уыдис хуымӕтӕджы сидӕн дӕр — афтӕ-иу сдзырдтой кадджын кӕнӕ бархъомыс адӕймагмӕ («хицау»). Рац 3:15; 6:2; Фӕл 6:4; Мт 8:2

Бардарӕджы бон, фӕстаг бон

Рагзаманты израилӕгтӕ нымадтой, зӕгъгӕ, уый у, Хуыцау Израилы знӕгты кӕд бафхӕрдзӕн ӕмӕ Йӕ адӕмы кӕд фервӕзын кӕндзӕн, уыцы бон. Фӕлӕ фӕстӕдӕр йӕ нысаниуӕг аивта, ӕмӕ пехуымпарты развӕлгъау ныхӕсты нымад у, Бардарӕг дзыллӕты историмӕ кӕд бавналдзӕн ӕмӕ дунейӕн тӕрхон кӕнынмӕ кӕд ӕрцӕудзӕн, уыцы боныл.

Ног Фӕдзӕхсты загъдӕуы, Хуыцау уыцы бон Йесо Чырыстийы къухӕй ӕппӕт дунейӕн тӕрхон кӕй кӕндзӕн.

Ацы бон ма хуыйны Фӕстаг бон кӕнӕ Тӕрхоны бон дӕр. Ис 13:6,9; Езек 13:5; Иоел 1:15; Ам 5:18,20; Авад 1:15; Соф 1:7,14; Ин 6:39; 11:24; Хъуыд 2:20

Бӕрзӕндтӕ

Ханаанаг дины кувӕндӕттӕ; фылдӕр хатт сӕ арӕзтой обӕутты цъуппытыл, фӕлӕ-иу уыдысты стыр бӕлӕсты бын ӕмӕ дӕлвӕзты дӕр. Ацы кувӕндӕтты цӕджындзтӕ ӕвӕрдтой ус-хуыцау Астартӕйы номыл ӕмӕ йын хастой нывӕндтӕ. Зӕхх цӕмӕй бирӕ тыллӕг дӕтта, уый тыххӕй-иу уыцы кувӕндӕтты кодтой хӕлд ӕмӕ хъахбай митӕ. Уыцы хъуыддаг ӕлгъаг уыди Бардарӕджы раз ӕмӕ пехуымпарты уылты бирӕ хӕттыты хъусын кодта карз фауӕн ныхас. Лев 26:30; 3 Пад 3:2-4; 4 Пад 23:1-28; Йер 7:31

Буд

Экзотикон зайӕгойы хус писи, ӕмбырд ӕй кӕнынц бӕлӕстыл; куы йӕ ссудзай, уӕд йӕ фӕздӕг кӕны ӕхсызгон хӕрздӕф. Буд уыдис зынаргъ. Фембӕлды Цатыры, фӕстӕдӕр та Йерусалимы Кувӕндоны «буд судзын» уыди нывонд кӕныны хицӕн хуызыл нымад. Ахӕм хӕрздӕфгӕнӕнӕнтӕ ма хонынц фимиам дӕр. Рац 30:34; Лев 2:1,15; Мт 2:11; Ӕрг 8:4

Вавилон

Рагон Хӕстӕг Скӕсӕны стырдӕр сахар, Дыууӕдонастӕу ныры хуссайраг Иракы зӕххыл, рагзаманты тыхджындӕр империтӕй иуы сӕйраг сахар. Вавилоны куывтой бирӕ алыхуызон хуыцӕуттӕм. Ч. Р. агъ. 586 азы вавилойнӕгтӕ бацахстой Иудӕйы Хуссайраг паддзахад (Иудей), ныппырх кодтой Йерусалим ӕмӕ Кувӕндон, уацары райстой бирӕ иудейӕгты ӕмӕ сӕ ӕрцӕрын кодтой Вавилоны паддзахады зӕххытыл. Ног Фӕдзӕхсты заманмӕ Вавилон пырхгонд ӕрцыдис, уымӕ гӕсгӕ дзырд «вавилон» нысан кӕны хӕйрӕджы паддзахад; ӕвӕццӕгӕн, уыимӕ бастой Ром дӕр — Йерусалим чи басаста, муртаттаг культтӕ ӕмӕ бирӕ ӕнӕуагдзинӕдты артдзӕст чи уыдис, уыцы ног стыр империйы сӕйраг сахар. 4 Пад 25:1-22; Ӕрг 18

Веелзевул

Сайтаны (хӕйрӕг дӕр ӕй хонынц), Хуыцауы знаг ӕмӕ дӕлимонты раздзоджы нӕмттӕй иу. Ацы ном, ӕвӕццӕгӕн, баст у Ханааны муртаттаг адӕмы сӕйраг хуыцау Баалы номимӕ. 4 Пад 1:6; Лк 11:15

Галаад

Махиры фырт, Менассиайы фырты фырт. Уымӕй уӕлдай ма, Галаад, зӕгъгӕ, афтӕ хуындис Израилы иу хай Иорданы скӕсӕнварс, уыдис хӕхбӕстӕ, ӕмӕ дзы цардысты Рувим ӕмӕ Гады хӕдзарвӕндӕгтӕ, стӕй Менассиайы хӕдзарвӕндаджы ӕмбис. Райд 31:21-25; 31:47-48; Фӕл 3:13-15; Нун 17:1

Галилей

Израилы цӕгатварс ӕмбӕхсӕн сахартӕй иуы — Кедешы — алыварс зӕхх; уыдис Иссахары, Неффалимы, Зевулоны ӕмӕ Асиры хӕдзарвӕндӕгты бар. Вавилойнаг уацары заман уым цы дзуттӕгтӕ баззадис, уыдон сӕмхӕццӕ сты ӕрцӕуӕг муртаттӕгтимӕ, фӕстӕдӕр ма сӕм бафтыдысты арамейаг, финикиаг ӕмӕ бердзенаг ӕрлидзджытӕ, уымӕ гӕсгӕ ацы бынат арӕх нымадтой муртаттагыл. Йесо Чырысти Йӕ зӕххон царды фылдӕр хай арвыста Галилейы, ам бирӕ уацамынд кодта ӕмӕ амыдта. Нун 20:7; 21:32; 4 Пад 15:29; Мт 4:23; Ин 1:46; 7:52

Галилейы денджыз

Иорданы донгуырӕн, стыр ӕдзӕхх цад Галилейы. Библийы ацы цадӕн ис ӕндӕр нӕмттӕ дӕр — Геннисареты цад, Киннерет, Тивериады денджыз. У кӕсагджын, вӕййы дзы ӕцӕг уаддымгӕтӕ, уымӕ гӕсгӕ йӕ арӕх хуыдтой денджыз дӕр. Библийы ӕмбӕлынц ацы цады алыхуызон нӕмттӕ. Ным 34:11; Мт 4:18; Лк 5:1; Ин 21:1

Гееннӕ, Хинномы дӕлвӕз

Бердзенаг дзырд «гееннӕ» равзӕрдис дзуттаг дзырд «ге-хинном»-ӕй («Хинномы дӕлвӕз»). Хуыдтой ма йӕ «Хинномы фыртты дӕлвӕз» дӕр. Ацы бынат ис Йерусалимӕй дарддӕр, хуссар-скӕсӕнӕрдыгӕй. Рагзаманты уым куывтой Баалмӕ кӕнӕ Молохмӕ, арӕх сын хастой лӕгнывӕдтӕ.

Иудейаг паддзах Иосиа нӕ уагъта ахӕм нывӕндтӕ хӕссын, фӕлӕ та-иу муртаттаг культтӕ сног сты. Пехуымпар Йеремиа развӕлгъау дзырдта, Йерусалимы цӕрджытӕ уыцы дӕлвӕзы знӕгты къухӕй мард кӕй ӕрцӕудзысты ӕмӕ ӕнӕныгӕдӕй уым кӕй баззайдзысты. Гӕнӕн ис, ӕмӕ пехуымпар Исайа дӕр кодта уыцы дӕлвӕзы кой, тӕригъӕдджынтӕ рӕстудтӕн сӕ цӕстыты раз ӕфхӕрд цы ран ӕрцӕудзысты, ууыл куы дзырдта, уӕд. Уыцы бынат йедзаг уыдзӕн, тӕригъӕдджынтӕн сӕ буар чи ӕвдӕрздзӕн, ахӕм зынг ӕмӕ уаллӕттӕй. Уымӕ гӕсгӕ гееннӕ хонын райдыдтой, ӕнӕахуысгӕ арт кӕм судзы, ахӕм бынат тӕригъӕдджынты ӕфхӕрынӕн. Ацы нысаниуӕджы дзырд «гееннӕ» ӕмбӕлы Ног Фӕдзӕхсты. Заманты кӕрон иууылдӕр Тӕрхонмӕ куы райгас уой, уӕд тӕригъӕдджынтӕ ӕппӕрст ӕрцӕудзысты гееннӕйы. Нун 15:8; 4 Пад 23:10; 2 Азф 28:3; Ис 66:24; Йер 19:6-9; Мт 5:22; 10:28; Мк 9:43; Лк 12:5; Йак 3:6

Гуымиры, быдыргъ

Дурын кӕнӕ хъӕдын ныварӕзт; адӕм хуыцауы хуызы кӕмӕ куывтой, ахӕм сурӕтгонд кӕнӕ ӕндӕр предмет. Рац 20:4; Фӕт 17:3; Ис 40:19-20; Хъуыд 7:41

Давид

Хуыцау кӕй равзӕрста ӕмӕ Саулы фӕстӕ Израилы паддзах кӕй скодта, уый.

Паддзах сси Ч. Р. агъ. 1000 азмӕ ӕввахс ӕмӕ Израилӕй рауайын кодта стыр паддзахад, Йерусалим та йын скодта йӕ сӕйраг сахар.

Уый уыдис разагъды хӕстон ӕмӕ уыимӕ стыр поэт дӕр, Рагон Фӕдзӕхсты Псаломты — Хуыцауы стауӕн зарджыты — автортӕй иу.

Давид иузӕрдионӕй лӕггад кодта Хуыцауӕн, ӕмӕ йын уый тыххӕй Хуыцау зӕрдӕ бавӕрдта, йӕ амӕлӕты фӕстӕ Израилы паддзахиуӕг ӕрмӕст йӕ байзӕддӕгтӕ кӕй кӕндзысты. Паддзахы бынаты Давиды раивта йӕ фырт Соломон. Израилы пехуымпартӕ развӕлгъау дзырдтой, зӕгъгӕ, дунейыл рӕстагӕй паддзахиуӕг Чи хъуамӕ кӕна, уыцы Мессиа (бердзенагау «Христос») дӕр уыдзӕнис Давиды байзӕддаг. Уымӕ гӕсгӕ Чырыстийы дӕр хуыдтой Давиды Фырт (Байзӕддаг). 1 Пад 16:13; 17:12-58; 2 Пад 7; Пс 88:4-5; Мт 22:41-45

Давиды сахар

Йерусалимы рагондӕр хай, Сионы хохы фахсыл амад фидар, паддзах Давид бынӕттон цӕрджытӕй, йевусӕгтӕй, кӕй байста, уый. Лукайы Евангелийы Давиды сахар хуындӕуы Вифлеем дӕр — Давид уым кӕй райгуырдис, уымӕ гӕсгӕ. 2 Пад 5:6-9; Лк 2:11

Давиды фырт

Комкоммӕ паддзах Давиды байзӕддаг. Иудейӕгтӕ афтӕ хуыдтой Мессиайы (Чырыстийы), уымӕн ӕмӕ сӕ уырныдта, Мессиа паддзах Давиды мыггагӕй кӕй уыдзӕн, уый. Йер 23:5; Мт 1:20; Мт 20:30; Лк 20:41-44

Дӕлимон, фыдмон

Хӕйрӕджы дӕлбар чи у, ахӕм мон. Адӕм-иу тарстысты дӕлимонтӕй, уымӕн ӕмӕ уыдонӕн сӕ бон у ацы дунейы архайын, зӕгъӕм, адӕймаджы мидӕг бацӕуын ӕмӕ йыл бынтон сбарджын уӕвын. Фӕлӕ ацы дунейы сӕйраг бартӕ Хуыцаумӕ кӕй сты, уымӕ гӕсгӕ-иу Йесо Хуыцауы тыхӕй адӕмы дӕлимонтӕй ссӕрибар кодта, стӕй уыцы хъомысӕй схайджын кодта Йӕ ахуыргӕнинӕгты дӕр. 1 Пад 16:14; Лк 11:19; Хъуыд 19:15-16; 1 Кор 10:20

Дӕс сахары

Галилейы денджызӕй хуссарӕрдӕм ӕмӕ скӕсӕнӕрдӕм цы дӕс сахары уыдис (ӕрмӕст Дамаск уыдис цӕгатӕрдыгӕй), уыдоны цӕдис. Цардысты дзы, сӕйрагдӕр, муртаттӕгтӕ. Сахартӕ хуындысты: Скифополь, Гиппос, Дамаск, Гадарӕ, Рафанӕ, Канафӕ, Пеллӕ, Дион, Герасӕ, Филадельфиа. Фӕстӕдӕр ацы цӕдис фестырдӕр ис, бацыдысты йӕм бынӕттон 14 кӕнӕ 18 сахары. Мк 7:31

Дзуар

Йесо Чырыстийы заман Ромаг империйы тӕккӕ уӕззаудӕр фыдракӕндтӕ саразӕг адӕймӕгты мӕлӕтмӕ раттыны тыххӕй цы арӕзтагӕй пайда кодтой, уый. Конд уыдис зӕххы сагъд цӕджындз ӕмӕ йыл цӕхгӕрмӕ фидаргонд хъӕдӕй. Дзуарыл байтындзыны тӕрхон-иу кӕмӕн рахастой, уыдоны-иу дзуарыл бабастой кӕнӕ зӕгӕлтӕй ныххуыдтой ӕмӕ-иу сӕ хъизӕрмаргӕнгӕйӕ афтӕмӕй ныууагътой. Ахӕм мӕлӕт нымад уыдис ӕппӕты ӕвирхъаудӕр ӕмӕ ӕгаддӕрыл. Дзуарыл байтындзыны тӕрхон-иу кӕмӕн рахастӕуыд, уый хъуамӕ йӕ дзуар йӕхӕдӕг хастаид. Уый у «хи дзуар хӕссын»-ы комкоммӕ нысаниуӕг. Йесо Чырысти дзуарыл тыгъд куы ӕрцыдис, уӕд Чырыстийы фӕрцы ацы марӕнгарз сси ирвӕзын ӕмӕ цардмӕ здӕхыны нысан. Мт 10:38; Лк 23:26; 1 Кор 1:17-18

Динари

Ромаг ӕвзист ӕхца, ӕххуырст кусӕджы боны мызд. Лк 20:24

Донгонд дзулты бӕрӕгбон

Бӕрӕг ӕй кодтой дзуттаг къӕлиндары фыццаг мӕй авивы (хуындис ма нисан дӕр), 15-ӕм бонӕй 21-ӕм бонмӕ, ӕмӕ-иу райдыдта Куадзӕны хӕдфӕстӕ. Къуырийы дӕргъы израилӕгтӕ мысыдысты, Хуыцау сӕ Мысырӕй ӕваст куыд ракодта, уый. Хӕдзары хъуамӕ ма уыдаид ӕнхъизӕнджын хойрӕгтӕ, стӕй ӕнхъизӕнджын дзул дӕр хӕрӕн нӕ уыди. Бӕрӕгбоны фыццаг ӕмӕ ӕвдӕм бонты кодтой уазӕмбырдтӕ ӕмӕ хастой ӕмбӕлгӕ нывӕндтӕ. Ног Фӕдзӕхсты заман Куадзӕн ӕмӕ Донгонд дзулты бон нымад уыдысты иу бӕрӕгбоныл. Рац 12:14-20; 13:3-10; 23:15; 34:18; Лев 23:6-8; Ным 28:17-25; Фӕл 16:3-4,8; Мк 14:1,12; Лк 22:1

Елеоны хох

Ныллӕггомау хох Йерусалимы скӕсӕйнаг сисмӕ хӕстӕг; уырдыгӕй тынг рӕсугъдӕй зыны ӕгас сахар дӕр. Хонынц ма йӕ Сойджын хох дӕр. Йӕ рӕбын, Гефсиманы дыргъдоны, зади оливӕ бӕлӕстӕ. Ам ӕрцыдысты Библийы историйы бирӕ цаутӕ: зӕгъӕм, Езекиел хохы сӕрмӕ федта Хуыцауы кад сахарӕй ацӕугӕ, Захариа развӕлгъау дзырдта, Бардарӕджы Боны цаутӕ ацы бынатӕй кӕй райдайдзысты, Чырысти ацы ран кодта заманты кӕроны кой ӕмӕ ардыгӕй ссыди уӕларвмӕ. Езек 11:23; Зах 14:4; Мт 24:3

Ермон

Израилы бӕрзонддӕр хох, ис бӕстӕйы цӕгатварс. Фӕл 3:8-9; 4:48; Нун 11:3; Пс 41:7; 88:13; 132:3

Ефод

Дины фӕтк ӕххӕст кӕнгӕйӕ, сауджынтӕ кӕй дардтой, ахӕм ӕнӕдыс уӕлӕдарӕс. Зӕгъӕм, скодтой-иу ӕй, Хуыцауы фӕндон базонын-иу куы хъуыдис, уӕд. «Фӕтӕгты чиныджы» та ефоды кой ис хӕдзарон хуыцаугӕндтимӕ (терафимтимӕ) — гӕнӕн ис ӕмӕ ныхас цӕуы гуымирыйы дарӕсыл. Рац 28:6; Лев 8:7; 1 Пад 2:18; Фӕт 17:5; 1 Азф 15:27

Зӕд

Уӕлӕрдзон гоймаг, лӕггад кӕны Хуыцауӕн ӕмӕ Йын Йӕ бардзырдтӕ хӕццӕ кӕны адӕммӕ, ӕххуыс кӕны ӕмӕ хъусын кӕны Хуыцауы фӕндон.

Равзӕрдис рагонд дзуттаг дзырд «малах»-ӕй (бердзенагау — «ангелос»), нысан кӕны «уацхӕссӕг». Афтӕ-иу схуыдтой адӕймаджы дӕр. Библийы иуӕй-иу уӕлдай кадджындӕр зӕдты хонынц сӕ нӕмттӕй — Михаел, Габриел.

Зӕдты иу хай растадис Хуыцауы ныхмӕ ӕмӕ Йӕ коммӕ нал кастис, сайтаны фарс рахӕцыдысты. Ахӕмты хонынц сӕфт зӕдтӕ. Райд 16:7-11; 19:1-29; 22:11-12; Пс 148:2; Лк 1:8-20; 2 Пет 2:4; Дзут 1:13-14

Зындон, дӕлдзӕх

Хӕстӕг Скӕсӕны бирӕ адӕмты уырнынадмӕ гӕсгӕ, мӕрдтыбӕстӕ ис зӕххы арфы, ӕмӕ сӕ амӕлӕты фӕстӕ адӕм се ’гас дӕр — куыд рӕстудтӕ, афтӕ тӕригъӕдджынтӕ дӕр — ныххизынц уырдӕм. Дзуттаг Библийы ацы дуне фӕхонынц «шеол», бердзенаг Библийы та — «хадес».

Фӕлӕ ацы зындон ӕмӕ, нырыккон хуыцаузонады «зындон» кӕй хонынц, уыдон бынтон иу не сты.

Мӕрдты дунейы мард адӕймӕгты удтӕ сты аууӕтты хуызӕн, ӕххӕст цард схонӕн кӕмӕн нӕй, ахӕм уавӕры; уый у фыны хуызӕн ӕмӕ дзы ӕппындӕр ницы архайд цӕуы. Хорзыл нымад уыдис карджынӕй амӕлын ӕмӕ «фыдӕлтӕм фӕцӕуын».

Чырыстийы райгуырды агъоммӕ (Ч. Р. агъ.) III ӕнусмӕ хӕстӕг иудейӕгты уырныдта, адӕймаджы уд йӕ зӕххон царды тыххӕй йӕ амӕлӕты фӕстӕ дзуапп кӕй дӕтдзӕн, уый. Тӕригъӕдджынтӕм ӕнхъӕлмӕ кӕсы карз ӕфхӕрд, рӕстудтӕм та — хорзӕх ӕмӕ арфӕ. Ног Фӕдзӕхсты Йесо уӕлахиз кӕны мӕлӕтыл, ӕмӕ уыцы уӕлахизӕй хайджын у мӕрдты дуне дӕр, уымӕн ӕмӕ Уый у удӕгӕсты ӕмӕ мӕрдты Бардарӕг.

Заманты кӕрон иууылдӕр куы райгас уой, уӕд тӕригъӕдджынтӕ ӕфхӕрд ӕрцӕудзысты сӕрмагонд бынаты — Ног Фӕдзӕхсты йӕ хатгай фӕхонынц «гееннӕ». Хъизӕмӕртты, ӕфхӕрды ӕмӕ сӕфты бынат нырыккон хуыцаузонады арӕх фӕхонынц «зындон». Райд 15:15; 42:38; Ным 16:33; Иов 7:9; Пс 15:10; 62:10; Ӕмб 15:11; Екк 9:10; Ис 14:15; Езек 32:18; Лк 16:22; Хъуыд 2:27,31; Ром 14:9; Ӕрг 20:13

Израил

Ном «Израил» Хуыцау радта Йаковӕн, Пенуелы сахары Йемӕ куы хӕцыдис, уӕд. Рагон Фӕдзӕхсты Йаковы байзӕддӕгты дыууадӕс знӕмы хуыйнынц Израилы адӕм. Паддзах Соломоны амӕлӕты фӕстӕ цӕгаты цӕрӕг дӕс знӕмы рахицӕн сты Иудӕ ӕмӕ Бениамины хуссайраг знӕмтӕй ӕмӕ сарӕзтой Цӕгатаг паддзахад. Уымӕн уыдис йӕхи паддзӕхтӕ, фӕстӕдӕр — йӕхи сӕйраг сахар дӕр. Рагон Фӕдзӕхсты иуӕй-иу контекстты дзырд «Израил» хауы ӕрмӕст цӕгатаг знӕмтӕм кӕнӕ Цӕгатаг паддзахадмӕ. Ног Фӕдзӕхсты «Израил» арӕхдӕр ӕмбарынц куыд израилаг адӕм, стӕй Израилы зӕхх, Палестинӕ. Райд 32:24-30; 35:9-12; 49:28; Лк 24:21; Хъуыд 5:31; Ром 9:6; 11:25

Израилы дыууадӕс хӕдзарвӕндаджы

Фӕстӕдӕр Израил кӕй схуындӕуыд, уыцы Йаковы фыртты — Рувим, Симон, Левий, Иудӕ, Зевулон, Иссахар, Дан, Гад, Асир, Неффалим, стӕй ма ноджы Ефрем ӕмӕ Менассиайы байзӕддӕгтӕ. Ефрем ӕмӕ Менассиа уыдысты Йаковы уарзон фырт Йосефы цот. Алы хӕдзарвӕндаг дӕр дих кодта мыггӕгтыл ӕмӕ «хӕдзӕрттыл». Ч. Р. агъ. 722 азы Ассири Израилы паддзахад куы ныппырх кодта, Ч. Р. агъ. 586 азы Вавилоны паддзахад та Иудейы паддзахад куы басаста, уӕд хӕдзарвӕндӕгты фылдӕр хай фесӕфти, фӕлӕ пехуымпартӕ дзырдтой, фидӕны та Израилы адӕм се ’ппӕт дӕр ногӕй кӕй сӕвзӕрдзысты. Йесо Чырысти Йӕ ахуыргӕнинӕгтӕн зӕрдӕ ӕвӕрдта, заманты кӕрон Израилы дыууадӕс хӕдзарвӕндагӕн тӕрхон кӕй кӕндзысты, уымӕй. Ног Йерусалимы кулдуарыл фыст исыдзысты Израилы ӕппӕт хӕдзарвӕндӕгты нӕмттӕ дӕр, сахары кулдуӕрттӕ та схондзысты сӕ нӕмттӕй. Райд 35:23-26; 41:51-52; 48:5; 49:28; Рац 1:1-5; Нун 17:1-18; 1 Азф 2:1-2; Езек 48:31-34; Мт 19:28; Ӕрг 7:4-8; 21:12

Иордан

Геннисареты цад ӕмӕ Мард денджыз цы цӕугӕдон бӕтты, уый. Цӕугӕдон уыдис Зӕрдӕвӕрд Зӕххы (Палестинӕйы) скӕсӕйнаг ӕрдзон арӕн. Израилӕгтӕ, Ханаанмӕ бацӕуыны размӕ, уый сӕрты ахызтысты. Ног Фӕдзӕхсты Аргъауӕг Иуане Иорданы саргъуыдта, чи йӕм ӕрбацыдис, уыцы адӕмыл, стӕй Йесо Чырыстийӕн Йӕхиуыл дӕр. Нун 2:1; Мк 1:5,9

Ирвӕзынгӕнӕг

Библийы дзырд «ирвӕзт» фылдӕр хатт нысан кӕны Хуыцауы ӕххуыс иу адӕймагӕн кӕнӕ ӕппӕт адӕмӕн, знӕгтӕй, низтӕй ӕмӕ фыдбылызтӕй сӕ фервӕзын кӕнын. Уымӕ гӕсгӕ Хуыцауы арӕх фӕхонынц Ирвӕзынгӕнӕг. Фӕлӕ ма «ирвӕзт» нысан кӕны тӕригъӕды бархъомысӕй ссӕрибар кӕнын ӕмӕ ӕнусон цард балӕвар кӕнын дӕр. Ног Фӕдзӕхсты Ирвӕзынгӕнӕгыл нымад у Йесо Чырысти, уымӕн ӕмӕ Йӕ дзуарылтыгъд мӕлӕт ӕмӕ райгасы фӕрцы адӕм фервӕзтысты тӕригъӕд ӕмӕ мӕлӕты бархъомысӕй.

Адӕймаг ирвӕзы Чырыстийыл ӕууӕндыны фӕрцы. Рац 14:30; Фӕт 15:18; 1 Азф 16:35; Пс 16:7; 97:1-3; Ис 49:26; Мк 15:31; Лк 1:77; 2:11; Ин 4:42; Хъуыд 5:31; Ром 1:16

Иссоп

Кӕрдӕджы хуызӕн хӕрздӕфгӕнӕг зайӕгой. Ритуалон ссыгъдӕджы ӕгъдау ӕххӕст кӕнгӕйӕ, иссоп хъуыди доны кӕнӕ туджы стулын, ӕмӕ дзы уый фӕстӕ бапырх кӕнын адӕймагыл (дзаумайыл). Рац 12:22; Лев 14:4,6; Пс 50:9; Дзут 9:19

Иудӕ, иудейӕгтӕ

1. Иудӕ у Йаковы дыууадӕс фыртӕй иу, Израилы дыууадӕс хӕдзарвӕндагӕй иуы рагфыдӕл. Иудӕйы байзӕддӕгты хонын райдыдтой иудейӕгтӕ. Иудӕйы хӕдзарвӕндагӕй сты Израилы номдзыддӕр паддзах Давид ӕмӕ йӕ фырт Соломон дӕр. Паддзах Соломоны амӕлӕты фӕстӕ цӕгатаг хӕдзарвӕндӕгтӕ хуссайрӕгтӕй (Иудӕ ӕмӕ Бениамины хӕдзарвӕндӕгтӕй) куы рахицӕн сты, уӕд ацы дыууӕ хӕдзарвӕндаджы сарӕзтой, Хуссайраг кӕй схуыдтой, уыцы паддзахад — Иудей. Хуссайраг паддзахадӕн уыдис йӕхи паддзӕхтӕ, Давиды байзӕддӕгтӕ, йӕ сӕйраг сахар та уыдис Йерусалим. Ног Фӕдзӕхсты заманмӕ «иудейӕгтӕ», зӕгъгӕ, хонын райдыдтой ӕппӕт дзуттӕгты дӕр. Йесо Чырысти дӕр уыдис Иудӕйы хӕдзарвӕндагӕй ӕмӕ Уый дӕр Давидау райгуырдис иудейаг сахар Вифлеемы. Райд 29:35; 3 Пад 11:26; 12:24; Лк 2:4,11; Дзут 7:14

2. Библийы Иудӕ ном ис бирӕ ӕндӕр адӕймӕгтыл дӕр, зӕгъӕм, Иудӕ Искариот — комдзог Ыл чи рацыдис, Чырыстийы уыцы ахуыргӕнинаг. Неем 12:8; Лк 6:13-16; 22:3; Ин 14:22

Иудейӕгтӕ, зӕгъгӕ, афтӕ фыццаг хуыдтой ӕрмӕст Йаковы фырт Иудӕйы хӕдзарвӕндаджы. Фӕстӕдӕр, Ч. Р. агъ. 586 азы, Вавилоны империйӕн хуссайраг паддзахад Иудей басӕттын, йӕ цӕрджыты та йын Вавилонмӕ уацары акӕнын куы бантысти, уӕд дзырд «иудейаг» тынг рапарахат ис. Уый сси Иудейы паддзахады цӕрджыты иумӕйаг ном, ӕмӕ афтӕ хонын райдыдтой Израилы ӕппӕт хӕдзарвӕндӕгты минӕвӕртты дӕр. Ног Фӕдзӕхсты заманмӕ афтӕ хуыдтой ӕппӕт дзуттӕгты. Евангелийы «иудейӕгтӕ» хонынц дзуттаг адӕмы фӕтӕгты дӕр. Неем 1:2; Мт 28:15; Ин 5:18

Иууылсудзинаг

Нывонд кӕныны хицӕн хуыз, нывондаг фос (кӕнӕ маргъ) йӕ аргӕвдыны фӕстӕ ӕнӕхъӕнӕй дӕр сыгъд цыди нывондхӕссӕныл. Нывонды иннӕ хуызтӕн-иу басыгътой ӕрмӕстдӕр сӕ иу хай, цы-иу дзы баззадис, уый та-иу бахордтой. Арт-иу куы скодтой, уӕд-иу кувӕггӕгтӕ зынджы хай бакодтой. Нывондӕй арвмӕ цы хӕрздӕф цыдис, уый ӕхцон уыди Бардарӕгӕн. Райд 8:20; 22:2; Лев 1:2-17; Мк 12:33; Дзут 10:6,8

Йерусалим

Рагзаманты зындгонд уыдис куыд евусӕгты сахар — Евус. Давиды ӕмӕ Соломоны паддзахиуӕджы заман сси Израилы сӕйраг сахар. Йӕхи айтыгъта иудейаг хӕхты фӕхстыл, Мард денджызы ныгуылӕйнаг былгӕронӕй 25 километры дарддӕр. Соломоны амӕлӕты фӕстӕ Йевус сси Иудейы (Хуссайраг паддзахады) сӕйраг сахар. Ч. Р. агъ. 586 азы йӕ вавилойнӕгтӕ ныппырх кодтой. Фӕстӕмӕ йӕ аразын райдыдтой Ч. Р. агъ. 538 азы ӕмӕ йӕ арӕзт фесты Ч. Р. агъ. 445 азмӕ хӕстӕг. Ч. Р. агъ. 332 азӕй фӕстӕмӕ сси бердзенаг сахар, Ч. Р. агъ. 63 азы йӕ басастой ромӕгтӕ. Йесо Чырысти развӕлгъау дзырдта, Йерусалим пырхгонд кӕй ӕрцӕудзӕнис, уый, фӕлӕ Йӕ сахары цӕрджытӕ Мессиайыл нӕ банымадтой ӕмӕ Йын Йӕ ныхӕстыл нӕ баууӕндыдысты. Чырыстийы райгуырды фӕстӕ 70 азы иудейӕгтӕ ӕмӕ ромӕгты хӕсты рӕстӕджы сахар бынтондӕр пырхгонд ӕрцыдис, фӕстӕдӕр ӕй ногӕй сарӕзтой. Ӕргомады чиныджы развӕлгъау дзырдӕуы фидӕны Уӕларвон Йерусалимыл — Хуыцау зӕхмӕ кӕй ӕруадздзӕн ӕмӕ Хуыцауы адӕм ӕнустӕм Хуыцауимӕ кӕм цӕрдзысты, ахӕм сахарыл. 2 Пад 5:9; Ис 2:2-3; Мих 4:1-2; Лк 21:20-24; Ӕрг 21:2

Кад, Хуыцауы кад, Бардарӕджы кад

Ацы дзырдтӕ нысан кӕнынц Хуыцауы стырад ӕмӕ, Хуыцауӕй цы рухс цӕуы, уый. Библийы Хуыцауы кад ӕвдыст у, Хуыцаумӕ кувӕн бынат кӕмӕй байдзаг вӕййы ӕмӕ адӕм фӕлӕууын кӕй цуры нӕ фӕразынц, ахӕм рухсы хуызы. Йесо Чырыстийы зӕххон царды рӕстӕг Хуыцауы кад уӕлдай тынгдӕр разынд йӕ Райгуырд ӕмӕ Йӕ Хуызаивды, Йӕ диссӕгты, Йӕ дзуарылтыгъд мӕлӕт ӕмӕ Йӕ райгасы цауты. Рац 16:10; Ис 6:3; Лк 2:9; 9:31-32; Ин 17:5; Хъуыд 7:55; 9:3-5; Ӕрг 21:23

Кесӕр (император)

Ромаг империйы сӕйраг хицау, йӕ дӕлбар уыдысты, Ромӕй-иу израилӕгтӕн цы барджынтӕ ӕмӕ паддзӕхтӕ (зӕгъӕм, Пилат ӕмӕ Ирод) ӕрбарвыстой, уыдон. Уыцы хицӕутты хуыдтой кесӕртӕ — династийы рагфыдӕл Юлий Цезары номмӕ гӕсгӕ (уӕды заман йӕ ном афтӕ дзургӕ уыди). Мт 22:17,21; Лк 3:1

Ком дарын

Библийы ацы дзырд нысан кодта, дины фӕткмӕ гӕсгӕ кӕнӕ адӕймагӕн йӕхи ӕмӕ йӕ дзыллӕйы цардимӕ баст хъуыддаджы тыххӕй цасдӕр рӕстӕг (фылдӕр хатт иу бон) хӕринаг, хатгай та ма нуазинаг дӕр, ӕппындӕр дзыхмӕ нӕ исыны ӕгъдау. Ком дарыны нысан уыдис кӕнӕ Хуыцауӕн коммӕгӕсдзинад равдисын, кӕнӕ фыдбылызыл хъыг кӕнын, кӕнӕ та фыдӕвзарӕн рӕстӕг Хуыцаумӕ ӕххуысмӕ сидын ӕмӕ Дзы тӕригъӕдтӕ ныххатыр кӕныны хорзӕх курын. Пехуымпартӕ адӕмӕн сӕ зӕрдыл лӕууын кодтой, ӕцӕг комдарӕнӕн йӕ нысан адӕмы ӕхсӕн рӕстдзинад ӕмӕ хӕларзӕрдӕ ахастытӕ сног кӕнын кӕй у, уый. Кӕцыдӕр бонты ком ӕнӕмӕнг хъуамӕ дардтаиккой ӕппӕт иудейӕгтӕ дӕр, зӕгъӕм, ӕрвылаз, Сыгъдӕггӕнӕн бон, иудейӕгтӕ Хуыцауӕй хатыр куырдтой сӕ тӕригъӕдты тыххӕй. Иуӕй-иу иудейӕгтӕ, фыццаджыдӕр, фарисейтӕ, сӕхицӕн кодтой уӕлӕмхасӕн комдарӕнтӕ. Ком дарыны бар уыдис хицӕн уырнӕг адӕмы къордӕн дӕр, исты хъуыддаджы фӕдыл-иу сӕ иумӕ цы бонты кувын хъуыдис, уӕд. Фӕт 20:26; 1 Пад 7:6; Ест 4:16; Ис 58:3-14; Иоел 1:14; Ионӕ 3:5; Мт 4:2; 6:16; Лк 18:12; Хъуыд 13:2-3; 14:23

Кувӕндон

Хуыцаумӕ кӕнӕ хуыцӕуттӕм кувӕн бынат. Нымад уыди, зӕгъгӕ, кувӕндоны цы хуыцаумӕ кувынц, уый йӕхӕдӕг дӕр цыдӕр хуызы уыцы кувӕндоны ис. Афтӕмӕй кувӕндон ӕмбарӕн ис куыд хӕдзар, бӕлвырд хуыцауы хӕдзар.

Библийы «кувӕндон» хонынц Йерусалимы Кувӕндон, паддзах Соломоны заман уый уыдис Дунедарӕгмӕ кувӕн сӕйраг бынат. (Ацы дзырдуаты стыр дамгъӕйӕ фыст дзырд «Кувӕндон» нысан кӕны Йерусалимы Кувӕндон.) Моисейы заманӕй фӕстӕмӕ израилӕгтӕ цы Фембӕлды Цатыры раз куывтой, уый бӕсты паддзах Соломон Йерусалимы сарӕзта фыццаг Кувӕндон. Ч. Р. агъ. 586 азы вавилойнӕгтӕ ныппырх кодтой Соломоны Кувӕндон ӕмӕ дзы зынаргъ дзаумайӕ цыдӕриддӕр уыдис, уыдон ахастой. Израилы адӕм Вавилоны уацары куы уыдысты, уӕд Хуыцау раргом ис пехуымпар Езекиелмӕ ӕмӕ йын фенын кодта ног Кувӕндон. Ч. Р. агъ. 520-515 азты, дзуттӕгтӕй кӕмӕндӕрты сӕ бон вавилойнаг уацарӕй суӕгъд уӕвын куы бацис, уӕд пехуымпартӕ Аггей ӕмӕ Захариайы фӕрцы Кувӕндон ногӕй арӕзт ӕрцыдис. Уый фӕстӕ Стыр Ирод (паддзахиуӕг кодта Ч. Р. агъ. 40 азӕй 4 азмӕ) Кувӕндон ногӕй рацарӕзта ӕмӕ йӕ дзӕвгар фӕуӕрӕхдӕр кодта. Израилы царды Кувӕндон ахста сӕйраг бынат: ӕрмӕстдӕр ам уыдис нывонд хӕссӕн, бӕстӕйы алы рӕттӕй ӕмӕ фӕсарӕнтӕй иудейӕгтӕ ардӕм цыдысты дины сӕйраг бӕрӕгбӕттӕ (Куадзӕн, Фӕндзайон, Халагъудты бӕрӕгбон) кӕнынмӕ. Кувӕндоны комплексы сӕйраг агъуыст хуындис Рухсмонуат, уым ӕвӕрд уыди Фидыды Чырын. Уырдӕм бацӕуыны бар уыдис ӕрмӕст хистӕр сауджынӕн, уымӕй дӕр афӕдз иу хатт — сӕрмагонд хуыцаулӕггад ӕххӕст кӕнынмӕ. Рухсмонуат егъау ӕмбӕрзӕнӕй хицӕнгонд уыди, ӕрмӕстдӕр сауджынтӕн бацӕуыны бар кӕдӕм уыд, Кувӕндоны уыцы хайӕ. Хуымӕтӕг адӕмӕн уырдӕм бацӕуын не ’мбӕлд — уыдон Хуыцаумӕ куывтой Кувӕндоны кӕрты. Кӕрты алыварс тыргъты-иу ӕрӕмбырд сты бирӕ адӕм ӕмӕ алы куыстытӕ кодтой. Йесо Чырысти развӕлгъау куыд дзырдта, афтӕ Чырыстийы райгуырды фӕстӕ 70 азы ромӕгтӕ бынтон ныппырх кодтой Кувӕндон, ӕмӕ уӕдӕй фӕстӕмӕ арӕзт нал ӕрцыд.

Кувинаг тӕнгъӕд

Хуыцауӕн ӕй нывондӕн хӕсгӕйӕ, нывондхӕссӕныл кӕй калдтой, ахӕм сӕн кӕнӕ — хаттӕй-хатт — сой. Ахӕм нывондимӕ бары Ног Фӕдзӕхсты йӕ мӕлӕт апостол Павел, Фарны Уац хъусын кӕнгӕйӕ. Райд 35:14; Лев 23:13; Флп 2:17; 2 Тим 4:6

Куывд

Хуыцаумӕ сидын, арфӕ кӕнгӕйӕ (стаугӕйӕ) ӕмӕ кургӕйӕ (лӕгъстӕ кӕнгӕйӕ). Рагон Фӕдзӕхст ӕмӕ Ног Фӕдзӕхсты ис куывды дыууӕ хуызы: 1) хибар куывд — адӕймаг Хуыцаумӕ йӕхи ныхӕстӕй куы фӕсиды, арфӕ Йын куы фӕкӕны, куы Йӕ фестауы кӕнӕ Дзы ӕххуыс куы фӕкуры; 2) иумӕйаг куывд — ацы куывдӕн ис бӕрӕг бынат (Кувӕндон кӕнӕ синагогӕ) ӕмӕ бӕрӕг хуыз. Библийы арӕхдӕр ӕмбӕлы, чиныгӕй кӕй кӕсынц кӕнӕ зӕрдывӕрдӕй кӕй дзурынц, ахӕм нӕ, фӕлӕ хи ныхӕстӕй куывд. Фӕлӕ уӕддӕр ис Псаломты чиныг, ӕмӕ йӕ фылдӕр хай арӕзт у, хибарӕй дӕр ӕмӕ дзыллӕйы ӕмбырды дӕр кӕй кастысты ӕмӕ кӕй дзырдтой, ахӕм куывдтытӕй. 2 Пад 7:18-29; Пс 6:10; 140:2; Мт 21:22; Хъуыд 3:1

Къуыриты бӕрӕгбон, фыццаг хорӕрзады бӕрӕгбон, Фӕндзайон

Дзуттӕгты дины сӕйраг бӕрӕгбӕттӕй иу, дзуттагау хуыйны «шавуот». Бӕрӕг ӕй кодтой дзуттаг къӕлиндары ӕртыккаг мӕйы — сиваны — ӕхсӕзӕм бон: мӕнӕугӕрдӕнтӕй авд къуырийы фӕстӕдӕр, кӕнӕ Донгонд дзулты бӕрӕгбоны фыццаг куырис снывонд кӕнынӕй фӕндзайӕм бон. Адӕм Хуыцауӕн хастой алыхуызон лӕвӕрттӕ, уыимӕ хуынтӕ сӕ хоры сӕрӕй дӕр. Ног Фӕдзӕхсты заман бӕрӕгбон хуындис Фӕндзайон. Ацы бӕрӕгбоны Сыгъдӕг Уд йӕхи ӕруагъта Йесо Чырыстийы ахуыргӕнинӕгтыл, ӕмӕ рухсмондзыд баисты. Рац 23:16; 34:22; Лев 23:15-21; Ным 28:26-31; Фӕл 16:9-12; Хъуыд 2:1-4; 1 Кор 16:8

Левиттӕ

Йаковы ӕртыккаг фырт Левийы байзӕддӕгтӕ. Моисейы заман Хуыцау Левийы хӕдзарвӕндагӕй Аароны байзӕддӕгты равзӕрста сауджынлӕггадӕн. Левийы иннӕ байзӕддӕгтӕ (левитттӕ кӕй хонынц, уыдон) хъуамӕ Фембӕлды Цатыры ӕххуыс кодтаиккой сауджынтӕн. Израилы хӕдзарвӕндӕгтӕй ӕрмӕст адонмӕ нӕ уыдис зӕххытӕ, уымӕн ӕмӕ сӕ куыст уыдис Фембӕлды Цатыры, фӕстӕдӕр та Кувӕндоны лӕггад кӕнын. Иннӕ хӕдзарвӕндӕгтӕй рацӕуӕг дзуттӕгтӕн ахӕм бар нӕ уыдис. Ноджы ма левиттӕ ахуыр кодтой Хуыцауы Ӕгъдау ӕмӕ йӕ адӕмӕн амыдтой. Зӕххыты бӕсты левитты бар уыдысты Израилы иннӕ хӕдзарвӕндӕгты зӕххыл цы сахартӕ ӕмӕ цы быдыртӕ уыди, уыдон. Рац 28:1; Ным 18:20-21; 35:2-7; Ин 1:19

Легъуи бӕлас

Къабузджын дыргъбӕлас, арӕх у Палестинӕйы. Йӕ дыргътӕ (легъуи, инжир) сты тынг хӕрзад ӕмӕ пайда, уымӕ гӕсгӕ легъуи бӕлас арӕх вӕййы ӕнцой ӕмӕ бӕркадджын царды нысан. Ноджы ма у Израилы адӕмы символон нысан дӕр. Ным 13:24; 3 Пад 4:25; Ис 38:21; Мт 21:19-21

Ливан

Хӕхты рӕгъ цӕгатаг Палестинӕйы, зындгонд у йӕ кедр бӕлӕстӕй ӕмӕ донгуырӕнтӕй (ныртӕккӕ паддзахад Ливан). Уыдон сты Сирийы ӕппӕты бӕрзонддӕр хӕхтӕ (денджызы уӕлвӕзӕй 3000 м бӕрзонддӕр), айтыгъдысты Зӕххастӕу денджызы былгӕрӕтты (170 км), Тирӕй Арвады онг. Паддзах Соломон Йерусалимы йӕ галуан ӕмӕ Кувӕндон сарӕзта кедр ӕмӕ ӕндӕр ливайнаг бӕлӕсты хъӕдӕрмӕгӕй. Нун 1:4; 3 Пад 5:6-10; Зар 4:15; Езек 17:3

Маннӕ

Мысырӕй рацӕуыны фӕстӕ израилӕгтӕ Синайы ӕдзӕрӕг быдыры дыууиссӕдз азы дӕргъы куы хаттысты, уӕд сын Хуыцау цы хойраг лӕвӕрдта, уый, «уӕларвон дзул». Маннӕ уыдис тымбыл ӕмӕ хъӕбӕр нӕмгуыты хуызӕн. Уыди сын доны фыцӕн ӕмӕ сурфых кӕнӕн. Ног Фӕдзӕхсты Йесо Чырысти маннӕйы ныхмӕ ӕвӕры, дунейӕн цард чи ратдзӕнис, ахӕм ӕцӕг уӕларвон дзул. Уыцы дзул у Йесо Чырысти Йӕхӕдӕг. Рац 16:15-16; 31—35; Пс 77:24; Ин 6:31-35

Маслинӕ, оливӕ бӕлас

Иудадзыг цъӕх бӕлас, тынг арӕх у Палестинӕйы, йӕ бон у 10 метры бӕрц сырӕзын. Зайы йыл маслинӕтӕ (оливкӕтӕ). Бӕлас цӕры бирӕ ӕмӕ ӕрвылаз тыллӕг дӕтты. Рӕгъӕд маслинӕтӕй цы сой лӕмӕрстой, уымӕй пайда кодтой хойрагӕн, буар сӕрдынӕн ӕмӕ цырагъы артагӕн. Пс 127:3; Ром 11:17

Мессиа, Чырысти

Дзуттаг ӕвзагыл — «машиах», рагон бердзенаг ӕвзагыл — «христос», комкоммӕ нысан кӕны «сӕрст». Рагон Израилы лӕггад кӕнынмӕ оливӕйы сойӕ сӕрстой сауджынты, пехуымпарты ӕмӕ паддзӕхты, ома, Хуыцау Йӕхӕдӕг кӕй равзӕрста, уыдоны. Хуыцау, пехуымпартӕм раргом уӕвгӕйӕ, израилӕгтӕн зӕрдӕ бавӕрдта, зӕхмӕ кӕй ӕрӕрвитдзӕн Мессиайы — Израилы адӕмы Чи фервӕзын кӕндзӕн ӕмӕ дунейы адӕмтӕн ӕнусмӕ хицауиуӕг Чи кӕндзӕн, уыцы Паддзахы. Йесойы заман иудейӕгтӕ тынг ӕнхъӕлмӕ кастысты, зӕрдӕ сын Кӕмӕй бавӕрдӕуыд, уыцы Мессиайы ӕрцыдмӕ: уырныдта сӕ, ӕрцӕуӕггаг тыхгӕнджытӕй — ромӕгтӕй — сӕ кӕй фервӕзын кӕндзӕн, ӕмӕ Израилы рагон кад фӕстӕмӕ йӕ бынаты кӕй сбаддзӕнис, уый. Фӕлӕ зӕхмӕ ӕрцӕуӕг Ирвӕзынгӕнӕг Мессиа ноджы фылдӕр хӕрзты бацыди адӕмӕн. Уый ӕппӕт адӕмы дӕр суӕгъд кодта тӕригъӕд ӕмӕ мӕлӕты уацарӕй, ӕмӕ Йӕ фӕрцы Хуыцау ног фидыд сарӕзта адӕмимӕ. Мт 1:16; 26:63; Лк 2:11; Ин 1:41; Эф 4:15

Мидиан

Мидиан — Авраамы фырттӕй иу, йӕ дыккаг ус Хеттурӕйӕ гуырд. Мидианы байзӕддӕгты хуыдтой мидианӕгтӕ. Уыдысты цӕугӕцардгӕнӕг адӕмыхатт, сӕйрагдӕр цардысты ӕдзӕрӕг быдыры, ныртӕккӕйы бакӕлӕн Акабы скӕсӕйнаг былгӕрон. Ацы бынат хатгай фӕхонынц Мадйан. Авраамы иннӕ фырт Измаелы байзӕддӕгтӕ дӕр цӕугӕцард кӕй кодтой ӕмӕ мадйанӕгтӕн тугхӕстӕг кӕй ӕййафынц, уымӕ гӕсгӕ хатгай иу нысаниуӕг вӕййы дзырдтӕ «мадйанӕгтӕ» ӕмӕ «измаилӕгтӕ»-н. Райд 25:2,4; 36:35; Рац 2:15-16; Фӕт 6:1-7

Миди, мидиӕгтӕ

Миди — тыхджын паддзахад ныры Иракы цӕгат-ныгуылӕйнаг хайы. Ч. Р. агъ. 612 азы мидиӕгтӕ ныппырх кодтой Ассирийы сӕйраг сахар Ниневи. Уый фӕстӕ мидиӕгтӕ ӕмӕ персайнӕгтӕ систы Персы империйы хицауиуӕггӕнджытӕ, уымӕ гӕсгӕ паддзахады закъӕттӕ хуындысты «персайнӕгтӕ ӕмӕ мидиӕгты закъӕттӕ». Ч. Р. агъ. 330 азы йӕ Македойнаг Алыксандр басаста Миди, ӕмӕ уӕд Миди баиу ис Сириимӕ, фӕстӕдӕр та бахауди Парфийы дӕлбар. Ест 1:19; Дан 8:20-21; Хъуыд 2:9

Моав

Моав уыди Лоты (Авраамы хӕрӕфырты) ӕмӕ Лотӕн йӕ хистӕр чызджы фырт. Моавы байзӕддӕгтӕ хуындысты моавӕгтӕ ӕмӕ цардысты Моавы бӕстӕйы, Мард денджызӕй скӕсӕнӕрдӕм цы хъӕздыг уӕлвӕз уыдис, уым. Моавӕгты уӕлдӕр хуыцау уыдис Хамос. Уымӕй уӕлдай ма куывтой Баал-Пегормӕ — моавӕгты уырнынадмӕ гӕсгӕ уый цардис хохы цъуппытӕй иуыл. Моавӕгты ӕвзаг хӕстӕг у дзуттаг ӕвзагмӕ. Моавӕгтӕ уыдысты Израилы знӕгтӕ, ӕмӕ сӕ Израилы пехуымпартӕ арӕх фаудтой. Райд 19:30-37; Ным 25:1-3; Фӕл 23:3-5; Соф 2:8-11

Моисей

Хуыцау Левийы хӕдзарвӕндагӕй кӕй равзӕрста ӕмӕ израилӕгты Мысыры зӕххӕй чи ракодта, уыцы адӕймаг. Цагъарадӕй фервӕзыны фӕстӕ израилӕгтӕ ӕдзӕрӕг быдыры куы хаттысты, уӕд Моисей сси сӕ фӕтӕг ӕмӕ пехуымпар. Хуыцауӕй лӕвӕрд Ӕгъдау израилӕгтӕн радта, цӕмӕй йӕ ӕххӕст кӕной, уый тыххӕй. Уыцы Ӕгъдау фыст ис Библийы фыццаг фондз чиныджы, хонынц сӕ Моисейы чингуытӕ, Моисейы Ӕгъдау, кӕнӕ та Ӕгъдау (Торӕ). Моисей нӕ бахӕццӕ ис Зӕрдӕвӕрд Зӕхмӕ, Ханаанмӕ, афтӕмӕй амард, фӕлӕ йӕ дардӕй федта. Иудейӕгтӕн Моисей кӕддӕриддӕр уыд Израилы ӕппӕты кадджындӕр пехуымпар. Рац 2:1-10; Фӕл 18:18; 34:10; Мт 17:3

Молох

Аммонӕгты уӕлдӕр хуыцау, Милх дӕр ма йӕ хуыдтой. Молохмӕ кувгӕйӕ-иу ын адӕм хатгай сӕ цоты дӕр нывондӕн хастой. Кӕд Хуыцау ахӕм нывӕндты ныхмӕ уыдис, уӕддӕр израилӕгтӕ дӕр бирӕ хӕттыты сӕ цоты Молохӕн нывондӕн хастой Йерусалиммӕ хӕстӕг Аммоны дӕлвӕзы. Лев 18:21; 20:2-5; 3 Пад 11:7; Йер 32:35

Муртат, муртаттӕгтӕ

Рагон израилӕгтӕ ӕппӕт иннӕ адӕмты дӕр хуыдтой муртаттӕгтӕ, уымӕн ӕмӕ ӕрмӕст дзуттӕгтӕ куывтой Иунӕг Хуыцаумӕ, ӕппӕт иннӕ адӕмтӕ та ӕууӕндыдысты бирӕ хуыцӕуттыл, нымад уыдысты гуымирытӕм кувджытыл, ӕцӕг Хуыцауы ӕмӕ Йӕ равзӕрст израилаг адӕмы знӕгтыл. Фӕл 32:43; 1 Азф 16:24; Пс 78:10; 105:35; Ис 11:12; Мт 5:47; Хъуыд 6:5; Ром 3:29

Мысыр

Бӕстӕ Палестинӕйы хуссар-ныгуылӕнварс, рагон дзуттӕгтӕ дзы фесты цыппарсӕдӕ азы, стӕй сӕ мысырӕгтӕ фыдӕфхӕрд кӕнын куы райдыдтой, уӕд сӕ Бардарӕг ссӕрибар кодта (кӕс Рацыды чиныг). Райд 46:6-7; 50:14; Рац 1:1; Хъуыд 7:34

Назир

Йӕхи ӕгасӕй дӕр Хуыцауӕн лӕггад кӕнынӕн чи снывонд кодта, сӕн ӕмӕ ӕндӕр карз нозт дзыхмӕ нӕ исыны, хил нӕ дасын ӕмӕ не ’лвыныны, стӕй мардмӕ, суанг йӕ хион куы уа, уӕддӕр хӕстӕг нӕ цӕуыны дзырд чи радта, ахӕм адӕймаг. Кӕд-иу йӕ разы исчи амардис, уӕд назир авд боны дӕргъы нымад уыдис ӕнӕсыгъдӕгыл, стӕй-иу хъуамӕ Хуыцауӕн йӕ лӕггад райдыдтаид ногӕй, уымӕн ӕмӕ йӕ раздӕры лӕггады ӕмгъуыд нымад уыдис ӕнӕсыгъдӕггондыл. Йӕ ардбахӕрды ӕмгъуыд-иу куы фӕцис, уӕд-иу йӕ хил алвыдта Фембӕлды Цатырмӕ (Кувӕндонмӕ) бацӕуӕны раз. Ахӕм уазлӕггад кӕй кӕндзӕн, уый тыххӕй ард хордта кӕнӕ назир йӕхӕдӕг, кӕнӕ йӕ мад, сывӕллон-иу куы райгуырдис, уӕд. Афтӕ уыдис, зӕгъӕм, Самсоны хабар. Апостолты хъуыддӕгты ис иу цау: Павел Йерусалиммӕ куы бацыд, уӕд ын, гӕнӕн ис, Йаков загъта, цӕмӕй, сӕ назирдзинады ӕмгъуыд цы цыппар адӕймагӕн ахицӕн ис, уыдоны бӕсты нывӕндты аргъ бафида. Ным 6:2-21; Фӕт 13:5,7; Ам 2:11; Хъуыд 21:23-24

Ниневи

Израилӕгты знаг, тыхджын ӕмӕ ӕгъатыр паддзахад Ассирийы сӕйраг сахар. Ардӕм Хуыцау ӕрбарвыста пехуымпар Ионӕйы: тӕригъӕдты аныгъуылӕг цӕрджытӕн уый хъуамӕ фехъусын кодтаид, сӕ тӕригъӕдтыл куынӕ ӕрфӕсмон кӕной, уӕд се сӕфт кӕй ӕрцӕудзӕн, уый. Ионӕйы уацамынды фӕстӕ Ниневийы цӕрджытӕ сӕ тӕригъӕдтыл ӕрфӕсмон кодтой, ӕмӕ сын Хуыцау батӕригъӕд кодта. Бирӕ азты фӕстӕ, Ч. Р. агъ. 612 азы, мидиӕгтӕ байстой ацы сахар ӕмӕ йӕ ныппырх кодтой. Ионӕ 1:2; 3:2-10; Наум 1:8; Мт 12:41

Ног Фӕдзӕхст

1. Пехуымпартӕ дӕр дзырдтой, Хуыцауы фидыд (бадзырд) израилаг адӕмимӕ ногӕй арӕзт кӕй ӕрцӕудзӕнис, ууыл. Ацы рагагъоммӕйы ныхас кӕй сӕххӕст, уый баст у Йесо Чырыстиимӕ — Йӕ фӕрцы Хуыцау адӕмимӕ ног фидыд сарӕзта. Рагон Фӕдзӕхстӕй хъауджыдӕр, Ног Фӕдзӕхст арӕзт ӕрцыдис ӕппӕт адӕмимӕ дӕр, ӕмӕ, Чырыстийыл чи ӕууӕнды, уымӕн йӕ бон у ацы фидыдимӕ баиу уӕвын.

2. Ног Фӕдзӕхст ма хуыйны, цыппар Евангелийы, Апостолты Хъуыддӕгтӕ, Ӕрвыстӕджытӕ ӕмӕ Ӕргомад кӕдӕм бацыдысты, уыцы чингуыты ӕмбырдгонд. Ацы чингуытӕ сты хицӕн авторты фыст Чырыстийы райгуырды фӕстӕ 1 ӕнусы, ӕмӕ Рагон Фӕдзӕхстимӕ иумӕ аразынц Библи.

Номылус

Нӕлгоймаг-иу интимон ахастытӕ саразыны тыххӕй йӕ хӕдзармӕ кӕй ӕрбакодта, ахӕм сылгоймаг. Номылусӕн уыдис бӕлвырд бартӕ; йӕ уавӕрмӕ гӕсгӕ уыди цагъайрагӕй уӕлдӕр, фӕлӕ усӕй дӕлдӕр. Райд 22:24; 2 Пад 3:7; 5:13; 3 Пад 11:3

Нывӕндтӕ ӕмӕ хуынтӕ

Моисейы Ӕгъдаумӕ гӕсгӕ, израилӕгтӕ Хуыцауӕн нывондӕн хастой фосы (мӕргъты): куы-иу сӕ аргӕвстой, уӕд-иу нывондхӕссӕныл кусарт басыгътой кӕнӕ ӕнӕхъӕнӕй, кӕнӕ та йӕ иу хай; кӕд ма-иу дзы исты баззадис, уӕд уый та уыди хӕрынӕн. Моисейы заманӕй фӕстӕмӕ Хуыцау домдта, цӕмӕй нывонд хӕссой ӕрмӕстдӕр иу ран: фыццаг — Фембӕлды Цатыры, фӕстӕдӕр та — Кувӕндоны; кусарт кӕныны бар уыдис ӕрмӕст сауджынтӕн. Фосӕй уӕлдай ма нывондӕн хастой дзул, сӕн, оливӕйы сой, ног тыллӕджы сӕртӕ. Нывӕндтӕ уыдысты алыхуызон, ӕмӕ дзы алкӕмӕн дӕр уыди йӕхи мидис: тӕригъӕд ссыгъдӕг кӕныны тыххӕй, Хуыцауӕн арфӕйы охыл, сомыйы тыххӕй кӕнӕ хи фӕндонмӕ гӕсгӕ — ахӕм нывонд символон хуызы ӕвдыста, Хуыцау ӕмӕ адӕймаг ӕмвынг кӕй сты, уый. Сауджынтӕ ӕмӕ левиттӕ цардысты, адӕм Хуыцауӕн цы хойраг нывонд кодтой, уымӕй. Чырыстийы дзуарылтыгъд мӕлӕт Ног Фӕдзӕхсты ӕвдыст цӕуы куыд ӕппӕт адӕмы тӕригъӕдты тыххӕй хаст нывонд. Рац 1:2; Дзут 10:1-14

Нывондхӕссӕн, Ӕрхуы нывондхӕссӕн, Будсудзӕн нывондхӕссӕн

Бӕрзондыл ӕвӕрд нывондхӕссӕн къӕй. Нывондаг фосы (маргъы)-иу ӕнӕхъӕнӕй кӕнӕ та йӕ иу хай йын-иу сӕвӕрдтой нывондхӕссӕн къӕйы сӕр конд артыл ӕмӕ-иу ӕй басыгътой. Фӕздӕг нысан кодта, Хуыцаумӕ чи хӕццӕ кӕны ӕмӕ Йын ӕхцон чи у, ахӕм нывонд хаст кӕй ӕрцыди, уый. Рагон Фӕдзӕхсты ныхас цӕуы нывондхӕссӕнты дыууӕ сӕйраг хуызыл. Фыццаг арӕзт уыдис ӕнӕхъӕн дурӕй. Дыккаг уыди хъӕдын, згъӕрӕй конд хицӕн хӕйттимӕ. Ахӕм хӕсгӕ нывондхӕссӕнтӕ уыдис Фембӕлды Цатыры. Уыдис ма, буд кӕуыл сыгътой, ахӕм чысыл сӕрмагонд нывондхӕссӕнтӕ дӕр. Райд 8:20; Лев 1:5; Мт 5:23

Ӕрхуы нывондхӕссӕн арӕзтой ситтимы (ома акъацийы) хъӕдӕрмӕгӕй, ӕддейӕ та-иу ыл ӕрхуыйӕ цъар сӕвӕрдтой. Йӕ ас — фондз ӕлмӕрины дӕргъмӕ, фондз ӕлмӕрины — уӕрхмӕ ӕмӕ фондз — йӕ бӕрзӕнд. Нывондхӕссӕны тигътӕ-иу снывӕстой хъӕдын сыкъатӕй — уыдон дӕр уыдысты нывондхӕссӕны хай. Иу ранӕй иннӕмӕ хӕссыны тыххӕй нывондхӕссӕнӕн уыди цӕгтӕ ӕмӕ хъилтӕ. Ӕвӕрд уыди Фембӕлды Цатыры кӕрты ӕмӕ йыл лӕггад кодтой сауджынтӕ. Рац 27:1-8

Будсудзӕн нывондхӕссӕн арӕзт уыдис ситтимы (ома акъацийы) хъӕдӕрмӕгӕй, асӕй иу ӕлмӕрин (метры ӕрдӕджы бӕрц) — дӕргъмӕ, иу ӕлмӕрин — уӕрхмӕ ӕмӕ дыууӕ ӕлмӕрины — йӕ бӕрзӕнд. Йӕ уӕллаг хай ӕмӕ йӕ фӕрстыл уыдис сыгъзӕрин цъар, нывондхӕссӕнӕн йӕхи алыварс та — сыгъзӕрин тӕлы кӕнӕ чъил. Нывондхӕссӕн хастой цӕгтӕ ӕмӕ хъилты ӕххуысӕй. Ӕвӕрд уыдис ӕдде, Чырыны разӕй ӕмбӕрзӕны фарсмӕ. Нывондхӕссӕнимӕ архайдтой сауджынтӕ, Бардарӕгӕн ыл буд сыгътой. Рац 30:1-10

Оливӕйы сой

Аразынц ӕй, оливӕтӕ лӕмаргӕйӕ. Рагон Израилы оливӕйы сой уыди цырӕгъты артаг, ноджы ма дзы пайда кодтой цӕф байгас кӕнынӕн ӕмӕ буары инфекциты ныхмӕ. Бонджын адӕм хӕрзхъӕдддӕр сойӕ зылдысты сӕ буармӕ. Хатгай-иу ӕй будимӕ сӕмхӕццӕ кодтой ӕмӕ дзы ӕхцон хӕрздӕфы тыххӕй сӕ буар ӕмӕ сӕ сӕрыхъуынтӕ сӕрстой.

Хӕрзхъӕд сой-иу тагътой адӕймаджы сӕрыл, паддзахӕй, сауджынӕй кӕнӕ йӕ пехуымпарӕй куы ӕвзӕрстой, уӕд, ӕртагътой-иу ӕй уаз дзауматыл дӕр, цӕмӕй сӕ фӕткмӕ гӕсгӕ ссыгъдӕг кӕной, уый тыххӕй. Оливӕйы сойӕ пайда кодтой Фембӕлды Цатыры, фӕстӕдӕр та — Кувӕндоны хуыцаулӕггады рӕстӕг цырӕгъты артагӕн, стӕй нывонды хуызы. Райд 28:18; Рац 29:7; 35:28; Фӕл 24:20; 1 Пад 10:1; Пс 132:2; Мт 25:3-4; 8—9

Перси

Тыхджын импери, раивта Вавилоны империйы ӕмӕ уыдис уымӕй ноджы стырдӕр. Перси бацахста дзӕвгар зӕххытӕ Бердзенӕй Мысыры ӕмӕ Централон Азийы онг, уыимӕ Израилы зӕхх дӕр. Фӕхонынц ӕй Миди-Персайнаг импери дӕр, уымӕн ӕмӕ Персы дыккаг хицауиуӕггӕнджытӕ уыдысты мидиӕгтӕ. Персайнаг закъӕттӕ та хуындысты «мидиӕгтӕ ӕмӕ персайнӕгты закъӕттӕ». Ест 1:19; Дан 6:8

Пехуымпар

Адӕмӕн Йӕ фӕнд фехъусын кӕныны кӕнӕ адӕммӕ Йе ’ргомад хӕццӕ кӕныны тыххӕй-иу Хуыцау кӕй равзӕрста, ахӕм адӕймаг. Сыгъдӕг Уд-иу сыл йӕхи куы ӕруагъта, уӕд-иу пехуымпартӕ дзырдтой фидӕны цаутыл, адӕмӕн-иу бамбарын кодтой сӕ азым, раст зонд сын амыдтой, сидтысты сӕм, цӕмӕй сӕ тӕригъӕдтыл ӕрфӕсмон кӕной ӕмӕ Хуыцаумӕ раздӕхой. Елиайы хуызӕн-иу рагон пехуымпартӕ (рагзаманты сӕ хуыдтой фидӕнзонджытӕ) дӕр хатгай бацыдысты экстазы ӕмӕ-иу диссӕгтӕ сарӕзтой. Пехуымпар Самуел та ма уыдис тӕрхонгӕнӕг дӕр. Фӕстӕдӕры пехуымпартӕм-иу, зӕгъӕм, Йеремиа ӕмӕ Езекиамӕ, сӕ фыны Хуыцау арӕх ӕргом рацыд, ӕмӕ-иу уыдон Хуыцауы ныстуантӕ адӕммӕ хӕццӕ кодтой. Пехуымпартӕ развӕлгъау дзырдтой, дунемӕ Мессиа кӕй ӕрцӕудзӕнис, уый. Рагон Фӕдзӕхсты чингуыты ис иуӕй-иу пехуымпарты кой, зӕгъӕм, Самуел, Натан, Илийа, Елиша ӕмӕ инн. Иннӕ пехуымпартӕ, зӕгъӕм, Исайа ӕмӕ Амос, сӕ развӕлгъау ныхӕстӕ тухгӕ чингуыты фыстӕй ныууагътой, ӕмӕ Рагон Фӕдзӕхсты уыцы чингуытӕ хонынц сӕ нӕмттӕй. Пехуымпартӕ уыдис Ног Фӕдзӕхсты заман дӕр.

Понтий Пилат

Ромаг ӕххӕстбарджын хицау, Йесойы амарыны рӕстӕг хицауиуӕг кодта Иудейы провинцийы (Ч. Р. ф. 26-36 азты). Йӕ дӕлбар уыдысты хицауады иннӕ къабӕзтӕ се ’гас дӕр, ӕнӕ уый барлӕвӕрдӕй марыны тӕрхон рахӕссӕн нӕ уыдис. Дзуттаг разамонджытимӕ йын хорз ахастытӕ нӕ уыд, фӕлӕ цӕмӕй йӕ ныхмӕ ма растадаиккой, уый тыххӕй-иу ӕй арӕх бахъуыдис сӕ домӕнтимӕ сразы уӕвын. Мт 27:2; Хъуыд 13:28

Псаломты чиныг, Псалтир

Рагон Фӕдзӕхсты хицӕн чиныджы — Псаломты чиныджы — дзуттаг дины 150 зарӕджы ӕмбырдгонд. Ацы чиныг бӕттынц паддзах Давиды номимӕ — таурӕгъмӕ гӕсгӕ, псаломтӕй бирӕтӕ йӕхӕдӕг ныффыста. Иннӕ псаломтӕ та бӕттынц Соломоны, Асафы, Хеманы, Етаны, стӕй Корахы фыртты нӕмттимӕ. Псаломтӕй иутӕ стауынц Хуыцауы ӕмӕ Йын арфӕ кӕнынц Йӕ хорзӕхты тыххӕй, иннӕттӕ Йӕм ӕххуысмӕ сидынц, аннӕтӕ та сты зондамонӕнтӕ. Хуыцауыл ӕууӕндджытӕ, кувгӕйӕ, рагӕй фӕстӕмӕ зарыдысты ацы псаломтӕ. Йерусалимы Кувӕндоны сӕ зарыдысты хицӕн хуызы — зарӕггӕнджыты къордимӕ ӕмӕ музыкӕимӕ. Псаломтӕн се ’ртыккаг хайы бӕрц зардӕуыди алыхуызон уадынгӕрзтимӕ — псалтери (ацы дзырдӕй равзӕрдис Рагон Фӕдзӕхсты псаломты ӕмбырдгонды иннӕ ном — «Псалтирь»), арфӕ ӕмӕ лирӕйы зӕлтимӕ. Псаломтӕ ма зарыдысты удӕфон — флейтӕ (орган) ӕмӕ ӕрмдзӕфон уадынгӕрзтӕ — тимпан, кимвал, цитрӕйы цагъдимӕ. Рагон Аргъуаны псаломтӕй пайда кодтой кувынӕн дӕр. 2 Азф 5:12; Пс 4:1; Лк 20:42; Эф 5:19

Рагдзуттаг ӕвзаг

Ч. Р. агъ. 586 азы райдайӕны, Вавилойнаг уацары размӕ, дзуттӕгтӕн сӕ фылдӕр цы ӕвзагыл дзырдтой, уый. Ацы ӕвзагыл фыст ис Рагон Фӕдзӕхсты фылдӕр хай, фӕлӕ уацарӕй раздӕхыны фӕстӕ дзуттӕгтӕй бирӕтӕ рахызтысты арамейаг ӕвзагмӕ. Ног Фӕдзӕхст ныффыссыны рӕстӕгмӕ Палестинӕйы адӕм дзырдтой, сӕйрагдӕр, арамейагау, ӕндӕр адӕмтимӕ ӕмбӕлгӕйӕ та арӕх пайда кодтой рагон бердзенаг ӕвзагӕй. Лк 23:38

Рагон бердзенаг ӕвзаг

Македойнаг Алыксандр Скӕсӕны Зӕххастӕу денджызы былгӕрӕтты цы бирӕ бӕстӕтӕ басаста, уыдоны бердзенаг ӕвзаг сси хицӕн адӕмты ӕмахастыты ӕвзаг. Рагон Фӕдзӕхсты чингуытӕ рагдзуттаг ӕмӕ арамейаг ӕвзӕгтӕй тӕлмацгонд ӕрцыдысты ацы ӕвзагмӕ. Ног Фӕдзӕхст та ныффыстой бердзенаг ӕвзагыл, цӕмӕй йӕ фылдӕр адӕм бакастаиккой, уый тыххӕй. Лк 23:38

Рагон Фӕдзӕхст

Израилы адӕм Мысырӕй куы рацыдысты, уӕд Хуыцау семӕ Синайы хохыл цы фидыд (бадзырд) сарӕзта, уый. Йӕ сӕйрагдӕр хай у Ӕгъдау.

«Рагон Фӕдзӕхст» ма хуыйны уыцы фидыдыл ӕмӕ йӕ израилӕгтӕ куыд ӕххӕст кӕнынц, ууыл дзурӕг чингуыты ӕмбырдгонд дӕр. Ацы ӕмбырдгонд бирӕ ӕнусты дӕргъы фыстой хицӕн адӕймӕгтӕ; Ног Фӕдзӕхст ӕмӕ Рагон Фӕдзӕхст иумӕ сты чырыстон Библи. 2 Кор 3:14

Рӕсӕнуат

Израилы дыууадӕс хӕдзарвӕндаджы ӕдзӕрӕг быдыры куы хаттысты, уӕд сӕ цатыртӕй арӕзт стыр лӕууӕндон. Рац 14:2; Лев 10:4; Ным 1:53

Рӕстуддзинад, рӕстуд

Рӕстуддзинад у Хуыцауы миниуджытӕй иу. Хуыцауы рӕстуддзинад нысан кӕны уый, ӕмӕ Йе ’ппӕт ракӕндтӕн дӕр сӕ бындуры ис рӕстдзинад, рӕстад ӕмӕ хорзӕх, стӕй Йӕ фидыд ӕмӕ Йӕ ныхасыл иузӕрдиондзинад. Рагон Фӕдзӕхсты рӕстудыл нымад у, Хуыцауимӕ Фидыдыл иузӕрдион чи у, Йӕ ныстуантӕ Йын дырысӕй чи ӕххӕст кӕны ӕмӕ Йын коммӕгӕс чи у, уый. Ахӕм адӕймаг «Хуыцауы бын цӕры» ӕмӕ алкӕимӕ дӕр йӕхи дары, Хуыцауы ныстуан ӕххӕст кӕнгӕйӕ. Ног Фӕдзӕхсты адӕймаджы рӕстуддзинад баст у, фыццаджыдӕр, Хуыцауыл ӕууӕндынимӕ. Уымӕ гӕсгӕ адӕймаг хъуамӕ йӕхӕдӕг тырна рӕстуд уӕвынмӕ, Хуыцауы фӕндон ӕххӕст кӕнынмӕ, уымӕн ӕмӕ ӕцӕг рӕстуд уӕвӕн ис, Хуыцау адӕймагӕн йӕ тӕригъӕдтӕ куы ныббара ӕмӕ йӕ куы сраст кӕна, уӕд. Райд 6:9; 15:6; Пс 32:1; 36:30; Мт 5:20; Ром 5:17-21; Эф 4:24

Рефаимтӕ

Израилы адӕм Ханааны зӕхх куынӕма бацахстой, уӕд дзы цы адӕмтӕ цардис, уыдонӕй иу. Рефаимтӕ дӕр, Анакы байзӕддӕгтау, уыдысты тынг бӕрзонд, уӕйгуыты хуызӕн, ӕмӕ тох кодтой Хуыцауы адӕмы ныхмӕ. Рагон Фӕдзӕхсты дзуттаг текстты ма ацы дзырд — «рефаим» — нысан кӕны мӕрдтыбӕсты уӕвӕг удты. Фӕл 2:11,20; Иов 26:5; Пс 87:11

Ром

Ног Фӕдзӕхст цы заманы кой кӕны, уӕдмӕ Ром йӕ дӕлбар бакодта Зӕххастӕу денджызы алыварс бирӕ бӕстӕтӕ, уыимӕ Палестинӕ дӕр, ӕмӕ сси, йӕ сӕргъы император кӕмӕн лӕууыд, ахӕм стыр империйы сӕйраг сахар. Куыд иннӕ дӕлбар бӕстӕты, афтӕ Палестинӕйы дӕр ромӕгтӕ дардтой се ’фсӕдтӕ ӕмӕ тынг карз ныхкъуырд лӕвӕрдтой цавӕрфӕнды ныхмӕлӕудӕн дӕр. Империйы хӕйттӕ алы рӕтты кӕй уыдысты, фӕлӕ иу бӕстӕмӕ кӕй хаудтой, уый стыр ахъаз уыди сӕ экономикӕйы рӕзтӕн ӕмӕ культурон ӕмахастытӕн. Ромы ӕмбӕстӕгтӕн (апостол Павелӕн дӕр) империйы ӕппӕт рӕтты дӕр уыди сӕрмагонд бартӕ, зӕгъӕм, сӕ бон уыдис уый домын, цӕмӕй сын тӕрхон кӕна император йӕхӕдӕг. Хъуыд 28:14-16; Ром 1:7

Рухсмонуат

Фембӕлды Цатыры, фӕстӕдӕр та Кувӕндоны ӕппӕты уаздӕр бынат, Фидыды Чырын кӕм ӕвӕрд уыдис, уыцы агъуыст. Нывонддонӕй Рухсмонуат хицӕнгонд уыдис егъау ӕмбӕрзӕнӕй. Соломоны арӕзт Кувӕндоны уыдис херувимты сурӕттӕ дӕр. Ӕгъдаумӕ гӕсгӕ ӕрмӕст хистӕр сауджынӕн уыдис Рухсмонуатмӕ бацӕуыны бар, уый дӕр афӕдз иу хатт, Сыгъдӕггӕнӕн бон, адӕмы сӕ тӕригъӕдтӕй сыгъдӕг кӕныны фӕтк ӕххӕст кӕнгӕйӕ. Рац 26:33; 3 Пад 6:23; Дзут 9:3-5,7

Саддукейтӕ

Ног Фӕдзӕхсты ныхас кӕуыл цӕуы, уыцы иудейаг дины сӕйраг къордтӕй иу. Синедрионы уӕнгтӕн сӕ фылдӕр, хистӕр сауджынтӕ ӕмӕ се ’ввахс адӕм уыдысты саддукейтӕ. Фарисейтӕй хъауджыдӕр, адонмӕ кадджын уыдис ӕрмӕст Фондзчиныгон, не ’ууӕндыдысты дзыхӕйдзургӕ таурӕгътыл, ӕнӕууӕнк кодтой пехуымпарты чингуытыл. Зӕгъӕм, разы нӕ уыдысты, Хуыцауы Тӕрхоны бон мӕрдтӕ се ’ппӕт дӕр кӕй райгас уыдзысты ӕмӕ Хуыцауы раз кӕй ӕрлӕудзысты, ууыл. Лк 20:27

Сайтан

Хуыцау ӕмӕ йӕ лӕггадгӕнджыты знаджы арӕх фӕхонынц сайтан. Дзырд «сайтан» нысан кӕны «ныхмӕлӕууӕг» кӕнӕ «азымыдарӕг» — тӕрхоны раз лӕууӕджы ныхмӕ чи дзуры ӕмӕ йӕ аххосджын чи кӕны, уый. Хуыцауы ныхмӕлӕууӕг ӕмӕ фыдмонты сӕргълӕууӕг уӕвгӕйӕ, сайтан, стӕй уыцы монтӕ сайынц адӕмы, Хуыцаумӕ сӕ нӕ уадзынц ӕмӕ бӕллынц се сӕфтмӕ. Хуыцауы ныхмӕ чи цӕуы, уыцы адӕм сты сайтаны ардыд. Ӕргомады чиныджы дзырдӕуы, зӕгъгӕ, иуафон сайтан бынтондӕр саст ӕмӕ сӕфт ӕрцӕудзӕн. Библийы сайтаны иннӕ нӕмттӕ сты: хӕйрӕг, сайӕг, Веелзевул, Левиафан. 1 Азф 21:1; Иов 1:6-8; Зах 3:2; Мт 4:10; Ӕрг 20:2

Самари

Палестинӕйы иу хай, Иудейӕ цӕгатӕрдӕм ӕмӕ Галилейӕ хуссарӕрдӕм. Паддзах Соломоны амӕлӕты фӕстӕ хуындис Цӕгатаг паддзахад Израил дӕр ӕмӕ, Амрийы паддзахиуӕгадӕй фӕстӕмӕ (Ч. Р. агъ. 885-874 азты), йӕ сӕйраг сахар дӕр. Ч. Р. агъ. 722 азы ацы паддзахад куы ныппырх ис, уӕд сси Ассирийы империйы хай, ӕмӕ дзы ӕрцӕрын кодтой ӕндӕр бӕстӕтӕй ӕрлидзджыты. Бӕстӕйы цы дзуттӕгтӕ баззадис, уыдоны ӕмӕ ног ӕрлидзджыты хонын райдыдтой самариӕгтӕ. Ӕгтӕ дӕр, иудейӕгты хуызӕн, Хуыцаумӕ куывтой Йерусалимы нӕ, фӕлӕ Геризимы хохыл. Иудейӕгтӕ ӕмӕ самариӕгтӕ кӕрӕдзийы нымадтой ӕцӕг диныл къух сисджытыл, ӕмӕ уымӕ гӕсгӕ кӕрӕдзимӕ хӕстӕг нӕ цыдысты. Иудейӕгты фӕстӕ Фарны Уац чи айста, уыдон уыдысты самариӕгтӕ.

Ромы хицаудзинады заман, Иудей ӕмӕ Галилей иумӕ уыдысты, Палестинӕ кӕй хуыдтой, уыцы провинци. Стефаны хъизӕмайраг мӕлӕты фӕстӕ Йесо Чырыстийы ахуыргӕнинӕгтӕй бирӕтӕ ацыдысты мӕ ӕмӕ уым уацамынд кодтой. Афтӕмӕй Самарийы зӕххыл раджы фӕзынди чырыстон дины фӕдыл цӕуджытӕ. 3 Пад 16:23-24; 4 Пад 17:24; Лк 10:33-35; Ин 4:9; Хъуыд 8:1,4-25

Сауджын

Фембӕлды Цатыры ӕмӕ Йерусалимы Кувӕндоны уазлӕггад кӕныны сӕрмагонд бар кӕмӕн уыдис, ахӕм адӕймаг. Моисейы Ӕгъдаумӕ гӕсгӕ сауджын уӕвӕн уыдис ӕрмӕст Моисейы хистӕр ӕфсымӕр Аароны байзӕддӕгтӕн, уымӕн ӕмӕ Хуыцау Аароны равзӕрста уазлӕггадӕн. Сауджынты хӕс уыди уазлӕггад кӕнын, нывӕндтӕ хӕссын, дины фӕтк ӕмӕ ӕгъдӕуттӕ ӕххӕст кӕнын. Сӕ лӕггады сын ӕххуыс кодтой левиттӕ. Ӕрмӕст сауджынтӕн уыдис Фембӕлды Цатыры, фӕстӕдӕр та Кувӕндоны Рухсмонуатмӕ бацӕуыны бар. Сауджынтӕ дих кодтой, радыгай чи лӕггад кодта, дыууадӕс ахӕм къордыл. Сауджынты сӕргъы лӕууыди хистӕр сауджын. Ног Фӕдзӕхсты Хуыцау сауджынтӕн зӕрдӕ ӕвӕры, ног дунейы Йӕ сауджынтӕ кӕй уыдзысты, уымӕй. Райд 41:45; Рац 30:30; Мт 8:4; Лк 1:8; Дзут 5:6; Ӕрг 20:6

Сӕндуцӕн

Къӕдзӕхы къахт бӕрцуат сӕнӕфсир лӕмарынӕн. Йӕ быны уыдис, сӕнӕфсиры дон бинаг (уый дӕр къӕдзӕхы къахт), къаддӕр, бӕрцуатмӕ, кӕуылты калдис, ахӕм хуынкъ. Сӕн дуцгӕйӕ-иу цупӕлттӕ надтой бӕгъӕввадӕй. Фӕт 6:11; Ис 63:3; Мт 21:33; Ӕрг 14:20

Сӕрдын, сӕрст

Сӕрмагонд фӕтк ӕххӕст кӕнгӕйӕ, адӕймаджы кӕнӕ исты дзаума хицӕн лӕггадӕн равзарын ӕмӕ снысан кӕнын — йӕ сӕрыл ын оливӕйы сой тадзын. Сауджынлӕггадӕн кӕнӕ паддзахиуӕгӕн сӕрстой, Хуыцау сӕрмагондӕй ацы куыстӕн кӕй равзӕрста, уыдоны. Хатгай сӕрстой пехуымпарты дӕр. Оливӕйы сойӕ сыгъдӕг кодтой нывонддон ӕмӕ Фембӕлды Цатыр. Ахӕсгӕ нысаниуӕджы дзырд «сӕрст» бӕрӕг кӕны, уырнджытӕ, Аргъуанмӕ бацӕугӕйӕ, лӕггад кӕнынӕн Хуыцауӕй цы хорзӕх ӕмӕ арфӕ райсынц, уый. Рац 40:9,15; Лев 4:3; 1 Пад 16:13; 3 Пад 19:16; Мт 22:41-45; 1 Ин 2:27

Синагогӕ

Иудейӕгты иумӕйаг ӕмбырд кувынӕн, Сыгъдӕг Фыст кӕсынӕн, дины ӕгъдӕуттӕ ахуыр кӕнынӕн, стӕй ахӕм ӕмбырдты хӕдзар. Синагогӕтӕ фӕзындысты Вавилоны уацары заман, стӕй, иудейӕгтӕ Зӕрдӕвӕрд Зӕхмӕ куы раздӕхтысты, уӕд рапарахат сты. Ӕмбырды хуымӕтӕг архайӕгӕн дӕр йӕ бон уыдис Сыгъдӕг Фыстӕй скъуыддзаг бакӕсын, стӕй йӕ иннӕтӕн ӕмбарын кӕнын кӕнӕ сын зондамонӕн ныхас кӕнын. Кувӕндонӕй хъауджыдӕр, синагогӕты нывӕндтӕ нӕ хастой. Зӕгъӕн ис ӕмӕ, иудейӕгтӕ кӕм цардысты, уыцы сахартӕн сегасы дӕр уыдис ӕппынкъаддӕр иу синагогӕ. Мт 4:23; 12:9; Мк 1:21; Лк 4:16-21; Хъуыд 13:14; 14:1; 17:10

Синай

Синайы хох (фӕхонынц ма йӕ Хорев дӕр), Синайы ӕрдӕгсакъадахы зӕххыл (ныртӕккӕйы Мысыры), Хуыцау Израилы адӕмимӕ фидыд кӕм сарӕзта ӕмӕ сын, Моисеймӕ раргом уӕвгӕйӕ, Ӕгъдау кӕм радта, уый. Моисей Синаймӕ схызти, Дӕс ныстуаны цы къӕйтыл (Фидыды къӕйдуртӕ) фыст ӕрцыдысты, уыдон райсынмӕ. Ацы хохыл Дунедарӕг дымгӕйы уддзӕфы хуызы Йӕхи раргом кодта пехуымпар Илийамӕ. Рац 19:1-25; 3 Пад 19:8-18; Гал 4:24-25

Синедрион

Ромы паддзахиуӕгады заман иудейӕгты дины ӕмӕ тӕрхоны уӕлдӕр къабаз. Йерусалимы Стыр Синедрионы уыдис ӕвдай иу уӕнджы: сауджынтӕ, ӕгъдаузонджытӕ, фарисейтӕ ӕмӕ ӕндӕр бӕрнон адӕймӕгтӕ. Уыцы ӕмбырд ромӕгты раз уыдис иудейаг адӕмы минӕвар ӕмӕ ӕххӕст кодта уӕлдӕр тӕрхондоны хӕстӕ. Ног Фӕдзӕхсты заман синедрионы сӕйрагдӕр уынаффӕтӕ хъуамӕ фидар кодтаид ромаг хицауад. Уыди ма чысыл синедрионтӕ дӕр, 23 уӕнгӕй арӕзт. Ахӕм синедрионтӕ уыдис Иудейы ӕппӕт сахарты дӕр, ӕххӕст кодтой дины ӕмӕ тӕрхоны бынӕттон оргӕнты хӕстӕ. Мт 26:59; Ин 18:31; Хъуыд 23:6

Сион

Йерусалим цы къуылдымтыл арӕзт у, уыдонӕй иу. Уымӕ гӕсгӕ ацы номӕй арӕх фӕхонынц Йерусалимӕн йӕхи, символон хуызы та — уӕларвон Йерусалим, рӕстудтӕ Хуыцауимӕ ӕнусмӕ кӕм цӕрдзысты, уыцы сахар. Сион нымад уыди Хуыцауы цӕрӕнбынатыл. Кувӕндон цы къуылдымыл арӕзт уыди, уый дӕр Сионы хох фӕхонынц. 2 Пад 5:7; Пс 9:15; 101:17; Мт 21:5; Дзут 12:22

Сионы чызг

Поэтикон загъд, афтӕ хуыдтой Йерусалим (йӕ центр уыди Сионы хох) кӕнӕ йӕ цӕрджыты. Пс 9:15; Ис 37:22

Содом ӕмӕ Гоморрӕ

Ханааны рагон сахартӕ, Хуыцау се ’нӕуагдзинады тыххӕй уӕларвон зынгӕй кӕй басыгъта, уыдон. Райд 19; Мк 6:11

Соломон

Паддзах Давиды фырт; Давиды фӕстӕ Израилы паддзах (Ч. Р. агъ. Х ӕн.). Йӕ паддзахиуӕгады афонмӕ Давиды хӕстытӕ фесты ӕмӕ Израилы паддзахад йӕ тӕмӕны бацыди. Соломон хъуыстгонд уыдис йӕ куырыхон зондӕй ӕмӕ йӕ хъӕздыгдзинадӕй; уый Йерусалимы сарӕзта фыццаг Кувӕндон.

Соломоны заман Израил бацыди йӕ тыхы ӕмӕ скадджын ис. Хуыцауы зӕрдӕвӕрдмӕ гӕсгӕ, Соломоны паддзахиуӕг уыдис сабыр ӕмӕ ӕвӕлмас. Уый фӕфылдӕр кодта хъалоны фиддонтӕ, ӕфсады нымӕц, стӕй йӕ устыты ӕмӕ йӕ номылустыты нымӕц дӕр. Йӕ царды кӕрон Соломон йӕ устыты ардыдӕй ӕндӕр хуыцӕуттӕм дӕр райдыдта кувын, ӕмӕ уымӕ гӕсгӕ Хуыцау Соломоны амӕлӕтӕй афӕдз фӕстӕдӕр Израил бауагъта дыууӕ дихы фӕкӕнын. Соломоны номимӕ баст сты Рагон Фӕдзӕхсты цалдӕр чиныджы: Ӕмбисӕндтӕ, Екклесиаст, Зарджыты Зарӕг. 2 Пад 12:24; 3 Пад 4:29-34; 11:1-6; 1 Азф 22:8-10; Мт 6:29; 12:42

Стыр Ирод, Ирод Антипӕ, Ирод Агриппӕ I, Ирод Агриппӕ II

Иудейаг паддзах, ӕгас Палестинӕйӕн дӕр хицауиуӕг кодта Ч. Р. агъ. 40 азӕй Ч. Р. агъ. 4 азмӕ. Ацы паддзах ныццӕгъдын кодта Вифлеемы ноггуырд сывӕллӕтты, Йесо Чырысти куы райгуырд, уымӕй чысыл фӕстӕдӕр. Мт 2:1-3

Ирод Антипӕ — Стыр Ироды фырт, паддзахиуӕг кодта Галилейы Ч. Р. агъ. 4 азӕй Чырыстийы райгуырды фӕстӕ 39 азмӕ. Аргъауӕг Иуане йӕ азымы куы бадардта йе ’нӕуаг усракуырды тыххӕй, уӕд ӕй ӕрцахсын ӕмӕ амарын кодта. Йесойӕн тӕрхон куы кодтой, уӕд Ӕй Понтий Пилат барвыста Ирод Антипӕмӕ — уый рагӕй фӕндыд Йесойы ӕмӕ, цы диссӕгтӕ аразы, уый фенын. Фӕлӕ Йесойы нӕ бафӕндыд йемӕ дзурын, ӕмӕ Йӕ Ирод бафхӕрдта ӕмӕ фӕстӕмӕ арвыста. Мк 6:14-27; Лк 23:7-12

Ирод Агриппӕ I — Стыр Ироды фырты фырт; Чырыстийы райгуырды фӕстӕ 41-44 азты паддзахиуӕг кодта Палестинӕйы. Тынг ӕфхӕрдта чырыстӕтты. Хъуыд 12:1-4,20-23

Ирод Агриппӕ II — апостол Павел кӕй раз ныхас кодта, уыцы Ирод Агриппӕ I (Фыццаджы) фырт; 70-ӕм азы онг паддзахадиуӕг кодта Палестинӕйы алы хӕйтты, уый фӕстӕ Роммӕ ацыдис. Хъуыд 25:23-24

Сунӕт кӕнын

Лӕппуты, нӕлгоймӕгты кӕройнаг буар лыг кӕныны фӕтк. Хуыцау Авраамӕн цы ныстуан радта, уымӕ гӕсгӕ, алы дзуттаг лӕппу дӕр йӕ райгуырды фӕстӕ ӕстӕм бон хъуамӕ сунӕтгонд ӕрцӕуа. Йесойы рӕстӕджы сывӕллоныл ном дӕр уыцы бон ӕвӕрдтой. Сунӕт уыдис Хуыцау ӕмӕ Авраамы байзӕддӕгты ӕхсӕн фидыды (бадзырды) нысан ӕмӕ ӕвдыста, адӕймаг йӕ бинонтимӕ иумӕ Хуыцауы адӕмы хай кӕй сси ӕмӕ Хуыцауы амындмӕ гӕсгӕ кӕй цӕры. Сунӕт уыдис Израилы адӕмӕй уӕвыны нысан. Дзуттӕгты арӕх хуыдтой «сунӕтгӕндтӕ», иннӕ адӕмты та, Иунӕг Хуыцауы чи нӕ зыдта, ома муртаттӕгты, — «ӕнӕсунӕт». Райд 17:9-27; Лев 12:3; Ин 7:22; Ром 4:10

Сыгъдӕг Уд

Дзуттаг дзырд «руах» ӕмӕ бердзенаг «пнеума» нысан кӕнынц «улӕфт, уддзӕф, тӕф». Рагон Фӕдзӕхсты Хуыцауы Уд у, зӕххыл цыдӕриддӕр ис, уый фӕлдисӕг ӕмӕ царддӕттӕг тых. Уыцы Уд адӕймагӕн дӕтты зонд, арӕхстдзинӕдтӕ ӕмӕ курдиӕттӕ, сиды йӕм Хуыцауӕн лӕггад кӕнынмӕ. Израилы тӕрхонгӕнджытӕй, пехуымпартӕй ӕмӕ паддзӕхтӕй Хуыцауы Уд агуырдта сӕрмагонд лӕггад. Хуыцауы Уд-иу йӕхи ӕруагъта хицӕн адӕймӕгтыл кӕнӕ адӕмы къордыл ӕмӕ-иу сӕ схайджын кодта развӕлгъау дзурыны курдиатӕй.

Библийы ма Хуыцауы Уды хуындӕуы Сыгъдӕг Уд.

Сыгъдӕг Удмӕ дӕр, Фырты ӕмӕ Фыды хуызӕн, ис Хуыцауы ӕппӕт миниуджытӕ.

Лукайы Евангелимӕ гӕсгӕ, Йесо сӕнтысти ӕнӕ адӕймаджы архайдӕй, ӕрмӕст Сыгъдӕг Уды фӕрцы. Аргъауыны рӕстӕг Йесойыл сӕрмагонд хуызы Йӕхи ӕруагъта Сыгъдӕг Уд. Йесо зӕрдӕ куыд ӕвӕрдта, афтӕ, Хорысӕры бӕрӕгбоны (Фӕндзайоны боны), Сыгъдӕг Уд Йӕхи ӕруагъта апостолтыл дӕр. Сыгъдӕг Уды фӕрцы адӕймаг райгуыры ног цардӕн ӕмӕ йӕ Хуыцау Йӕ фырт схоны. Хуыцауыл ӕууӕндӕджытӕн Уд ратты Аргъуаны лӕггад кӕныны курдиат. Уды лӕвӕрттӕ сты: уарзт, цин, ӕнцой, фӕразондзинад, хӕларзӕрдӕ ӕмӕ сӕрныллӕг уӕвын, уырнындзинад, хиуылхӕст. Дзырд «руах» ма нысан кӕны адӕймаджы уд кӕнӕ адӕймаджы уӕлдӕр мидис. Ацы дзырд бӕттынц монон гоймӕгтимӕ дӕр (зӕгъӕм, зӕдтӕ ӕмӕ дӕлимонтӕ). Райд 1:2; Рац 15:8; Фӕт 3:10; 1 Пад 10:6; 16:14; 3 Пад 21:5; Иов 32:8; Пс 50:13; Ис 63:10; Мт 3:16; 28:19; Лк 1:35; 8:55; Ин 3:8; 14:26; 20:22; Хъуыд 2:1-4; 16:16; Ром 8:15; 1 Кор 12:8-10; Гал 5:22-23; Дзут 1:14

Сыгъдӕг, ӕнӕсыгъдӕг

Рагон Фӕдзӕхсты ацы дзырдтӕ хауынц, сӕйрагдӕр, ритуалон сыгъдӕгдзинадмӕ. Моисейы Ӕгъдаумӕ гӕсгӕ, израилӕгтӕ хъуамӕ кӕрӕдзийӕ иртӕстаиккой сыгъдӕг ӕмӕ ӕнӕсыгъдӕг. Ӕнӕсыгъдӕгыл нымад уыдысты иуӕй-иу цӕрӕгойтӕ, мӕргътӕ ӕмӕ кӕсӕгтӕ, дзауматӕ ӕмӕ хойраджы хуызтӕ, фӕлӕ уый хаудис адӕймагмӕ дӕр. Адӕймаг сыгъдӕгыл нымад уыди, ӕнӕсыгъдӕг хӕринаг куы нӕ хордта, хъотырджыныл, буары низтӕй сӕйӕгыл кӕнӕ мардыл куы не ’ндзӕвыд, йӕ буарыл тугӕрхӕмттӕ куы нӕ уыдис, уӕд. Сылгоймаг ӕнӕсыгъдӕгыл нымад уыдис ӕрвылмӕйон низы рӕстӕг кӕнӕ ныййарыны хӕдфӕстӕ. Ӕнӕсыгъдӕгыл нымад уыдысты, хъотыр ӕмӕ буары ӕндӕр низтӕй чи садис, уыдон. Ӕнӕсыгъдӕг адӕмӕн нӕ уыдис дины фӕтк ӕххӕст кӕныны ӕмӕ сыгъдӕгыл андзӕвыны бар. Хи ссыгъдӕг кӕныны тыххӕй адӕймаг хъуамӕ сӕххӕст кодтаид бӕлвырд фӕтк. Зӕгъӕм, сыгъдӕг кӕныны тыххӕй хастой нывонд ӕмӕ-иу адӕймаджы бапырх кодтой иссопӕй (кӕрдӕг), стӕй ма хъуыдис хи цынайын ӕмӕ уӕлӕдарӕс цыхсын дӕр. Ног Фӕдзӕхсты ритуалон сыгъдӕгдзинадмӕ ис ӕндӕр ахаст. Йесо Чырысти амыдта, адӕймаг тӕригъӕдтӕй куынӕ ссыгъдӕг уа, уӕд ӕддаг сыгъдӕгдзинад кӕй ницы у. Чырыстийы райгасы фӕстӕ апостол Петр Хуыцауӕй райста ӕргомад, цӕмӕй, Уый цы ссыгъдӕг кодта, уый ӕнӕсыгъдӕгыл нымад ма уа, уымӕн ӕмӕ, Хуыцау цы сфӕлдыста, уыдонӕй ӕнӕсыгъдӕг ницы у. Лев 7:19; 10:10; 13:13; Ным 19:17-19; Фӕл 14:3-21; Пс 50:4,9; Мт 23:25-26; Хъуыд 10:15; Ром 14:14; Тит 1:15

Сыкъауадындзты бӕрӕгбон

Бӕрӕг ӕй кодтой дзуттаг къӕлиндары ӕвдӕм мӕйы, тишрийы (кӕнӕ ефонимы), фыццаг бон. Ӕрхаудис-иу фӕззӕджы райдианмӕ. Уыцы бон израилӕгтӕ улӕфыдысты се ’ппӕт куыстытӕй дӕр. Скодтой-иу уазӕмбырдтӕ, цагътой сыкъауадындзтӕй ӕмӕ хастой ӕмбӕлгӕ нывӕндтӕ. Лев 23:23-25; Ным 29:1-6

Тӕригъӕд

Хуыцауы Ӕгъдау не ’ххӕст кӕнын, Йӕ фӕдзӕхстытӕ Йын халын ӕмӕ Хуыцауы коммӕ нӕ кӕсын. Рагон Фӕдзӕхсты тӕригъӕдджын адӕймаг йӕ тӕригъӕды тыххӕй хъуамӕ нывонд ӕрхастаид. Райд 4:7; 18:20; 31:36; Рац 29:10-14; Мт 3:6; Ром 3:20

Тӕригъӕды нывонд

Ацы нывонды нысан у ӕнӕсыгъдӕгдзинадӕй фервӕзын ӕмӕ уд ссыгъдӕг кӕнын. Рац 30:10; Лев 4:2-35; Дзут 10:26

Уаз бынат

Рухсгонд дзул, сыгъзӕрин будсудзӕн нывондхӕссӕн ӕмӕ сыгъзӕрин цырагъ кӕм уыдысты, уыцы агъуыст Фембӕлды Цатыры, фӕстӕдӕр та — Кувӕндоны. Рухсмонуатӕй хицӕнгонд уыдис егъау ӕмбӕрзӕнӕй.

Ӕгъдаумӕ гӕсгӕ-иу сауджын нывонддонмӕ бацыдис райсомӕй ӕмӕ изӕрӕй, сыгъзӕрин нывондхӕссӕныл цырагъ ссудзынмӕ. Уаз бынатмӕ бацӕуыны бар уыдис ӕрмӕст сауджынтӕн. Хатгай дзырдбаст «уаз бынат» фӕнысан кӕны ӕппӕт Фембӕлды Цатыр кӕнӕ Кувӕндон. Ацы нысаниуӕджы «уаз бынат» нымад уыдис, Хуыцау Йӕхӕдӕг кӕм ис, ахӕм бынатыл. Дзуттӕгтӕ ӕууӕндыдысты ууыл дӕр, ӕмӕ зӕххон уаз бынат дӕр ӕмӕ зӕххон Кувӕндон дӕр (Фембӕлды Цатыр) кӕй сты, Хуыцауы бынат чи у, уыцы ӕцӕг, уӕларвон Кувӕндонӕн йе ’ндӕрг. Дзуттӕгтӕм ӕрвыст фыстӕджы загъдӕуы, Йесо Чырысти Йӕ нывонды фӕрцы уырнджытӕн уӕларвон Кувӕндонмӕ бацӕуыны фадат кӕй радта. Рац 26:33; Лев 4:6; Езек 42:13; Дзут 9:1-10; 9:24-25; 10:19

Уаз, рухс

Библийы «уаз» нысан кӕны «хицӕнгонд, ӕрвылбоны арӕнтӕй ахизӕг, ацы дунейӕ чи нӕу ӕмӕ уымӕ гӕсгӕ бандзӕвӕн кӕуыл нӕй, ахӕм». Ацы дзырд хауы, фыццаджыдӕр, Хуыцаумӕ. Рагон Фӕдзӕхсты афтӕ хуыдтой, ӕрмӕст Хуыцауӕн нывондгонд цы у, уый: Фембӕлды Цатыр, Кувӕндон, хуыцаулӕггады дзауматӕ. Адӕмимӕ бастӕй та дзырд «уаз» нысан кодта, Хуыцаумӕ чи кувы, уыдоны (Рагон Фӕдзӕхсты уыдон сты Израилы адӕм, Ног Фӕдзӕхсты та — Аргъуан). Адӕм дӕр ӕмӕ предметтӕ дӕр рухсгонд цӕуынц Рухсмӕ ӕмхиц уӕвыны (бандзӕвыны) фӕрцы. Рухсгонд (уаз) вӕййынц, цалынмӕ ӕнӕсыгъдӕгыл нӕ бандзӕвынц, уӕдмӕ. Куы бандзӕвой, уӕд та, Хуыцаумӕ кувыны кӕнӕ куывды архайыны размӕ, хъуамӕ фӕткмӕ гӕсгӕ ногӕй сыгъдӕггонд ӕрцӕуой. Лев 6:18; 11:44-45; 14:8; Ис 6:3; Мк 1:24; Ром 1:7; Ӕрг 4:8

Уӕрдон

Дыууӕцалхон бӕхуӕрдон, пайда дзы кодтой хӕсты быдыры дӕр ӕмӕ хуымӕтӕг уӕзласӕны хуызы дӕр. Уӕлдай арӕхдӕр ӕмбӕлдис, Ромаг империйы сахартӕ ӕмӕ провинциты ӕхсӕн хорз фӕндӕгтӕ куы фӕзындис, уӕд. Адӕмы, стӕй уӕззау дзауматӕ ластой сындӕггай цӕуӕг уӕрдӕттыл. Рогдӕр дыууӕцалхон уӕрдӕтты ластой ӕрмӕст адӕмы. Уыди ма сӕрмагонд постласӕн уӕрдӕттӕ дӕр. Райд 41:43; 46:29; 1 Пад 8:11; Хъуыд 8:28

Урим ӕмӕ туммим

Хуыцауы фӕндон бамбарынӕн цы дзауматӕй пайда кодтой, уыдон. Ӕвӕрд уыдысты хистӕр сауджыны риуылдарӕны — хуыдтой ма йӕ «тӕрхоны риуылдарӕн» дӕр. Нымад у, зӕгъгӕ, ацы дзауматы фӕрцы уыдис хӕлттӕ ӕппарӕн: сӕ иу нысан кодта «о», иннӕ та «нӕ». Рац 28:30; Лев 8:8; Фӕл 33:8

Уырнынад

Хуыцауыл ӕууӕндын, Уый зӕрдӕ цӕмӕй бавӕрдта, уыдон иууылдӕр кӕй ӕрцӕудзысты, ууыл ӕууӕндын, Йӕ дзырдимӕ Йын разы уӕвын, ӕрвылбон Йӕ фӕнд ӕххӕст кӕнынмӕ цӕттӕ уӕвын. Ног Фӕдзӕхсты Йесо Чырыстийыл ӕууӕндын нысан кӕны Уый Хуыцауыл ӕмӕ Ирвӕзынгӕнӕгыл нымайын. Райд 15:6; Дзут 11

Фараон

Рагон Мысыры афтӕ хуыдтой хицауиуӕггӕнӕджы (паддзахы). Уыдонӕй иу хорз цӕстӕй кастис Йаковы фырт Йосефмӕ, иннӕ та тынг карз ӕфхӕрдта уацары уӕвӕг израилӕгты (Мысырӕй рацыды размӕ). Райд 41:38-46; Рац 1:8-22; 3 Пад 9:16; Хъуыд 7:10

Фарисейтӕ

Ног Фӕдзӕхст кӕй кой кӕны, уыцы иудейаг дины сӕйраг къордтӕй иу. Фарисейты минӕвӕрттӕ уыдысты Синедрионы уӕнгтӕ. Саддукейтӕй хъауджыдӕр, фарисейтӕ архайдтой ӕрмӕст Моисейы Ӕгъдау нӕ, фӕлӕ ма бирӕ дзыхӕйдзургӕ таурӕгъты домӕнтӕ ӕххӕст кӕныныл дӕр. Ноджы сӕ уырныдта, Хуыцау дунейӕн тӕрхон куы кӕна, уӕд ӕппӕт мӕрдтӕ дӕр кӕй райгас уыдзысты ӕмӕ Хуыцауы раз кӕй ӕрлӕудзысты, уый. Тынг лӕмбынӕг ӕххӕст кодтой ритуалон сыгъдӕгдзинады фӕтк, адӕмы ӕхсӕн сын уыдис стыр кад, ӕмӕ сӕхӕдӕг дӕр сӕрыстыр уыдысты, динылмард ӕмӕ хӕрзӕгъдау кӕй сты, уымӕй. Дины домӕнтӕ афтӕ карзӕй чи не ’ххӕст кодта, уыдоныл-иу фарисейтӕ былысчъилтӕ кодтой. Йесо адӕмы фӕдзӕхста, цӕмӕй сӕхи хизой фарисейты фӕзмынӕй кӕнӕ сӕ ахуырыл лӕууынӕй, уымӕн ӕмӕ фарисейтӕ Моисейы Ӕгъдау уӕлӕнгай ӕххӕст кодтой. Чырыстимӕ йе ’ргом раздахыны размӕ апостол Павел дӕр фарисей уыдис. Мт 5:20; 9:11; 23:2-39; Лк 18:11; Хъуыд 23:6-9; 26:5

Фарн

Ног Фӕдзӕхсты хуыцаузонӕн терминты сӕйрагдӕртӕй иу. Ацы дзырд нысан кӕны, Хуыцау адӕймагӕн йӕ цавӕрдӕр хъуыддӕгты тыххӕй нӕ, фӕлӕ Йӕхи фӕндӕй кӕй ратты, ахӕм хорзӕх. Уымӕй фарн хицӕн кӕны Ӕгъдауӕй: Ӕгъдау бӕрӕг кӕны Хуыцау ӕмӕ адӕймаджы ӕхсӕн, стӕй хицӕн адӕймӕгты ӕхсӕн рӕстады бындурыл арӕзт ахастытӕ — алкӕмӕн дӕр лӕвӕрд цӕуы, цӕй аккаг у, ӕрмӕстдӕр уый.

Фарны ӕмбарынад ахӕссӕн ис хицӕн адӕймаджы кӕнӕ адӕмы къорды алыхуызон курдиӕттӕм ӕмӕ цаутӕм; ӕппӕты стырдӕр фарн у Чырыстийыл ӕууӕндӕг адӕмӕн лӕвӕрд ӕнусон цард Хуыцауимӕ. Лк 1:30; Ром 5

Фарны Уац, Евангели

Бердзенаг дзырд «эвангелион» нысан кӕны цавӕрфӕнды хорз уац дӕр, зӕгъӕм, знӕгтыл фӕуӕлахиз уӕвын, сабырдзинады ӕрлӕуд, паддзахы байзӕддаджы райгуырд.

Ног Фӕдзӕхсты Хуыцау йӕ зӕдты фӕрцы адӕмӕн фехъусын кодта, Рагон Фӕдзӕхст Йе ’рцӕуыны кой Кӕмӕн кӕны, Уыцы Мессиа (бердзенагау «Христос») кӕй райгуырдис.

Хуыцауы Паддзахады ӕрцӕуыны ӕмӕ Хуыцауы адӕмуарзоны тыххӕй Фарны Уац фехъусын кодта Йесо Чырысти Йӕхӕдӕг. Уыцы уарзондзинады сӕраппонд Йесо, Хуыцауы Фырт, Йӕхи мӕлӕтмӕ радта, фӕлӕ Йӕ Хуыцау райгас кодта. Йесо Чырыстийы райгуырды, Йӕ лӕггады, Йӕ амынды, дзуарыл Йӕ мӕлӕты ӕмӕ Йӕ райгасы тыххӕй Фарны Уац сси чырыстон дины бындур. Фӕстӕдӕр Фарны Уац хонын райдыдтой, Чырыстийы зӕххон цард, амӕлӕт ӕмӕ райгасыл ныхас кӕм цӕуы, Ног Фӕдзӕхсты уыцы фыццаг цыппар чиныджы. Ис 52:7; 61:1; Мт 4:23; Лк 1:26-38; 2:10; 1 Кор 15:1

Фӕдзӕхсын, арфӕ кӕнын

Искӕмӕн хорзӕх курын. Хуыцау адӕймагӕн арфӕ куы фӕкӕны, уӕд ын ралӕвар кӕны исты хорзӕх, зӕгъӕм, ӕнтыстдзинад, сабырдзинад, бирӕ байзӕддӕгтӕ, цард. Хуыцау арфӕ кӕны, Йӕхи кӕмӕн фӕнды, уыдонӕн.

Иу адӕймаг иннӕйы Хуыцауыл куы фӕдзӕхса, уӕд йӕ куывдӕй ӕвдисы, йӕ зӕрдӕ йын хорздзинӕдтӕ кӕй зӕгъы, уый. Пехуымпартӕ Авраам, Исаак ӕмӕ Йаков сӕ цоты Хуыцауыл куы фӕдзӕхстой, уӕд развӕлгъау кодтой амондджын фидӕны кой.

Адӕймаг Хуыцауӕн куы арфӕ кӕна, уӕд Ын кад кӕны ӕмӕ Дзы бузныг у. Йесо уӕларвмӕ ссӕуыны размӕ сывӕллӕтты ӕмӕ Йӕ ахуыргӕнинӕгты фӕдзӕхста. Чырыстийы ахуыргӕнинӕгты хӕс у Хуыцауы арфӕ хӕссын ӕмӕ йӕ парахат кӕнын, уыимӕ Хуыцауы арфӕйӕ хайджын сты знӕгтӕ ӕмӕ ӕфхӕрджытӕ дӕр. Хуыцауыл фӕдзӕхсын у дзырд «ӕлгъитын»-ы антоним. Райд 1:22,28; 12:3; Фӕл 28:1-14; Мт 5:44; Мк 10:16; Лк 6:28; 24:50; Ром 12:14; 15:29; 1 Кор 4:12

Фӕсмон, фӕфӕсмон кӕнын, хиуыл ӕрхудын

Фӕсмонмӕ хауы хиуыл ӕрхудын, тӕригъӕдтӕ бамбарын ӕмӕ, Хуыцауӕн хъыг чи у, ахӕм цардыл къух сисын. Дзуттаг дзырд «шув» нысан кӕны «баздӕхын», «раздӕхын»; фӕсмоны нысаниуӕджы йӕ мидис у уый, ӕмӕ адӕймаг ӕгасӕй дӕр Хуыцауы ’рдӕм куы аздӕхы, ӕндӕр хуыцӕуттӕн лӕггад кӕнынӕй ӕмӕ тӕригъӕдтӕм ӕмхиц уӕвынӕй йӕхи куы фӕиппӕрд кӕны. Фӕсмонимӕ ма баст у дзуттаг дзырд «нихам» дӕр, нысан кӕны «фӕсмон кӕнын», «хъыг кӕнын», уымӕн ӕмӕ фӕсмоны райдайӕн у ӕфсӕнттӕ нӕ агурын ӕмӕ тӕригъӕдджын цардыл хи атигъ кӕнын. Фӕсмонгӕнгӕйӕ, ком дӕр ӕмӕ сау дӕр фӕдарынц, фӕкӕуынц, сӕ уӕлӕдарӕс арӕдувынц фӕйнӕрдӕм, риу фӕхойынц. Фӕсмонгӕнӕг адӕймаг Хуыцауӕй хатыр куры йӕ тӕригъӕдты тыххӕй ӕмӕ фидарӕй бауынаффӕ кӕны, кӕй нал фӕрӕдидзӕн, Хуыцауы фӕндон кӕй ӕххӕст кӕндзӕн.

Ног Фӕдзӕхсты пайда кӕнынц бердзенаг дзырдӕй — «метанойа»; нысан кӕны «зонды ивд», уымӕн ӕмӕ ма, уӕлдӕр ранымад хъуыддӕгтӕй уӕлдай, фӕсмонмӕ хауы тӕригъӕдджын хъуыдытӕй суӕгъд уӕвын ӕмӕ ӕппӕт зонд ӕмӕ зӕрдӕйӕ Хуыцаумӕ аздӕхын. Библийы бирӕ ис фӕсмоны уацамынды дӕнцӕгтӕ, зӕгъӕм, Йеремиамӕ, Иоелмӕ ӕмӕ Ионӕмӕ, стӕй Аргъауӕг Иоаннмӕ. Ахӕм уацамынд ис Йесо Чырыстийы ӕмӕ апостолты амындтыты дӕр. 3 Пад 21:27; Иов 42:6; Йер 31:19; Езек 18:30; Иоел 2:12; Ионӕ 3:5; Мт 3:8; Мк 2:17; Лк 18:13; 2 Тим 2:25-26

Фембӕлды Цатыр

Хӕсгӕ кувӕндон, арӕзт у егъау цатыр ӕмӕ йӕ алыварс ӕмбондӕй ӕхгӕд кӕрты хуызы. Кӕрты уыди нывондхӕссӕн, ӕрхуы «денджыз» ӕмӕ Фембӕлды Цатыр йӕхӕдӕг, хуыдтой ма йӕ Ӕмбырды Цатыр кӕнӕ Ӕргомы Цатыр. Фембӕлды Цатыр уыдис, израилӕгтӕ сауджынты фӕрцы Хуыцауимӕ кӕм ӕмбӕлдысты, уыцы бынат. Цатыры мидӕгӕй уыди дыууӕ агъуысты: Уаз бынат ӕмӕ Рухсмонуат. Уаз бынаты уыдис фынг, йӕ уӕлӕ рухсгонд дзултӕ ӕмӕ уаз лӕвӕрттӕ кӕнынӕн хъӕугӕ дзауматӕ, стӕй будсудзӕн нывондхӕссӕн ӕмӕ цырагъ. Хуыцауы фӕндонмӕ гӕсгӕ израилӕгтӕ Фембӕлды Цатыр сарӕзтой ӕмӕ йӕ семӕ хастой, ӕдзӕрӕг быдыры куы хаттысты, уӕд. Фембӕлды Цатыры ӕвӕрд уыдис Фидыды Чырын. Израилӕгты рӕсӕнуаты Фембӕлды Цатыр нысан кодта Хуыцауы хӕдзар. Цалынмӕ Соломон Йерусалимы Кувӕндон нӕ сарӕзта, уӕдмӕ израилӕгтӕ Хуыцаумӕ куывтой ӕмӕ йын нывонд хастой Фембӕлды Цатыры раз. Израилӕгтӕн уыдис Фембӕлды Цатыры кӕртмӕ бацӕуыны бар, фӕлӕ Уаз бынатмӕ цӕуӕн уыдис ӕрмӕст сауджынтӕн; уыимӕ Рухсмонуатмӕ бацӕуӕн уыдис ӕрмӕст хистӕр сауджынӕн, уый дӕр афӕдз иу хатт. Израилӕгты уырныдта, Хуыцау Фембӕлды Цатыры кӕй ис ӕмӕ афтӕмӕй ӕппӕт ӕмбырд дӕр Йемӕ кӕй сты, уый. Соломоны заман Фембӕлды Цатыр иу ранӕй иннӕмӕ нӕ хастой, фӕлӕ ӕдзух уыдис Йерусалимы, ӕмӕ йӕ раивта дур ӕмӕ хъӕдӕрмӕгӕй арӕзт Кувӕндон. Рац 26:1-37; 27:21; Ным 1:50; Хъуыд 7:44; Дзут 8:2-5

Фиддоны нывонд

Нывонды нысан у, Хуыцауы раз кӕнӕ адӕймаджы раз чи фӕтӕригъӕдджын ис, уымӕн ныххатыр кӕнын. 1 Пад 6:3

Фидыд (бадзырд)

Формалон бадзырд адӕймӕгты ӕхсӕн кӕнӕ адӕймаг ӕмӕ Хуыцауы ӕхсӕн. Дыккаг уавӕры Хуыцау зӕрдӕ бавӕры, адӕймаг та сразы вӕййы цавӕрдӕр ӕгъдӕуттӕ, уагӕвӕрдтӕ ӕххӕст кӕныныл; фидыдӕн уӕвӕн уыдис иувӕрсыг дӕр (Хуыцау адӕймагӕн зӕрдӕ ӕвӕры). Фидыд ныффидар кӕнынӕн-иу хастой нывонд. Библийы сӕйраг бынат ахсы Хуыцау ӕмӕ адӕмы ӕхсӕн фидыд. Синайы хохыл Хуыцау Моисейы фӕрцы фидыд сарӕзта дзуттаг адӕмимӕ. Хуыцау дзуттӕгтӕн зӕрдӕ бавӕрдта йӕ хӕрзаудӕнӕй, знӕгтӕй сӕ хъахъхъӕнынӕй, уыдон та Йыл хъуамӕ иузӕрдион уыдаиккой ӕмӕ Йын Йӕ фӕнд ӕххӕст кодтаиккой, Ӕгъдауы куыд загъд у, афтӕ. Уыцы фидыды, йӕ саразыны ӕмӕ йе ’ххӕст кӕныны кой цы чингуыты ӕмбырдгонды ис, уый хуыйны Рагон Фӕдзӕхст. Пехуымпартӕ развӕлгъау дзырдтой, зӕгъгӕ, Хуыцау ӕмӕ адӕмы ӕхсӕн уыдзӕн ног фидыд. Евангелийы загъдӕуы, уый Йесо Чырыстийы мӕлӕт ӕмӕ райгасы фӕрцы кӕй сарӕзтӕуыд. Уыцы фидыды кой ис Ног Фӕдзӕхсты чингуыты. Ныр Хуыцауы адӕмыл нымад сты, Чырыстийыл чи баууӕндыдис ӕмӕ Йӕ амындмӕ гӕсгӕ чи цӕры, уыдон сегас дӕр, цавӕрфӕнды адӕмыхаттӕй куы уой, уӕддӕр. Райд 9:9-17; 15:18; Рац 6:4; 19:5-6; 2 Пад 5:3; Пс 88:4-5; Мт 26:28; Хъуыд 3:25; 1 Кор 11:25; Дзут 7:22

Фидыды нывонд

Ацы нывонд хастой Хуыцауимӕ раст ӕмахастытӕ хъахъхъӕныны ӕмӕ Йемӕ бафидауыны, ӕмахастытӕ сног кӕныны тыххӕй бӕрӕгбоны. Нывондаг-иу куы аргӕвстой, уӕд-иу кусарты иу хай нывондхӕссӕныл басыгътой, иннӕ хай та-иу, нывонд чи хаста, уый, стӕй йӕ бинонтӕ ӕмӕ сауджын бахордтой. Лев 3:1-17; 3 Пад 9:25

Фидыды Чырын

Израилӕгты сӕйраг уаз хӕзна: сыгъзӕринцъар хъӕдын лагъз. Йӕ мидӕг ӕвӕрд дыууӕ дурын къӕйыл (фидыды къӕйтыл) фыст уыдысты, Хуыцау Израилы адӕмимӕ фидыд куы сарӕзта, уӕд Синайы хохыл Моисейӕн цы 10 ныстуаны радта, уыдон. Фидыды Чырыны сӕрыл сыгъзӕрин доны тылд нывты сӕ базыртӕ айтынг кодтой дыууӕ херувимы. Рагон дзуттаг ӕвзагыл Фидыды Чырыны сӕр хуындис «каппорет», ома «ӕхгӕнӕн, бафыст» («сыгъдӕггонд»). Фидыды Чырын ӕвӕрд уыди Рухсмонуаты — Фембӕлды Цатыры, фӕстӕдӕр та — Кувӕндоны, ӕппӕты уаздӕр бынаты. Рац 25:10-21; Дзут 9:4; Ӕрг 11:19

Филистим, филистимӕгтӕ

Адӕмыхатт. Сӕ равзӕрд бынтон бӕрӕг нӕу, чи зоны, рагон Ханаанмӕ ӕрбафтыдысты сакъадах Кафторӕй (Критӕй). Ч. Р. агъ. XII ӕн. бацахстой цалдӕр сахары Ханааны хуссар-ныгуылӕйнаг былгӕрон — Газӕ, Ашкелон, Ашдод, Гат — ӕмӕ сарӕзтой фӕндзӕм сахар — Екрон. Хицӕн кодтой Ханааны цӕрӕг иннӕ адӕмтӕй. Филистимӕгты-иу хуыдтой «ӕнӕсунӕттӕ» дӕр, уымӕн ӕмӕ уыдон, хӕстӕгскӕсӕйнаг адӕмтӕй хъауджыдӕр, ацы фӕтк не ’ххӕст кодтой. Иннӕ скӕсӕйнаг бӕстӕтӕ сӕтгӕйӕ, филистимӕгтӕ сӕмбӕлдысты, Ханааны цӕгат-скӕсӕнӕй ныгуылӕнмӕ чи цыдис, уыцы израилаг адӕмимӕ ӕмӕ семӕ хӕцын райдыдтой. Афтӕмӕй филистимӕгтӕ систы Израилы сӕйраг знӕгтӕй иу, цалынмӕ сӕ паддзах Давид бынтон нӕ басаста, уӕдмӕ. Фӕт 3:3; 14:3; 2 Пад 8:1; Йер 47:4

Фыст

Ног Фӕдзӕхсты афтӕ хуыйнынц Рагон Фӕдзӕхсты чингуытӕ. Фӕстӕдӕр, Ног Фӕдзӕхст фыст куы ӕрцыд, уӕд чырыстӕттӕ уый дӕр бахастой «Сыгъдӕг Фыст»-ы ӕмбарынадмӕ. Мт 21:42; Ром 10:11

Халагъудты бӕрӕгбон

Дзуттаг бӕрӕгбон; израилӕгтӕ-иу ацы бонты сӕ хӕдзӕрттӕ ныууагътой, ӕмбӕлгӕ нывӕндтӕ-иу ӕрхастой ӕмӕ-иу къуырийы дӕргъы цардысты, тыллӕг ӕфснайгӕйӕ, быдыры къалиутӕй цы халагъудтӕ арӕзтой, уыдоны. Бӕрӕг ӕй кодтой дзуттаг къӕлиндары ӕвдӕм мӕй тишрийы (кӕнӕ ефанимы) 15-ӕм бонӕй 21-ӕм бонмӕ, Сыгъдӕггӕнӕн бонӕй иу чысыл фӕстӕдӕр. Бӕрӕгбон ӕййӕфта хор ӕмӕ дыргътӕ ӕфснайыны кӕрон ӕмӕ сӕнӕфсир тоныны рӕстӕг, фӕззыгон къӕвдаты размӕ, уымӕ гӕсгӕ ма йӕ хуыдтой «Хорӕфснайӕн» кӕнӕ «Хуымгӕрдӕн». Бӕрӕгбоны къуыри мысыдысты, израилӕгтӕ, Мысырӕй Ханаанмӕ цӕугӕйӕ, ӕдзӕрӕг быдыры куыд хаттысты ӕмӕ халагъудты куыд цардысты, уый. Ацы бонты израилӕгтӕ Хуыцауӕн арфӕ кодтой хорӕрзады тыххӕй. Халагъудты бӕрӕгбоны дзуттаг ном у «суккот». Рац 23:16; 34:22; Лев 23:27-36; 23:39-43; Ным 29:12-35; Фӕл 16:13-15; Ин 7:2

Халдейӕгтӕ

Вавилоны паддзахады цӕрӕг адӕмтӕй иу. Ацы номӕй арӕх фӕхонынц Вавилоны ӕппӕт цӕрджыты дӕр. 4 Пад 24:2-13; Йер 24:5; 25:12; 51:24; Езек 23:15

Хамос

Моавӕгтӕ кӕмӕ куывтой, уыцы муртаттаг хуыцау. 3 Пад 11:7,33; Йер 48:13,46

Ханаан

Нойы фырты фырттӕй иу. Хамы фырт, стӕй ма, Зӕххастӕу денджызӕй цӕугӕдон Иорданы ӕхсӕн йӕ байзӕддӕгтӕ (хананейӕгтӕ) раздӕр кӕм цардысты, уыцы бынаты ном. Хуыцау ацы зӕхх раттынӕй зӕрдӕ бавӕрдта Авраам ӕмӕ йӕ байзӕддӕгтӕн. Ханаан сындӕггай басастой израилӕгтӕ. Райд 9:18; 12:5-7; Рац 6:4; Нун 5:12; Хъуыд 13:19

Хӕйрӕг

Дзырд «диаболос» рагон бердзенаг ӕвзаджы нысан кӕны «азымыдарӕг, хахуыргӕнӕг, мӕнгдзурӕг». Дӕлимонты сӕргълӕууӕг ӕмӕ Хуыцауы знаг. Библийы йӕ иннӕ нӕмттӕ сты: сайтан, веелзевул, сайӕг (пысылмон традицийы — иблис), кӕфхъуындар. Ӕргомады чиныджы загъдӕуы, зӕгъгӕ, заманты кӕрон хӕйрӕг бынтондӕр саст ӕмӕ сӕфт ӕрцӕудзӕнис. Лк 4:2; Ӕрг 20:2

Хӕрздӕфгӕнӕн

Бӕлӕсты чъиу, ӕмбырд ӕй кодтой ӕмӕ йӕ Кувӕндоны сыгътой Хуыцауӕн хӕрздӕфгӕнаг нывонд ӕрхӕссыны тыххӕй. Лев 4:7; 16:12; Ным 4:16

Хистӕр сауджын

Сӕйраг, кӕнӕ уӕлдӕр, сауджын Аароны байзӕддӕгтӕй. Ӕгъдаумӕ гӕсгӕ, иуӕй-иу фӕтк ӕххӕст кӕныны бар уыдис ӕрмӕст уымӕн, зӕгъӕм, афӕдз иу хатт Рухсмонуатмӕ — Фембӕлды Цатыры, фӕстӕдӕр та Кувӕндоны ӕппӕты уаздӕр бынатмӕ бацӕуын. Ног Фӕдзӕхсты заман хистӕр сауджынтыл нымад уыдысты зынгӕдӕр иудейаг сауджынты ӕнӕхъӕн къорд. Лев 16; Ным 35:28; Мт 26:3

Хойраджы хуын

Кувӕггаг ӕмӕ нывонд хицӕн кӕнынц уымӕй, ӕмӕ, кувинӕгтӕ хӕсгӕйӕ, кусарт нӕ кодтой. Хойраджы хуын хӕссыны сӕйраг мидис уыди лӕвар кӕнын: уый уыдис Хуыцауӕн (ӕмӕ сауджынтӕн) лӕвар, арӕх — тыллӕджы бузнӕн. Хойраджы хуыны уыдис хом кӕнӕ цурыд хоры нӕмгуытӕ, науӕд ссад ӕмӕ фых нӕмгуытӕ, гӕнӕн ис, сой, буд ӕмӕ цӕххимӕ змӕстӕй. Лев 2:1-16

Хуыцау

Ацы дуне иугӕнӕг, фӕрнджын, Ӕппӕтхъомыс Сфӕлдисӕг ӕмӕ Бардарӕг.

Хуыцау ӕдзух ис ацы дунейы, ӕвдисы, йӕ ныхмӕ фӕлӕууӕн кӕмӕн нӕй, ахӕм фӕрнӕйдзаг ӕмӕ сӕрибар бархъомыс.

Хуыцау ӕнхъӕлмӕ кӕсы, адӕймагӕн ӕдзух цы хорзӕхтӕ дӕтты, уыдонӕн Ын уый уарзт ӕмӕ лӕггадӕй дзуапп кӕй ратдзӕнис, уымӕ. Райд 1:1; 2:2; Фӕл 6:4-5; Пс 53:6; Мк 10:6; Ин 1:1

Хуыцауы Паддзахад, Уӕларвон Паддзахад

Дзырд «паддзахад»-ӕн ис дыууӕ сӕйраг нысаниуӕджы: «паддзахы бархъомыс» ӕмӕ «паддзахы дӕлбар зӕхх». Библийы «Хуыцауы паддзахад», фыццаджыдӕр, нысан кӕны Хуыцауы ӕгӕрон бар дунейыл. Ноджы ӕвдисы Хуыцауы ӕмӕ, Хуыцауыл Ӕй чи нымайы, уыцы адӕмы ахастытӕ. Хуыцауы паддзахады кой кодтой суанг пехуымпартӕ дӕр. Иудейӕгтӕ ӕрцӕуинаг Мессиамӕ куыд Хуыцауӕй ӕрвыст Паддзахмӕ кӕй ӕнхъӕлмӕ кастысты, уымӕ гӕсгӕ Йӕ мессиаг паддзахад дӕр баст уыдис Хуыцауы Паддзахадимӕ. Ахӕм паддзахад кӕй ралӕудзӕн, уый развӕлгъау хъусын кодта Аргъауӕг Иоанн. Йесо Чырысти уацамынд кодта, Йӕ фӕрцы адӕммӕ чи фӕхӕццӕ ис, фӕлӕ бацӕуӕн ӕрмӕст уды тыхкуысты фӕрцы кӕдӕм ис, уыцы Хуыцауы Паддзахады тыххӕй. Ӕххӕстӕй зӕххыл Хуыцауы Паддзахад ныллӕудзӕнис заманты кӕрон, Бардарӕджы ӕрцыды фӕстӕ раздӕры дуне фесӕфдзӕн. «Хуыцауы Паддзахад» — ацы дзырдбаст ӕмбӕлы сӕйрагдӕр Ног Фӕдзӕхсты. Фӕлӕ евангелист Матфей «Хуыцауы Паддзахад»-ы бӕсты арӕх дзуры «Уӕларвон Паддзахад», уымӕн ӕмӕ йӕ Евангели арӕзт у, фыццаджыдӕр, Хуыцауы ном чи нӕ дзырдта, уыцы иудейӕгтӕн. Дан 7:13-14; Авад 1:21; Мих 4:7; Мт 3:2; 21:31; Мк 1:15; Лк 17:20-21; 2 Пет 1:11; 1 Кор 4:20; Эф 5:5; Ӕрг 11:15

Хуыцауы Уӕрыкк

Уӕрыкк нывондӕн хӕссыны ӕгъдау зындгонд у рагзамантӕй. Хуыцау Моисейы фӕрцы израилӕгтӕн цы Ӕгъдау радта, уымӕ гӕсгӕ сауджынтӕ Аргъуаны ӕрвылрайсом ӕмӕ ӕрвылизӕр, стӕй Куадзӕны, бӕрӕгбӕтты ӕмӕ сӕрмагонд цауты рӕстӕг Хуыцауӕн нывондӕн хастой уӕрыкк. Нывонд уӕрыччы туг Хуыцауы фидауын кодта адӕмимӕ, уыцы нывонды руаджы Хуыцау израилӕгтӕн барста сӕ тӕригъӕдтӕ. Аргъауӕг Иуане Йесойы Хуыцауы Уӕрыкк кӕй хуыдта, уымӕй развӕлгъау дзырдта, Йесо ӕппӕт дунейы сӕрыл нывондӕн хаст кӕй ӕрцӕудзӕн, ууыл. Райд 22:7; Рац 12:3-5; Ным 6:14; 28:3-27; 29:2,8-13; Ин 1:29; Ӕрг 5:5

Хуыцауы Фырт

Рагон Фӕдзӕхсты хатгай «Хуыцауы фырттӕ» фӕхонынц, Хуыцау кӕй сфӕлдыста ӕмӕ Йӕ дӕлбар чи у, уыцы монон гоймӕгты (зӕдты, удты). Уымӕй уӕлдай ма Хуыцауы фырттӕ хуыйнынц Израилы адӕм ӕмӕ йӕ иуӕй-иу паддзӕхтӕ. Фӕлӕ Ног Фӕдзӕхсты автортӕ «Хуыцауы Фыртыл» нымайынц Йесо Чырыстийы. Ацы ном ӕвдисы, Мессиа кӕй у, стӕй Фыд Хуыцауӕй кӕй рантыст ӕмӕ Йын Йемӕ комкоммӕ ӕмӕ цардӕгас бастдзинад кӕй ис, уый. Чырыстийыл ӕууӕндджытӕ дӕр Йӕ фӕрцы свӕййынц Хуыцауы цот. Райд 6:1-4; Фӕл 32:5; 1 Азф 22:10; Пс 2:7; Йер 31:9; Иов 1:6; Мт 4:3; Мк 1:1; Ин 11:27; 2 Кор 1:19; Гал 3:26; Ӕрг 2:18

Хъалонисӕг

Ног Фӕдзӕхсты заман хъалон ӕмбырдгӕнӕг уыди бынӕттон цӕрджытӕй, Ромы къазнайӕн хъалон ӕмбырд кодта Палестинӕйы. Ромаг хицауад-иу провинциты хъалон исын хаццондарты бар бакодта, уыдон та йӕ ӕмбырд кодтой хъалонисджыты фӕрцы. Хаццондар хъуамӕ ромаг къазнамӕ хъалон фыстаид, рагацау-иу бадзырд куыд скодтой, афтӕ, бӕрӕг бӕрцӕй. Хаццондартӕ ӕмӕ хъалонисджытӕ тырныдтой сӕхи схъӕздыг кӕнынмӕ, цас ӕмбӕлди, уымӕй фылдӕр хъалон ӕвӕрдтой ӕмӕ-иу, уӕлдайӕ цы баззад, уый сӕхицӕн ныууагътой. Уымӕ гӕсгӕ хъалонисджытӕ ӕнӕуынон уыдысты ӕгас империйы адӕмӕн, дзуттӕгтӕ та ма сыл ноджы былысчьил дӕр кодтой, муртаттаг ромӕгты хицауадимӕ ӕмгуыст кӕй кодтой, уый тыххӕй. Уымӕ гӕсгӕ ӕмсӕр уыдысты дзырдтӕ «хъалонисӕг» ӕмӕ «тӕригъӕдджын». Фӕлӕ Йесо Йӕхимӕ иста хъалонисджыты дӕр; сӕ иу, Матфей, кӕнӕ йӕ Лукайы Евангели куыд хоны — Левий, сси йӕ ахуыргӕнинаг. Мт 5:46; 9:10; 10:3; 11:19; 21:31; Лк 5:27; 18:10-14; 19:1-10

Хъотыр

Библийы афтӕ хуыйны буары цавӕрфӕнды низ дӕр, рагон дзуттаг дзырд «цараат» арӕх тӕлмац кӕнынц куыд «хъотыр», фӕлӕ ацы дзырдӕй хуыдтой буары бирӕ низтӕ. Рагон Фӕдзӕхсты домӕнмӕ гӕсгӕ ахӕм низтӕй чи садис, уыдон нымад уыдысты ӕнӕсыгъдӕгыл. Хъотырджынты нӕ уагътой ӕхсӕнадмӕ, хъуыдис сӕ иннӕ адӕмӕй фӕхицӕн кӕнын, цӕмӕй уыдоныл дӕр сӕ низ ма бахӕцыдаид ӕмӕ сӕ бандзӕвдӕй ма фӕчъизи уыдаиккой, уый тыххӕй. Хъотырӕй рынчынты адӕмы ӕхсӕнмӕ уагътой, бынтон-иу куы сдзӕбӕх сты ӕмӕ-иу уый сауджын куы сбӕрӕг кодта, ӕрмӕстдӕр уӕд. Лев 13:45-46; Ным 5:1-4; Лк 5:12-13

Цӕстылуайӕн

Адӕймаг фыны кӕнӕ экстазы рӕстӕг кӕй фены, ахӕм цавӕрдӕр ныв, фӕзынд. Хатгай адӕймаджы (фылдӕр хатт уый вӕййы пехуымпар) фӕхъӕуы, йӕ фыны йын цы раргом ис, уый иннӕтӕм фӕхӕццӕ кӕнын. Рагон Фӕдзӕхсты Хуыцауӕй ратгӕ цӕстылуайӕнтӕн сӕ фылдӕры кой ис пехуымпарты чиныджы. Ног Фӕдзӕхсты чингуыты Хуыцау цӕстылуайӕнты фӕрцы дзуапп дӕтты куывдтытӕн, ныстуан дӕтты апостолтӕн ӕмӕ ахуыргӕнинӕгтӕн, раст фӕндагыл сӕ аразы ӕмӕ сын уынаффӕ кӕны. 1 Пад 3:1-15; Авад 1:1; Хъуыд 7:55-56; 10:3-6,11-16; 16:9; 18:9; 22:17-21

Цъай, дзыхъхъ

Къӕвдайы дон кӕнӕ зӕххы бынӕй хъарӕг дон ӕмбырд кӕнынӕн бӕрцуат. Дон ӕмбырд кӕнынӕн-иу зӕххы стыр дзыхъхъ скъахтой ӕмӕ йын-иу йӕ фӕрстыл дуртӕ самадтой кӕнӕ-иу ӕй байсӕрстой, гъе та-иу къӕдзӕх байгӕрстой. Ахӕм цъайӕн-иу скодтой нарӕг ком ӕмӕ-иу ын йӕ сӕр сӕхгӕдтой. Уӕлӕнгай цъайтӕй дон истой дурынтӕй, арфдӕртӕй та — къӕртатӕй. Цӕмӕй цъайы цъыф кӕнӕ цӕрӕгойтӕ ма ныххаудаиккой, уый тыххӕй йӕ ӕхгӕдтой дурын къӕйӕ; къӕйы уыдис чысыл хъуыкъ дон исынӕн (уый дӕр ӕмбӕрзтой дурӕй). Къӕвдадон, цъайы донимӕ абаргӕйӕ, ӕвзӕрдӕр уыдис. Рац 21:33; Лев 11:36; Фӕл 6:11; Йер 2:13; Лк 14:5; Ин 4:11

Чиныгзонӕг

Ӕгъдауы (Торӕйы) текст кӕм ис, уыдон ӕмӕ-иу Библийы иннӕ чингуытӕ чи рафыста ӕмӕ ӕмбарын кодта, уыцы адӕймаг. Иудейы Ездрӕйы заманӕй фӕстӕмӕ чиныгзонджытӕ бацахстой зынгӕ бынат. Йесо Чырыстийы заман сын адӕм стыр кад кодтой куыд Сыгъдӕг Фыст зонджытӕн ӕмӕ йӕ ӕмбарынгӕнджытӕн. Чиныгзонджытӕй Йӕ ахуыргӕнинӕгтӕ чи сси, уыдонӕй Йесо Чырысти дзырдта, зӕгъгӕ, «ног ӕмӕ зӕронд» хӕзнаты хицау сты. Фӕлӕ сын арӕх уайдзӕф дӕр кодта, Ӕгъдау куыд ӕмбарынц ӕмӕ уӕлӕнгай кӕй лӕггад кӕнынц, ӕхцауарзаг ӕмӕ дыдзӕсгом кӕй сты, уыдӕтты тыххӕй. Езр 7:6; Мт 5:20; 13:52; 23:13-36

Чырыстон

Чырыстийы фӕдыл цӕуӕг, йӕ ахуыргӕнинаг, Ирвӕзынгӕнӕгыл Ӕй чи нымайы ӕмӕ Йӕ амындмӕ гӕсгӕ цӕрыныл чи архайы, ахӕм адӕймаг. Чырыстийы ахуыргӕнинӕгтӕ «чырыстон» номӕй фыццагдӕр схуыдтой Сириаг Антиохы. Кӕд Ног Фӕдзӕхсты ацы дзырд ӕрмӕст ӕртӕ хатты ӕмбӕлы, уӕддӕр дзы тагъд рӕстӕджы пайда кӕнын райдыдтой алы ран дӕр. Хъуыд 11:26; 26:28; 1 Пет 4:16

Эфес

Лидийы рагон стыр сахар, Чысыл Азийы ныгуылӕн былгӕрон. Фыццаг Эфес уыдис бердзенаг сахар, ромӕгты паддзахиуӕгады заман та сси Азийы, ӕппӕты хъӕздыгдӕр ромаг провинцийы, сӕйраг сахар. Эфес уыдис Ромаг империйы культурон, политикон ӕмӕ экономикон центртӕй иу, ам уыдис Артемидӕйы кувӕндон — рагзаманты авд диссагӕй иу. Сахары цӕрджытӕн сӕ фылдӕр уыдысты бердзенӕгтӕ ӕмӕ, Чысыл Азийы иннӕ адӕмты минӕвӕрттӕй дӕр бердзенаг чи сси, уыдон, фӕлӕ дзы дзӕвгар уыдис Чырыстийыл баууӕндӕг иудейӕгтӕ дӕр. Абон Эфес хауы Турчы паддзахадмӕ. Хъуыд 18:19-21; 19:28; Эф 1:1; Ӕрг 1:11

Картӕтӕ

Картӕтӕ

1. Рагон дуне

2. Мысыр ӕмӕ Синай

3. Мыггӕгты байуӕрст

4. Саулы, Давиды ӕмӕ Соломоны паддзахӕдтӕ

5. Израил ӕмӕ Иудейы паддзахӕдтӕ

6. Ассирийы импери

7. Вавилоны, Персы ӕмӕ Бердзены империтӕ

8. Палестинӕ 2-ӕм ӕнусы н. д. а.

9. Ромы импери

10. Палестинӕйы рельефон картӕ

11. Палестинӕ Йесо Чырыстийы заман

12. Павелы 1-аг миссионерон балц

13. Павелы 2-аг миссионерон балц

14. Павелы 3-аг миссионерон балц

15. Павелы балц Роммӕ

16. Йерусалим Рагон Фӕдзӕхсты заман

17. Йерусалим Чырыстийы заман

18. Езекиелы кувӕндоны пълан

Рагон дуне

Мысыр ӕмӕ Синай

Мыггӕгты байуӕрст

Саулы, Давиды ӕмӕ Соломоны паддзахӕдтӕ

Израил ӕмӕ Иудейы паддзахӕдтӕ

Ассирийы импери

Вавилоны, Персы ӕмӕ Бердзены империтӕ

Палестинӕ 2-ӕм ӕнусы н. д. а.

Ромы импери

Палестинӕйы рельефон картӕ

Палестинӕ Йесо Чырыстийы заман

Павелы 1-аг миссионерон балц

Павелы 2-аг миссионерон балц

Павелы 3-аг миссионерон балц

Павелы балц Роммӕ

Йерусалим Рагон Фӕдзӕхсты заман

Йерусалим Чырыстийы заман

Езекиелы кувӕндоны пълан

Table of Contents

Библи: 2 Азфыстытӕ

Разныхас

2 Азфыстытӕ

- Разныхас
- 1
- 2
- 3
- 4
- 5
- 6
- 7
- 8
- 9
- 10
- 11
- 12
- 13
- 14
- 15
- 16
- 17
- 18
- 19
- 20
- 21
- 22
- 23
- 24
- 25
- 26
- 27
- 28
- 29
- 30
- 31
- 32
- 33
- 34
- 35
- 36

Глоссарий

Аарон
Авраам, Аврам
Адӕймаджы Фырт
Алелуйа
Аммен
Анакы байзӕддӕгтӕ
Апостол
Арамейаг ӕвзаг
Аргъуан
Аргъуыд
Аси
Ассири
Ӕвдисӕйнаг
Ӕгъдау
Ӕгъдаузонӕг
Ӕлгъыст (ӕлгъыстаг), анафемӕ
Ӕнӕсунӕт
Ӕргомад
Ӕрдызт
Ӕрхуы денджыз
Баал

Барвӕндӕй лӕвар, барвӕндӕй хаст хуын, мысайнӕгтӕ

Бардарӕг
Бардарӕджы бон, фӕстаг бон
Бӕрзӕндтӕ
Буд
Вавилон
Веелзевул
Галаад
Галилей
Галилейы денджыз
Гееннӕ, Хинномы дӕлвӕз
Гуымиры, быдыргъ
Давид
Давиды сахар
Давиды фырт
Дӕлимон, фыдмон
Дӕс сахары
Дзуар
Динари
Донгонд дзулты бӕрӕгбон
Елеоны хох
Ермон
Ефод
Зӕд
Зындон, дӕлдзӕх
Израил
Израилы дыууадӕс хӕдзарвӕндаджы
Иордан
Ирвӕзынгӕнӕг
Иссоп
Иудӕ, иудейӕгтӕ
Иууылсудзинаг
Йерусалим
Кад, Хуыцауы кад, Бардарӕджы кад
Кесӕр (император)
Ком дарын
Кувӕндон
Кувинаг тӕнгъӕд
Куывд

Къуыриты бӕрӕгбон, фыццаг хорӕрзады бӕрӕгбон, Фӕндзайон

Левиттӕ
Легъуи бӕлас
Ливан
Маннӕ
Маслинӕ, оливӕ бӕлас
Мессиа, Чырысти
Мидиан
Миди, мидиӕгтӕ
Моав
Моисей
Молох
Муртат, муртаттӕгтӕ
Мысыр
Назир
Ниневи
Ног Фӕдзӕхст
Номылус
Нывӕндтӕ ӕмӕ хуынтӕ

Нывондхӕссӕн, Ӕрхуы нывондхӕссӕн, Будсудзӕн нывондхӕссӕн

Оливӕйы сой
Перси
Пехуымпар
Понтий Пилат
Псаломты чиныг, Псалтир
Рагдзуттаг ӕвзаг
Рагон бердзенаг ӕвзаг
Рагон Фӕдзӕхст
Рӕсӕнуат
Рӕстуддзинад, рӕстуд
Рефаимтӕ
Ром
Рухсмонуат
Саддукейтӕ
Сайтан
Самари
Сауджын
Сӕндуцӕн
Сӕрдын, сӕрст
Синагогӕ
Синай
Синедрион
Сион
Сионы чызг
Содом ӕмӕ Гоморрӕ
Соломон

Стыр Ирод, Ирод Антипӕ, Ирод Агриппӕ I, Ирод Агриппӕ II

Сунӕт кӕнын
Сыгъдӕг Уд
Сыгъдӕг, ӕнӕсыгъдӕг
Сыкъауадындзты бӕрӕгбон
Тӕригъӕд
Тӕригъӕды нывонд
Уаз бынат
Уаз, рухс
Уӕрдон
Урим ӕмӕ туммим
Уырнынад
Фараон
Фарисейтӕ
Фарн
Фарны Уац, Евангели
Фӕдзӕхсын, арфӕ кӕнын
Фӕсмон, фӕфӕсмон кӕнын, хиуыл ӕрхудын
Фембӕлды Цатыр
Фиддоны нывонд
Фидыд (бадзырд)
Фидыды нывонд
Фидыды Чырын
Филистим, филистимӕгтӕ
Фыст
Халагъудты бӕрӕгбон
Халдейӕгтӕ
Хамос
Ханаан
Хӕйрӕг
Хӕрздӕфгӕнӕн
Хистӕр сауджын
Хойраджы хуын
Хуыцау
Хуыцауы Паддзахад, Уӕларвон Паддзахад
Хуыцауы Уӕрыкк
Хуыцауы Фырт
Хъалонисӕг
Хъотыр
Цӕстылуайӕн
Цъай, дзыхъхъ
Чиныгзонӕг
Чырыстон
Эфес

Картӕтӕ

- Рагон дуне
- Мысыр ӕмӕ Синай
- Мыггӕгты байуӕрст
- Саулы, Давиды ӕмӕ Соломоны паддзахӕдтӕ
- Израил ӕмӕ Иудейы паддзахӕдтӕ
- Ассирийы импери
- Вавилоны, Персы ӕмӕ Бердзены империтӕ
- Палестинӕ 2-ӕм ӕнусы н. д. а.
- Ромы импери
- Палестинӕйы рельефон картӕ
- Палестинӕ Йесо Чырыстийы заман
- Павелы 1-аг миссионерон балц
- Павелы 2-аг миссионерон балц
- Павелы 3-аг миссионерон балц
- Павелы балц Роммӕ
- Йерусалим Рагон Фӕдзӕхсты заман
- Йерусалим Чырыстийы заман
- Езекиелы кувӕндоны пълан